
1 SKYRIUS 


Ir vėl tas riebus mėnulis, pakibęs žemai, atogrąžų nak- 
tyje, pro sukrešėjusį dangų šaukiantis tiesiai į įtemptas 
mielojo, šešėlyje tūnančio balso ausis, kviečiantis Tamsųjį 
Pakeleivį, patogiai susirangiusį ant galinės dodžo sėdynės 
tariamoje Deksterio sieloje. 

Tas nedoras mėnulis, klastingasis, neužsičiaupiantis Liu- 
ciferis, tuščioje naktinio dangaus platybėje budinantis joje 
susislėpusių naktinių pabaisų širdis, kvietė išlįsti paišdy- 
kauti. O dabar jis kviečia pabaisą, pasislėpusią čia pat, už 
oleandro, it tigro dryžiais pasipuošusią pro lapus krintančia 
mėnesiena, įtempusią visas jusles, laukiančią tinkamos aki- 
mirkos iššokti iš šešėlio. Tamsoje tyko Deksteris, klauso- 
si jam kuždamų šiurpių patarimų, be perstojo srūvančių į 
mano tamsiąją slėptuvę. 

Mano brangioji, tamsioji pusė skatina mane pulti dabar 
ir suleisti mėnesienos apšviestas iltis į to vargšo bejėgio 
kūną anapus gyvatvorės. Tačiau dar neišmušė ta valanda, 
tad laukiu, atidžiai stebiu pro šalį praeinančią savo nieko 
neįtariančią auką — akylą, nujaučiančią, kad yra stebima, 
tačiau nežinančią, kad esu čia pali, vos už trijų mirtinų 
pėdų gyvatvorės tankmėje. Man būtų itin lengva išslysti 
kaip peilio ašmenims ir atlikti savo magišką numerį, tačiau 
laukiu, nors ir nujaučiamas, bet vis dar nematomas. 

Vieną ilgą tykojimo akimirką, tipendama ant pirštų galų, 
keičia kita, o aš vis dar laukiu tinkamo meto; šuolis, ištiesta 

ranka, mano šaltakraujiška piktdžiuga išvydus aukos veidą 
nuspalvinantį siaubą... 

Bet ne. Kažkas negerai. 

Atėjo eilė pačiam Deksteriui pajusti nesmagų į nugarą 
įsmeigto žvilgsnio diegimą, baimės tvinkčiojimą, kai pa- 
mažu suvokiama pačiam esant medžiojamam. Kažkoks ki- 
tas naktinis medžiotojas intensyviai mintyse varvina seilę, 
stebėdamas mane kažkur iš pašalės, o manęs ši mintis visai 
nedžiugina. 

Kaip tylus griaustinio pokštelėjimas iš kažin kur bepro- 
tiškai greit mane stukteli įsismaginusi ranka, ir akies kraš- 
teliu pastebiu švytinčius devynmečio dantis. 

— Sugavau! Viens, du, trys - dabar Deksterio eilė! 

Visa pasiutiškai greitų mažųjų laukinių gauja kaip pa- 
mišusi juokiasi ir rėkia ant manęs, stovinčio krūmuose, 
pažeminto iki begalybės. Viskas baigta. Į mane nusivylęs 
spokso šešiametis Kodis taip, tarsi Nakties Dievaitis Deks- 
teris būtų išdavęs savo kulto bažnyčios patriarchą. Estora, 
jo devynmetė sesuo, prisijungia prie vaikų staugimo ir visi 
vėl išsibarsto po tamsą, į naujas, dar gūdesnes slėptuves, 
palikę mane visiškai vieną su savo gėda. 

Deksteris nespėjo nuspirti skardinės!. Todėl dabar — 
Deksterio eilė. Ir vėl. 

Gal svarstot, kaip tai galėjo atsitikti? Kaip naktinė Deks- 
terio medžioklė galėjo baigtis taip niekingai? Iki šiol visada 
asmeninio šiurpiojo pamišėlio Deksterio dėmesio sulauk- 
davo šiurpus pamišęs plėšrūnas, o štai kaip buvo šįkart: 
medžioju tuščią „Virėjo Bojardžio“ virtinių skardinę, kuri 
nusikalto nebent savo padažo prėskumu. Štai kuo tapau — 

švaistau neįkainojamą laiką, nes pralaimėjau žaidimą, ne- 
žaistą nuo dešimties metų. Iš tikro viskas dar blogiau, nes 
dabar mano eilė. 

Sušunku: „viens, du, trys...“, nes kaip visada esu sąžinin- 
gas ir doras žaidėjas. 

Kodėl viskas taip susiklostė? Kodėl Demonas Deksteris, 
išgirdęs mėnulio kvietimą, dar nesiskverbia į vidaus orga- 
nus, dar nepjausto aštrių Deksterio nuosprendžio ašmenų 
prašančiųjų gyvasties? Kaip galėjo atsitikti, kad tokią naktį 
Šaltakraujiškasis Keršytojas neišvedė pavedžioti Tamsiojo 
Pakeleivio? 

„Keturi. Penki. Šeši.“ 

Išmintingasis įtėvis Haris mane išmokė siekti pusiaus- 
vyros tarp Potraukio ir Peilio. Jis įsūnijo berniuką, kuria- 
me įžvelgė nenugalimą potraukį žudyti, o Haris nekeis- 
damas to potraukio pavertė jį vyru, žudančiu žudikus, 
išrankiuoju Deksteriu, besislepiančiu už žmogiško veido, 
persekiojančio ypač padykusius serijinius žudikus, žudan- 
čius ne pagal taisykles. Jei neišmanyčiau Hario Plano, 
būčiau toks kaip jie. „Deksteri, to nusipelnė daugybė 
žmonių“, — sakydavo mano įtėvis policininkas. 

„Septyni, aštuoni, devyni.“ 

Jis mane išmokė susirasti ypatingųjų draugų, įsitikinti, kad 
aš ir mano Tamsusis Pakeleivis įvykdysime jiems visuomenės 
nuosprendį. Be to, buvau įgudęs išlipti sausas iš balos, o to 
galėjo išmokyti tik policininkas. Jis man padėjo susikurti įti- 
kinamą gyvenimo fasadą ir įkalė į galvą, kad privalau pritapti, 
nuolat, visais gyvenimo atvejais, būti neįtartinai normalus. 

Tad išmokau dailiai rengtis, šypsotis ir valyti dantis. Ta- 
pau tobulu netikrų žmogumi, mokančiu kvailai ir beprasmiš- 
kai pliurpti, kaip žmonės pliurpia dienų dienomis. Niekas 

nė neįtarė, kas slypi už mano tobulos butaforinės šypsenos. 
Be abejo, išskyrus mano įseserę Deborą, bet ji po truputį 
rengėsi mane priimti tokį, koks esu. Šiaip ar taip, man ga- 
lėjo baigtis kur kas blogiau. Galėjau virsti žiauriu, nesi- 
valdančiu, be paliovos žudančiu siaubūnu, po savęs palie- 
kančiu pūvančių lavonų pradalges. Bet stojau į tiesos, 
teisingumo ir amerikiečių pusę. Be abejo, dėl to netapau 
menkesniu siaubūnu, tačiau po darbo švariai nusiprausda- 
vau ir buvau SAVAS siaubūnas, vilkintis raudoną-baltą— 
mėlyną, nuaustą iš 100 procentų dirbtinių vertybių, pluoštą. 
Naktimis, kai mėnulis būna įkyriausias, einu pasitikti tų, 
kurie medžioja nekaltuosius ir žaidžia ne pagal taisykles, ir 
atsikratau jų, supakuotų į nedidelius ryšulėlius. 

Taip elegantiškai darbavausi keletą žiauriai laimingų me- 
telių. Tarp pasimatymų vaidinau gyvenąs pilką gyvenimą 
niekuo ypatingai neišsiskiriančiame bute. Niekada nevė- 
lavau į darbą, tinkamai juokaudavau su bendradarbiais, 
buvau neįkyrus, parankus visiems gyvenimo atvejams, 
kaip buvau mokomas Hario. Mano dirbtinis gyvenimas 
buvo tvarkingas, darnus, atperkantis visuomenei padarytas 
nuodėmes. 

Bent iki šiol. Man nesuvokiamu būdu tinkamą naktį įsi- 
vėliau į vaikų žaidimą, nors turėjau žaisti žudikų skerdynes 
su savo kruopščiai pasirinktais bičiuliais. Netrukus, baigęs 
žaidimą, turėjau susitikti su Kodžiu ir Estora ir drauge ke- 
liauti pas jų mamą Ritą, kuri turėjo man atnešti skardinę 
alaus, paguldyti vaikus ir susirangyti ant sofos šalia manęs. 

Kaip viskas galėjo taip susiklostyti? Nejau Tamsusis Pa- 
keleivis jau rengėsi išeiti į pensiją? Nejau Deksteris susky- 
do? Gal eidamas tamsiuoju koridoriumi pasukau ne į tą 
kambarį ir tapau Dėde Deksteriu? Ar man dar teks kaip 

anksčiau ant stiklo plokštelės užlašinti lašelį kraujo — savo 

medžioklės trofėjų? 
„Dešimt! Einu Ieškot 
Taip ir padariau. Išėjau ieškot. 
Bet ko gi? 

Be abejo, viskas prasidėjo nuo Seržanto Doukso. Nė vie- 
nas superherojus neapsieina be arkpriešo, o būtent Douk- 
sas buvo manasis. Nebuvau jam niekaip nusikaltęs, bet 
vis vien jis nusprendė mane persekioti, maišyti man visas 
kortas. Man ir mano palydovui. Ironiška, kad aš, uolusis 
kraujo nutiškimų ekspertas, dirbau tai pačiai policijos nuo- 
vadai kaip ir jis — buvome iš tos pačios komandos. Argi iš 
jo pusės buvo gražu mane persekioti tik dėl to, kad retsy- 
kiais neatsispirdavau mėnesienai? 

Seržantą Douksą pažinojau kur kas geriau nei pats to 
norėjau, ne vien iš profesinės pusės. Buvau priverstas juo 
pasidomėti dėl vienos paprastos priežasties: jis manęs nie- 
kada nemėgo, kad ir kaip didžiavausi savo pasaulinio ly- 
gio žavesiu ir linksmumu. Rodos, Douksas užuodė mano 
apsimetimą; mano rankų darbo nuoširdumas tiško į jį kaip 
vabzdžiai į priekinį automobilio stiklą. 

Savaime suprantama, tai pažadino mano smalsumą. Juk 
negali būti, kad manęs kas nemėgtų. Tad, šiek tiek pa- 
šniukštinėjęs, išsiaiškinau: Džiugiojo Deksterio pamilti 
nemokantis žmogus buvo keturiasdešimt aštuonerių, afro- 
amerikietis, kuriam priklausė nuovados štangos stūmimo 
rekordas. Atsitiktinai nugirdau, kad jis buvo išėjęs į atsargą 
karo veteranas, nuo tarnybos policijoje pradžios įsivėlęs į 
keletą mirtinų susišaudymų, kuriuos vidaus auditas pripa- 
žino teisėtais. 


14 Jeff Lindsay. Deksteris. Netikėti jausmai 


Tačiau svarbiausia išsiaiškinau, kad už jo akyse nuolat 
rusenančios neapykantos buvo girdėti mano Tamsiojo Pa- 
keleivio krizenimo aidas. Nors jis buvo tarsi vos girdimas 
mažyčio varpelio skimbtelėjimas, abejonei vietos nebuvo. 
Kaip ir aš, Douksas keliavo ne vienas. Ne su tuo pačiu, 
bet labai panašiu pakeleiviu: aš — su tigru, jis — su pantera. 
Douksas buvo ne tik policininkas, bet ir šaltakraujis žudi- 
kas. Negalėjau to įrodyti, bet, net savo akimis nematęs jo 
perkandant chuligano gerklę, buvau tuo visiškai tikras. 

Protinga būtybė galėjo pamanyti, kad mes turėjome šį 
tą bendra, kad galėjome susėsti prie puodelio kavos ir pa- 
sidalyti įspūdžiais apie mudviejų Pakeleivius, aptarti savo 
amato ypatumus, paplepėti apie mėsinėjimo technikas. 
Deja, ne, Douksas troško mane nugalabyti, tad man buvo 
nelengva su juo sutarti. Douksas dirbo su detektyve La- 
Gerta jos įtartinos žūties metu, ir nuo to laiko jo man skir- 
ta nuolatinė neapykanta peraugo į kiek stipresnį jausmą. 
Douksas manė, kad buvau prisidėjęs prie LaGertos žūties. 
Laikyti tai tiesa buvo labai nesąžininga. Aš tik stebėjau, 
nejau tai irgi nusikaltimas? Na, taip, nesukliudžiau žudikui 
pasprukti, bet ko dar iš manęs buvo galima tikėtis? Kad 
įduočiau savo brolį? Ypač tokį nagingą. 

Nuolat kartoju: gyvenk ir leisk gyventi. Na, gal ne nuolat, 
bet gana dažnai. Tegul seržantas Douksas mano, ką tinka- 
mas, man nesvarbu. Įstatymų, ribojančių manymą, vis dar 
nedaug, nors Vašingtone tikriausiai šiai problemai skiriama 
daug dėmesio. Kad ir kuo seržantas Douksas mane įtarė, 
tai buvo jo valia. Tačiau jam nusprendus veikti vedamam 
savo netyrų minčių, mano gyvenimas subyrėjo į šipulius. 
Patrakęs Deksteris pamažu virto Pakrikusiu Deksteriu. 

Bet kodėl? Kaip užvirė šita šlykšti košė? Tenorėjau būti savimi. 

Retkarčiais pasitaiko naktų, kai Tamsusis Pakeleivis ver- 
žiasi ištrūkti pažaisti. Kaip šuo. Kurį laiką įmanoma kęsti 
jo lojimą ir durų draskymą, tačiau galiausiai tenka išvesti 
tą žvėrį pavedžioti. 

Netrukus po detektyvės LaGertos laidotuvių atėjo me- 
tas vėl įsiklausyti į šnabždesius, sklindančius nuo galinės 
sėdynės, ir pradėti planuoti naują žygį. 

Susiradau tobulą bičiulį, apsukrų nekilnojamojo turto 
agentą MakGregorą. Jis buvo laimingas, linksmas žmogus, 
mėgstantis pardavinėti namus šeimoms, auginančioms vai- 
kus. Ypač — jaunus berniukus, MakGregorui nepaprastai 
patiko berniukai nuo penkerių iki septynerių. Jis mirtinai 
pamėgo penkis, dėl kurių neabejojau, ir greičiausiai dar ke- 
letą. Buvo sumanus ir apdairus, tad, jei nebūtų sulaukęs 
Tamsiojo Skauto Deksterio dėmesio, jam dar ilgai būtų 
šypsojusis sėkmė. Šiuokart negalima kaltinti policijos. Juk 
dingus vaikui retas sušuktų: „O kas gi jo šeimai pardavė 
namą?!“ 

Tačiau vis dėlto pasaulyje nedaug Deksterių. Dažniausiai 
tai tik į naudą, bet šiuo atveju būti manimi — gana paranku. 
Praėjus keturiems mėnesiams po straipsnio apie dingusį 
berniuką, perskaičiau apie panašų įvykį. Dingo vienodo 
amžiaus berniukai; tokios smulkmenos visada patraukia 
dėmesį ir nelyginant iš tolo mojantis kaimynas sako: „La- 


bas rytas!“ ! 

Susiradau pirmąjį straipsnį ir juodu palyginau. Atkrei- 
piau dėmesį, kad abiem atvejais laikraštis spaudė ašarą 
pasakojimu apie ką tik įsikėlusių į naujus namus šeimų 
sielvartą. Iš prieblandos išgirdau negarsų krizenimą, tad 
žvilgtelėjau įdėmiau. 

Siūlo galą užčiuopti buvo nelengva. Detektyvui Deks- 
teriui teko nemažai pasiknisti, nes iš pradžių atrodė, kad 
tarp dviejų įvykių nėra jokio ryšio. Aukų šeimos gyveno 
skirtinguose rajonuose, o tai siaurino hipotezių spektrą. Jos 
lankė skirtingas bažnyčias, leido vaikus į skirtingas mokyk- 
las, naudojosi skirtingomis baldų pervežimo bendrovėmis. 
Tačiau jei Tamsusis Pakeleivis juokiasi, dažniausiai kažkas 
pokštauja. Pagaliau atradau sąryšį: abu namai buvo pardu- 
odami per tą pačią nekilnojamojo turto agentūrą, nedidelę 
įmonėlę pietų Majamyje, kurioje dirba tik vienas agentas — 
linksmas ir draugiškas vyrukas Rendis MakGregoras. 

Pasiknisau dar mažumėlę. MakGregoras buvo išsiskyręs, 
gyveno vienas mažame blokiniame name šalia Senojo Kat- 
lerio kelio pietų Majamyje. Jam priklausė aštuonių metrų 
ilgio jachta Metesono kalvos prieplaukoje, netoli jo namų. 
Jachta — neįtikėtinai puikus žaidimų įrankis, kuriuo, pasi- 
slėpęs nuo svetimų akių ir ausų, Majamio Kolumbas gali 
išsiplukdyti mažuosius draugus atviron jūron į skausmo 
ekspediciją. Drauge ji suteikia nuostabią progą atsikratyti 
sudarkytų atliekų: už kelių mylių nuo Majamio praside- 
danti Golfo srovė — bedugnis sąvartynas. Nieko keista, kad 
berniukų kūnai nebuvo rasti. 

Šis būdas toks apdairus, kad net nustebau, kodėl pats 
nesusiprotėjau taip atsikratyti savo atliekų. Na ir kvaile- 
lis. Savuoju kateriu išplaukdavau nebent pažvejoti ar pasi- 
sukinėti po įlanką. O štai Rendis MakGregoras atrado 

dar vieną būdą smagiai praleisti vakarą jūroje. Ši geniali 
mintis MakGregorą išsyk pakylėjo į pirmąją mano sąrašo 
vietą. Gal aš ir neracionalus ar galbūt net neprincipingas, 
nes paprastai žmonės man nieko verti, tačiau dėl kažin ko- 
kios priežasties vaikai man rūpi. Jei užtinku kokį vaikų 
medžiotoją, Tamsusis Metrdotelis jiems suteikia privilegiją 
stoti į pačią eilės pradžią. Su didžiausiu malonumu būčiau 
plačiai atvėręs MakGregorui duris ir pakvietęs vidun, žino- 
ma, jei jo pomėgis išties būtų buvęs toks, koks man atrodė. 
Be abejo, turėjau deramai tuo įsitikinti. Visada stengiausi 
nepapjauti nekalto žmogaus, tad būtų labai gaila, jei šįsyk 
suklysčiau, net jei jis ir buvo nekilnojamojo turto agentėlis. 
Supratau, kad geriausias būdas tuo įsitikinti — apsilankyti 
jo jachtoje. 

Mano laimei, kitądien lijo, kaip lyja kiekvieną liepos 
dieną. Tačiau šįkart, lyg pildantis Deksterio užgaidoms, 
lietus panėšėjo į liūtį, užtruksiančią visą dieną. Iš darbo, 
Majamio-Deido policijos nuovados teismo ekspertizės la- 
boratorijos, išėjau anksčiau ir Ležiūno gatve patraukiau iki 
pat Senojo Katlerio kelio. Iš jo pasukau kairėn Metesono 
kalvos link; kaip ir tikėjausi, čia nebuvo nė gyvos dvasios. 
Tačiau žinojau, kad beveik už kokių šimto metrų stovi sar- 
go būdelė, kurioje kai kas nekantrauja iš manęs nulupti ke- 
turis dolerius už įėjimą į parką. Man pasirodė gana protinga 
apeiti sargo būdelę. Žinoma, keturi doleriai — didis turtas, 
tačiau daug brangiau būtų atsiėjęs mano įtartinas pasirody- 
mas per liūtį, savaitės vidury, o to laisvu nuo darbo metu 
aš linkęs vengti. 

Kairiajame kelkraštyje buvo įrengta nedidelė stovėjimo 
aikštelė iškylų mėg4jams: MET-254ą ežero, stovėjo 
sena koralinė pavėsi G3PastalEšuLtiBKaGbiį įlindau į skais- 

čiai geltoną apsiaustą, tinkamą darganotam orui. Pasijutau 
labai jūreiviškai, taip ir dera rengtis ruošiantis įsilaužti į 
žudiko pedofilo jachtą. Dėl to tapau dar matomesnis, bet 
nėmaž nesijaudinau. Nutariau išlįsti į dviračių taką, nutiestą 
išilgai kelio. Jį supo sąžalynai, o netyčia iš būdelės iškišęs 
nosį sargas pastebėtų tik risnojančią ryškiai geltoną dėmę. 
Užkietėjęs bėgikas, trūks pliš, privalantis nubėgti kasdienį 
kelią. 

Risnojau kaip didelis apie ketvirtį mylios. Kaip ir tikėjau- 
si, sargo būdelė nerodė gyvybės ženklų, tad ramiausiai 
įbėgau į didelę stovėjimo aikštelę ant kranto. Paskutinėje 
prieplaukos dalyje glaudėsi laiveliai - kiek mažesni už di- 
džiuosius pramoginės žūklės katerius ir milijonierių žais- 
liukus, prišvartuotus arčiau kelio. Kuklusis aštuonių metrų 
ilgio MakGregoro „Erelis žuvininkas“ plūduriavo beveik 
pačiame gale. 

Prieplaukoje žmonių nebuvo, tad nieko netrukdomas 
perlipau tinklinę tvorą, pažymėtą ženklu TIK JACHTŲ SA- 
VININKAMS. Stengiausi pasijusti kaltas, kad nepaklau- 
siau tokio svarbaus nurodymo, tačiau nepajėgiau. Apati- 
nėje lentelės dalyje buvo parašyta PRIEPLAUKOJE IR 
JOS PRIEIGOSE ŽVEJOTI DRAUDŽAMA, todėl prisie- 
kiau sau susilaikyti nuo žūklės ir iškart nusiraminau dėl 
sulaužytos pirmosios taisyklės. 

„Ereliui žuvininkui“ buvo kokie penkeri ar šešeri metai, 
bet jis neatrodė nugairintas Floridos oro. Jo denis ir turėklai 
buvo gerai nušveisti, tad pasistengiau lipdamas nepalikti 
pėdsakų. Dėl neaiškios priežasties jachtų spynos būna gana 
primityvios. Galbūt jūreiviai turi daugiau sąžinės nei sau- 
sumos gyventojai. Kad ir kaip būtų, atrakinau durų spyną 
per kelias akimirkas ir įsmukau „Erelio žuvininko“ vidun. 

Kajutė nedvelkė troškiu pelėsių kvapu skirtingai nuo kitų, 
net uždarytų vos kelioms valandoms paatogrąžinėje atokai- 
toje. Anaiptol, atsidavė pušų kvapo valikliu lyg kas būtų 
taip kruopščiai viską iššveitęs, kad nė vienai bakterijai ar 
kvapeliui neliktų vilties išgyventi. 

Kajutėje stovėjo nedidelis stalelis, buvo įrengta virtuvė- 
lė, ant lentynos — nedidelis televizorius, sukergtas su vaiz- 
do magnetofonu, šalia filmai „Žmogus voras“, „Brolis lo- 
kys“, „Žuviukas Nemo“. Pasidarė smalsu, kiek berniukų 
MakGregoras išmetė už borto pas žuviuką Nemo. Nuošir- 
džiai troškau, kad ir jį patį kuo greičiau susitiktų žuviukas 
Nemo. Įžengiau virtuvėlėn ir ėmiau naršyti po stalčius. Vie- 
nas buvo pilnas saldainių, kitas — plastmasinių kareivėlių. 
O trečiasis prigrūstas lipnios juostos rulonų. 

Lipni juosta — puikus daiktas, pats tuo įsitikinau, ją galima 
panaudoti daugeliui nuostabių ir prasmingų darbų. Kita ver- 
tus, sukimšti dešimt rulonų į savo jachtos stalčių man atrodė 
kiek per godu. Žinoma, nebent ją naudotum tokiam tikslui, 
kuriam jos reikėtų ypač daug. Galbūt moksliniam projektui 
su būreliu mažų berniukų? Be abejo, tai tik nuojauta, pagrįsta 
mano veikla, žinoma, nesusijusia su mažais berniukais, o su 
garbingais piliečiais, pavyzdžiui... MakGregoru. Jo kaltė 
darėsi vis įtikimesnė, tad Tamsusis Pakeleivis nekantriai 
vikstelėjo savo sausu driežo liežuvėliu. 

Nulipau žemyn į nedidelį kambarėlį laivo priekyje, kurį 
MakGregoras, matyt, vadino miegamuoju. Lova nebuvo 
baisiai elegantiška — plonas porolono sluoksnis ant lenty- 
nos su pakyla. Palietus matracą po audiniu kažkas sugirgž- 
dėjo — guminis užvalkalas. Atverčiau vieną matraco galą. 
Į lentyną buvo įsukti keturi žiedai, po vieną į kiekvieną 
kampą. Pakėliau po matracu buvusį dangtį. 

Jachtoje aptikus grandinę nederėtų nustebti. 

Tačiau šalia jos gulintys antrankiai man nepasirodė itin 
pravartūs jūroje. Be abejo, galbūt tam buvo labai logiškas 
paaiškinimas. Tikėtina, kad MakGregoras jais tramdydavo 
užsispyrusias žuvis. 

Po grandine ir antrankiais radau penkis inkarus. Plau- 
kiant aplink pasaulį, gal ir protinga tiek jų turėti, tačiau ne- 
dideliam savaitgalių laiveliui atrodė kiek per daug. Kam gi 
gali tiek jų prireikti? Jei savo nedidele valtele plaukčiau į 
atvirą jūrą su kalneliu mažų kūnelių, kurių norėčiau švariai 
visam laikui atsikratyti, kam man reikėtų tiek daug inkarų? 
Na, žinoma, taip paklausus, tapo akivaizdu, kad kitąkart 
MakGregorui išsiyrus pasiplaukioti su jaunu bičiuliu, jis 
sugrįžtų jau su keturiais inkarais po gultu. 

Visos mano pastebėtos smulkmenos kuo aiškiausiai pie- 
šė labai intriguojantį paveikslą. Natiurmortą be vaikų. Ta- 
čiau iki tol nebuvau suradęs nieko, ko būtų neįmanoma pa- 
aiškinti nepaprastu atsitiktinumu, o aš norėjau įsitikinti iki 
galo. Turėjau gauti neginčijamai įtikinamą įrodymą, tokį 
vienareikšmišką, kad įtiktų Hario Principams. 

Jį radau stalčiuje gulto dešinėje. 

Jachtos pertvaroje buvo įtaisyti trys nedideli stalčiukai. 
Apatiniojo vidus atrodė keletu centimetrų trumpesnis nei 
kitų dviejų. Galbūt taip turėjo būti dėl išgaubto korpuso. 
Bet žmones tyrinėjau jau daugelį metų, todėl tai man su- 
kėlė didelį įtarimą. Ištraukiau stalčių iš pertvaros. Nieko 
keista, kad gale buvo įtaisytas nedidelis slaptas skyrelis. O 
slaptajame skyrelyje... 

Nesu tikras žmogus, tad mano emocinis atsakas nere- 
tai apsiriboja tuo, ką esu išmokęs imituoti. Dėl to manęs 
neištiko šokas, nepasipiktinau, neįsiutau ir net nesuskydau. 

Tokias emocijas labai sunku įtikinamai suvaidinti, be to, 
nebuvo žiūrovų, tad kam vargintis? Tačiau vis dėlto šaltas 
dvelktelėjimas nuo Tamsiosios Galinės Sėdynės paglostė 
man nugarą ir nupūtė nuo mano driežo sąmonės grindų 
sudžiūvusius lapus. 

Nuotraukų šūsnyje atpažinau penkis berniukus, sulank- 
stytus įvairiomis pozomis, tarsi MakGregoras dar ieškotų 
savito braižo. Ir tikrai, jis buvo tikrų tikriausias lipnios juo- 
stos švaistūnas. Vienoje nuotraukoje berniukas atrodė esąs 
tarsi pilkšvai sidabriniame kokone, kuris nepridengė tik 
tam tikrų vietų. Nepridengtos vietos buvo labai iškalbingos 
MakGregoro atžvilgiu. Kaip ir įtariau, dauguma tėvų 
nebūtų atidavę savo vaikų į jo skautų būrelį. 

Nuotraukos buvo aukštos kokybės, darytos daugybe 
įvairių rakursų. Ypač išsiskyrė viena fotosesija. Blyškus 
apdribęs nuogas vyriškis juodu gobtuvu stovėjo šalia stan- 
džiai suvynioto berniuko lyg prie trofėjaus. Sprendžiant iš 
kūno formos ir spalvos buvau beveik tikras, kad tas vy- 
ras — MakGregoras, nors gobtuvas dengė veidą. Vartant 
nuotraukas man šovė dvi labai įdomios mintys. Pirmoji — 
„Aha!“, tai, žinoma, reiškė, kad nebeliko nė mažiausios 
abejonės dėl MakGregoro darbelių ir jam šypsosi sėkmė 
tapti Tamsiojo Pakeleivio fondo totalizatoriaus didžiojo 
prizo laimėtoju. 

Antroji mintis buvo niūresnė: kas fotografavo? 

Nuotraukos buvo darytos iš labai įvairių rakursų, kurių 
nepavyktų padaryti automatiniu režimu. O vartydamas jas 
antrąkart, pastebėjau, kad dviejose, darytose iš viršaus, ma- 
tyti smailas raudono bato, tikriausiai kaubojiško, galas. 

MakGregoras turėjobendrininką. Šisžodissuskambo kaip 
televiziniame teisme, bet taip jau buvo, o tiksliau įvardyti 

nesugebėjau. Jis veikė ne vienas. Kažkas jį lydėjo, mažų 
mažiausiai — stebėjo ir fotografavo. 

Raustu pripažindamas, kad šiek tiek išmanau ir esu ta- 
lentingas ne visai kasdieniškos veiklos srityje, tačiau nesu 
regėjęs nieko panašaus. Dėl trofėjinių nuotraukų sutinku, 
juk ir pats turiu savąją stikliukų kolekciją su kraujo 1a- 
šeliais, primenančiais kiekvieną nuotykį. Visiškai normalu 
turėti kokį nors suvenyrą. 

Tačiau antras žmogus veiksmo vietoje, fotografuojantis 
stebėtojas, labai intymią veiklą paverčia savotišku pasiro- 
dymu. Tai baisiai nepadoru, tas vyras aiškus iškrypėlis. Jei 
mokėčiau išreikšti pasipiktinimą, neabejoju, kad būčiau 
nepaprastai įsiutęs. Kad ir kaip būtų, su nenustygstančiu 
nekantrumu laukiau progos susipažinti su MakGregoro vi- 
duriais. 

Jachtoje buvo trošku, o mano neįtikėtinai prabangus 
darganotam orui skirtas kostiumas negaivino. Jaučiausi 
kaip skaisčiai geltonas arbatžolių maišelis. Išrinkęs kele- 
tą iškalbingiausių nuotraukų įsikišau į kišenę. Likusias 
sudėjau atgal į skyrelį, sutvarkiau gultą ir grįžau į pagrin- 
dinę kajutę. Žvilgtelėjęs pro langą (ar derėtų sakyti „iliumi- 
natorių“?) įsitikinau, kad lauke manęs niekas netyko ir 
slapčia nestebi. Išlindau pro duris, patikrinau, ar užrakinau, 
ir nužygiavau į lietų. 

Savo gyvenime esu matęs daugybę filmų, taigi puikiai 
žinojau, kad pasivaikščiojimas lietuje — puiki proga ap- 
mąstyti žmonių klastą, tad to ėmiausi. Ak, niekingasis 
MakGregoras su savo smalsiuoju reporteriu. Iš kur randasi 
tokių šlykščių niekšų? Pavyko gana gerai suformuluoti, o 
daugiau nieko nebesugalvojau. Vyliausi, kad to pakanka 
tokiai tipiškai scenai. Nes mąstyti apie savąjį troškimą ir 

svajoti, kaip jį pamaitinsiu per pasimatymą su MakGrego- 
ru, buvo kur kas smagiau. Jutau iš giliausių Deksterio 
Tvirtovės požemių užtvankos link besiveržiančią tamsios 
palaimos bangą, netrukus užliesiančią MakGregorą. 

Savaime aišku, visos abejonės išsisklaidė. Net ir pats 
Haris pripažintų, kad nuotraukos — tvirtas įrodymas, o ne- 
kantrus krizenimas nuo Tamsiosios Galinės Sėdynės pro- 
jektą palaimino. Mes su MakGregoru plauksime į ekspe- 
diciją. Paskui papildomas prizas už jo draugo, avinčio 
kaubojiškus batus, radybas, kuriam, žinoma, kuo skubiau- 
siai teks keliauti paskui MakGregorą; nedorėliai ramybės 
neturės. Buvo panašu į pasiūlymą „perki vieną — antrą. 
gauni nemokamai“ — neįmanoma atsispirti. 

Kupinas laimingų minčių nė nepastebėjau, kad ryžtingai 
skubėjau mašinos link pliaupiant lietui. Turėjau darbo iki 
kaklo. 

Suktis rutinos rate nėra teigiamas dalykas, ypač jei esi 
žudikas pedofilas, patekęs į Keršytojo Deksterio taikiklį. 
Mano laimei, MakGregorui šios paslapties niekas nebuvo 
išdavęs, todėl buvo gana nesunku jį pasitikti išdrožiantį iš 
savo biuro 18:30, kaip ir kiekvieną dieną. Išėjo pro galines 
duris, jas užrakino ir įlipo į savo didelį fordo visureigį — 
puiki transporto priemonė vežioti žmones po parduodamus 
namus ar gabenti į prieplauką surištus berniukus. Įsukus į 
gatvę nusekiau jį pavymui iki pat namų kukliame blokinia- 
me name 80-ojoje pietvakarinėje gatvėje. 

Gatvėje palei namą eismas buvo intensyvus. Įsukau į 
siaurą gatvelę už pusės kvartalo ir pasistačiau mašiną taip, 
kad namas būtų gerai matomas. Palei MakGregoro sklypo 
galą besidriekianti aukšta tanki gyvatvorė užstojo kaimy- 
nams vaizdą į kiemą. Maždaug dešimt minučių pasėdėjau 
automobilyje dėdamasis tyrinėjąs žemėlapį, nors tuo metu 
kūriau planą ir stebėjau, ar MakGregoras vis dar namie. 
Jam išėjus iš namo ir iki pusės plikam, su nudrengtais lan- 
guotais šortais, ėmus krapštytis kieme, supratau, ką reikia 
daryti. Patraukiau namo ruoštis. 

Nors paprastai turiu gerą ir gana didelį apetitą, prieš ei- 
damas į žygį sunkiai prisiverčiu suvalgyti bent kąsnelį. 
Mano vidinis partneris dreba iš nekantrumo, mėnulis vis 
garsiau kunkuliuoja mano venose, tad mintys apie maistą 
visiškai nublanksta. 

Užuot gardžiavęsis sočiais pietumis, nekantriai zujau po 
savo butą, svajojau kuo greičiau pradėti, bet tvardydamasis 
laukiau, kol Dieninis Deksteris pasitrauks šešėlin, ir jutau 
svaiginantį energijos antplūdį nuo vairuotojo vieton sėdan- 
čio Tamsiojo Pakeleivio. Pats sėsdamas keleivio sėdynėn 
ir užleisdamas vietą prie vairo Pakeleiviui, visada atkusda- 
vau. Šešėlių briaunos imdavo aiškėti, tamsa įgydavo žvalų 
visa išryškinantį pilką atspalvį. Imu geriau ir aiškiau gir- 
dėti, oda ima dilgčioti, kvėpuoju riaumodamas, net oras 
pakvimpa garu, to nebuvo justi visą nuobodžią, paprastą 
dieną. 

Vairuojant Tamsiajam Pakeleiviui jausdavausi gyviau- 
sias. 

Iš visų jėgų tvėriausi į savo krėslą jausdamas, kaip nu- 
plaudamas pasirengimą mane užplūsta Troškimas. Su kiek- 
vienu įkvėpimu jaučiau tarsi į mane pumpuotų šaltą orą, 0 
aš pūsčiausi vis didesnis ir ryškesnis, kol tapsiu milžinišku, 
nenugalimu, plieniniu švyturiu ir galiausiai perskrosiu nu- 
tamsėjusį miestą. Bet mano krėslas pavirto kvailų menk- 
niekiu, slėptuve pelėms, svarbiausia buvo naktis. 

Atėjo metas. Iškeliavome į ryškią naktį. Taškomas mė- 
nesienos, savo oda jusdamas nuvytusių Majamio nakties 
rožių atodūsius, beveik iškart atsidūriau MakGregoro gy- 
vatvorės metamame šešėlyje. Ten kol kas laukiau, stebė- 
jau ir klausiausi verčiamas atsargumo, gniaužiančio riešą 
ir kuždančio: „Kantrybės“. Apgailėtina, kad jis manęs, ryš- 
kiai spindinčio, nepastebėjo, o ši mintis man pasiuntė dar 
vieną jėgos antplūdį. Užsimoviau savo baltą šilkinę kaukę 
ir buvau pasirengęs pradėti. 

Nepastebimai, lėtai išlindau iš gyvatvorės paunksmės. 
ir po jo langu, kardelių krūme, padėjau vaikišką plastikinį 

pianiną, kad ne taip kristų į akis. Jis buvo ryškiai raudonas 
ir mėlynas, trumpesnis nei pėda, vos su aštuoniais klavi- 
šais. Tačiau nuolat kartojo tas pačias keturias melodijas, 
kol išsekdavo elementai. Įjungiau ir atsitraukiau į savo 
slėptuvę gyvatvorėje. 

Iš pradžių grojo „Kalėdų varpelius“, po jų — „Seną- 
jį MakDonaldą“. Kažkodėl dainose trūko priedainių, bet. 
šiaip ar taip, ta pačia klaikiai linksma tonacija pianinas ėmė 
skambinti „Londono tiltus“. 

Tokia muzika galėjo išvesti iš proto kiekvieną, tačiau to- 
kiam vaikams atsidavusiam žmogui kaip MakGregoras ji 
buvo ypač paveiki. Bent jau to tikėjausi. Išsivilioti jį lauk 
vaikiškų pianinu nusprendžiau tikslingai ir nuoširdžiai ti- 
kėjau, kad jis pamanys, jog jo paslaptis išaiškėjo ir kad 
žaisliukas atkeliavo iš pragaro jo nubausti. Be to, kodėl gi 
nepasimėgavus savo darbu? 

Planas pildėsi. „Londono tiltai“ grojo dar tik trečią kartą, 
kai jis svirduliuodamas išlindo iš namo didžiaakės panikos 
puošiamu veidu. Akimirką pastovėjo žvalgydamasis aplin- 
kui, jo rusvi plaukai buvo susivėlę lyg iš vilko gerklės iš- 
traukti, o blyškus pilvas kybojo persisvėręs per nudrengtų 
pižaminių kelnių gumą. Man jis nepasirodė pavojingas, o 
ir aš nebuvau penkiametis berniukas. 

Dar po akimirkos, kurią stovėjo pražiota burna, kasyda- 
masis, lyg pozuotų graikų kvailybės statulai, MakGregoras 
nustatė tada skambančių „Kalėdų varpelių“ melodijos šal- 
tinį. Jis priėjo, pasilenkė, siekdamas mažyčio plastmasinio 
pianino, bet nė nespėjo nustebti, kai mikliai užnėriau jam 
ant kaklo dvidešimt penkių kilogramų keliamosios galios 
žvejybinio valo kilpą. Pamanęs, kad pajėgs bent kiek pako- 
voti, išsitiesė. Užveržiau kilpą stipriau, ir jis persigalvojo. 


3 skyrius 27 


Šaltu įsakmiu Pakeleivio balsu tarėme: „Nesipriešink. 
Ilgiau gyvensi.“ Šiuose žodžiuose jis išgirdo savo ateitį ir 
nusprendė ją pakeisti, tad teko smarkiai suveržti jo antkaklį 
ir laikyti, kol patamsės veidas. MakGregoras suklupo. 

Prieš jam netenkant sąmonės, valą kiek atleidau. Tarė- 
me: „Dabar darysi, kaip liepsiu.“ Jis tylėjo. Kosėdamas 
keletą kartų giliai ir skausmingai įkvėpė, tad švelniai timp- 
telėjau kilpą. Paklausėme: „Supratai?“ ir, kad leisčiau jam 
kvėpuoti, linktelėjo galva. 

Kai paknopstom jį vedžiausi į namą jo automobilio rak- 
tų ir atgal prie visureigio, jis nebesipriešino. Atsisėdau už 
jo, tvirtai laikydamas kilpą, kad jis kvėpuotų tik tiek, kiek 
reikia gyvybei palaikyti. 

Liepėme jam: „Užvesk mašiną“, ir jis sustingo. 

„Ko tu nori?“ — paklausė šviežio žvyro sudrumstu balsu. 

Atsakėme: „Visko. Užvesk mašiną.“ 

Jis tarė: „Aš turiu pinigų.“ 

Smarkiai patraukiau valą. Atsakėme jam: „„Nupirk man 
mažą berniuką.“ Porą sekundžių palaikiau jį įtempęs taip, 
kad negalėtų kvėpuoti, ir tiek, kad suprastų esąs mūsų ran- 
kose, kad žinom, ką padarė, ir kad nuo šiol jis kvėpuos tik 
mums malonėjus, o kai atleidau kilpą, jis vėl tylėjo. 

Jis važiavo ten, kur jam liepėme, 80-ąja pietvakarine iki 
Senojo Katlerio kelio, o juo — į pietus. Tokiu paros metu 
ten beveik nebebuvo automobilių, ir mes įsukome į naują 
statybų aikštelę Sneper Kryko gale. Statybos buvo sustoju- 
sios dėl savininkui pareikštų kaltinimų pinigų plovimu, tad 
mums niekas negalėjo sutrukdyti. Pravedėme MakGregorą 
pro nebaigtą statyti sargo būdelę nedideliu žiedu, ryčiau, 
vandens link iki nedidelio vagonėlio, laikino statybų aikš- 
telės biuro, palikto nuotykių ištroškusiems paaugliams ir 

tokiems kaip aš, ieškantiems intymesnio kampelio. 

Dar akimirką pasėdėjome, grožėdamiesi vaizdu: mėne- 
sienos nušviesta jūra, jos priešaky pedofilas su kilpa - toks 
grožis. 

Išlipau ir įkandin išsitempiau MakGregorą, taip smarkiai 
jį traukiau, kad jis puolė ant kelių ir ėmė draskyti kaklą 
apsivijusį valą. Kurį laiką žiūrėjau, kaip sukniubęs purve 
jis dūsta ir seilėjasi, veidas tamsėja, o akys rausta. Tada 
pakėliau jį ant kojų ir užstūmiau ant trijų medinių laiptelių, 
vedančių į vagonėlį. 

Jam atsipeikėjus tiek, kad suprastų, kas vyksta, jau bu- 
vau pririšęs jį prie stalviršio, o rankas ir kojas pažabojęs 
lipnia juosta. 

MakGregoras mėgino prabilti, bet įstengė tik užsikosėti. 
Palaukiau, laiko dabar turėjau į valias. 

— Prašau, — pagaliau tarė jis, — duosiu tau, ko tik nori. 

- Žinoma, - atsakėme mes ir išgirdome, kaip šis žodis 
susmigo jam į kūną ir, nors jis nematė anapus mano baltos 
šilkinės kaukės, nusišypsojome. Išsiėmiau jo jachtoje ras- 
tas nuotraukas ir parodžiau jam. 

Jis sustabarėjo ir išsižiojo. Paklausė: 

— Kurjjas gavai? — tarsi dėl to būtų suirzęs, nors netrukus 
bus išmėsinėtas. 

— Pasakyk, kas fotografavo. 

— Kodėl turėčiau? — atsakė. 

Metalo žirklėmis nukirpau du pirmuosius dešinės rankos 
pirštus. Jis daužėsi ir rėkė, ištryško kraujas, o tai mane nuo- 
lat siutina, tad sugrūdau jam į burną teniso kamuoliuką ir 
nukirpau du pirmuosius kairės rankos pirštus. 

— Šiaip sau, — atsakiau ir luktelėjau, kol mažumėlę apsi- 
ramins. 

Kai nurimo, pažvelgė į mane, ir jo veidą nušvietė suvo- 
kimas, ateinantis peržengus skausmą, kai supranti, jog ke- 
lio atgal nebėra. Ištraukiau jam iš burnos kamuoliuką. 

— Kas fotografavo? 

Jis nusišypsojo. 

— Tikiuos, vienas iš jų buvo tavo, - pasakė jis, o dėl to 
kitos devyniasdešimt minučių man buvo ypač prasmingos. 

Paprastai po savo Naktinių Žygių bent keletą dienų 
jaučiu malonų palengvėjimą, tačiau kitą rytą po netikėto 
MakGregoro pasitraukimo vis dar drebėjau iš nekantru- 
mo. Nesitvėriau kailyje, taip norėjau surasti tą fotografą 
raudonais kaubojiškais batais ir užrišti visus galus. Esu 
pedantiškas siaubūnas, tad mėgstu baigti, ką pradėjęs, o 
mintis, kad kažkas netoliese vis dar žirglioja tais kvailais 
batais ir nešiojasi per daug mačiusį fotoaparatą, skatino 
mane pasekti jo pėdsakais ir užbaigti dviejų dalių pro- 
jektą. 

Galbūt su MakGregoru kiek paskubėjau; derėjo duoti 
jam daugiau laiko ir paskatinimo, tada jis būtų viską papa- 
sakojęs. Tačiau atrodė, kad ir pats nesunkiai išsiaiškinsiu — 
kai prie vairo Tamsusis Pakeleivis, galiu padaryti bet ką. 
Iki šiol nesu suklydęs, bet šįsyk patekau į nepatogią padėtį 
ir turėjau surasti Batuotąjį Poną savo jėgomis. 

Iš ankstesnių savo tyrinėjimų žinojau, kad visuomeninė 
MakGregoro veikla neapsiribojo retsykiais pasitaikančiais 
vakaro pasiplaukiojimais. Kaip ir galima buvo tikėtis iš 
nekilnojamo turto agento, jis priklausė keletui verslo orga- 
nizacijų, tačiau pernelyg nesibičiuliavo nė su viena. Taip 
pat žinojau, kad jis niekada nebuvo registruotas policijoje, 
todėl negalėjau tiesiog susirasti jo bylą ir paieškoti bendri- 
ninkų. Jo skyrybų bylos teismo įraše pažymėta „dėl nesu- 
derinamų skirtumų“, likusi dalis palikta mano vaizduotei. 

Taigi įklimpau: MakGregoras buvo tipinis vienišius, jį 
tyrinėdamas nenustačiau, kad būtų turėjęs bent vieną drau- 
gą, kompanioną, simpatiją, bičiulį ar sugėrovą. Vakarais jis 
nežaidė pokerio su vyrais, apskritai nebendravo su jokiais 
vyrais, išskyrus mažamečius. Nepriklausė bažnyčios ben- 
druomenei, slaptai brolijai, nekiurksojo vietinėje aludėje, 
savaitgaliais nėjo į liaudies šokius (tai būtų pateisinę kau- 
bojiškus batus), nieko, išskyrus nuotraukose kyšančius 
kvailus raudonų batų pirmgalius. 

Kas tas kaubojus Bobas ir kur jį rasti? 

Atsakymo galėjau ieškoti tik vienoje vietoje ir kuo grei- 
čiau, kol niekas nepastebėjo MakGregoro dingimo. Tolumo- 
Je jšgirdau griaustinį ir su nuostaba žvilgtelėjau į sieninį laik- 
rodį. Na, žinoma, 14:15, metas kasdienei popiečio audrai. 
Prakiurksojau visą pietų pertrauką, nors man tai nebūdinga. 

Nepaisant to, galėjau pasiteisinti audra, tad užsukau už- 
kąsti pakeliui į darbą. Taip gražiai ir tvarkingai susiplana- 
vęs savo ateitį patraukiau į stovėjimo aikštelę, įlipau į auto- 
mobilį ir nuvažiavau į pietus. 

Kai atvykau į Metesono kalvos parką, lietus jau buvo 
prasidėjęs, todėl ir vėl užsimečiau savo sportišką aprangą 
darganotam orui ir nurisnojau MakGregoro jachtos link. 

Vėl gana lengvai atrakinau spyną ir įlindau vidun. Pirmo- 
jo apsilankymo metu ieškojau įrodymų, kad MakGregoras 
yra pedofilas. Dabar mėginau rasti kai ką subtilesnio, bent 
menkos užuominos apie MakGregoro bičiulio fotografo 
tapatybę. 

Reikėjo nuo kažko pradėti, taigi vėl nuėjau į miegamąjį. 
Atsidariau stalčių su slaptuoju skyreliu ir perverčiau nuo- 
traukas. Šįkart peržvelgiau ir jų nugarėles. Skaitmeninė fo- 
tografija gerokai apsunkino seklių darbą, nes ant nuotraukų 

nebeliko žymių, dingo ir juostelių dėžutės su iškalbingais 
serijiniais numeriais. Kiekvienas slunkius, net ir būdamas 
prasto skonio, galėjo tiesiog persikelti nuotraukas į savo 
standųjį diską ir atsispausdinti kada užsigeidęs. Taip nesą- 
žininga, juk kompiuteriai turėjo palengvinti gyvenimą. 

Uždariau stalčių ir apieškojau likusius kampus, bet ne- 
aptikau nieko nauja. Mažumėlę nusivylęs užlipau atgal į 
kajutę. Ten irgi buvo keli mano jau išrausti stalčiai. Vaizdo 
kasetės, žaisliniai kareivėliai, lipni juosta — viskas, ką jau 
buvau matęs, nieko iškalbinga. Ištraukiau lipnios juostos 
ritinėlių krūvą, nenorėdamas, kad ji nueitų šuniui ant uode- 
gos. Netyčia apverčiau apatinį ritinėlį. 

Radau. 

Išties geriau būti sėkmės pusėje, o ne gėrio. Per milijoną 
metų nesitikėjau rasti tokios gėrybės. Prie lipnios juostos 
ritinėlio apačios buvo prilipęs nedidelis popierėlis, ant ku- 
rio užrašyta „Raikeris“, o žemiau ir telefono numeris. 

Žinoma, nebuvo garantijos, kad tas Raikeris yra Batuota- 
sis Kaubojus ar kad apskritai jis žmogus. Galbūt tai laivų 
santechnikos įmonė. Šiaip ar taip, gavau daug tvirtesnį siūlo 
galą nei turėjau iki šiol. Įsidėjau popierėlį į savo kišenę, užsi- 
sagsčiau lietpaltį ir išsėlinau iš jachtos atgal į pėsčiųjų taką. 

Turbūt dėl nuo vakaro su MakGregoru besitęsiančios 
pakilios nuotaikos vairuodamas namo pastebėjau, kad 
niūniuoju užkrečiančią Filipo Glaso melodiją iš spektaklio 
„1000 lėktuvų ant stogo“. Laimingo gyvenimo paslaptis — 
pasiekimai, kuriais didžiuotumeis, ir siekiamas tikslas, o tą 
akimirką turėjau abu. 

Mano puiki nuotaika tęsėsi tik iki žiedo, kuriame Senasis 
Katlerio kelias jungiasi su Ležiuno, nes tada įprastinis žvilgs- 
nis į galinio vaizdo veidrodėlį išplėšė muziką iš mano lūpų. 

Už manęs, praktiškai ant mano sėdynės, pasirodė kašto- 
ninis ford taurusas. Jis buvo panašus į daugybę Majamio- 
Deido policijos nuovados automobilių, skirtų neuniformuo- 
tiems pareigūnams. 

Nesugalvojau, kaip išpešti iš to ką nors gera. Patruliai ga- 
li sekioti ir be jokios priežasties, bet vairuojantysis nuova- 
dos automobilį tikrai seka turėdamas tikslą, o šiuo atveju 
atrodė, kad tikslas yra leisti man suprasti, jog esu sekamas. 
Jei taip buvo — užduotis įvykdyta su pagyrimu. Priekinio 
stiklo atspindys man užstojo automobilio vairuotoją, bet 
staiga man tapo labai svarbu sužinoti, kiek laiko esu seka- 
mas, kas vairuoja ir ką vairuotojas jau spėjo pamatyti. 

« Pasukau į siaurą šalutinę gatvelę, sustojau šalikelėje, o 
taurusas sustojo už manęs. Kurį laiką nieko nevyko, abu 
laukėme savo mašinose. Mane suims? Jei kažkas mane se- 
kė nuo prieplaukos, Žaviajam Deksteriui bus riesta. Ilgai- 
niui MakGregoro dingimą kas nors pastebės, ir net elemen- 
tariausias tyrimas nuves prie jo jachtos. Kas nors nueis 
pasižiūrėti, ar ji dar ten, ir faktas, jog Deksteris ten lankėsi 
vidury dienos, taps labai reikšmingas. 

Policininkų darbo sėkmė priklauso nuo panašių smulk- 
menų. Farai ieško netikėtų sutapimų, o radę gali imti labai 
rimtai šnekėtis su žmogeliu, netyčia pasirodančiu įvairiose 
vietose. Net jei tas žmogelis turi policininko pažymėjimą ir 
nuostabiai žavingą dirbtinę šypseną. 

Atrodė, kad man likusi vienintelė išeitis buvo blefas: su- 
žinoti, kas ir kodėl mane seka, ir įtikinti, kad veltui švaisto 
laiką. Nustačiau savo geriausią Oficialaus susitikimo veidą, 
išlipau iš mašinos ir drąsiai patraukiau tauruso link. Langas 
nusileido, ir į mane pažvelgė nuolat piktas seržantas Douksas, 
kaip blogio dievybės stabas, išskaptuotas iš tamsaus medžio. 

— Kodėl pastaruoju metu taip dažnai vidury dienos išeini 
iš darbo? — paklausė. Balsas buvo be jokios intonacijos, bet 
vis vien susidariau įspūdį, kad ir ką bepasakyčiau, jis palai- 
kys melu ir už tai norės mane nuskriausti. 

— O, Seržante Douksai! — džiaugsmingai šūktelėjau, — 
Koks smagus netikėtumas. Ką čia veikiate? 

— Turi svarbesnių reikalų už savo darbą? — atsakė jis. 
Rodos, jam buvo visai neįdomu palaikyti pašnekesį, tad aš 
tik trūktelėjau pečiais. Susidūrus su labai ribotai bendrauti 
tegalinčiais žmonėmis, nerodančiais susidomėjimo kalbė- 
tis, visada geriau šokti pagal jų dūdelę. 

— Na, aš... turėjau asmeninių reikalų, - atsakiau. Sutinku, 
labai prastas atsakymas, bet Douksas baugino savo įpročiu 
uždavinėti keblius klausimus ir dar su tokiu menkinančiu 
griežtumu, kad buvo gana sunku nemikčioti, jei jau nekal- 
bėsime apie protingus atsakymus. 

Jis spoksojo į mane keletą be galo ilgų akimirkų, taip 
kaip išbadėjęs pitbulis žiūri į žalią mėsą. 

— Asmeninių reikalų, — tarė jis nemirkteldamas. Iš jo 
lūpų tai skambėjo dar kvailiau. 

— Taip, — atsakiau. 

— Tavo dantistas dirba Geible, — pasakė jis. 

— Na... 

— Tavo gydytojas Alamedoj. Advokato neturi, sesuo dar 
darbe, — vardijo. —- Kokius asmeninius reikalus praleidau? 

— Šiaip tai, aš... aš... — ištariau ir pats nustebau, kad užsi- 
kirtau, tačiau nieko kita neįstengiau išlementi, o Douksas 
žvelgė į mane tarsi maldaudamas, kad pulčiau bėgti ir jis 
galėtų pasitreniruoti šaudydamas į nugarą. 

— Keista, — pasakė, — ir pats čia turiu asmeninių rei- 
kalų. 

— Rimtai? — pajutau palengvėjimą, kad mano srėbtuvei 
ir vėl pavyko užmegzti su žmogumi ryšį. - Kokių gi, ser- 
žante? 

Tada pirmą kartą išvydau jį šypsantis, ir turiu prisipažin- 
ti, kad būtų buvę maloniau, jei jis, iššokęs iš mašinos, būtų 
man įkandęs. 

— Aš stebiu TAVE, - pasakė jis. Palaukė, kol įvertinsiu jo 
emalio dailumą, ir uždaręs langą išnyko už tamsinto stiklo 
tarsi Češyro katinas. 

Esu tikras, kad turėdamas pakankamai laiko galėčiau 
sudaryti ilgą sąrašą dalykų, nemalonesnių nei seržanto 
Doukso virsmas mano šešėliu. Tačiau stovint ten madingu 
darganotam orui pritaikytu apdaru, kai nuo manęs ėmė tolti 
Raikeris su savo raudonais batais, padėtis atrodė labai pras- 
ta, ir neturėjau įkvėpimo sugalvoti ko nors blogesnio. Sė- 
dau į automobilį, užvedžiau variklį ir per lietų nuriedėjau 
namo. Eilinę dieną mane guostų ir šildytų grobuoniški kitų 
vairuotojų polinkiai, tačiau kažkodėl taip įkyriai sekantis 
kaštoninis taurusas gadino visą šventę. 

Gana gerai pažinojau seržantą Douksą, kad suprasčiau, 
jog jis ne šiaip ne ta koja išlipo iš lovos. Jei jis nusprendė 
stebėti, stebės, kol pričiups mane išdykaujant. Arba kol 
nebegalės manęs stebėti. Savaime suprantama, jau buvau 
numatęs keletą intriguojančių būdų atpurtyti jį nuo to pasi- 
ryžimo. Tačiau jie visi grėsė ilgalaikėmis pasekmėmis ir, 
nors neturėjau tikros sąžinės, turėjau panašiai veikiantį la- 
bai griežtų taisyklių sąvadą. 

Žinojau, kad anksčiau ar vėliau seržantas Douksas ko 
nors imsis, kad paskatintų mane atsisakyti savo pomėgio, 0 
aš įtemptai ir ilgai mąsčiau, ką tada darysiu. Deja, geriau- 
sia, ką sumąsčiau, buvo laukti ir stebėti. 

„Kodėl gi?“— visiškai teisėtai galite paklausti manęs.— 
„Nejau galima nepaisyti akivaizdžios išeities?“ Gal Douk- 
sas ir mirtinai stiprus, bet jis neprilygsta Tamsiajam Pake- 

leiviui, o šiam sėdusis prie vairo niekas nepasprunka nuo 
likimo. Gal šįkart būtų galima... 

Ne, negarsiai tarė švelnus balsas man į ausį. 

Sveikas, Hari. Kodėl ne? Paklausęs prisiminiau laikus, 
kai jis mane mokė. 

„Deksteri, reikia laikytis taisyklių“, — sakė Haris. 

Tėti, kokių taisyklių? 


Buvo mano šešioliktasis gimtadienis. Vakarėlių tai var- 
gu ar pavadinsi, nes dar nebuvau išmokęs būti nuostabiai 
žavus ir draugiškas; net jei nevengiau savo apsiseilėjusių 
bendraamžių, jie dažniausiai vengdavo manęs. Paauglystę 
pragyvenau tarsi aviganis, besibraunantis per bandą pur- 
vinų, labai bukų avių. Nuo to laiko gana daug išmokau. Pa- 
vyzdžiui, šešiolikos dar buvau beveik žalias (tie žmonės — 
tokie beviltiški), tačiau juk prisipažinti neapsimoka. 

Šešioliktasis gimtadienis buvo gana nykus reikalas. Ma- 
no įmotė, Doris, neseniai buvo mirusi nuo vėžio. Bet įse- 
serė man iškepė tortą, o Haris padovanojo naują meške- 
rę. Užpūčiau žvakutes, suvalgėme tortą, ir Haris išsivedė 
mane į mūsų kuklaus namelio Kokonat Grouve kiemą. Jis 
atsisėdo prie raudonmedžio stalo greta plytinės kepsninės 
ir pamojo man sėsti greta. 

— Na, Deksai, — pasakė. — Tau jau šešiolika. Esi beveik 
vyras. 

Nelabai suvokiau, ką tai turėjo reikšti. Aš? Vyras? Žmo- 
giškas kūrinys? Nesupratau ir kokio atsakymo jis tikėjosi. 
Tačiau žinojau, kad dažniausiai Hariui girdint geriausia 
susilaikyti nuo protingų replikų, todėl tik linktelėjau. Haris 
pasižiūrėjo į mane mėlynakiu rentgeno žvilgsniu. 

— Ar bent kiek domiesi mergaitėmis? — pasiteiravo. 

— Mm... kaip suprast? 

— Bučiavimusi. Laižymusi. Pats žinai. Seksu. 

Nuo šios minties mano galva taip susisuko, tarsi šalta 
juoda pėda būtų spardžiusi vidinę kaktos pusę. — Na, ne. 
Aš, mmm, - net tada kalbėjau saldžiu liežuviu. — Man ne- 
patinka. 

Haris linktelėjo lyg išgirdęs protingą atsakymą. 

— Bet ir ne berniukais, — pasakė jis, ir aš papurčiau galvą. 
Haris pažvelgė į stalą, tada vėl į namą. 

— Kai man suėjo šešiolika, mano tėvas nusivedė mane 
pas kekšę. 

Jis papurtė galvą, ir jo veide plykstelėjo miniatiūrinė 
šypsena. 

— Negalėjau atsigauti dešimt metų. 

Nesugebėjau sugalvoti, ką atsakyti. Seksas man buvo vi- 
sai svetimas dalykas, o dar už jį ir mokėt, ypač vaikui, kuris 
buvo pats Haris — na, to jau per daug. Pažvelgiau į Harį 
beveik panikuodamas, o jis nusišypsojo. 

— Ne, — tarė Haris, — nesiūlysiu tau to paties. Manau, ši 
meškerė pravers labiau. — Jis lėtai linktelėjo galvą ir nusu- 
ko žvilgsnį, už stalo, per kiemą ir į gatvę. 

— Arba mėsininko peilis. 

— Taip, — tariau, stengdamasis nuslėpti džiaugsmą. 

— Ne, - pakartojo jis, - abu žinom, ko tu nori. Bet tu dar 
nepasirengęs. 

Nuo to laiko, kai, per nepamirštamą turistinį žygį prieš 
porą metų Haris pirmąkart man pasakė, kas iš tiesų esu, 
abu stengėmės mane parengti. Hario žodžiais tariant, sten- 
gėmės mane sustyguoti. Aš, jaunas dirbtinis avigalvis, ne- 
kantravau pradėti savo svaiginančią karjerą, bet Haris ma- 
ne prilaikė, nes viską žinojo. 

— Moku būti atsargus, — pasakiau. 

— Bet nemoki būti nepriekaištingas, — tarė jis. — Deks- 
teri, reikia laikytis taisyklių. Privalai. Jos atskirs tave nuo 
kitų. 

— Būsiu nepastebimas. Ištrinsiu pėdsakus, nerizikuosiu... 

Haris papurtė galvą. 

— Yra svarbesnių dalykų. Prieš pradėdamas privalai įsi- 
tikinti, kad žmogus to vertas. Neįsivaizduoji, kiek kartų 
žinojau, kas kaltas, bet privalėjau juos paleisti. Kęsti tų 
šunsnukių žvilgsnį ir pašaipą, žinojau, kad jie žino, bet pri- 
valėjau atverti jiems duris ir išleisti... — jis sukando dan- 
tis ir plojo kumščiu per sodo stalą. — Tau taip nereikės. 
BET... privalėsi įsitikint. Visiškai įsitikinti, Deksteri. Ir 
net jei būsi visiškai garantuotas... — jis pakėlė ranką delnu 
į mane. — Susirasi įrodymų. Skirtų ne teismui, apsaugok 
Dieve, - jis trumpai ir kandžiai nusijuokė. — Tavęs niekas 
nesugaus. Bet, Deksteri, privalai turėti įrodymų. Tai visų 
svarbiausia, — jis stuktelėjo stalą krumpliu. — Privalai turėti 
įrodymų. Ir net tuomet... 

Jis padarė Hariui nebūdingą pauzę, o aš laukiau, nesi- 
tikėdamas nieko gera. 


Kartais net ir tau teks juos paleisti. Nepaisant kiek bus 
prasikaltę. Pavyzdžiui, jei jie labai... matomi. Jei atkreip- 
tum į save per daug dėmesio, geriau nesivelk. 


Štai taip. Kaip visada, Haris žinojo, ką man atsakyti. Kai 
imdavau abejoti, išgirsdavau Harį, šnibždantį man į ausį. 
Buvau tikras, bet neturėjau įrodymų, kad Douksas, ne šiaip 
įniršęs įtartinas policininkas, o paskerstas policininkas, 
mieste sukeltų pasipiktinimo bangą. Po neseniai įvykusios 

netikėtos detektyvės LaGertos žūties policijos vadovybės 
reakcija greičiausiai būtų gana jautri į panašų dar vieno po- 
licininko pasitraukimą. 

Negalėjau nė prisiliesti prie Doukso, nors ir svarbu man 
tai atrodė. Galėjau žiūrėti pro langą į tą kaštoninį taurusą, 
pastatytą po medžiu, bet daugiau nieko, nebent svajoti, kad 
jam netikėtai kas nors atsitiks, pavyzdžiui, nukris ant gal- 
vos pianinas. Deja, man teliko kliautis likimu. 

Tačiau šiąnakt vargšui Nusivylusiam Deksteriui nesi- 
sekė — pastaruoju metu Majamio apylinkėse tragiškai trū- 
ko krintančių pianinų. Tad tūnojau savo ankštoje gūžtoje, 
nervingai vaikščiojau po kambarį, o kaskart pažvelgęs pro 
langą išvysdavau kitapus gatvės stovintį taurusą. Prisimini- 
mai, apie kuriuos taip palaimingai mąsčiau prieš valandėlę, 
dabar nesilaikė mano galvoje. Gal Deksteris galėtų išeiti į 
kiemą? Deja, ne, Tamsusis Pakeleivi. Deksteriui pietų mie- 
gas. 

Kita vertus, prasmingos veiklos galėjau imtis net ir užsi- 
barikadavęs savo bute. Iš kišenės išsitraukiau suglamžytą 
popierėlį, rastą MakGregoro jachtoje, o jį išlyginus, mano 
pirštai ėmė kibti nuo lipnios juostos likučių, prie kurios bu- 
vo prisiklijavęs popierėlis su „Raikeriu“ ir telefono nume- 
riu. Daugiau nei pakanka informacijos, kurią galima įvesti 
į duomenų bazę iš mano kompiuterio. Tai po kelių minučių 
ir padariau. 

Numeris buvo registruotas tokiam p. Styvui Raikeriui iš 
Taigerteilo prospekto, Kokonat Grouve. Dar pašniukštinė- 
jęs sužinojau, kad p. Raikeris — profesionalus fotografas. Ži- 
noma, gal tai tik sutapimas. Neabejoju, kad pasaulyje daug 
fotografų, pavarde Raikeris. Geltonuosiuose puslapiuose 
perskaičiau, kad būtent šis Raikeris turėjo ir asmeninę spe- 

cializaciją. Jo ketvirčio puslapio skelbime buvo parašyta: 
„Prisiminkite juos rytoj, kokie jie yra šiandien.“ 

Raikerio specializacija buvo vaikų fotografija. 

Sutapimo galimybę gali tekti atmesti. 

Tamsusis Pakeleivis pasimuistė ir tyliai, nekantriai su- 
krizeno, o aš jau planavau trumpą išvyką į Taigerteilo pros- 
pektą. Tiesą sakant, jis buvo visai čia pat. Galėjau nuva- 
žiuoti tuoj pat ir... 

Ir leistis sekamam seržanto Doukso žaidime „Prikirpk 
Deksteriui uodegą“. Puiki mintis, senuk. Sutaupytum 
Douksui galybę nuobodaus tyrimo, jei vienądien Raikeris 
netikėtai pradingtų. Užuot plūkusis nykioje rutinoje, jam 
tereikėtų mane suimti. 

Taip viskam klostantis, teliko atspėti, kada Raikeris pa- 
spruks. Siaubingai siutino, kad priešais akis boluoja toks 
ypatingas taikinys, o mano rankas veržia pančiai. Po kelių 
valandų Douksas vis dar sėdėjo mašinoj kitapus gatvės, ir 
aš tūnojau ten pat. Ko imtis? Iš šviesiosios pusės buvau be- 
veik tikras, kad Douksas nespėjo pamatyti tiek, kad galėtų 
imtis prieš mane ko nors daugiau nei persekiojimo. Tačiau 
nelaimių skiltyje buvo aiškiai parašyta, kad jei jis ir toliau 
mane seks, man teks vaidinti romų teismo medicinos labo- 
ratorijos graužiką, atkakliai vengiantį bet ko pavojingesnio 
už mirtinas spūstis Palmeto greitkelyje. Aš taip nežaidžių. 
Mane skubino ne tik Pakeleivis, bet ir laikrodis. Kol nevė- 
lu, privalėjau surasti įrodymų, kad Raikeris - MakGregoro 
fotografas, o jei tai pasitvirtins, teks pasikalbėti su juo akis 
į skalpelį. Jei jis sužinos, kad MakGregoras sulaukė visų 
mirtingųjų likimo, greičiausiai pasipustys padus. O jei tai 
sužinotų mano kolegos iš policijos, Patrakęs Deksteris pa- 
kliūtų į labai nemalonią padėtį. 

Tačiau akivaizdu, kad Douksas nusiteikė pasilikti ilgai, 
ir tą akimirką nieko negalėjau dėl to padaryti. Siaubingai 
siutino mintys apie laisvėje vaikštantį Raikerį, kai jis turė- 
tų muistytis suvyniotas į lipnią juostą. Žomicidus interup- 
ttus*. Tamsusis Pakeleivis tyliai dejavo ir mintyse griežė 
dantimis; nors jį atjaučiau, negalėjau padaryti nieko dau- 
giau nei vaikščioti iš vieno kampo į kitą. Bet net tai ne ka- 
žin ką padėjo: jei nenustočiau — prazulinčiau kilime skylę 
ir jau niekada nebesusigrąžinčiau užstato už buto nuomą. 

Instinktyviai linkau padaryti ką nors, kas išvestų Douksą 
iš kelio, bet jis buvo ne paprastas pėdsekys. Galvoje su- 
kosi vienintelė mintis, kaip būtų galima apgauti jo landų, 
virpantį šnipą. Buvo visai maža galimybė, kad ilgainiui jis 
nuleis rankas, užsižaisim tylos karalių, tiek ilgai išliksiu 
nepaneigiamai normalus, jog jis pasiduos ir grįš į norma- 
lų darbą gaudyti pačių nuožmiausių piliečių mūsų dorojo 
miesto pogrindyje. Net ir dabar jie statėsi automobilius ant 
perėjų, šiukšlino, grasino artėjančiuose rinkimuose balsuo- 
ti už demokratus. Kaip jis drįso švaistyti laiką mielajam 
Deksteriui ir jo nekaltam pomėgiui. 

Na, gerai: tol būsiu be galo normalus, kol jam paskaus 
dantis. Nors tai gali trukti ne vieną dieną ir ne vieną savai- 
tę, bet aš nepasiduosiu. Gyvensiu visiškai sintetinį gyveni- 
mą, kurį susikūriau, kad būčiau panašus į žmogų. Kadangi 
žmones iš esmės valdo seksas, pradėjau nuo vizito pas savo 
merginą Ritą. 

Keistas tas žodis „mergina“, ypač taikomas suaugusiam 
žmogui. Keista ir pati sąvoka. Dažniausiai tarp suaugu- 
siųjų taip apibūdinama moteris, o ne mergina, kuri savo 


3 Sustabdytas žudikas (/ot.) 

noru sutinka mylėtis, o ne palaikyti draugiją. Tiesą sakant, 
esu pastebėjęs, kad savo merginos galima ir nekęsti, nors, 
žinoma, tikroji neapykanta pratrūksta po vedybų. Iki šiol 
man nepavyko nustatyti, ko moterys tikisi iš savo vaikinų, 
tačiau aišku viena: aš turiu tai, ko tikėjosi Rita. Tikrai ne 
sekso, kuris mane domino tiek pat, kiek tarptautinės preky- 
bos deficito prognozės. 

Laimei, dažniausiai Ritos taip pat nedomino seksas. Ji 
buvo ankstyvos santuokos su vyru, kuris mieliausiai lais- 
valaikį leisdavo rūkydamas kreką ir mušdamas ją, pase- 
kmė. Vėliau įvairumo dėlei jis užkrėtė ją keletu įdomesnių 
ligų. Tačiau vieną naktį aptalžęs vaikus, jis prarado kantri 
dainose apdainuotą Ritos ištikimybę, ir ši išspyrė tą paršą 
visam laikui iš namų tiesiai į kalėjimą. 

Po tokio erzelio ji žvalgėsi džentelmeno, mėgstančio 
draugiją ir pašnekesius, tokio, kuris nepasiduoda pirmykš- 
tei, gyvuliškai, instinktų kurstomai aistrai. Kitaip tariant, 
vyro, kuris vertintų jos puikų būdą, o ne pasiryžimą už- 
siimti nuogalių akrobatika. Ecce, Dexter“. Jau kone dve- 
jus metus ji buvo man puiki priedanga, viena svarbiausių 
Deksterio, tokio, kokį jį pažinojo pasaulis, sudedamųjų. 
Atsidėkodamas jos nemušiau, niekuo neužkrėčiau, never- 
čiau tenkinti gyvuliškos aistros, o ji, atrodo, nuoširdžiai 
mėgo mano draugiją. 

Be to, aš visai pamėgau jos vaikus — Estorą ir Kodį. Gal- 
būt tai keista, tačiau bet kokiu atveju galiu patikinti, kad 
tikra tiesa. Jei visi pasaulio gyventojai paslaptingai prapul- 
tų, susinervinčiau, nes nebūtų, kas man iškepa spurgų. Ta- 
čiau vaikai man įdomūs ir, tiesą sakant, juos mėgstu. Abu 


* Štai Deksteris (lor.) 

Ritos vaikai turėjo sunkią ankstyvąją vaikystę, ir galbūt dėl 
to, kad tai patyriau ir aš, jaučiau jiems ypatingą prieraišu- 
mą, susidomėjimą, peržengiantį mano priedangą. 

Nepaisant vaikų privalumo, ir pati Rita buvo gana neblo- 
ga. Ji turėjo trumpus ir tvarkingus šviesius plaukus, sveiką, 
sportišką kūną ir retai leptelėdavo ką nors ypač kvaila. Su 
ja galėjau eiti į žmones ir neabejoti, kad į mus žiūri kaip į 
gana darnią porą, tai ir buvo visa esmė. Žmonės net saky- 
davo, kad mes graži pora, nors nelabai supratau, ką tai reiš- 
kė. Greičiausiai buvau Ritai patrauklus, nors jos buvusių 
vyrų suvestinė manęs pernelyg nedžiugino. Šiaip ar taip, 
visuomet malonų būti šalia to, kas laiko mane šauniu. Tai 
patvirtina mano prastą nuomonę apie žmones. 

Pažvelgiau į laikrodį ant mano stalo. Trys minutės po 
pusės šešių: po penkiolikos minučių Rita grįš iš savo darbo 
Ferčaildo privačios nuosavybės agentūroje, kur ji dirbo la- 
bai sudėtingą darbą, susijusį su procentinių punktų dalelė- 
mis. Kai nusigausiu iki jos namų, ji jau turėtų būti grįžusi. 

Išėjau pro duris su linksma dirbtine šypsena, pamojavau 
Douksui ir nuvažiavau kuklių Ritos namų pietų Majamy 
link. Eismas buvo neblogas, tai yra nesusidūriau su mirti- 
nais eismo įvykiais ar susišaudymais, tad prie Ritos namu- 
ko sustojau greičiau nei po dvidešimties minučių. Seržan- 
tas Douksas pravažiavo pro šalį iki pat gatvės galo, o kai 
beldžiausi į duris, jau statėsi mašiną kitapus kelio. 

Durys atsivėrė, ir Rita išpūtė akis. 

— O! - tarė ji. - Deksteri. 

— Tikrai taip, — pasakiau. — Važiavau pro šalį ir pama- 
niau, kad gal būsi namie. 

— Na, aš... aš ką tik įžengiau pro duris. Turbūt atrodau 
kaip baidyklė... Tai... užeik. Nori alaus? 

Alaus. Na, ir mintis. Niekada nesiartinau prie to birzga- 
lo, bet vis dėlto tai pasirodė taip normalu, idealiai tiko apsi- 
lankius pas merginą po darbo, kad net Douksas susižavėtų. 
Tobulas akcentas. 

— Labai norėčiau alaus, — tariau ir nusekiau paskui į gana 
prašmatnią svetainę. 

— Prisėsk, — tarė ji. — Einu pasigražinti. 

Ji nusišypsojo. 

— Vaikai kieme, už namo, bet tuoj prisistatys prie tavęs, 
kai tik sužinos, kad atėjai. 

Nuplaukė koridoriumi ir po akimirkos grįžo su skardine 
alaus. 

— Tuoj grįšiu, — tarstelėjo ir nuėjo į savo kambarį namo 
gale. 

Sėdėjau ant sofos ir žvelgiau į rankoje laikomą alų. Nesu 
geriantis, apskritai plėšrūnams gerti nepatariama. Jis sulė- 
tina reakciją, susilpnina jusles ir pagydo širdyje žaizdas“, o 
tai man visada skambėjo įtartinai. Bet dabar buvau atosto- 
gaujantis demonas, aukojantis švenčiausią auką, atsižadan- 
tis savųjų galių, kad tapčiau žmogumi, tad alus buvo būtent 
tai, ko reikėjo Dipsofobiškajam“ Deksteriui. 

Gurkštelėjau. Skonis buvo kartus ir silpnas, toks, koks 
tapčiau, jei per ilgai užlaikyčiau Tamsųjį Pakeleivį prisegtą 
prie galinės sėdynės. Vis dėlto manau, kad alų reikia pa- 
mėgti. Gurkštelėjau dar. Jaučiau jį tekant žemyn ir pūkšte- 
lint į skrandį ir supratau, kad per visus dienos nuotykius ir 
įspūdžius pamiršau papietauti. Velniai nematė, juk tai tik 


5 Iš Šekspyro „Makbeto“ (371 p.), (A. Churgino vertimas, išleido 
VGLL, 1961 m.) 
“ Baimė gerti alkoholį 

silpnas alus arba, kaip išdidžiai skelbė skardinė: LENG- 
VAS ALUS. Matyt, reikėtų padėkoti, kad nebuvo sugalvo- 
tas dar gražesnis būdas tai pranešti. 

Išgėriau didelį gurkšnį. Kai pripranti — visai neblogai. 
Po velnių, jis NET labai atpalaidavo. Su kiekvienu užsiver- 
timu jaučiausi vis labiau atsipalaidavęs. Po dar vieno 
gurkšnio negalėjau patikėti, kad, kai gėriau jį koledže, man 
nepatiko. Žinoma, tada buvau dar vaikis, o ne subrendęs, 
darbštus doras pilietis, koks dabar. Užsiverčiau skardinę, 
bent niekas nebeišbėgo. 

Ką gi, skardinė kažkodėl ištuštėjo. Bet vis dar buvau 1š- 
troškęs. Kaip galima buvo kęsti tokią nemalonią padėtį? 
Visiškai nepakenčiama. Tiesą sakant, nė neketinau jos pa- 
kęsti. Atsistojau ir ryžtingai bei nenumaldomai nužygiavau 
į virtuvę. Šaldytuve buvo dar kelios lengvojo alaus skardi- 
nės, tad vieną parsinešiau atgal ant sofos. 

Atsisėdau. Atsidariau alų. Gurkštelėjau. Labai pagerėjo. 
Eina tas Douksas velniop. Gal ir jam nunešti vieną skardi- 
nę. Ir jis atsipalaiduotų, atlyžtų ir viską mestų. Galų gale 
mes juk abu - geriečiai, ar ne? 

Gurkšnojau. Rita grįžo įlindusi į džinsinius šortus, vil- 
kinti baltais marškinėliais su aksominiu kaspinėliu po iš- 
kirpte. Teko pripažinti, atrodė puikiai. Man pasisekė susi- 
rasti gerą priedangą. 

— Na, — tarė ji besitaisydama šalia manęs ant sofos, — 
smagu tave taip netikėtai pamatyti. 

— Be jokios abejonės, — pasakiau. 

Ji palenkė galvą į šoną ir juokingai į mane pažiūrėjo. 

— Ar sunku buvo darbe? 

— Pragariškai, — pasakiau ir gurkštelėjau. — Teko paleisti 
nusikaltėlį. Labai didelį nusikaltėlį. 

— Oi, - ji susiraukė. — Ar būtinai... tiksliau, ar negalėjai 
tiesiog jo... 

— Norėjau, — pasakiau. — Bet negalėjau. 

Pakėliau į ją skardinę. 

— Tokia politika. 

Gurkštelėjau. Rita papurtė galvą. 

— Vis negaliu susitaikyti su tuo, kad... na, iš išorės viskas 
atrodo taip aišku ir paprasta. Sugaunat nusikaltėlį ir užda- 
rot. Bet dar ir politika? O kaip... ką jis padarė? 

— Padėjo nužudyti porą vaikų,- pasakiau. 

— Oi, — tarė ji ir pasirodė priblokšta. —- Dieve mano, betgi 
gali kažką padaryt. 

Nusišypsojau jai. Jergau, ji iškart susiprotėjo. Šauni 
mergiotė. Juk sakiau, kad moku puikiai pasirinkt. 

— Kaip pirštu į akį, - pasakiau ir paėmiau jos ranką, kad 
pasižiūrėčiau į tą pirštą. 

— Šį bei tą galiu padaryt. Ir labai gero, - patapšnojau jos 
ranką, išliedamas tik šlakelį alaus. - Žinojau, kad suprasi. 

Ji atrodė pasimetusi. 

— A, - tarė. — Kaip... tiksliau... Ką darysi? 

Gurkštelėjau. Kodėl gi jai nepasakius? Mačiau, kad ji 
jau suprato. Kodėl gi ne? Prasižiojau, bet man nespėjus 
nė garso šnibžtelt apie Tamsųjį Pakeleivį ir mano nekaltą 
pomėgį, į kambarį įskuodė Kodis su Estora, o išvydę ma- 
ne sustojo lyg įbesti ir stovėjo žvelgdami tai į mane, tai 
mamą. 

— Labas, Deksteri, — tarė Estora. Ji kumštelėjo brolį. 

— Labas, — Kodis tyliai pasakė. Jis buvo ne iš plepiųjų. 
Tiesą sakant, beveik niekada nekalbėjo. Vargšas vaikas. Jį 
sužalojo tėvas. 

— Tu girtas? — paklausė jis. Jam tai buvo ilga kalba. 


48 Jeff Lindsay. Deksteris. Netikėti jausmai 


— Kodi! — pasakė Rita. Drąsiai jai mostelėjau ir atsisukau 


ii 
— Girtas? — tariau. — Aš? 
Jis linktelėjo. 
- Jo. 


— Tikrai ne, — griežtai tariau ir nutaisiau savo oriausią 
miną. — Galbūt kiek įkaušęs, bet tai visai ne tas pats. 

— A, - nutęsė jis, 0 jo sesuo įsiterpė: 

— Liksi vakarienės? 

— Manau, kad geriau jau keliausiu, — pasakiau, bet Rita 
netikėtai tvirtai sugniaužė mano petį. 

— Toks niekur nevažiuosi, — paprieštaravo. 

— Koks? 

— Įkaušęs, — patikslino Kodis. 

— Aš neįkaušęs, — pasakiau. 

— Sakei, kad įkaušęs, — tarė Kodis. Negalėjau prisiminti, 
kad jis kada nors būtų ištaręs keturis žodžius iš eilės, todėl 
ėmiau juo labai didžiuotis. 

— Tikrai, — paantrino Estora. — Sakei, kad esi ne girtas, o 
tik truputį įkaušęs. 

— Sakiau? 

Abu linktelėjo. 

— A. Na, jei taip... 

— Na, jei taip, — įsiterpė Rita, — atrodo, liksi vakarienės. 

Na, jei taip. Atrodo, pasilikau. Iš tikrųjų pasilikau. Pa- 
menu, kad dar buvau nuėjęs iki šaldytuvo lengvojo alaus, 
bet pastebėjau, kad jo nelikę. Vėliau pamenu vėl sėdėjęs 
ant sofos. Televizorius buvo įjungtas, ir aš bandžiau supra- 
sti, ką šneka aktoriai ir kodėl nematomiems žiūrovams tai 
atrodo juokingiausias dialogas žmonijos istorijoje. 

Rita įsitaisė ant sofos šalia manęs. 

— Paguldžiau vaikus, — tarė ji. - Kaip jauties? 

— Nuostabiai, - pasakiau. — O jei dar suprasčiau, kas čia 
taip juokinga... 

„Rita uždėjo man ant peties ranką. 

— Tau labai nepatinka, taip? Paleist nusikaltėlį. Vaikai... 

Ji prisiartino ir mane visai apkabino, padėjo galvą ant 
peties. 

— Tu labai geras, Deksteri. 

— Ne, negeras, — pasakiau svarstydamas, kodėl ji sako 
tokius keistus dalykus. 

Rita atsitraukė ir pažvelgė man į vieną akį, paskui į kitą 
ir vėl atgal. 

— Bet tikrai, tu PATS žinai. 

Nusišypsojo ir vėl įkniaubė savo galvą man į petį. 

— Man... labai malonu, kad atėjai. Pasimatyti su manim. 
Kai tau buvo sunku. 

Buvau bepradedąs sakyti, kad buvo ne visai taip, bet ta- 
da supratau, jog tikrai atėjau, kai man buvo sunku. Tiesa, 
atvažiavau, kad Douksui nusibostų manęs laukti, kai siau- 
bingai siutau, kad netekau savo pasimatymo su Raikeriu. 
Bet galų gale pasirodė, kad tai buvo visai nebloga mintis, 
tiesa? Puikioji Rita. Ji buvo labai šilta ir maloniai kvepėjo. 

— Puikioji Rita, — tariau. Prisitraukiau ją iš visų jėgų ir 
priglaudžiau žandą prie jos viršugalvio. 

Taip pasėdėjome keletą minučių, tuomet Rita nusileido 
ant kojų ir pakėlė mane už rankos. 

-— Eikš, — tarė ji. - Paguldykim tave. 

Taip ir padarėme, bet kai aš nugriuvau po antklode ir ji 
susirangė šalia manęs, ji buvo tokia miela ir taip maloniai 
kvepėjo, buvo tokia šilta ir minkšta, kad... 

Na. Alus tikrai nuostabus gėrimas, tiesa? 


6 SKYRIUS 


Atsibudau skaudama galva, jaučiau siaubingą pasišlykš- 
tėjimą savimi ir nelabai gaudžiausi aplinkoje. Mano skruos- 
tas glaudėsi prie rožinės paklodės. Mano patalai, kuriuose 
kas rytą pabundu savo lovelėje, nebuvo rožiniai ir taip ne- 
kvepėjo. Matracas buvo per erdvus, kad išsitektų mano 
kukliojoje sulankstomojoje lovelėje, ir buvau įsitikinęs, 
kad ir galvos skausmas — ne mano. 

— Labas rytas, gražuoli, — pasveikino balsas kažkur neto- 
li mano pėdų. Pasukau galvą ir lovos gale išvydau Ritą, 
žiūrinčią į mane ir meiliai besišypsančią. 

— Ach, — ištariau balsu, primenančiu varlės kurkimą, ir 
dar paaštrinau savo galvos skausmą. Tačiau, atrodo, tas 
skausmas buvo juokingas, nes Rita dar plačiau nusišypsojo. 

— Taip ir maniau, — pasakė. — Atnešiu tau aspirino. 

Pasilenkė ir paglostė mano koją. 

— Mmm, - tarė ji ir apsisukusi nuėjo į vonią. 

Atsisėdau. Turbūt šis ėjimas buvo neleistinas, nes mano 
galva ėmė dar labiau tvinksėti. Užsimerkiau, giliai įkvėpiau 
ir laukiau aspirino. 

Prie normalaus gyvenimo reikėjo priprasti. 


Keista, bet iš tikrųjų tai ne. Supratau, kad jei apsiriboda- 
vau viena ar dviem skardinėmis alaus, galima atsipalaiduo- 
ti tiek, kad susilietum su sofos apklotu. Taigi bent keletą 
vakarų per savaitę su ištikimuoju seržantu Douksu galinio 

vaizdo veidrodėlyje po darbo užsukdavau pas Ritą pažaisti 
su Estora ir Kodžiu ir pasėdėti su Rita, kai vaikai nueidavo 
gulti. Rita tikėdavosi, kad išeidamas ją pabučiuosiu, tad 
dažniausiai surežisuodavau taip, jog bučiuotumėmės tarp- 
dury, kad matytų ir Douksas. Naudojausi visais iš begalės 
matytų filmų pasiskolintais triukais, ir Rita likdavo paten- 
kinta. 

Mėgstu rutiną, tad įnikau į šią naują kasdienybę taip, 
kad net pats beveik pradėjau ja tikėti. Buvo taip nuobo- 
du, kad mano tikroji esybė ėmė po truputį snūduriuoti. 
Net iš tolimiausiame Deksterlendo kampelyje pasiliku- 
sios galinės sėdinės buvo girdėti švelnus Tamsiojo Pake- 
leivio knarkimas, kuris šiek tiek baugino ir pirmąkart 
privertė mane pasijusti truputėlį vienišą. Vis dėlto laikiausi 
kurso, vizitus pas Ritą priimdamas kaip žaidimą, kuris ir 
man pačiam įdomus. Galvojau, kiek toli galiu nueiti, ypač 
žinodamas, kad mane stebi Douksas, kuris, tikiuosi, ir pats 
ėmė bent kiek stebėtis. Atsinešdavau gėlių, saldainių, picą. 
Kiekvienąkart Ritą bučiuodavau vis drąsiau, įsirėminęs 
paradiniame tarpduryje, kad Douksui būtų kuo gražiau. 
Suprantu, kad vaizdas atrodė gana juokingas, bet tai buvo 
vienintelis mano ginklas. 

Dienų dienas Douksas leisdavo su manimi. Jo pasirody- 
mai buvo nenuspėjami, todėl jis tapo dar pavojingesnis. 
Niekada nežinojau, kur ir kada jis gali išlįsti, tad jaučiausi 
taip, lyg jis nuolat mane stebėtų. Jei traukdavau parduo- 
tuvėn, Douksas jau laukdavo prie brokolių. Jei mindavau 
dviračiu Senuoju Katlerio keliu, kur nors pakeliui po fikusu 
sutikdavau ir kaštoninį taurusą. Kartais diena prabėgdavo 
nė karto nesutikus Doukso, bet jaučiau jį šalia, sukantį ra- 
tus pavėjui ir tykantį, tad nedrįsau net pagalvoti, kad jis 

nusiplovė rankas. Jei jo nesimatė, jis buvo gerai pasislėpęs 
arba ruošėsi mane nustebinti netikėtu pasirodymu. 

Buvau priverstas visam laikui tapti Dieniniu Deksteriu, 
kaip aktorius, uždarytas filme, suprantantis, kad tikrasis 
pasaulis yra anapus, už ekrano, tačiau toks nepasiekiamas 
kaip mėnulis. Kaip ir mėnulis, mane viliojo mintys apie 
Raikerį. Negalėjau pakęsti minties apie jį, nerūpestingai 
klampojantį per gyvenimą savo apgailėtinais raudonais ba- 
tais. 

Be abejo, taip pat žinojau, kad ir Douksas negalės nuolat 
manęs sekioti. Šiaip ar taip, jam Majamio piliečiai mokėjo 
dailų atlyginimą už atliekamą darbą ir kartkartėmis turėjo 
jo imtis. Tačiau Douksas nujautė manyje kylančią audrą 
ir žinojo, kad pakankamai ilgai mane paspaudęs pravers 
mano priedangą, ji TIKRAI prasivers, suintensyvėjus ty- 
liems šnabždesiams nuo galinės sėdynės. 

Štai tokia buvo mūsų padėtis, balansavome ant, deja, 
metaforinio, ak ašmenų. Anksčiau ar vėliau turėjau vėl 
tapti savimi. Bet iki tol velniškai dažnai matysiuos su Rita. 
Nors ji negalėjo konkuruot su mano senąja aistra, Tamsiuo- 
ju Pakeleiviu, negalėjau išduoti savo slaptosios tapatybės. 
Kol nepasprukau nuo Doukso, Rita buvo mano apsiaustas, 
raudonos pėdkelnės ir įrankių diržas, beveik visas kostiu- 
mas. 

Puikumėlis: sėdėdavau ant sofos su skardine alaus ran- 
koje, žiūrėdavau „Išlikimo“ realybės šou ir svajodavau 
apie įdomesnį laidos variantą, kurio neišleistų į eterį. Pa- 
prasčiausiai į laidos dalyvių tarpą pakvieskite Deksterį ir 
pavadinimą supraskite kiek pažodiškiau... 

Ne viskas buvo taip niūru, nyku ir apgailėtina. Keletą 
kartų per savaitę man tekdavo pažaisti skardinę su Estora, 

Kodžiu ir kitų neeilinių rajono laukinių gauja, kuri mus 
nukelia ten, nuo kur pradėjau: Beburis Deksteris, nepajėgiąs 
plaukti per savo normalų gyvenimą, prisišvartavęs prie 
vaikų klegesio ir virtinių skardinės. Vakarais, kai lydavo, 
susėsdavome aplink stalą kambaryje, kol Rita plušdavo su 
skalbiniais, nešvariais indais ar kitaip puoselėdavo savo 
jaukaus lizdelio gerovę. 

Su dviem mažamečiais vaikais, ypač su tokiomis sužalo- 
tomis būtybėmis kaip Estora ir Kodis, galima žaisti tik 
lduko žaidimus; dauguma stalo žaidimų buvo neįdomūs 
ar jiems per sudėtingi, o beveik visiems kortų žaidimams 
reikėjo nerūpestingo naivumo, kurį net man buvo gana 
sunku suvaidinti. Galiausiai apsistojome prie kartuvių: la- 
vinančio, ugdančio kūrybiškumą, truputį žmogžudiško žai- 
dimo, kuris džiugino net Ritą. 

Jei prieš priskrentant prie manęs Douksui kas nors bū- 
tų paklausęs, ar kartuvės ir silpnas Milerio alus - mano 
kasdienė duona, būčiau turėjęs prisipažinti, kad Dekste- 
rio Rūginė yra kiek tamsesnė. Tačiau bėgant dienoms taip 
įklimpau į savo vadinamąją tikrovę, kad turėjau savęs pak- 
lausti: ar tik ne pernelyg pamėgau patogų pono Užmiesčio 
Namų Šeimininko gyvenimą? 

Vis dėlto savotiškai guodė Kodžio ir Estoros į kartuvių 
žaidimą atsinešti grobuoniški prieskoniai. Jų entuziazmas 
kariant mažas iš brūkšniukų sudėtas figūrėles man bruko 
mintį, kad gal esame tos pačios veislts. Jiems su džiaugsmu 
žudant bevardžius žmogeliukus, jutau neabejotiną artumą. 

Estora mikliai įgudo piešti kartuves ir brūkšnelius rai- 
dėms. Ji, žinoma, buvo labai šneki žaidėja. „Septynios rai- 
dės“, — sakydavo ji, bet paskui prikandusi viršutinę lūpą 
6asitaisydavo: „Pala. Šešios.“ Kodžiui ir man neatspėjus 

raidės, ji pašokdavo ir surikdavo: ,„RANKA! Cha!“ Kodis 
pažvelgdavo į ją be jokios išraiškos ir tuomet nuleisdavo 
akis į liesą figūrėlę, kabančią kilpoje. Kai ateidavo jo eilė ir 
mes neatspėdavome raidės, jis savo švelniu balseliu tarda- 
fuojanti, įprastai emocijas reiškianti būtybė. Kai brūkšnelių 
eilė po kartuvėmis buvo užpildoma žodžio raidėmis, abu 
su džiaugsmu sužiurdavo į tabaluojantį žmogeliuką, Ko- 
dis dar spėdavo vieną ar du kartus ištarti „miręs“, ir Estora 
šokinėdama vietoje sakydavo: „Deksteri, dar kartą! Mano 
eilė!“ 

Visiška idilė. Mūsų penkių asmenų šeimynėlė: aš, Rita, 
vaikai ir Monstras. Tačiau kalnai nužudytų figūrėlių ne- 
numarino mano nerimo dėl senkančio laiko, kad netrukus 
būsiu žilagalvis senelis, pernelyg paliegęs pakelti mėsinin- 
ko peilį, stumiantis kraupiai vienodas dienas susenusio ser- 
žanto Doukso ir pražiopsotos progos šešėlyje. 

Kol nesugalvojau, kaip išbristi iš šios padėties, kabėjau 
kilpoje kaip Kodžio ir Estoros brūkšnelių figūrėlės. Liūd- 
na ir gėda prisipažinti, kad buvau beprarandąs viltį. To 
nebūčiau daręs, jei nebūčiau užmiršęs vieno svarbaus 
dalyko. 

Čia Majamis. 

Aišku, kad ilgiau taip nebegalėjo tęstis. Turėjau ir pats 
suprasti, kad tokia nenormali padėtis turėjo užleisti vietą, 
nusileisti įprastai pasaulio tvarkai. Juk gyvenau mieste, 
kuriame chaosas buvo tarsi saulės šviesa, kartais pasisle- 
pianti už debesų. Praėjus trims savaitėms po mano nemalo- 
naus susidūrimo su seržantu Douksu, debesys pagaliau 
prasiskyrė. 

Tiesą sakant, man tiesiog pasisekė — ne mano išsvajotasis 
pianinas iš dangaus, bet vis vien, laimingas atsitiktinu- 
mas. Pietavau su savo sese Debora. Atleiskit, derėjo sakyti 
SERŽANTE Debora. Kaip ir jos tėvas Haris, Debė buvo 
policininkė. Dėl laimingai susiklosčiusios nesenų įvykių 
atomazgos ją paaukštino, išvilko iš prostitutės kostiumo, 
gauto su užduotimi, ir ji pagaliau pabėgo iš gatvės kampo 
tiesiai į seržantės kėdę. 

Turėjau džiaugtis. Juk ji manė, kad to norėjo — atsikratyti 
netikros palydovės etato. Visoms jaunoms ir pakenčiamai 
patrauklioms viešosios policijos pareigūnėms anksčiau ar 
vėliau tekdavo dalyvauti prostitučių reide, o Debora buvo 
labai patraukli. Tačiau daili figūra ir sveika išvaizda mano 
vargšei sesei tik kliudė. Ji nekentė drabužių, bent kiek pa- 
brėžiančių jos išorinį žavesį, tad staipytis gatvėje įlindus 
į aptemptus šortus ir atvirus marškinėlius buvo tikra kan- 
kynė. Jai grėsė nuolatinės raukymosi raukšlės. 

Esu nužmogėjęs siaubūnas, tad paprastai mąstau logiškai 
ir maniau, kad jos naujoji užduotis išlaisvins Amžinojo ir- 
zlumo mergelę iš josios kančių. Deja, jos neprivertė šypte- 
lėti net perkėlimas į žmogžudysčių skyrių. Dėl nežinomų 
priežasčių kadaise ji nusprendė, kad rimti teisėsaugos pa- 
reigūnai privalo treniruoti savo veidą, kol šis pasidaro pa- 
našus į didelę, piktą žuvį, o savąjį veidą ji dar intensyviai 
treniravo. 

Važiavome pietauti jos naujuoju tarnybiniu automobiliu, 
dar vienu jos paaukštinimo privalumu, kuris tikrai galėjo 
įnešti į gyvenimą krislelį džiaugsmo. Bet neįnešė. Svarsčiau, 
ar man reikėtų ja susirūpinti. Stebėjau ją, sėsdamas prie sta- 
liuko Relampago kavinėje, mūsų mėgstamiausiame kubie- 
tiškame restorane. 

— Na, seržante Ešery, — tariau jai, kai pasiėmėme po val- 
giaraštį. :“ 

— Turėtų būti juokinga, Deksteri? 

— Taip, — atsakiau. — Labai juokinga. Taip pat ir truputį 
liūdna. Kaip ir pats gyvenimas. Ypač tavo gyvenimas, De- 
bora. 

— Eik šikt, Čarli, - pasakė ji. - Mano gyvenimas geras. 

Kaip įrodymą jį užsisakė medianoche sumuštinį, patį 
geriausią Majamyje, ir batido de mamey pieno kokteilį, 
unikalaus atogrąžų vaisiaus, primenančio persiką ir arbūzą, 
mišinį. 

Mano gyvenimas buvo lygiai toks pat geras kaip ir jos, 
tad užsisakiau tą patį. Buvome nuolatiniai šio restorano 
lankytojai, vaikščiojome čia visą gyvenimą, tad senstelėjęs 
nesiskutęs padavėjas pasičiupo mūsų valgiaraščius mina, 
kuri galėtų būti pavyzdys Deborai, ir nutrypė virtuvėn kaip 
Godzila pakeliui į Tokiją. 

— Kokie visi laimingi ir linksmi, - pasakiau. 

— Mes ne rytinėje vaikų laidelėje, Deksai. Mes Majamy. 
Čia laimingi tik nusikaltėliai. 

Ji pasižiūrėjo į mane be jokios išraiškos, tobulu polici- 
ninkės žvilgsniu. 

— Kodėl pats nešoki ir nedainuoji? 

— Negražu, Debe. Labai negražu. Jau kelis mėnesius bu- 
vau geras. 

Ji gurkštelėjo vandens. 

— Aha. Turbūt kraustaisi iš proto. 

— Blogiau, — pasakiau pašiurpęs. — Atrodo, kad tampu 
normalus. 

— Beveik pavyko apgauti, — tarė ji. 

— Deja, tai tiesa. Pasidariau užkietėjęs namisėda. 

Kiek padvejojęs, išdaviau priežastį. Jei berniukas negali 
pasidalyti savo rūpesčiais su šeima, kam jam pasiguosti? 

— Dėl seržanto Doukso, — pasakiau. 

Ji linktelėjo. 

— Jis tikrai rėžia apie tave sparną, — pasakė ji. — Geriau 
laikykis nuo jo atokiau. 

— Mielai, - tariau. — Bet JIS nesilaiko atokiau nuo MA- 
NĘS. 

Jos policininkės žvilgsnis suintensyvėjo. 

— Ką žadi daryti? 

Prasižiojau žadėdamas paneigti viską, apie ką galvojau, 
bet, mano amžinosios sielos laimei, nespėjęs sumeluoti bu- 
vau nutrauktas balso iš Debės racijos. Ji palenkė galvą ant 
šono, čiupo raciją ir pranešė, kad tuoj atvažiuos. 

— Varom, — įsakė ji, jau eidama durų link. Nuolankiai 
nusekiau jai iš paskos, uždelsdamas tik palikti ant stalo 


pinigų. 

Kai išėjau iš Relampago, Debora jau išvažinėjo automo- 
bilį. Nuskubėjau jos link ir kibau į duris. Nespėjau įkelti 
abiejų kojų vidun, o ji jau važiavo iš aikštelės. 

— Klausyk, Debe, — tariau. — Vos nepamečiau bato. Kas 
gi tokio svarbaus? 

Debora raukydamasi skubėjo pralįsti pro tarpą tarp ma- 
šinų, pro kurį tilptų tik Majamio vairuotojas. - Nežinau, — 
pasakė ji ir įjungė sireną. 

Sumirksėjau ir pakeltu balsu pasistengiau nurungti 
sireną. 

— Dispečeris nepasakė? 

— Deksteri, kada nors girdėjai dispečerį mikčiojant? 

— Tikrai ne, Debe, neteko. O ką šįkart mikčiojo? 

Debė aplenkė mokyklos autobusą ir nulėkė ant 836 greit- 
kelio. 

— Jo, — pasakė ji. Ji staigiai pasuko, kad išvengtų susi- 
dūrimo su BMW, pilnu jaunų vyrų, kurie visi drauge ją pa- 
siuntė. 

-- Manau, kad žmogžudystė. 

— Tu manai? - tariau. 

— Jo, - atsakė ji ir įbedė žvilgsnį į kelią, dėl to aš neprieš- 
taravau. Didelis greitis man visada primena ir savo paties 
laikinumą, ypač Majamio keliuose. O Mikčiojančio dis- 
pečerio paslaptį aš ir seržantė Nensė Driu, lekiantys tokiu 
greičiu, tuoj pat sužinosime, ir truputėlis adrenalino nieka- 
da nepakenks. 

Per kelias minutes Debė sugebėjo nusigauti iki Orindž 
Boulo be aukų, ten nusileidome ant antžeminių kelių ir 
po kelių staigių posūkių pričiuožėme prie nedidęlio namo 
Šiaurės vakarų 4-ojoje gatvėje. Ten stovėjo vienodų namų 
rikiuotė, visi nedideli, arti vienas kito ir visi su betoninėmis 

ar tinklinėmis tvorelėmis. Daugelis buvo ryškiai dažyti, 
grįstais kiemais. 

Prie namo jau stovėjo dvi patrulių mašinos su blyksinčiais 
žiburėliais. Kai išlipome, pora uniformuotų policininkų 
namą juosė geltona įvykio vietą žyminčia juosta, o trečias 
policininkas sėdėjo vieno automobilio priekyje susiėmęs 
už galvos. Namo terasoje greta senyvos moteriškės stovėjo 
ketvirtasis policininkas. Į terasą vedė du neaukšti laipte- 
liai, o ant viršutinio sėdėjo toji moteriškė. Atrodė, kad ji tai 
rauda, tai vemia. Kažkur netoliese šuo kaukė vis tą pačią 
natą. 

Debora nužygiavo prie artimiausios uniformos. Jis buvo 
kresnas vidutinio amžiaus vyrukas, tamsiais plaukais ir 
veidu, skelbiančiu, kad jis irgi mieliau sėdėtų automobi- 
lyje susiėmęs už galvos. —- Ką turime? — Debė paklausė jo 
rodydama ženklelį. 

Nė nežvilgtelėjęs į mus policininkas papurtė galvą ir 
sumurmėjo: 

— Aš ten negrįšiu, net jei netekčiau pensijos. 

Ir nusisukęs vos neatsitrenkė į mašinos šoną, vynioda- 
mas geltonąją juostą, tarsi ši galėtų apsaugoti jį nuo to, ką 
regėjo name. 

Debora stebėjo, ką daro policininkas, ir pažvelgė į mane. 
Atvirai sakant, negalėjau surasti nei protingų, nei pravarčių 
žodžių, tad keletą akimirkų stovėjome ir žiūrėjome vienas į 
kitą. Vėjas tarškino nusikaltimo vietą žyminčią juostą, o šuo 
vis kaukė keista tirolietiška maniera, kuri tikrai neprivertė 
manęs pamilti šunų giminę. Debora papurtė galvą. 

— Kas nors galėtų užčiaupti tą velnio šunį, — pasakė ji ir, 
pralindusi pro geltoną juostą, nuėjo namo link. Nusekiau 
paskui. Paėjęs kelis žingsnius, supratau, kad šuns kaukimas 

artėja. Jis sklido iš namo, greičiausiai tai aukos augintinis. 
Gyvūnai dažnai gedi savo šeimininko. 

Sustojome ant laiptelių, ir Debora, pažvelgusi į policinin- 
ką, perskaitė antsiuvą su jo pavarde. 

— Koroneli. Ši moteriškė — liudytoja? 

Policininkas nežiūrėjo į mus. 

— Jo, - atsakė. — Ponia Medina. Ji iškvietė policiją. 

Ir senolė atsigręžusi sužiaukčiojo. 

Debora susiraukė. 

— Kas tam šunėkui? — paklausė. 

Koronelis išleido garsą tarp juoko ir žiaugulio, tarsi su- 
lojo, bet mums neatsakė ir į mus nepasižiūrėjo. 

Turbūt Deborai jau buvo gana, ir būtų neteisinga ją už 
tai smerkti. 

— Kas čia po velnių daros? — suriko ji. 

Koronelis atsisuko pasižiūrėti. Jo veidas buvo be jokios 
išraiškos. 

— Patys pasižiūrėkit, — jis ir vėl nusisuko. Debora dar 
norėjo kažką sakyti, bet persigalvojo. Vietoj to pažvelgė į 
mane ir gūžtelėjo pečiais. 

— Tai geriau pasižiūrėkim, — pasakiau jai tikėdamasis, 
kad nepasirodžiau pernelyg nekantrus. Tiesą sakant, nekan- 
travau išvysti, kas taip prislėgė Majamio policininkus. Ser- 
žantas Douksas man draudė užsiimti asmenine veikla, bet 
negalėjo uždrausti grožėtis kitų kūryba. Galiausiai tai ma- 
no darbas, o darbas — šventė, argi ne? 

Tačiau Debora parodė jai nebūdingą nenorą. Ji žvilgtelėjo 
į automobilyje sėdintį sustingusį, už galvos susiėmusį poli- 
cininką. Tuomet vėl į Koronelį ir moteriškę, paskui į namo 
duris. Tada giliai įkvėpė, garsiai iškvėpė ir tarė: 

— Gerai. Einam pažiūrėti. 

Bet ji vis vien nekrustelėjo, tad aš aplenkiau ją ir pastū- 
miau duris. 

Priekinis kambarys buvo tamsus, nuleistomis užuolaido- 
mis ir žaliuzėmis. Jame stovėjo nutriušęs krėslas, apvilktas 
tokiu nešvariu uždangalu, kad buvo sunku atspėti tikrąją 
spalvą. Krėslas stovėjo priešais mažą televizorių ant su- 
lankstomo stalelio. Daugiau daiktų kambaryje nebuvo. Pro 
tarpdurį priešais priekines duris sklido silpna šviesa, ir atro- 
dė, kad ten ir kaukė šuo, tad patraukiau ten, į namo galą. 

Gyvūnai manęs nemėgsta, o tai įrodo, kad jie protingesni, 
nei mes manom. Rodos, jie jaučia, kas aš esu, ir tam nepri- 
taria, dažnai tai parodydami labai aštriu būdu. Dėl to nedegiau 
noru artintis prie jau ir taip akivaizdžiai nusiminusio šuns. Bet 
vis vien lėtai žengiau pro duris, viltingai kartodamas „geras 
šunelis“. Iš balso neatrodė, kad jis labai geras: skambėjo 
panašiau į pasiutusį pitbulį sužalotomis smegenimis. Bet net 
ir keturkojų draugų akivaizdoje stengiuosi neprarasti opti- 
mizmo. Nutaisęs gerą gyvūnų mylėtojo miną, žengiau pro 
spyruokliuojančias duris, kurios kuo aiškiausiai vedė į virtuvę. 

Vos palietęs duris išgirdau tylų sunerimusio Tamsiojo Pa- 
keleivio kuždesį. 4? Paklausiau, bet atsako nesulaukiau. 
Akimirką užsimerkiau, bet išvydau tik tuštumą; ant vidinės 
akių vokų pusės neperskaičiau slaptos žinutės. Susigūžiau, 
pravėriau duris ir įžengiau virtuvėn. 

Viršutinė kambario dalis buvo išblukusios, riebaluotos 
geltonos spalvos, o apatinė išklijuota senomis baltomis 
plytelėmis mėlynais dryželiais. Viename kampe stovėjo 
šaldytuvas, o kitame ant spintelės gulėjo kaitlentė. Spintele 
nubėgo tarakonas ir šmurkštelėjo už šaldytuvo. Vienintelis 
langas buvo užkaltas lakštu faneros, tad kambarį blausiai 
apšvietė palubėje kabanti lemputė. 

Po lempute stovėjo didelis, sunkus, senas stalas kampuo- 
tomis kojomis ir porcelianine apdaila. Ant sienos kabojo 
didelis veidrodis, pakabintas tokiu kampu, kad jame atsi- 
spindėtų tai, kas gulėjo ant stalo. O atspindyje, pačiame 
stalo viduryje, gulėjo... hmm... 

Na, gerai. Mano galva, pirma tai buvo kažin kokia žmo- 
giška būtybė, greičiausiai vyras iš Pietų Amerikos. Buvo 
sunkų spręsti iš jo tuometės būklės, kuri, prisipažinsiu, nu- 
stebino net mane. 

Nepaisant nuostabos, teko pripažinti darbo kruopštumą 
ir tvarką. Chirurgas tikrai sprogtų iš pavydo, tačiau nė vie- 
na medicinos įstaiga nepripažintų tokio darbo. 

Tarkim, aš niekada nesugalvočiau nupjauti lūpų bei akių 
vokų ir, nors didžiuojuosi savo kruopščiu darbu, man nieka- 
da nebūtų pavykę jų nurėžti nesužalojant akių, kurios šiuo 
atveju paklaikusiai vartėsi pirmyn ir atgal, negalėdamos 
užsimerkti ar net mirktelėti, vis atsisukdamos į veidrodį. 
Galėčiau spėti, kad su akių vokais buvo padirbėta galiau- 
siai, gerokai vėliau nei taip gražiai nupjauta nosis ir au- 
sys. Tačiau negalėjau nuspręsti, ar pats būčiau pastarąsias 
nupjovęs prieš ar po rankų, kojų, genitalijų ir t. t. Nors 
apsispręsti nelengva, iš pažiūros viskas buvo atlikta kaip 
dera, net profesionaliai asmens, turinčio daug praktikos. 
Dažnai itin tiksliai atliktą darbą vadiname „chirurgišku“. 
Čia buvo tikro chirurgo operacija. Nebuvo jokio krauja- 
vimo, net iš burnos, iš kurios buvo pašalintas liežuvis ir 
lūpos. Net dantys — buvo neįmanoma nesižavėti tokiu ne- 
prilygstamu kruopštumu. Kiekviena žaizda meistriškai sut- 
varkyta; pečiai, prie kurių dar neseniai kabojo rankos, buvo 
dailiai aptvarstyti, o kitos žaizdos jau buvo užgydytos taip, 
kaip žmonės tikisi būti gydomi geriausiose ligoninėse. 

Nuo kūno buvo nupjauta viskas, visiškai viskas. Neli- 
ko nieko, išskyrus pliką neatpažįstamą galvą, sujungtą su 
niekuo neapsunkintu kūnu. Negalėjau įsivaizduoti, kaip 
buvo galima tai atlikti jo nenužudant, o darbo tikslas man 
buvo išvis nesuvokiamas. Toks žiaurumas vertė abejoti vi- 
satos sukūrimo tikslingumu. Atleiskit, jei iš Mirties Did- 
meistrio Deksterio lūpų tai skamba veidmainiškai, tačiau 
su juo lygintis išties negaliu. Paprasčiausiai vykdau Tam- 
siojo Pakeleivio įsakymus, atlyginu kitiems pagal jų dar- 
bus, o tai visada baigiasi mirtimi, kuri — neabejoju, kad šis 
padaras sutiktų — buvo ne pati blogiausia išeitis. 

Tačiau tai... sudėti tiek kantraus ir kruopštaus darbo vien 
tam, kad palikus jį priešais veidrodį... giliai viduje pajutau 
besiveržiantį tamsios nuostabos antplūdį, pirmąkart kaž- 
kiek sumenkinantį Tamsiojo Pakeleivio darbus. 

Sutvėrimas berods nė nepastebėjo, kad esu kambaryje. 
Jis nesiliaudamas staugė kaip paklaikęs šunėkas vieną ir tą 
pačią melodiją. 

Išgirdau, kaip už manęs įsibrovė Debora. 

— Jėzau, - tarė ji. - Dieve... kas tai? 

— Nežinau, - atsakiau, — tačiau aišku, kad ne šuo. 

Oras švelniai suvirpėjo, ir atsisukęs pamačiau, kad įė- 
jo seržantas Douksas. Jis apžvelgė kambarį, ir jo akys su- 
stojo ties stalu. Neslepiu, kad buvo smalsu pamatyti, kaip 
jis reaguos į tokį reginį, ir pripažįstu, kad buvo verta. Kai 
Douksas pastebėjo eksponatą virtuvės centre, jis suakmenė- 
jo it statula. Po ilgos pauzės patraukė prie jo, judėdamas 
taip lengvai lyg traukiamas už virvutės. Jis praėjo pro mus 
lyg būtume tuščia vieta ir sustojo prie stalo. 

Keletą akimirkų spoksojo į padarą. Tuomet nė nemirk- 
telėdamas įkišo ranką į švarko kišenę ir išsitraukė pistoletą. 
Lėtai, akmenine veido išraiška, nusitaikė į ant stalo gulinčio 
ir kaukiančio padaro tarpuakį. Užsitaisė pistoletą. 

— Douksai, — tarė Debora sausu karkiančiu balsu, tada 
atsikrenkštė ir tarė dar kartą: - Douksai! 

Douksas nieko neatsakė, net nežvilgtelėjo į ją, tačiau 
gaiduko nenuspaudė, o gaila. Juk ką daryti su šiuo padaru? 
Jis nepasakys, kas taip su juo pasielgė. Taip pat numaniau, 
kad kaip visaverčiam visuomenės nariui jam atėjo galas. 
Kodėl gi neleidus Douksui užbaigti jo kančių? Tuomet 
Debė ir aš būtume priversti papasakoti, ką jis padarė, jį 
atleistų iš darbo ir netgi įkalintų, o mano bėdos liautųsi. 
Ši atomazga atrodė tobula, tačiau Debė tokiems dalyka- 
ms niekada nepritartų. Tarnybos klausimais ji visada 
priekabi. 

— Douksai, nuleisk ginklą, — tarė ji ir, nors jo kūnas liko 
visiškai sustingęs, jo galva atsisuko į ją. 

— Vienintelė išeitis, - pasakė jis. — Patikėk. 

Debora papurtė galvą. 

— Pats žinai, kad negalima, — pasakė ji. Jie dar kiek pa- 
spoksojo vienas į kitą, o tada jo akys peršoko ant manęs. 
Man buvo sunku palaikyti akių kontaktą neleptelint ko nors 
panašaus į: „Tegul ją velniai — šauk!“ Bet pavyko susilai- 
kyti, ir Douksas nukreipė pistoletą į viršų. Ji vėl pasižiūrėjo 
į tą padarą, papurtė galvą ir įsidėjo pistoletą. 

- Šūdas, - tarė jis. Geriau būtumėt man leidę. 

Ir nusisukęs skubiai išėjo iš kambario. 

Per kelias minutes kambarys prisigrūdo žmonių, kurie 
desperatiškai stengėsi dirbdami nežiūrėti. Kamilija Fig, 
kresna, trumpaplaukė laborantė, kuri mokėjo tik rausti ir 
spoksoti, imdama pirštų atspaudus tyliai verkšleno. An- 
chelis Batista arba Anchelis ne-giminė, kaip mes jį va- 
dinom, nes taip jis prisistatinėdavo, išblyško ir tvirtai su- 
kandęs dantis nepabėgo iš kambario. Vincas Masuoka, 
mano bendradarbis, paprastai vaidinantis, kad tik apsimeta 
žmogumi, taip smarkiai drebėjo, kad turėjo išeiti laukan 
pasėdėti terasoje. 

Ėmiau svarstyti, ar man irgi nederėtų apsimesti, kad esu 
pasibaisėjęs, jog nepasirodyčiau per daug įtartinas. Gal 
derėtų išeiti laukan pasėdėti šalia Vinco. Apie ką žmonės 
tokiais atvejais šnekasi? Apie beisbolą? Orą? Be abejo, ne- 
kalbama apie tai, nuo ko bėgama, bet vis dėlto pats nu- 
stebau supratęs, kad norėčiau apie tai pasikalbėti. Tiesą 
sakant, tas sutvėrimas žadino vieno įsivaizduojamo pono 
susidomėjimą. Visada iš paskutiniųjų stengiausi išvengti bet 
kokio dėmesio, o dabar kai kas ėmėsi priešingos praktikos. 

Aišku, kad tas monstras skverbėsi viešumon turėdamas 
tikslą, greičiausiai skatinamas įgimto konkurencingumo, 
tačiau, nors tai kurstė mano smalsumą, taip pat ir erzino. Šio 
darbo autorius buvo nepanašus nė į vieną mano pažįstamą. 
Gal įtraukti šį bevardį plėšrūną į savo sąrašą? O gal vaidin- 
ti, kad alpstu iš baimės, ir eiti lauk pasėdėti terasoje? 

Man įtemptai svarstant, ko imtis, pro mane vėl prasibro- 
vė seržantas Douksas, pirmąkart stabteldamas rūsčiai į 
mane pasižiūrėti — tai prisimenu, nes per jį negalėjau min- 
tyse susidėlioti savo sąrašo. Truputį sutrikau, bet už tai 
buvo lengviau priimti sprendimą. Norėjau išlankstyti įtiki- 
namą nerimo miną, tačiau pavyko tik pakelti antakius. Į 
kambarį įsiveržė du labai rimtai nusiteikę greitosios pagal- 
bos gydytojai, bet išvydę auką sustingo. Vienas iškart pa- 
bėgo iš kambario. Kitas, jauna juodaodė, atsisuko į mane 
ir paklausė: „Ką, po velnių, mums daryti?“ Tuomet ir pati 
apsiverkė. 

Tenka pripažinti — jos žodžiuose buvo tiesos. Seržanto 
Doukso sprendimas rodėsi vis teisingesnis, net elegantiškas. 
Nebuvo jokios prasmės perkelti šį padarą ant neštuvų ir 
lėkti Majamio gatvėmis į ligoninę. Kaip panelė rafinuotai 
pareiškė: „Ką, po velnių, mums daryti?“ Tačiau kažkas 
turėjo kažko imtis. Jei būtume ir toliau stovėję rateliu, kas 
nors būtų pasiskundęs apie kieme vemiančius policininkus, 
o tai atsilieptų nuovados įvaizdžiui. 

Viską į vietas dėlioti ėmėsi Debora. Ji prikalbino gydy- 
tojus suleisti aukai skausmą malšinamųjų ir ją išsivežti, 
o tada vidun grįžo dirbti skystablauzdžiai laborantai. Kai 
vaistai pradėjo veikti, namus apgaubė tyla, beveik sukėlusi 
ekstazę. Gydytojai užklojo padarą ir, nė sykio jo nenumetę, 
perkėlė ant neštuvų ir išsivežė palydėti saulės. 

Pačiu laiku. Vos greitosios automobilis pajudėjo, suva- 
žiavo žinių reporteriai. Truputį gaila, man būtų buvę labai 
malonu pamatyti vieno ar poros reporterių reakciją, ypač 
Riko Sangrio. Jis buvo vietinis kruvinosios suvestinės ve- 
dėjas, niekada nemačiau jo kenčiančio ar išsigandusio, 
išskyrus tuos atvejus, kai buvo priešais kamerą arba kai 
susiveldavo jo plaukai. Tačiau — buvo nelemta. Kai Riko 
operatorius jau buvo pasirengęs filmuoti, nebebuvo kuo 
grožėtis, nebent mažu namuku, aptvertu geltona juosta, ir 
būreliu policininkų sukąstais dantimis, kurie net gražią die- 
ną Sangriui neturi ko pasakyti, o šiandien, ko gero, nebūtų 
pasakę net savo vardo. 

Aš, tiesą sakant, apskritai neturėjau ką veikti. Atvažiavau 
Deboros automobiliu, todėl neturėjau savo instrumentų, 
nors ir taip nesimatė jokių aiškių kraujo nuvarvėjimų. Ka- 
dangi tai buvo mano specializacija, teko pasiieškoti, kuo 
galėčiau prisidėti, nes mūsų bičiulis chirurgas buvo ypač 
apdairus. Kad neliktų abejonių, apžiūrėjau visą namą, kuris 
buvo labai menkas. Jame buvo vienas nedidelis miegama- 
sis, dar mažesnė vonia ir sandėliukas. Visi kambariai beveik 
tušti, išskyrus miegamąjį, kuriame ant grindų gulėjo pli- 
kas suplūktas čiužinys. Jis buvo toks pat nutriušęs, kaip ir 
svetainės krėslas, ir suplotas kaip kubietiškas kepsnys. Dau- 
giau neradau jokių baldų ar rakandų, nė plastikinio šaukšto. 

Vienintelį bent šiek tiek iškalbingesnį daiktą po stalu 
rado Anchelis ne-giminė, mano kelionei po namą einant į 
pabaigą. 

— Hola", - tarė jis ir savo pincetu nuo grindų pakėlė ma- 
žą popiergalį. Priėjau pažiūrėti, kas ten galėtų būti. Nieko 

ypatinga, paprasčiausias užrašų knygutės puslapis su nu- 
plėšta viršūne. Pažvelgiau virš Anchelio galvos ir, be jo- 
kios abejonės, ant stalo briaunos, priklijuota lipnia juosta, 
kabėjo nuplėšta puslapio dalis. 

— Mira“, - pasakiau, ir Anchelis pakėlė akis. 

— Aha, - tarė jis. 

Tyrinėdamas lipnią juostą, o ant jos kuo nuostabiausiai 
lieka pirštų atspaudai, jis padėjo popierėlį ant grindų, tad aš 
pritūpiau pažiūrėti. Ant jo buvo sukeverzotos kelios raidės, 
pasilenkiau, kad perskaityčiau: IŠTIKIMYBĖ. 

— Ištikimybė? — tariau. 

— Aišku. Nejau nesvarbi dorybė? 

— Paklauskim jo, — pasakiau, ir Anchelis taip sudrebėjo, 
kad vos nepametė pinceto. 

— Me Cago en Diez" ant šito šūdo, - pasakė jis ir išsitrau- 
kė plastikinį maišelį popierėliui. Žiūrėti, kaip jis jį supa- 
kuoja, man neatrodė labai prasminga, o kadangi ir apskritai 
nebebuvo į ką žiūrėti, patraukiau durų link. 

Nesakau, kad esu profesionalus kriminologas, bet per 
savo tamsųjį pomėgį įgijau neblogą vienas į kitą panašių 
nusikaltimų įžvalgą. Bet šis pralenkė viską, ką esu matęs ar 
įsivaizdavęs. Nebuvo jokios nuorodos į asmenybę ar mo- 
tyvaciją — buvau tiek pat susidomėjęs, kiek ir susinervinęs. 
Koks plėšrūnas palieka mėsą gulėti dar taip besiraitančią? 

Išėjau į lauką ir sustojau terasoje. Douksas šnabždėjosi 
su kapitonu Metjusu, kalbėjo jam kažką, kas vertė kapito- 
ną sunerimti. Debora, tupėdama prie senosios moteriškės, 
tyliai su ja šnekėjosi. Jaučiau kylantį vėją, škvalinį vėją, 

pradedantį pūsti prieš pat popiečio audrą, o pakėlęs galvą 
išgirdau pirmuosius lietaus lašus tyškant į šaligatvį. San- 
gris, visąlaik mojavęs mikrofonu už geltonos juostos, kad 
atkreiptų kapitono Metjuso dėmesį, taip pat pažvelgęs į 
debesis, kai pasigirdo griaustinis, metė mikrofoną į savo 
prodiuserį ir nubėgo į žinių autobusiuką. 

Mano pilvas irgi sugriaudė, priminė, kad per tą jaudulį ne- 
papietavau. Taip nieko nebus, reikia tausoti jėgas. Mano 
įgimta greita medžiagų apykaita reikalavo nuolatinės prie- 
žiūros, Deksteriui — jokios dietos. Turėjau palaukti Deboros, 
kad ji mane pavėžėtų, bet nujaučiau, kad jai šiuo metu valgio 
geriau neminėti. Vėl į ją pažvelgiau. Ji sūpavo senąją mote- 
riškę ponią Mediną, kuri liovėsi žiaugčioti ir ėmėsi raudoti. 

Atsidusau ir lėtai, per lietų, nuėjau automobilio link. Ne- 
bijojau sušlapti. Atrodo, turėjau pakankamai laiko išdžiūti. 


Laukti teko tikrai ilgai, geras dvi valandas. Sėdėjau ma- 
šinoje, klausiausi radijo ir mėginau įsivaizduoti, kaip kąs- 
nis po kąsnio valgau medianoche sumuštinį: kaip traška 
duonos plutelė, tokia apskrudusi ir trapi, jog kandant su- 
braižo gomurį. Tuomet garstyčių skonis, po jų švelnus sū- 
ris ir sūri mėsa. Paskui atsikanduų marinuoto agurko. Gerai 
sukramtau, kad susimaišytų skoniai. Nuryju. Atsigeriu di- 
delį gurkšnį „Iron Beer“ limonado. Ech. Gryniausia palai- 
ma. Galėčiau gyvenime nieko neveikti, tik valgyti, na, dar 
žaisti su Pakeleiviu. Nesu storas tik per genetinį stebuklą. 

Valgiau trečią įsivaizduojamą sumuštinį, kai Debora pa- 
galiau grįžo į mašiną. Ji nusileido ant vairuotojo sėdynės, 
uždarė dureles ir tiesiog sėdėjo spoksodama pro lietaus nu- 
taškytą langą. Suprantu, kad pasakiau ne patį tinkamiausią 
dalyką, bet nebegalėjau susilaikyti. 

— Debe, atrodai nusikalus. Gal papietaujam? 

Ji papurtė galvą, bet nieko neatsakė. 

— Gal po skanų sumuštinį. Ar vaisių salotų — susigrąžin- 
tum cukraus kiekį. Pasijustum geriau. 

Dabar ji į mane pažiūrėjo, bet artimiausiu metu pietų ne- 
žadančiu žvilgsniu. 

— Aš dėl to norėjau tapti policininke, — tarė ji. 

— Dėl vaisių salotų? 

— Dėl to padaro... — pasakė ji ir vėl nusisuko į prieki- 
nį stiklą. —- Noriu sugauti tą... tą, kas gali taip pasielgti su 
žmogumi. Taip smarkiai to noriu, kad net jaučiu skonį. 

— Gal sumuštinio skonį, Debora? Nes... 

Ji smarkiai plojo delnais per vairą. Paskui dar kartą. 

— VELNIAS! - tarė ji. - Sušiktas VELNIAS! 

Atsidusau. Akivaizdu, kad tiek iškentusiam Deksteriui 
nelemta perkąsti duonos plutelės. Ir viskas per Deboros at- 
sivertimą išvydus besiraitantį gabalą mėsos. Žinoma, kad 
tai siaubinga ir pasaulis būtų daug geresnis be tokių, kurie 
išdarinėja tokius dalykus, bet nejau tai reiškia, kad nebe- 
galime pietauti? Juk mums visiems reikia turėti jėgų, kad 
sugautume tą tipą. Vis vien atrodė, kad visa tai išaiškinti 
Deborai buvo netinkamas metas, tad tik sėdėjau su ja, ste- 
bėdamas ant lango tykštančius lašus, ir valgiau ketvirtą įsi- 
vaizduojamą sumuštinį. 


Kitą rytą vos spėjus atsisėsti į savo darbo gardelį iškart 
suskambo mano telefonas. 

— Kapitonas Metjusas nori pamatyt visus, kurie vakar ten 
buvo, — pasakė Debora. 

— Labas rytas, sese. Ačiū, gerai, o tu? 

— Tuoj pat, - tarė ji ir padėjo ragelį. 

Darbą policijoje sudaro oficialioji ir neoficialioji rutina. 
Tai viena iš priežasčių, dėl kurių mėgstu savo darbą. Visa- 
da žinau, kas manęs laukia, todėl pakanka išmokti keletą 
žmogiškų reakcijų ir vaidinti jas atitinkamose situacijose, 
tada mažiau galimybių būti užkluptam nepasirengus, ir 
reaguoti taip, kad priversčiau suabejoti savo žmogiškuoju 
pavidalu. 

Kiek žinau, kapitonas Metjusas dar niekada nėra kvie- 
tęs „visų, kurie ten buvo“. Net kai byla keldavo didelį 
visuomenės susidomėjimą, jis vienas tvarkydavosi su ži- 
niasklaida ir su hierarchiškai už jį viršesniais, o bylą palik- 
davo tyrėjų rankose. Negalėjau įsivaizduoti, kodėl jam rei- 
kėtų pažeisti šią tvarką, net jei susidūrė su tokia neįprasta 
byla. O dar taip staiga, vargu ar buvo praėję pakankamai 
laiko pranešimui spaudai parengti. 

Tačiau, kaip supratau, „tuoj pat“ reiškė tuoj pat, tad kori- 
doriumi nupėdinau į kapitono kabinetą. Jo sekretorė Gven, 
viena iš veikliausių visų laikų moterų, sėdėjo prie savo sta- 
lo. Be to, ji buvo viena iš pačių nykiausių ir rimčiausių, 
todėl buvo sunku atsispirti jos nepakibinus. 

— Gvendolin! Spindulingoji meilės apvaizda! Skrisk su 
manimi į kraujo tyrimų laboratoriją! - pasakiau žengdamas 
į kabinetą. 

Ji linktelėjo galva į galines kambario duris. 

- Jie konferencijų salėje, — ištarėi akmeniniu veidu. 

— Vadinasi, neskrisi? 

Ji palenkė galvą dar keletą centimetrų į dešinę. 

— Už tų durų, - tarė. — Jie laukia. 

Tikrai laukė. Konferencijų stalo gale su puodeliu kavos 
ir nepatenkinta mina sėdėjo kapitonas Metjusas. Aplink 
stalą buvo išsidėstę: Debora 17 Douksas, Vincas Masuoka, 

Kamilė Fig ir keturi mažąjį siaubų namelį aptvėrę unifor- 
muoti policininkai. Metjusas man linktelėjo ir pasakė: 

— Jau visi? 

Douksas atplėšė nuo manęs akis ir tarė: „Paramedikai.“ 

Metjusas papurtė galvą. 

— Ne mūsų bėda. Su jais kas nors pasikalbės vėliau. - Jis 
atsikrenkštė ir nuleido akis tarsi kartodamasis įsivaizduo- 
jamą kalbą. 

— Gerai, - jis vėl atsikrenkštė. - Vakarykščiu įvykiu 4-ojo- 
je šiaurės vakarų gatvėje susidomėjo pačios aukščiausios 
instancijos. — Jis pažvelgė aukštyn, ir akimirką pamaniau, 
kad didžiuojasi. - Pačios aukščiausios, - pasakė. — Nuo da- 
bar jums įsakoma nesidalyti niekuo, ką matėte, girdėjote ar 
įtarėte susijusio su šiuo įvykiu ir jo vieta. Jokių, nei viešų, 
nei privačių bet kokio pobūdžio komentarų. - Jis pažvelgė 
į Douksą, o šis linktelėjo ir peržvelgė visus sėdinčiuosius 
aplink stalą. — Todėl, a... 

Kapitonas Metjusas nutilo ir susiraukė, nes suprato, kad 
mums negali nieko pridurti po „todėl“. Jo viešojo kalbėjimo 
reputacijos laimei, prasivėrė durys. Visi atsisukome. 

Tarpdurys užsipildė labai dideliu vyru dailiu kostiumu. 
Jis buvo be kaklaryšio, o trys viršutinės marškinių sagos 
atsegtos. Ant mažojo kairiosios rankos pirštelio žibėjo 
deimantinis žiedas. Plaukai banguoti ir madingai suvelti. 
Atrodė, kad jam per keturiasdešimt ir laikas nepagailėjo jo 
nosies. Dešinįjį antakį kirto randas, kitas randas driekėsi 
smakro šonu, bet jie nebjaurojo veido, greičiau puošė jį. 
Atėjusysis pažvelgė į mus linksmai išsišiepęs, ryškiomis, 
tuščiomis mėlynomis akimis, stabtelėjo tarpdury, kad vis- 
kas taptų dar dramatiškiau, ir pažvelgęs į stalo galą tarė: 
„Kapitone Metjusai?“ 

Kapitonas buvo gana didelis išpuoselėtas vyras, tačiau, 
palyginti su vyru tarpdury, atrodė menkas, netgi moteriškas 
ir, mano galva, jis tai pajuto. Nepaisant to, vyriškai sukan- 
do dantis ir tarė: 

— Taip, tai aš. 

Didysis vyras nužingsniavo Metjuso link ištiesęs ranką. 

— Malonu susipažinti, kapitone. Aš Kailas Čatskis. Kal- 
bėjomės telefonu. — Spausdamas ranką jis dairėsi aplink 
stalą, stabtelėjo ties Debora ir vėl atsigręžė į Metjusą. Ta- 
čiau vos po pusės sekundės jo galva vėl šovė atgal į stalą, 
ir jis akimirkai įsmeigė žvilgsnį į Douksą. Nė vienas nieko 
neištarė, nekrustelėjo, nekrūptelėjo ar nepasiūlė vizitinės 
kortelės, bet buvau visiškai tikras, kad jie pažinojo vienas 
kitą. Negalėdamas to pripažinti, Douksas nuleido akis į sta- 
lą, o Čatskis savo dėmesį vėl skyrė kapitonui. 

— Jūsų nuovada puiki, kapitone Metjusai. Apie jus esu 
girdėjęs tik gerų atsiliepimų. 

— Ačiū... Pone Čatski, — sausai tarė Metjusas. — Gal 
prisėskit? 

Čatskis jam plačiai, žavingai nusišypsojo. 

— Dėkui, prisėsiu - jis įsitaisė į laisvą krėslą šalia Debo- 
ros. Neatsisuko į ją, tačiau iš savo vietos kitapus stalo ma- 
čiau lėtai jos kaklu kylantį iki pat surauktų antakių raudonį. 

Tuomet Deksterio proto kampe išgirdau tylų balselį atsi- 
krenkščiant ir tariant: „Atleiskit, bet kas, po velnių, čia 
vyksta?“ Greičiausiai kas nors į mano kavą įmaišė LSD, 
nes ši diena panėšėjo į Deksterį stebuklų šalyje. Ko mes ten 
apskritai sėdėjome? Kas tas didelis gyvenimo nugairintas 
vyras, prieš kurį taip nervinosi kapitonas Metjusas? Iš kur 
jis pažįsta Douksą? Ir kodėl dėl meilės viskam, kas tviska, 
žiba ir labai aštru, Deboros veidas taip nepadoriai raudo? 


74 Jeff Lindsay. Deksteris. Netikėti jausmai 


Kartais atsiduriu padėtyje, kai atrodo, jog visi yra per- 
skaitę slaptą taisyklių sąvadą, išskyrus tamsuolį Deksterį, 
kuris net nesugeba sujungti taško A su tašku B. Dažniausiai 
tai susiję su žmonėms būdingomis emocijomis, su kažkuo 
savaime suprantamu. Deja, Deksteris yra iš kito pasaulio 
ir nei nutuokia, nei supranta tokius dalykus. Aš sugebu 
tik pastebėti keletą paviršutiniškų užuominų, pagal kurias 
sprendžiu, kokią miną nutaisyti, kol laukiu viską sugrįžtant 
į man pažįstamas vietas. 

Žvilgtelėjau į Vincą Masuoką. Ko gero, iš visų laborantų 
jam buvau artimiausias, ne vien dėl to, kad paeiliui su juo 
eidavome pirkti spurgų. Jis taip pat nuolat atrodė vaidinan- 
tis savo gyvenimą ir mokęsis iš pažintinio serialo šypsotis ir 
kalbėtis su žmonėmis. Nebuvo talentingas aktorius kaip aš, 
tad ir jo rezultatai nebuvo įtikinami, bet jaučiau savotišką 
bendrumą. 

Dabar jis buvo sutrikęs, išsigandęs ir atrodė bandąs ne- 
sėkmingai kažką nuryti. Netikusi užuomina. 

Kamilė Fig sėdėjo sutelkusi dėmesį, nes spoksojo į vieną 
tašką ant sienos priešais. Jos veidas buvo išblyškęs, bet ant 
abiejų skruostų raudonavo po nedidelę apskritą dėmelę. 

Kaip minėjau, Debora sėdėjo sudribusi savo kėdėje, ir 
buvo toks įspūdis, tarsi ji labai stengiasi ryškiai raudonuoti. 

Čatskis plojo delnu per stalą, apsidairė džiugia šypsena 
ir pasakė: 

— Noriu padėkoti visiems už bendradarbiavimą šitame 
reikale. Labai svarbu, kad išlaikytume paslaptį, kol viską 
perims mano vyrai. 

Kapitonas Metjusas atsikrenkštė. 

— Ekhm. Aš, na, manau, norėsite, kad tęstume savo įpras- 
tą tyrimą ir apklaustume liudytojus ir panašiai. 

Čatskis lėtai papurtė galvą. 

— Jokiu būdu. Noriu, kad jūsų žmonės kuo skubiau pa- 
sitrauktų nuo šito reikalo. Noriu, kad šis įvykis liautųsi ir 
išnyktų iš jūsų nuovados, kapitone, noriu, kad jis niekada 
nebūtų įvykęs. 

— Tai JŪS perimat tyrimą? — paklausė Debora. 

Čatskis atsigręžė į ją, jo šypsena paplatėjo. 

— Būtent, — tarė jis. Turbūt būtų šypsojęsis jai amžinai, 
jei ne pareigūnas Koronelis, policininkas, sėdėjęs terasoje 
su raudančia ir žiaugčiojančia senute. Jis atsikrenkštė ir 
tarė: 

— Palaukit sekundėlę. 

Jo balse buvo girdėti priešiškumas, smarkiai pabrėžian- 
tis neryškų akcentą. Čatskis atsisuko į jį vis dar šypsodama- 
sis. Koronelis atrodė sutrikęs, bet pastebėjo džiaugsmingą 
Čatskio žvilgsnį. 

- Jūs bandote atimti iš mūsų darbą? 

— Jūsų darbas — saugoti ir tarnauti. Šiuo atveju tai reiškia 
saugoti informaciją ir tarnauti man. 

— Nesąmonė, — Koronelis paprieštaravo. 

— Nesvarbu, sąmonė ar ne, - neatlyžo Čatskis. — Turėsite 
taip daryti. 

— Kas tu per šiknius, kad įsakinėtum man? 

Kapitonas Metjusas pabarbeno pirštų galais per stalą. 

— Pakaks, Koroneli. Ponas Čatskis iš Vašingtono, ir man 
buvo įsakyta suteikti jam visokeriopą pagalbą. 

Koronelis purtė galvą. 

— Jis ne federalinis agentas, po velnių. 

Čatskis šypsojosi. Kapitonas giliai įkvėpė, kad kažką pa- 
sakytų, bet Douksas pasuko galvą per centimetrą Korone- 
lio link ir pasakė: 

— Užsikišk. 

Koronelis pažvelgė į jį ir kiek apsiramino. 

— Nesivelk į šitą košę, - tęsė Douksas. - Tegul jo žmonės 
to imasi. 

— Tai neteisinga, — neatlyžo Koronelis. 

— Pamiršk. 

Koronelis išsižiojo, Douksas pakėlė antakius, pagalvojo 
ir, žvelgdamas į veidą po tais antakiais, atrodo, privertė 
Koronelį nuspręsti pamiršti. 

Mėgindamas viską susigrąžinti į savo rankas, kapitonas 
Metijusas atsikrenkštė, 

— Yra dar klausimų? Tai gerai... Pone Čatski. Jei jums 
reikės mūsų pagalbos... 

— Tiesą sakant, kapitone, būčiau dėkingas, jei galėčiau 
pasiskolinti vieną iš jūsų detektyvų tarpininkauti. Ką nors, 
kas man padėtų orientuotis, ligi panagių viską sutvarkytų 
ir panašiai. 

Visi sėdintieji aplink stalą kaip vienas atsisuko į Douksą, 
išskyrus Čatskį. Jis pasisuko sau į pašonę, į Deborą ir tarė: 

— Gal jūs, detektyve? 

Tenka pripažinti, netikėta kapitono Metjuso susirinkimo 
atomazga mane nustebino, tačiau dabar bent žinojau, kodėl 
visi elgėsi kaip laboratorijos graužikai, sumesti į liūto 
narvą. Niekam nepatinka, kai bylą perima FTB. Tuomet 
lieka vienintelė pramoga — kiek įmanoma apsunkinti jiems 
darbą. Bet akivaizdu, kad Čatskis kietas, todėl ir šis men- 
kas malonumas mums bus nepasiekiamas. 

Ryškiai raudonos spalvos Deboros odos reikšmė man 
buvo didesnė paslaptis, bet tai jau ne mano bėda. Mano 
bėdos kiek palengvėjo. Galite sau manyti, kad Deksteris 
visiškas slunkius, jei nesugebėjo greičiau susitvarkyti, bet 
kai traukinys pagaliau pajudėjo, norėjosi trenkti sau per 
galvą. Galbūt nuo Ritos namuose išgerto alaus mano proti- 
nės galios pasiklydo pataluose. 

Akivaizdu, kad svečią iš Vašingtono pas mus prisišaukė 
ne kas kitas, kaip asmeninis Deksterio priešas — seržantas 
Douksas. Sklido gandai, kad jo tarnyba kariuomenėje nebu- 
vo visai įprasta, ir aš po truputį ėmiau jais tikėti. Jo reakcijos 
išvydus tą padarą ant stalo nepavadinsi šoku, pasipiktini- 
mu, pasišlykštėjimu ar įniršiu, tai šis tas įdomiau — prisi- 
minimas. Dar pačioje įvykio vietoje jis pasakė kapitonui 
Metjusui, kas ten atsitiko ir su kuo derėtų pasikalbėti. Su 
tuo, kas atsiuntė Čatskį. Dėl to, kai pamaniau, kad Čatskis 
ir Douksas vienas kitą atpažino susirinkime, buvau teisus, 
nes kad ir ką Douksas žinojo, Čatskis žinojo tą patį, gal 

net daugiau, todėl ir atvažiavo to išnaikinti. O jei Douksas 
kažką panašaus žinojo, turėjo būti būdas subtiliai panaudo- 
ti jo praeitį prieš jį patį. Taip galėjo būti nutrauktos vargšą 
Sutramdytą Deksterį kausčiusios grandinės. 

Nuostabi grynosios logikos seka; pasidžiaugiau savo di- 
džiojo proto sugrįžimu ir mintyse patapšnojau sau per gal- 
vą. Šaunuolis, Deksteri. Au, au. 

Visada malonu jausti, kad tavo neuronai dirba taip, jog 
kartais pateisina nuomonę apie save. Tačiau šiuo konkrečiu 
atveju galbūt ant kortos buvo pastatyta ne tik Deksterio 
savimeilė. Jei Douksas kažką slėpė - turėjau progą sugrįžti 
į žaidimų aikštelę. 

Žavusis Deksteris taip pat turėjo ne vieną gabumą, o 
kai kuriuos iš jų galėjo visai teisėtai demonstruoti viešai. 
Vienas jų — informacijos paieška kompiuteriu. Šį gabu- 
mą įsigijau, kad galėčiau susidaryti teisingą nuomonę apie 
naujus draugus, tokius kaip MakGregoras ar Raikeris. Ne 
vien kad nepakliūčiau į nemalonią situaciją papjovęs ne tą. 
žmogų, bet ir todėl, kad mėgau pasitikti savo bendraminčius 
su jų nusižengimų įrodymais prieš pasiųsdamas anapilin. 
Kompiuteriai ir internetas — puikiausios priemonės ieškoti 
tokių dalykų. 

Jei Douksas kažką slėpė, tikėjausi tai išsiaiškinti ar bent 
rasti siūlo galą, kurį traukdamas atnarpliočiau jo tamsią. 
praeitį. Iš to, kiek jį pažinojau, buvau įsitikinęs, kad ji bus 
gūdi ir deksteriška. O suradęs tai, ko ieškojau... Galbūt bu- 
vo naivu manyti, kad savo spėlionėmis nušalinsiu jį nuo 
bylos, tačiau tikėjausi, kad turiu nemenką galimybę. Jokiu 
būdu ne tiesmukai jį užsipuldamas grasinimais, tarkim, jei 
nenusišalini nuo bylos, už tai atsiimsi, nes su tokiais kaip 
Douksas tai nebūtų pats tinkamiausias ėjimas. Be to, tai 

vadinama šantažu, ir esu girdėjęs, kad taip daryti labai 
negražu. Bet vis dėlto informacija yra galinga, tad buvau 
tikras, kad sugalvosiu būdą pasinaudoti savo radiniais, 
būdą suteikti Douksui įvairesnių minčių nei persekioti 
Deksterį ir varžyti jo Žygį dėl Padorumo. O žmogus, pa- 
jutęs svylančius padus, dažniausiai neskiria daug laiko 
apmąstymams apie tai, kas kursto ugnį. 

Laimingas patraukiau iš kapitono kabineto į savo gardelį 
teismo medicinos laboratorijoje. Ir išsyk ėmiausi darbo. 

Po kelių valandų buvau išsėmęs visus šaltinius. Seržanto 
Doukso byloje radau neįtikėtinai mažai duomenų. Bet ras- 
tieji paliko mane be žado: Douksas turėjo vardą! Albertas. 
Ar kas nors yra jį taip kada nors vadinęs? Neišneša protas. 
Maniau, jo vardas — Seržantas. Beje, jis net buvo ir gimęs 
Veikrose, Džordžijos valstijoje. Kada liausis tie stebuklai? 
Kuo toliau, tuo geriau. Prieš įsidarbindamas policijoje, ser- 
žantas Douksas buvo tiesiog seržantas Douksas! Ne kur 
kitur, o kariuomenės specialiosiose pajėgose. Sunkiai galė- 
jau įsivaizduoti Douksą, žygiuojantį su stilinga žalia berete 
šalia Džono Veino ir neužtraukiantį būrio dainos. 

Buvo įrašyti keli pagyrimai ir medaliai, bet neaptikau jo- 
kių didvyriškų poelgių, už kuriuos jį būtų buvę verta apdo- 
vanoti. Vis vien, susipažinęs su tuo vyru, pasijutau tikresnis 
patriotas. O likusi jo bylos dalis beveik tuščia. Vienintelis 
į akis krintantis dalykas buvo aštuoniolikos mėnesių lai- 
kotarpis, pavadintas komandiruote. Doukso komandiruotė 
praėjo Salvadore, grįžęs namo šešis mėnesius leido Penta- 
gone, o išėjęs į atsargą nepasididžiavo apsigyventi mūsų 
mieste. Majamio policijos departamentas su malonumu 
priėmė apdovanotąjį veteraną ir pasiūlė jam dosnų atlygi- 
nimą. 

Nors nebuvau istorijos žinovas, Salvadoras man priminė 
kažką panašaus į siaubo filmą. Tuo metu Brikelo prospekte 
vykdavo protesto eitynės. Nepamenu prieš ką, bet Žinojau, 
kaip išsiaiškinti. Vėl įsijungiau kompiuterį ir, Dieve mano, 
viskas paaiškėjo. Tuo metu, kai Salvadore tarnavo Douk- 
sas, ten vyko tikrų tikriausias kankinimų, prievartavimų, 
žmogžudysčių ir apsivardžiavimų festivalis. Ir niekas nesi- 
teikė pakviesti manęs. 

Radau beprotiškai daug informacijos, pateiktos įvai- 
rių Žmogaus teisių organizacijų. Jos kalbėjo labai rimtai, 
net grėsmingai apie tai, kas ten vyko. Vis dėlto, mano ži- 
niomis, savo protestais jos nieko nepasiekė. Juk gynė tik 
kažkokias žmogaus teises. Tai turėtų baisiai siutinti, mat 
PETA!“ pasiekė kur kas daugiau. Tie vargšeliai tyrinėjo, 
publikavo savo atradimus, kuriuose iki smulkmenų aprašė 
išprievartavimus, kankinimus elektrodais ir elektrinėmis 
lazdomis, pateikė nuotraukų, diagramų, paskelbė žiaurių 
nužmogėjusių siaubūnų, suteikusių tautai tiek skausmo, 
vardus. Tačiau, kol likusioji pasaulio dalis kovojo dėl ge- 
resnių gyvenimo sąlygų mėsinėms vištoms, žiaurieji nu- 
žmogėję siaubūnai iškeliavo į Pietų Prancūzijos kurortus. 

Tai man suteikė vilties. Jei mane kada sučiups, galbūt 
pakaks pasipiktinti pieno pramone, kad mane paleistų. 

Vardai ir istorijos detalės, susijusios su Salvadoru, man 
nebuvo reikšmingos. Nėmaž nerūpėjo prie to prisidėjusios 
organizacijos. Atrodo, viskas labai gražiai išvirto į kovą be 
taisyklių, kur nebuvo geriečių, o tik gaujos blogiečių ir tarp 
jų įkliuvę ūkininkai. Jungtinės Valstijos slapta rėmė vieną 
pusę, nepaisydamos to, kad remiamoji pusė su malonumu 

traiškė visus įtartinus asmenis. Toji pusė ir patraukė mano 
dėmesį. Kažkas nusvėrė svarstykles jų naudai, kažkokia 
bauginanti nenurodyta grėsmė, kažkas tokio siaubingo, 
kas vertė žmones su nostalgija prisiminti į aną galą kišamą 
elektrinę lazdą. 

Kad ir kas tai būtų buvę, regis, sutapo su Doukso koman- 
diruotės laikotarpiu. 

Atsilošiau savo girgždančioje besisukinėjančioje kėdėje. 
Nagi, nagi, nagi, pamaniau sau. Koks įdomus sutapimas. 
Beveik tuo pačiu metu, kai atvyko Douksas, prasidėjo ne- 
aiškūs žiaurūs kankinimai, ir slapta į visą reikalą įsivėlė 
Jungtinės Valstijos. Savaime suprantama, neturėjau jokių 
įrodymų, kad šie trys įvykiai vienas su kitu susiję, tad nėra 
jokios priežasties įtarti kokį nors sąryšį. Bet taip pat sa- 
vaime suprantama, kad visiškai įtikėjau juos buvus vieno 
lizdo paukščiais. Nes po daugiau nei dvidešimties metų jie 
visi susirinko į būrio susitikimą Majamyje: Douksas, Čats- 
kis ir tas padaro ant stalo autorius. Atrodė, kad vis dėlto 
man pavyks sujungti tašką A su tašku B. 

Radau siūlo galą. Teliko sugalvoti, kaip jį patraukti... 

Ku ku, Albertai. 


Žinoma, turėti naudingos informacijos yra vienas daly- 
kas. Žinoti, ką ji reiškia ir mokėti ja pasinaudoti — visai 
kitas. Žinojau tik tiek, kad Douksas ten buvo, kai prasidėjo 
negeri dalykai. Greičiausiai jis pats neprikišo nagų, šiaip 
ar taip, valdžia pritarė tokiems dalykams. Be abejo, slapta, 
bet tada labai įdomu, kaip visi apie tai sužinojo. 

Kita vertus, dar buvo kažkas, siekiantis išlaikyti tai pa- 
slapty. Tuomet tam kažkam atstovavo Čatskis, kurį globojo 
mano mylima sesuo Debora. Jei įkalbėčiau ją man padėti, 


82 Jeff Lindsay. Deksteris. Netikėti jausmai 


galbūt išpeščiau iš Čatskio keletą detalių. Dar nežinojau, 
ko derėtų imtis, tačiau bent jau galėjau pradėti. 

Atrodė per paprasta, bet taip ir buvo. Iškart paskambinau 
Deborai, tačiau atsiliepė jos autoatsakiklis. 

Bandžiau skambinti į mobilųjį, bet atsakas buvo tas pats. 
Visą dieną Debės nebuvo darbe, prašau, palikite žinutę. 
Bandžiau jai skambinti vakare į namus, bet ir vėl išgirdau 
tą patį. O kai padėjau ragelį ir pažvelgiau pro savo buto 
langą, mano mėgstamoje vietoje, kitoje gatvės pusėje, sto- 
vėjo seržanto Doukso mašina. Pro apdriskusį debesį švietė 
delčia ir man sumurmėjo, bet veltui švaistė laiką. Kad ir 
kaip norėjau ištrūkti paišdykauti su tokiu Raikeriu, nega- 
lėjau, nes šlykštus kaštoninis taurusas mane graužė kaip 
sąžinė. Penktadienio vakarą net negalėjau išeiti su Tam- 
siuoju Pakeleiviu pasivaikščioti prietemoje, maža to, dabar 
neprisiskambinu savo sesei. Kartais gyvenimas būna tikra 
kankynė. 

Kurį laiką sukau ratus po butą, bet nieko iš to nepešiau, 
išskyrus sumuštą kojos pirštą. Dar du kartus paskambinau 
Deborai ir dar du kartus jos nebuvo namie. Vėl pažvelgiau 
pro langą. Mėnulis truputį pasislinko, Douksas - ne. 

Na, gerai. Grįžtu prie atsarginio plano. 

Po pusvalandžio sėdėjau ant Ritos sofos su skardine 
alaus rankoje. Mane atsekė Douksas, tad numaniau, kad jis 
laukia automobilyje kitapus gatvės. Nejau tokia Žmogaus 
dalia? Nejau žmonės iš tikrųjų tokie apgailėtini ir buki, 
kad lauktų penktadienio vakaro, poilsio nuo mokamos ka- 
torgos, leidžiamo sėdint priešais televizorių su skardine 
alaus? Buvo kvaitinamai nuobodu, bet baisiausia, supratau 
imąs prie to priprasti. 

Būk prakeiktas, Douksai. Per tave tampu normalus. 

— Na, ponuli, — tarė Rita griūdama šalia manęs ir pasi- 
riesdama po savimi kojas, — ko toks tylus? 

— Man atrodo, aš persidirbu, — pasiguodžiau. — Ir nebe 
taip mėgstu savo darbą. 

Akimirką ji patylėjo, o paskui tarė: 

— Tai susiję su tuo nusikaltėliu, kurį turėjai paleisti, tie- 
sa? Su tuo, kuris... žudė vaikus? 

— Iš dalies, - pasakiau. - Nemėgstu neužbaigtų darbų. 

Rita linktelėjo tarsi būtų supratusi, ką jai pasakiau. 

— Tikrai... na, matau, kad tau neduoda ramybės. Gal tau 
reikėtų... net nežinau. Ką paprastai darai, kad atsipalaiduo- 
tum? 

Tiesą sakant, mąstydamas, ką jai atsakyti, prisiminiau 
keletą smagių įvykių, bet jais pasidalyti būtų buvę ne į nau- 
dą. Vietoj to pasakiau: 

— Na, mėgstu išplaukti jūron. Pažvejot. 

Tylus, švelnus balselis už manęs tarė: „Aš irgi.“ Jei mano 
plieniniai nervai nebūtų buvę taip gerai ištreniruoti, būčiau 
susimušęs galvą į ventiliatorių palubėj. Prie manęs beveik 
neįmanoma prisėlinti, bet tąkart nė nenutuokiau, kad kam- 
bary dar kažkas yra. Apsisukęs išvydau Kodį, žvelgiantį į 
mane didelėmis nemirksinčiomis akimis. 

— Tu irgi? — tariau. - Mėgsti žvejoti? 

Jis palinksėjo galva, du žodžiai iš eilės jam buvo beveik 
visa dienos norma. 

— Puiku, — pasakiau. — Tuomet sutarta. Gal ryt iš ryto? 

— Oi, - įsiterpė Rita, - Nemanau... tiksliau, jis gi ne... 
Tau nebūtina, Deksteri. 

Kodis pažvelgė į mane. Žinoma, jis nieko nepasakė, bet 
ir nereikėjo. Viskas buvo matyti iš jo akių. 

— Rita, — pasakiau, - retsykiais vyrams reikia pasislėpti 

nuo mergaičių. Rytoj plauksim su Kodžiu žvejoti. Kai tik 
prašvis, — patikslinau Kodžiui. 
-— Kodėl? 

— Nežinau, kodėl. Bet yra įprasta traukti žvejoti anksti 
ryte, tai ir mes taip padarysim. — Kodis palinksėjo, pažvelgė 
į mamą, tuomet apsisuko ir nuėjo koridoriumi. 

- Aš rimtai, Deksteri, — tarė Rita. - Tau nebūtina. 

Pats žinojau, kad nebūtina. Bet kodėl gi ne? Juk dėl to 
nepatirsiu kūniškų kančių. Be to, bus smagu ištrūkti ke- 
lias valandas. Ypač smagu pabėgti nuo Doukso. Juo labiau, 
vėlgi, nesuprantu kodėl, man rūpi vaikai. Nesakau, kad 
susilydau vos pamatęs triratuką, bet apskritai vaikai man 
daug įdomesni nei jų tėvai. 

Kitą rytą dar auštant su Kodžiu jau plaukėme kanalu pro 
mano namus mano šešių metrų ilgio kateriu. Kodis, vilkin- 
tis mėlynai geltoną gelbėjimosi liemenę, nejudėdamas 
sėdėjo ant šaldytuvo. Jam truputėlį susigūžus, galva be- 
veik pradingo liemenėje, ir jis panėšėjo į spalvotą vėžlį. 
Šaldytuve buvo limonado ir Ritos gaminti pietūs, lengvi 
užkandžiai dešimčiai ar dvylikai žmonių. Jaukui pasiėmiau 
šaldytų krevečių, nes Kodis plaukė žvejoti pirmąkart, ir aš 
nežinojau, ar jam patiks smeigti ant kabliuko gyvą padarėlį. 
Man tai, aišku, labai patikdavo — kuo gyvesnis, tuo geriau! — 
bet negalima reikalauti tokio rafinuoto skonio iš vaiko. 

Iš kanalo patekome į Biskeino įlanką ir nuplaukėme 
Floridos iškyšulio link, į kanalą, vedantį pro švyturį. Ko- 
dis tylėjo, kol priartėjome prie Stiltsvilio, keisto pastolinių 
namų spiečiaus įlankos vidury. Tuomet timptelėjo man už 
rankovės. Prisilenkiau, kad per variklio ir vėjo triukšmą 
išgirsčiau, ką sako. 

— Namai, — tarė jis. 

— Taip, — surikau. — Kartais juose net būna žmonių. 

Kodis stebėjo pro šalį plaukiančius namus, o kai jie 
pradėjo nykti mums už nugaros, jis vėl atsisėdo ant 
šaldytuvo. Dar kartą atsisuko į juos pažiūrėti, kai jų beveik 
nebuvo matyti. Tada sėdėjo, kol atplaukėme iki Favio uo- 
los, ir aš atleidau akceleratorių. Išjungęs pavarą permečiau 
per bortą inkarą, palaukiau, kol jis įsikabins, ir išjungiau 
variklį. 

— Na, Kodi, - pasakiau. - Metas nužudyti porą žuvų. 

Jis nusišypsojo — labai retas įvykis. 

— Gerai, — sutiko. 

Įsitempęs žiūrėjo, kai mokiau užmauti ant kabliuko kre- 
vetę. Tada pabandė ir pats, labai lėtai ir atsargiai smeigda- 
mas kabliuką, kol išlindo jo smaigalys. Pasižiūrėjo į kab- 
liuką, paskui į mane. Linktelėjau, vėl pažvelgiau į krevetę 
ir ištiesiau ranką paliesti vietą, kur kabliukas išlindo pro 
lukštą. 

— Gerai, — tariau. - Dabar mesk į vandenį.- Jis pažvelgė 
į mane. — Ten gyvena žuvys, — pasakiau. Kodis palinksėjo, 
iškišo meškerės galą per bortą ir paspaudė atleidimo myg- 
tuką ant savo mažosios Zebko ritės, kad jaukas nusileistų 
į vandenį. Savo jauką taip pat numečiau per bortą, ir sė- 
dėjome sau supdamiesi ant bangų. 

Žiūrėjau, kaip Kodis rimtai susikaupęs žvejojo. Gal dėl 
atviros jūros ir mažo berniuko paveikslo mane puolė mintys 
apie Raikerį. Nors tuo metu negalėjau jo saugiai patikrinti, 
numaniau, kad jis kaltas. Kada jis sužinos apie MakGre- 
goro dingimą ir ką tada darys? Labiausiai tikėtina, kad 
supanikuos ir mėgins pasislėpti... Tačiau kuo labiau apie 
tai mąsčiau, tuo labiau abejojau. Žmonėms įgimtas neno- 
ras viską mesti ir pradėti gyvenimą iš naujo kur nors kitur. 

Galbūt kurį laiką jis tiesiog bus atsargesnis. Jeigu taip, 
tuo metu galėčiau patyrinėti naują savo gana išskirtinių 
piliečių sąrašo narį, tą, kuris sukūrė Kaukiančią Daržovę 
iš šiaurės vakarų 4-osios gatvės, o dėl to, kad tai skambėjo 
kaip Šerloko Holmso bylos pavadinimas, manęs nė kiek 
neatgrasė. Privalėjau kaip nors nukenksminti Douksą. Kaip 
nors, kur nors, kada nors greitai... 

— Būsi mano tėtis? — netikėtai paklausė Kodis. 

Laimei, tuo metu nieko nekramčiau, nes būčiau užsprin- 
gęs, bet akimirką jaučiau, lyg gerklėje būtų įstrigęs Padėkos 
dienos kalakutas. Kai vėl galėjau įkvėpti, pavyko išlementi: 

— Kodėl klausi? 

Jis neatitraukė akių nuo meškerės galo. 

— Mama sakė, kad galbūt, - paaiškino. 

— Taip ir pasakė? — pasiteiravau, o jis neatsigręždamas 
palinksėjo galva. 

Man apsisuko galva. Ką Rita sau mano? Taip atsidėjęs 
stengiausi sugrūsti Douksui į gerklę savo priedangą, kad 
net nesusimąsčiau, ką apie tai mano Rita. Ko gero, reikėjo. 
Nejaugi ji tikrai manė, kad, kad... būtų tikra šventvagystė. 
Tačiau galbūt tarp Žmonių tai ir įmanoma. Laimei, aš ne 
žmogus, ir tokia mintis man buvo visiškai svetima. Mama 
sakė, kad galbūt? Galbūt aš būsiu Kodžio tėvas? O ką tai 
reikštų? 

— Na, — pasakiau, o tai labai gera pradžia, jei turėsime 
omenyje, jog nenutuokiau, ką sakyti toliau. Mano laimei, 
kai supratau, jog nieko panašaus į normalų atsakymą nepa- 
sakysiu, Kodžio meškerės galas smarkiai nulinko žemyn. 

— Tau užkibo! — sušukau, ir kitas kelias minutes jis liko 
vienas visame pasauly su meškere ir zvimbiančia rite. Žu- 
vis draskėsi it pasiutus, plaukiojo zigzagais, tai kairėn, tai 

dešinėn, po kateriu ir tiesiai horizonto link. Tačiau pamažu, 
nors žuvis keletą kartų buvo pasprukusi tolyn nuo katerio, 
Kodis prisitraukė žuvį artyn. Paaiškinau, kad meškerę rei- 
kia laikyti iškėlus į viršų, suvynioti valą, prisitraukti žuvį 
ten, kur galėčiau atsirėmęs į turėklą įkelti ją vidun. Kodis 
žiūrėjo, kaip ji vartosi ant denio, kaip vis dar spurda jos 
dvišakė uodega. 

— Auksinis karanksas, — įvardijau. — Pasiutus žuvis. 

Pasilenkiau ją nukabinti, bet ji taip plakėsi, kad negalėjau 
suimti į rankas. Iš jos burnos ant mano švaraus balto denio 
ištryško plona kraujo čiurkšlė, o tai nėra malonu. 

— Fe, - tariau. - Atrodo, ji prarijo kabliuką. Teks išpjauti. 

Iš juodo plastikinio dėklo išsitraukiau peilį ir pasidėjau 
ant denio. 

— Bus daug kraujo, - įspėjau Kodį. Nemėgstu kraujo, tad 
nenorėjau, kad mano valtis išsiteptų nors ir žuvies krauju. 
Paėjau porą žingsnių atsidaryti spintelę, kurioje laikiau se- 
ną pašluostę. 

— Cha, — išgirdau už savęs. Atsisukau. 

Kodis jau buvo pasiėmęs peilį ir, įsmeigęs jį į žuvį, 
stebėjo, kaip ši stengiasi nuo jo pasprukti, o tada vėl at- 
sargiai jį įsmeigė. Šįkart suvarė ašmenis giliai į Žuvies 
žiaunas, ir ant denio plūstelėjo kraujo čiurkšlė. 

— Kodi, - tariau. 

Jis pažvelgė į mane, ir įvyko stebuklas — jis nusišypsojo. 

— Man patinka žvejoti, Deksteri, — pasakė jis. 

Su Debora nepavyko susisiekti ir pirmadienio ryte. 
Nors skambinau jai keletą kartų ir signalo melodiją 
galėjau sušvilpauti iš atminties, ji ragelio nekėlė. Tai buvo 
nepakeliama — buvau sugalvojęs, kaip išsisukti iš Doukso 
gniaužtų, tačiau man skersai kelio stojo telefono aparatas. 
Siaubinga priklausyti dar nuo ko nors. 

Tačiau esu atkaklus ir kantrus, jei neminėsime kitų 
skautiškų mano savybių. Palikau jai daugybę linksmų ir 
sumanių žinučių, kurių teigiamas tonas, matyt, paveikė, ir 
pagaliau gavau atsakymą. 

Buvau ką tik prisėdęs prie rašomojo stalo ir rengiausi 
baigti ataskaitą apie dvi žmogžudystes, žodžiu, nieko ypa- 
tinga. Vienas įrankis, tikriausiai mačetė, ir pora akimirkų 
nevaldomo protrūkio. Pirmos žaizdos abiem aukoms buvo 
padarytos lovoje, ten aukos tikriausiai buvo užtiktos. Vyras 
sugebėjo pakelti ranką, tačiau nespėjo apsaugoti kaklo. 
Moteriai pavyko nusigauti iki pat durų, ten jai buvo suduo- 
ta į viršutinę nugaros dalį, ir ištryškęs kraujas aptaškė sieną 
prie durų staktos. Kasdieniška rutina, užimanti didžiąją 
mano darbo dalį, be to — siaubingai nemaloni. Dviejuose 
žmonėse yra taip daug kraujo, o kažkas nusprendžia pa- 
leisti jį abiem iš karto — pasidaro toks baisus ir atgrasus 
jovalas, mane tiesiog žeidžiantis. Geriau pasijuntu tik jį 
sutvarkęs ir išanalizavęs, taigi kartais mano darbas visai 
malonus. 

Tačiau čia buvo ne šiaip sau jovalas. Radau kraujo, už- 
tiškusio ant palubės ventiliatoriaus, kuris greičiausiai ten 
pateko žudikui mojuojant mačete. O kadangi ventiliatorius 
buvo įjungtas, kraujo pritiško į atokiausius kambario kam- 
pelius. 

Deksteris šiandien buvo labai užsiėmęs. Kaip tik ban- 
džiau parašyti paragrafą apie tai, kad tai buvo vadinamasis 
„aistros nusikaltimas“, kai suskambo telefonas. 

— Sveikas, Deksai, — balsas skambėjo taip ramiai, net 
mieguistai, kad ne iš karto supratau, jog tai Debora. 

— Ką gi, — pasakiau, — pasirodo, gandai apie tavo mirtį 
buvo kiek perdėti. 

Jai nusijuokus balsas nuskambėjo kažkaip minkštai ir 
sodriai, visai neprimindamas sauso krizenimo. 

— Esu gyva, — ištarė ji, — bet Kailas mane vertė papra- 
kaituoti. 

— Primink jam darbo kodeksą, sesute. Net ir seržantams 
reikia poilsio. 

— Hmm, nesu tikra. Man ir be poilsio labai gerai. 

Nugriaudėjo gerkliniu dviskiemeniu juoku, kurio iš 
Debės galėjai tikėtis tiek pat, kiek prašymo parodyti, kaip 
geriausia perpjauti gyvo žmogaus kaulą. 

Bandžiau prisiminti, kada paskutinį kartą girdėjau Debo- 
rą įtikinamai sakant, kad ji jaučiasi labai gerai. Nepavyko. 

— Kalbi kaip nesava, Debora, — pastebėjau, — Kas per 
velnias tau atsitiko? 

Šįkart ji juokėsi ilgėliau, tačiau taip pat smagiai. 

— Nieko ypatinga, — ir vėl nusijuokė, — na, tai kas atsi- 
tiko? 

— Nieko, — mano intonaciją persmelkė nekaltumas, — 
tiesiog mano sesė buvo keletą dienų dingusi, o pagaliau 

apsireiškusi ėmė elgtis kaip S/ep/ordo seržantų herojė. To- 
dėl man smalsu sužinoti, kas darosi, ir tiek. 

Oho, koks tu rūpestingas brolis. Beveik kaip tikras 
žmogus. 

— Tikėkimės, kad neperžengsiu „beveik“ ribos. 

— Gal susitikime papietauti? 

— Aš jau praalkau, -- pasakiau. — „Ralmapage“? 

— Mmm, ne. Geriau „Azule“. 

Tikiuosi, kad jai restorano pasirinkimas atrodė toks pat 
protingas kaip ir kiti šio ryto įvykiai, nes man jie buvo vi- 
sai nesuprantami. Debora buvo paprasta darbininkų klasės 
atstovė, o „Azulo“ restoranas buvo vieta, kur valgyti už- 
sukdavo Saudo Arabijos monarchai. Matyt, tai paskutinė 
jos virsmo į ateivę fazė. 

— Žinoma, susitikime „Azule“. Tik parduosiu savo 
mašiną, kad susimokėčiau už pietus. 

— Pirmą, — ji patikslino laiką. — O dėl pinigų nesijaudink — 
už viską sumokės Kailas, — ir padėjo ragelį. 

Nesušukau „AHA!“, tačiau situacija man ėmė po truputį 
aiškėti. 

Tai mokės Kailas, taip? Neblogai, neblogai. Ir dar „Azu- 
lo“ restorane. 

Blizgučiais tviskantis pietinis Majamio paplūdimys buvo 
sukurtas gležnoms nevykusioms įžymybėms, o „„Azulas“ — 
žmonėms, kurie mėgaujasi prabanga. Pietinio paplūdimio 
kavinukės varžėsi tarp savęs dėl rėkiančio vulgaraus kičo. 
Palyginti su jomis, „Azulo“ restoranas atrodė taip santūriai, 
tarsi jo kūrėjai nebūtų matę nė vienos „Majamio policijos“ 
serijos. 

Mašiną palikau vaikinui, statančiam automobilius nedi- 
delėje apvalioje aikštelėje. Man patinka mano automobilis, 

tačiau jis nė iš tolo negali lygintis su ferarių ir rolsroisų eile. 
Vaikinas neatsisakė pastatyti mano mašinos, tačiau tikriau- 
siai nuspėjo negausiąs už tai įprastinio dydžio arbatpinigių. 
spalvos kelnės išdavė, jog neapdovanosiu jo nei obligacija, 
nei aukso luitu. 

Restorane buvo tamsu, vėsu ir taip tylu, kad išgirstum 
krintančią kreditinę „American Express“ kortelę. . 

Tamsinto stiklo sienoje durys vedė į terasą. Ten prie ato- 
kaus staliuko įsitaisiusi Debora žiūrėjo į vandenį. Priešais 
ją nugara į duris sėdėjo Kailas Čatskis, kuris už viską su- 
mokės. Jis buvo užsidėjęs labai brangius akinius nuo saulės, 
todėl, matyt, tikrai sumokės. Vos man priėjus prie staliuko, 
čia pat materializavosi padavėjas ir atitraukė man kėdę, 
kuri buvo išties per sunki tiems, kurie čia pietaudavo. Nors 
padavėjas ir nenusilenkė, tokia pastanga buvo akivaizdi. 

— Sveikas, drauguži, — pasakė Kailas, ir aš prisėdau. Jis 
ištiesė per stalą man ranką. Berods buvo įtikėjęs, kad esu jo 
naujas geriausias draugas, todėl pasilenkiau ir paspaudžiau 
jo ranką. 

— Kaip kraujo nutiškimų reikalai? 

— Pilna darbo, kaip visada, — atsakiau. — O kaip paslaptin- 
gojo svečio iš Vašingtono reikalai? 

— Geriau nebūna, — atsakė. Jis spaudė man ranką trupu- 
tį per ilgai. Atkreipiau dėmesį į jo delną — krumpliai buvo 
masyvūs, tarsi jis per ilgai būtų daužęs betoninę sieną. 
Kairiąja ranka suplojo per stalą, ir aš pastebėjau žiedą ant 
mažylio. Jis moteriškai sužibo lyg sužadėtuvių žiedas. Kai 
jis pagaliau paleido mano ranką, nusišypsojo ir atsisuko į 
Deborą, nors dėl akinių nebuvo aišku, ar jis į ją žiūrėjo, ar 
tik sukiojo kaklą. 

Debora atsakė jam šypsena: 

— Deksteris buvo dėl manęs sunerimęs. 

— Juk tam ir yra broliai, tiesa? 

— Kartais tuo abejoju, — pažvelgusi į mane pasakė ji. 

— Noriu, kad žinotum, jog turi tvirtą užnugarį, — patikinau. 

Kailas prunkštelėjo: 

— Kaip gerai, nes man atiteko priekis, — pasakė jis, ir jie 
abu nusijuokė. Ji suėmė jo ranką. 

— Nuo tų hormonų ir džiaugsmingų krykštavimų mane 
siutas ima, — pasakiau. — Klausykit, ar kas nors bando su- 
gauti tą nužmogėjusį monstrą, ar tiesiog sėdėsime čia ir to- 
liau nevykusiai juokausime? 

Kailas atsisuko į mane ir kilstelėjo antakį: 

— Iš kur toks susidomėjimas? 

— Deksteris žavisi nužmogėjusiais monstrais, - paaiškino 
Debora. — Tai jam lyg pomėgis. 

— Pomėgis, — pakartojo Kailas ir atsuko akinius man į 
veidą. Tikriausiai tai turėjo mane bauginti, tačiau įsivaizda- 
vau jį užsimerkusį. Kažkaip pavyko nesudrebėti. 

- Jis lyg kriminologas mėgėjas, — patikslino Debora. 

Kailas kurį laiką nejudėjo, ir ėmiau spėlioti, ar neužmigo, 
prisidengęs tamsintais lęšiais. 

— A, - pagaliau ištarė jis. — Ir ką gi tu pasakysi apie šitą 
vaikiną, Deksteri? 

— Na, kol kas nieko ypatinga, — pasakiau. — Jis išmano 
mediciną ir slapstymosi meną, yra trenktas, nori kažką įro- 
dyti ir kažkaip susijęs su Centrine Amerika. Tikriausiai taip 
pasielgs dar kartą, tačiau tik dėl efekto, o ne dėl to, kad 
išties to norėtų. Todėl jis nėra tipinis serijinis... Kas? — pa- 
klausiau. Kailo nerūpestinga šypsena buvo dingusi - jis sė- 
dėjo įsitempęs ir sugniaužęs kumščius. 

— Ką reiškia „Centrinė Amerika“? 

Manau, kad mes abu puikiai supratome, ką tai reiškia, 
tiesiog pamaniau, kad iškart išrėžęs „Salvadoras“ būčiau 
perlenkęs lazdą — „mėgėjui“ to būtų per daug. Tačiau čia 
atėjau norėdamas sužinoti daugiau apie Douksą, o kai pa- 
matai, kad jaukas užkibo... pripažįstu, nors ir pasielgiau 
tiesmukai, tačiau planas pradėjo veikti. 

— Nejaugi klystu? - atsakiau. Ilgametės žmogiškų mimi- 
kų treniruotės nenuėjo veltui, ir dabar nutaisiau nekalčiau- 
sią susidomėjimo išraišką. 

Akivaizdu, kad Kailas negalėjo apsispręsti, ar klystu. Jis 
sukando dantis, bet kumščius atleido. 

— Reikėjo tave perspėti, — tarė Debora. — Jis gana gabus. 

Čatskis atsiduso ir papurtė galvą: 

— Tikrai. 

Jam prireikė akivaizdžių pastangų atsilošti ir vėl nusišypsoti: 

— Neblogai, drauguži. Kaip visa tai sužinojai? 

— Nežinau, — kukliai atsakiau. — Tiesiog viskas atrodė 
taip akivaizdu. Dabar sunkiausia išsiaiškinti, kaip su tuo 
susijęs seržantas Douksas. 

— Jėzus Marija, - ištarė jis ir vėl suspaudė kumščius. De- 
bora pažvelgė į mane ir ėmė juoktis, tiesa, ne visai taip, kaip 
juokėsi su Kailu, tačiau vis dėlto smagu, kad kartkartėmis 
ji prisimena, jog žaidžiama toje pačioje komandoje. 

— Juk sakiau, kad jis neprastas, — pabandė įtikinti ji. 

— Jėzau Kristau, — vėl Kailas. Jis nesąmoningai judino 
vieną smilių, tarsi spaudydamas nematomą ginklo gaiduką, 
ir akinius atsuko į Deborą: 

— Tu visiškai teiši, — ir pasigręžė į mane. Įdėmiai žvelgė 
lyg laukdamas, kol pulsiu durų link ar prabilsiu arabiškai, 
ir tada linktelėjo: 

— Kuo čia dėtas Douksas? 

— Juk ne šiaip sau bandai čia įvelti Douksą? — paklausė 
Debora. 

— Kapitono Metjuso posėdžių kambaryje man atrodė, — 
pasakiau, — kad Kailas ir Douksas atpažino vienas kitą. 

— Nepastebėjau, —- Debora suraukė antakius. 

— Nes tau labiau rūpėjo raudonuoti, — pasakiau. Ji vėl nu- 
raudo, mano galva, be reikalo. 

— Be to, Douksas, pamatęs nusikaltimo vietą, žinojo, kur 
kreiptis. 

— Jis šį tą žino, — atsakė Čatskis, — nes yra tarnavęs. 

— O ką tokio jis žino? — paklausiau. Čatskis ilgai į mane 
žiūrėjo, o gal žiūrėjo tik akiniai. Jis barbeno į stalą kvailu 
mažojo pirštelio žiedu, o saulės šviesa lūžo didžiulio dei- 
manto briaunose. Kai pagaliau prabilo, atrodė, kad tempe- 
ratūra prie mūsų stalelio smarkiai nukrito. 

— Drauguži, — tarė jis, - nenoriu, kad patektum į bėdą, 
todėl patariu mesti šį reikalą. Susirask kitą pomėgį. Nes 
kitaip įkrisi į šūdą, su kuriuo tave ir nuleis. 

Man nespėjus sugalvoti jokio gudraus atsakymo, Kailo 
pašonėje materializavosi padavėjas. Čatskio akiniai dar il- 
gai buvo atsukti į mane. Jis padavė padavėjui valgiaraštį. 

— Bouillabaisse čia tikrai puiki, — pasakė. 


Debora vėl prapuolė visai savaitei, o tai man tikrai neį- 
kvėpė pasitikėjimo savimi, nes, kad ir kaip sunku tai pripa- 
žinti, be jos. pagalbos negalėjau pajudėti iš vietos. Neįsten- 
giau sugalvoti jokio kito atsikratymo Douksu plano. Jis vis 
dar buvo čia, pasistatęs mašiną po medžiu prie mano namo, 
sekiojo mane iki Ritos namų, o aš neturėjau atsakymų. 
Netekęs ankstesnės šlovės protas sukosi ratu, vydamasis 

uodegą, tačiau nieko nesugaudamas. 

Jaučiau, kaip Tamsusis Pakeleivis inkšdamas braunasi 
prie vairo, tačiau pro priekinį mašinos stiklą dėbsojo Douk- 
sas, versdamas mane atsilošti ir atsidaryti dar vieną skardinę 
alaus. Sudėjau per daug pastangų kurdamas savo tobulą gy- 
venimėlį ir nesirengiau dabar jo griauti. Mes su Pakeleiviu 
galėjome luktelėti. Haris mane išmokė drausmingumo, ku- 
rio negalima paminti jokiomis aplinkybėmis. 


— Kantrybė, - tarė Haris. Jis nutilo ir atsikosėjo į servetė- 
lę. - Kantrybė svarbesnė už sumanumą, Deksai. O tu jau 
€si sumanus. 

— Ačiū.- Pasakiau tai nuoširdžiai ir mandagiai, nes man 
buvo nepatogu sėdėti Hario palatoje. Svajojau būti bet kur 
kitur, tik ne vaistų, dezinfekuojamojo skysčio ir šlapimo 
kvapų, sumišusių su prislopinta kančia ir klinikine mir- 
timi, prisigėrusioje patalpoje. Tačiau buvau dar nepatyręs 
siaubūnas, todėl nesidomėjau, kaip čia jaučiasi Haris. 

— Tau būtina išmokti kantrybės, nes dažnai manysi, kad 
esi pakankamai sumanus ir tau pavyks išsisukti, — dėstė 
jis. — Taip nėra. Niekam nepavyksta. 

Jis nutilo ir vėl nusikosėjo, tačiau šįkart kosulys atro- 
dė ilgesnis ir gilesnis. Matyti Harį, nepalaužiamą superpo- 
licininką ir globėją, besipurtantį, nuo įtampos raustančiomis 
ir ašarojančiomis akimis, buvo nepakeliama. Turėjau nusi- 
gręžti. Kai po akimirkos vėl atsisukau, Haris žiūrėjo į mane. 

— Deksteri, pažįstu tave geriau už tave patį. 

Tai nuskambėjo įtikinamai, tačiau po to jis tarė: 

— Tuesi geras vaikinas. 

— Ne, nesu, - pasakiau galvodamas apie nuostabius daly- 
kus, kurių man dar nevalia daryti; vien noras juos daryti 

jokiu būdu nebuvo susijęs su gerumo sąvoka. Taip pat bu- 
vo akivaizdu, kad kiti spuoguoti ir hormonų kankinami pa- 
augliai buvo panašūs į mane tiek pat kiek orangutangai. 
Tačiau Haris nenorėjo nieko girdėti. 

— Tu esi geras, — dar sykį patvirtino, — ir privalai pats 
tuo tikėti. — Juk tu turi širdį, Deksai, — jis ėmė įspūdingai 
kosėti. Po poros minučių priepuolio netvirtai atsilošė ant 
pagalvės. Trumpai užsimerkė, o kai vėl pravėrė akis, jos 
buvo hariškai mėlynos ir tarsi švietė žalsvame mirštančio 
Hario veide. 

— Kantrybės, - pasakė jis. Šį žodį ištarė tvirtai, nepaisyda- 
mas kankinančio siaubingo skausmo ir silpnumo. — Tau dar 
viskas prieš akis, o man laiko nebeliko tiek daug, Deksteri. 

— Žinau, — pasakiau. Jis užsimerkė. 

— Tai ir turiu omenyje, o turėtum sakyti „Ne, nesijaudink, 
laiko turi į valias.“ 

— Tačiau taip nėra, — nebuvau tikras, kurlink krypsta po- 
kalbis. 

— Tiesa; — tarė jis. — Tačiau žmonės apsimeta manydami, 
kad nuo to jausiuos geriau. 

— O jautiesi nuo to geriau? 

— Ne, - jis atsimerkė, — tačiau žmonių elgesys logikai 
nepaklūsta. Turi kantriai stebėti ir mokytis. Kitaip susimau- 
si. Tave sučiups ir... pusė mano darbo nueis velniop, — jis 
vėl užsimerkė, ir jo balse išgirdau įtampą. — Tavo sesuo bus 
gera policininkė, — jis lėtai, truputį liūdnai šyptelėjo, - o tu 
būsi kažkas kita. Tikrasis teisingumas. Tačiau tik tada, jei 
būsi kantrus. Visada lauk tinkamos akimirkos, Deksteri. 

Pradedančiam aštuoniolikmečiam siaubūnui visa tai 
skambėjo pribloškiamai. Juk viskas, ko norėjau, buvo taip 
natūralu, paprasta ir smagu — šokti mėnesienoje laisvai mo- 


10 skyrius 97 


juojant švytinčiais ašmenimis, perskrosti visą nesąmonę ir 
smegti į pačią dalykų esmę. Bet galėjau taip elgtis. Haris 
viską apsunkino. 

— Nežinau, ką darysiu, kai tu mirsi, - pasakiau. 

— Viskas bus gerai, — patikino. 

— Reikia tiek daug prisiminti. 

Haris ištiesė ranką ir paspaudė prie lovos ant laido ka- 
bantį mygtuką. 

— Tu viską prisiminsi, — tada paleido laidą, klestelėjo ant 
pagalvės, ir atrodė, kad šis veiksmas pareikalavo visų jo 
jėgų. 

— Tu prisiminsi. 

Jis užsimerkė, ir akimirką kambaryje likau vienas. Į pa- 
latą įbėgo seselė su švirkštu, ir Haris pramerkė vieną akį. 

— Negalime visą laiką daryti tai, ką norime. O kai nėra iš 
ko rinktis, tenka laukti, —- pasakė jis ir ištiesė ranką injekci- 
jai, - nesvarbu, kokį... spaudimą... jaustum. 

Žiūrėjau, kaip jam suleidžia vaistus, ir supratau, kad jis 
žinojo, jog vaistai tik laikinai apmalšins skausmą, o artė- 
janti pabaiga yra neišvengiama. Taip pat žinojau, kad jis 
nebijo ir kad išeis teisingai — taip, kaip elgėsi visą savo 
gyvenimą. Žinojau ir dar kai ką: Haris mane suprato. To 
niekas nesugebėjo ir nesugebės padaryti. Išskyrus Harį. 

Vienintelė priežastis, dėl kurios esu norėjęs tapti panašus 
į žmogų, buvo tapti panašiam į Harį. 

Kantriai laukiau. Buvo nelengva, bet buvo pagal Harį. 
Tegul spindinti plieninė spyruoklė ramiai laukia viduje 
suspausta, tegul stebi, brandina karštą, saldų išsiveržimą 
savo šaltoje dėžutėje, kol ateis Hario metas, o tada tegul 
šauna bėgti ir riedėti naktimi. Anksčiau ar vėliau bus ma- 
tyti, koks siauras plyšys, pro kurį galėsime įlįsti. Anksčiau 
ar vėliau priversiu Douksą mirktelėti. 

Laukiau. 

Žinoma, vieniems laukti sunkiau nei kitiems, praėjo ke- 
lios dienos, ir šeštadienio rytą suskambo mano telefonas. 

— Prakeikimas, — be jokios įžangos tarė Debora. Buvo 
beveik malonu girdėti ją vėl įprastai suirzusią. 

— Ačiū, gerai, o tu? — pasakiau. 

— Kailas varo mane iš proto, - pasiskundė. — Jis sakė, kad 
galime tiktai laukti, bet nepasakė, ko. Jis dingsta dešimčiai 
ar dvylikai valandų ir nesako man, kur buvo. O tada laukia- 
me toliau. Velniškai pavargau, net dantis gelia. 

— Kantrybė - dorybė. 

— Man nusibodo būti dorai, - pasakė ji. - Ir man jau blo- 
ga nuo tėviškos Kailo šypsenos, kai klausiu, kaip galim su- 
gauti tą tipą. 

— Na, Debe, negaliu nieko padaryti, nebent tave užjaus- 
ti, - pasakiau. — Užjaučiu. 

— Man atrodo, kad tu gali kur kas daugiau, brolau. 

Gailiai atsidusau, vien tik jai. Atsidūsėjimai labai gražiai 
skamba telefonu. 

— Matai, Debe, ką daro kaubojaus reputacija.Visi mano, 
kad kiekvienąkart gali pataikyti į širdžių valeto akį už 
trisdešimties žingsnių. 

— Aš vis dar taip manau, - neleido abejoti ji. 

— Tavo pasitikėjimas glosto man širdį, bet, Debora, aš nie- 
ko neišmanau apie tokius nuotykius. Jiems nieko nejaučiu. 

— Privalau surasti tą tipą. O suradusi noriu pabaksnoti į jį 
Kailo nosytę, — pasakė ji. 

— Maniau, kad jis tau patinka. 

Ji suprunkštė. 

— Dėl Dievo meilės, Deksteri. Visai nesupranti moterų, 
taip? Aišku, kad jį mėgstu. Dėl o ir noriu patrinti jo nosytę. 

— A, aišku, dabar man aišku, - tariau. 

Ji patylėjo ir tuomet, lyg tarp kita ko, pasakė: 

— Kailas papasakojo keletą labai įdomių dalykų apie 
Douksą. 

Viduje pajutau, kaip mano aštriadantis bičiulis švelniai 
pasirąžo ir užmurkia. 

— Nebūtina imtis gudrybių, Debora. Galėjai tik paprašyt. 

— Aš ir paprašiau, o tu pradėjai skiest, kad negali padėt, — 
pasakė ji Debei būdinga tiesmuka kalba. — Na tai kaip? Ką 
jauesi išsiaiškinęs? 

— Kol kas nieko. 

— Šūdas. 

— Bet galiu kai ką išsiaiškinti. 

— Ar greitai? 

Ne paslaptis, nervino Kailo požiūris į mane. Ką jis man 
sakė? Kad įkrisiu „į šūdą ir tave nuleis?“ Kas jam rašė žo- 
džius? O ir netikėtas Deboros polinkis į suktybes, kurios 

priklausė mano jurisdikcijai, nė kiek nenuramino. Todėl, 
nors ir nederėjo, vis dėlto pasakiau: 

— Susitarkime dėl mano pietų? Norėčiau užkąsti apie 
pirmą. „Balinoje“, nes vis vien mokės Kailas. 

— Bus įdomu pasižiūrėti. — Ir pridūrė: — O žinios apie 
Douksą tikrai labai neblogos, - ji padėjo ragelį. 

Nagi, nagi, tariau sau. Jau buvau nebe prieš šeštadienį 
kiek padirbėti. Juk vienintelė alternatyva buvo važiuoti pas 
Ritą, stebėti, kaip kerpėja Douksas. O jei ką nors pavyktų 
surasti Debei, gal pagaliau sulaukčiau savo išsvajotosios 
progos. Man tiesiog reikėjo būti protingu berniuku, tokiu 
mane visi ir laikėme. 

Bet nuo ko pradėti? Beveik neturėjau už ko užsikabinti, 
nes Kailas išvijo mūsų departamentą iš įvykio vietos mums 
spėjus tik surinkti pirštų atspaudus. Iki tol ne kartą esu 
gavęs pliusiukų nuo savo kolegų policininkų už pagalbą 
susekant nesveikus, iškrypusius demonus, gyvenančius tik 
dėl žudymo. Man buvo nesunku juos suprasti, nes ir pats 
buvau nesveikas, iškrypęs demonas. Šįkart negalėjau pasi- 
telkti Tamsiojo Pakeleivio patarimų, nes vargšas buvo už- 
liūliuotas neramiam miegui. Teko liautis įgimta gryna nuo- 
voka, kuri pastaruoju metu taip pat buvo gąsdinančiai rami. 

Galbūt jei įpilčiau savo smegeninėn kiek degalų, galėčiau 
ją smarkiau paspausti. Nuėjęs virtuvėn radau bananą. Jis bu- 
vo labai gardus, bet kažkodėl neiššovė nė viena protinė raketa. 

Išmečiau žievę į šiukšliadėžę ir pažvelgiau į laikrodį. Na, 
mielasis, prabėgo penkios minutės. Ir jau spėjai išsiaiškint, 
kad nieko negali išsiaiškint. Bravo, Deksteri. 

Pasirinkimas, nuo ko pradėti, buvo šykštus. Tiesą sakant, 
galėjau pradėti tik nuo aukos arba namo. Kadangi dėl gana 
aiškių priežasčių auka nebūtų daug papasakojusi, net jei ir 

būtume jai grąžinę liežuvį, teliko pradėti nuo namo. Žino- 
ma, galėjo būti, kad namas priklausė aukai. Bet jo interjeras 
buvo toks šiuolaikiškas, kad buvau tikras, jog jis ne aukos. 

Neįprasta be jokių skrupulų palikti namą. Bet jis tai 
padarė netgi niekieno nepersekiojamas ir neverčiamas sku- 
biai bėgti ištiktam panikos, — vadinasi, taip pasielgė tyčia, 
iš anksto suplanavęs. 

Tai reiškia, kad turėjo kur trauktis. Galbūt vis dar yra 
kažkur Majamio apylinkėse, nes čia jo ieško Kailas. Pra- 
džia buvo padaryta, ir visa tai išmąsčiau pats. Sveikos su- 
grįžusios, Smegenys. 

Nekilnojamasis turtas palieka stambius pėdsakus, net 
kai stengiesi juos paslėpti. Pasėdėjęs prie kompiuterio pen- 
kiolika minučių, šį tą aptikau, tiesą sakant, net ne visą pėd- 
saką, bet pakankamą dalį, kad įsivaizduočiau bent poros 
pirštų formą. 

Namas šiaurės vakarų 4-ojoje gatvėje buvo registruotas 
Ramono Puntios vardu. Nežinau, kaip jis tikėjosi išsisukti su 
tokiu vardu Majamyje, nes Ramonas Puntia yra kubietiškų 
anekdotų personažas, kaip antai Petriukas. Tačiau už namą 
buvo atsiskaityta, sumokėti visi mokesčiai —- mūsų bičiulis, 
kuris, kaip numaniau, labai vertino privatumą, ruošėsi 
atsakingai. Už namą sumokėta viena grynųjų pinigų per- 
laida iš Gvatemalos banko. Atrodė kiek keistoka: mūsų 
pėdsakai, prasidėję Salvadore, vedė mus per miglotas pa- 
slaptingos valstybinės agentūros Vašingtone klampynes, 
tad kam reikėjo nuklysti į Gvatemalą? Tačiau greitas in- 
ternetinis pinigų plovimo tyrimas tuoj viską paaiškino. Pa- 
sirodo, Šveicarija ir Kaimanų salos buvo nebemadingos 
ieškantiems diskrečios bankininkystės ispanakalbiame pa- 
saulyje — ant bangos buvo Gvatemala. 

Pasidarė įdomu, kiek pinigų turėjo daktaras Amputa- 
torius ir iš kur jų gavo. Neabejojau, kad, užbaigęs darbą 
pirmajame name, jis turėjo pakankamai antram panašios 
vertės namui. 

Na, gerai. Grįžau į Deido apskrities nekilnojamojo turto 
bazę paieškoti kitų, tokiu pat būdu ir per tą patį banką pirktų 
namų. Radau septynis, iš kurių keturi kainavo daugiau nei 
po milijoną dolerių, o tai man pasirodė kiek per daug už 
vienkartinę nuosavybę. Juos turbūt nusipirko palyginti ne- 
kalti jauni narkotikų baronai ar besislapstantys įmonių va- 
dovai iš pasaulio turtingiausiųjų penkišimtuko. 

Likę trys namai atrodė gana įtikinamai. Vienas buvo 
Liberti sityje, juodaodžių rajone, Majamio centre. Bet ati- 
džiau patikrinus pasirodė, kad tai daugiabutis. 

Iš likusiųjų dviejų vienas buvo Houmstede su vaizdu į 
milžinišką miesto sąvartyną, vietiniu vadinamą Šiukšlia- 
kalniu. Kitas irgi stovėjo pietiniame miesto pakraštyje gre- 
ta Kveil Rust kelio. 

Du namai: galėjau lažintis, kad bent į vieną iš jų kažkas 
neseniai yra įsikėlęs ir užsiima tokiais darbeliais, kurie nu- 
stebintų giminiuotis linkusius kaimynus. Žinoma, negalė- 
jau garantuoti, bet atrodė tikėtina, o, be to, jau buvo pietų 
metas. 

„Balyno“ restoranas — labai brangi vieta, ten su savo kuk- 
liais finansais net nedrįsčiau užsukti. Elegantiškas, ąžuolu 
iškaltas interjeras prašyte prašėsi kaklaskarės ir antkurpių. 
Be to, visame mieste nerasi gražesnio vaizdo, atsiveriančio 
į Biskeino įlanką ir, jei pasiseka, galima gauti vieną iš kelių 
staliukų su šiuo privalumu. 

Kailui arba pasisekė, arba jo charizma pribloškė padavėją, 
nes jis su Debora jau sėdėjo lauke prie vieno tokio staliuko 

ir tvarkė butelį mineralinio vandens ir greičiausiai lėkštę 
krabų pyragėlių. Vieną jų pačiupau ir, sėsdamas priešais 
Kailą, atsikandau. 

— Gardumėlis, — tariau. — Turbūt į juos po mirties suke- 
liauja gerieji krabai. 

— Debi sakė, kad turi mums kažką svarbaus, — pasakė 
Kailas. Pažvelgiau į sesę, kuri visą laiką buvo arba Debora, 
arba Debė, bet tikrai ne Debi. Tačiau ji nieko nepasakė ir, 
atrodė, neprieštaravo tokiai įžūliai savivalei, tad vėl pa- 
sisukau į Kailą. Jis ir šį kartą buvo su tais pačiais žymaus 
dizainerio akiniais nuo saulės, o jo žiedas ant mažojo pirš- 
telio kvailai spindėjo, kai lengvabūdiškai šukuodavosi nuo 
kaktos plaukus. 

— Tikiuosi, kad tai svarbu, — pasakiau. — Bet nenoriu, kad 
per skubėjimą mane nuleistų. 

Kailas kiek ilgiau į mane pasižiūrėjo, tada papurtė galvą, 
ir atsaini šypsena pakėlė jo burną bent per pusę centimetro. 

— Na, gerai, — tarė. — Pričiupai mane. Bet nustebtum, 
kaip dažnai tie žodžiai daro įspūdį. 

— Esu įsitikinęs, kad apstulbčiau, — ir padaviau jam išspaus- 
dintą informaciją. — Kol atgausiu kvapą, paskaitinėk šitai. 

Kailas susiraukė ir atlenkė lapą. 

— Kas čia? 

Debora pasilenkė į priekį kaip tikra jaunoji policijos 
pėdsekė. 

— Kažką radai! Žinojau, kad rasi, — pasakė. 

— Čia tik du adresai, - atsiliepė Kailas. 

— Vienas iš jų gali būti tokio plačių pažiūrų mediko, tu- 
rėjusio patirties Centrinėje Amerikoje, slėptuvė, - pasakiau 
ir paaiškinau, kaip atkasiau adresus. Jo laimei, jis atrodė 
nustebintas net ir su akiniais nuo saulės. 

— Turėjau pats susiprotėti, — ištarė. — Labai gerai. — Jis 
linktelėjo galvą ir sprigtelėjo per lapą. — Sek paskui pini- 
gus. Niekada neprašausi. 

— Aišku, negaliu garantuoti, - pasakiau. 

— Lažinčiausi, kad jis ten bus, — tarė jis. — Man rodos, 
kad suradai daktarą Danko. 

Pažvelgiau į Deborą. Ji papurtė galvą, todėl aš vėl atsisu- 
kau į Kailo akinius. 

— Įdomi pavardė. Lenkiška? 

Čatskis atsikrenkštė ir nusuko akis į įlanką. 

Turbūt dar buvai per jaunas. Anais laikais buvo to- 
kia reklama. „Danko“ daržovių smulkintuvo. Jis raiko ir 
pjausto... — Jis atsuko savo tamsius lęšius į mane. — Todėl 
ir praminėme jį daktaru Danko. Jis gamindavo nugenėtas 
daržoves. Pamėgsti tokius juokus, kai esi toli nuo namų ir 
regi siaubingus dalykus, — pasakė jis. 

— Bet dabar juos regim arčiau namų, - pastebėjau. —- Ko 
jam čia reikia? 

— Ilga istorija, — tarė Kailas. 

— Vadinasi, jis nenori tau pasakoti, — atsiduso Debora. 

— Tokiu atveju suvalgysiu dar vieną krabų pyragėlį, — 
pasilenkiau ir paėmiau iš lėkštės paskutinį. Jie išties buvo 
labai skanūs. 

— Na, Čatski, — vėl prabilo Debora. — Gali būt, kad jau 
žinom, kur jis yra. Ką dabar darysi? 

Jis uždėjo savo delną ant josios ir nusišypsojo. 

— Pietausiu, — tarė jis ir kita ranka pasiėmė valgiaraštį. 

Minutėlę Debora žvelgė į jo profilį. Tada patraukė ranką. 

— Šūdas, — pasakė. 

Maistas buvo labai geras, o Čatskis stengėsi būti lipš- 
nus ir malonus, tarsi būtų nusprendęs, kad negalėdamas 

pasakyti tiesos vis vien gali išlikti žavingas. Atvirai sakant, 
negalėjau skųstis, nes ir pats dažniausiai taip išsisuku, bet 
Debora atrodė nepatenkinta. Ji raukėsi ir knibinėjo savo 
maistą, o Kailas pasakojo anekdotus ir klausė manęs, ar 
džiaugiuosi, kad šiemet Majamio Delfinai gali patekti į 
finalą. Man nerūpėjo, net jei jie būtų laimėję literatūros 
Nobelio premiją, bet buvau puikiai sukonstruotas dirbti- 
nis žmogus, tad turėjau atsargoje keletą autentiškai skam- 
bančių pasiruoštų replikų ta tema, kurios, atrodo, Čatskiui 
įtiko ir jis toliau plepėjo iš visos širdies. 

Mes netgi užsisakėme desertą, o tai, mano galva, kiek 
persūdė dėmesio nukreipimo maistu manevrą jau vien dėl 
to, kad mudu su Debora nebuvom pamiršę, ko susirinko- 
me. Bet maistas tikrai buvo puikus, tad būčiau laukinis, jei 
skųsčiausi. 

Ne paslaptis, kad Debora visą gyvenimą stengėsi tapti 
laukinė, todėl padavėjui pastačius šokoladinį milžiną prie- 
šais Čatskį ir šiam pasiėmus dvi šakutes tarė: „Na, ką gi...“ 
ir nesusilaikiusi numetė į stalo vidurį savo šaukštą. 

— Ne, — ji tarė jam. - Nebenoriu daugiau nei kavos, nei 
šokoladinių šūdėsių. Laukiu atsakymo, po velnių. Kada va- 
žiuosim sugauti to tipo? 

Jis pasižiūrėjo į ją kiek nustebęs ir truputį susižavėjęs, 
tarsi jo profesijos vyrams šaukštus mėtančios moterys būtų 
sumanios ir patrauklios, tačiau pamanė, kad ji pasirinko 
netinkamą laiką. 

— Gal iš pradžių galėčiau baigti savo desertą? — tarė. 

Debora mus vežė Diksio greitkeliu Pietų kryptimi. 
Taip, sakiau „mus“. Savo nuostabai, tapau svarbiu Teisin- 
gumo lygos nariu ir buvau informuotas, kad man suteikta 
garbė save, tokį nepakartojamą, statyti į pavojų. Nors 
džiaugtis nebuvo kuo, vienas smulkus įvykis buvo gana 
įsimintinas. 

Kai laukėme prie restorano durų, kol mums bus pristaty- 
tas Deboros automobilis, Čatskis tyliai sumurmėjo: 

— Kas čia, po velnių... — ir nukulniavo gatve. Stebėjau, 
kaip jis išėjo pro vartus ir pamojo kaštoniniam taurusui, 
stovinčiam prie palmės. Debė pervėrė mane savo žvilgsniu, 
tarsi pats būčiau dėl to kaltas, ir abu stebėjome, kaip Čats- 
kis gestikuliuoja vairuotojo langui, kuriam nusileidus, 
be jokios abejonės, pasirodė akylasis seržantas Douksas. 
Čatskis pasirėmė į vartus ir kažką pasakė Douksui, o šis 
pažvelgė į mane, papurtė galvą, uždarė langą ir nuvažiavo. 

Čatskis sugrįžęs nieko nesakė. Bet prieš sėsdamas į 
priekinę keleivio sėdynę pasižiūrėjo kiek kitaip. Kveil 
Rust keliu reikėjo važiuoti dvidešimt minučių, iki ten, kur 
Jis susikerta su Diksio greitkeliu prie prekybos centro. Už 
dviejų kvartalų visa eilė skersgatvių vedė į ramų darbininkų 
klasės rajoną, apstatytą mažais, dažniausiai tvarkingais na- 
mais, daugumoje kiemų stovėjo po du automobilius, o ant 
pievelės mėtėsi po keletą dviračių. 

Vienas skersgatvis sukosi kairėn ir baigėsi žiedu, o bū- 
tent ten, gatvės gale, radome tą namą, šviesiai geltoną, 
tinkuotą būstą su apžėlusiu kiemu. Įvažiavime į kiemą 
stovėjo pilkas sudrožtas autobusiukas, kuriam ant šono 
raudonomis raidėmis buvo parašyta HERMANOS CRUZ 
LIMPIADORES - Brolių Kruzų valymo paslaugos. 

Debė apvažiavo žiedą ir nuriedėjo dar apie pusę kvar- 
talo iki namo, prie kurio gatvėje ir ant vejos stovėjo tuzinas 
automobilių, o iš vidaus grasiai grojo repas. Debė apsuko 
mašiną, kad geriau matytųsi mūsų taikinys, ir sustojo po 
medžiu. 

— Ką manai? — paklausė. 

Čatskis gūžtelėjo pečiais: 

— Aha. Gali būti. Dar pažiūrėkim. 

Tuo apsiribojo mūsų pokalbis visą ateinantį pusvalandį. 
Tiek vargiai pakako susikaupimui išlaikyti, tad aš mintyse 
nejučiom nuklydau prie mažos lentynėlės savo bute, kur 
palisandrinėje dėžutėje gulėjo mano stikliukų kolekcija, 
tokių, kurie dedami po mikroskopu. Ant kiekvieno stik- 
liuko buvo po vieną lašelį kraujo, žinoma, visiškai išdžiū- 
vusio. Kitaip nelaikyčiau tokios bjaurasties namuose. Ketu- 
riasdešimt mažų langelių, pro kuriuos matyti mano tamsioji 
pusė. Po lašelį iš kiekvieno nuotykio. Iš senų laikų pirmoji 
buvo seselė, žudžiusi pacientus kiek per didelėmis vaistų 
dozėmis, apsimetanti, esą numalšins skausmą. O iškart 
po jos esančiame stikliuke — mokyklos darbų mokytojas, 
smaugęs seseles. Nuostabus kontrastas ir graži ironija. 

Kiek atsiminimų, o glostant kiekvieną stikliuką vis la- 
biau nekantravau įsigyti dar vieną, keturiasdešimt pirmą, 
nors keturiasdešimtas, MakGreogoro lašelis, dar nebuvo 
visai išdžiūvęs. Tačiau jis buvo susijęs su mano kitu pro- 

jektu, tad jaučiausi nevisavertis, negalėjau nustygti vietoje. 
Kai tik įsitikinsiu Raikerio kaltumu, sugalvosiu kaip... 

Atsisėdau tiesiau. Ko gero, prabangus desertas užkimšo 
mano smegenų arterijas, nes trumpai pamiršau Deboros 
kyšį. 

— Debora? - kreipiausi. 

Ji atsisuko į mane, iš susikaupimo buvo susiraukusi. 

— Ką? 

— Pagaliau važiuojam, — pasakiau. 

— Nemali šūdo. 

— Tikrai ne. Tiesą sakant, nėra ko malti, ir visa tai mano 
protinio darbo rezultatas. Lyg žadėjai man kažką papasa- 
koti? 

Ji pažvelgė į Čatskį. Jis žiūrėjo tiesiai, vis dar su nemirk- 
sinčiais akiniais nuo saulės. 

— Na, gerai, — pasakė ji. - Kariuomenėje Douksas tar- 
navo specialiosiose pajėgose. 

— Šitai aš jau žinau, parašyta jo byloj. 

— Bet tu nežinai, bičiuli, - tarė Kailas nekrustelėdamas, — 
kad specialiosios pajėgos turi savo tamsiąją pusę. Ir Douk- 
sas priklausė jai. — Sekundėlę jo veidą perkreipė menka 
šypsenėlė, tokia menka ir netikėta, kad gali būti, jog ją iš- 
sigalvojau. — Perėjus į tamsiąją pusę, nebesugrįžti. Niekada. 

Dar akimirką stebėjau nė kiek nejudantį Čatskį, o tada 
pažvelgiau į Debę. Ji gūžtelėjo pečiais. 

— Douksas buvo šaulys, — pasakė ji. — Kariuomenė pa- 
skolino jį Salvadorui, ir jis jiems žudė žmones. 

— Turiu ginklą, pasiruošęs keliauti, — priminė Čatskis. 

— Jo asmenybė man pasidarė aiškesnė, — pasakiau galvo- 
damas, kad tai paaiškina ir kur kas daugiau, pavyzdžiui, iš 
jo pusės ataidintį mano Tamsiojo Pakeleivio aidą. 

— Privalai suprasti, kaip viskas buvo, - tarė Čatskis. Buvo 
gana šiurpu girdėti jo balsą, ataidintį iš visiškai sustingusio, 
akmeninio veido, tarsi jis sklistų iš magnetofono, įtaisyto 
jo kūne. - Mes manėme, kad gelbėjame pasaulį. Kad ati- 
duodame savo gyvenimus, tikėjimą žmogiškumu ir pado- 
rumu dėl doro tikslo. Pasirodo, mes tiesiog pardavėme sa- 
vo sielas. Aš, Douksas... 

— Ir daktaras Danko, — pasakiau. 

— Ir daktaras Danko. 

Čatskis atsiduso ir pagaliau sujudėjo — trumpai pasisuko 
į Deborą, paskui vėl į priekį. Jis papurtė galvą, o po tokio 
sąstingio jo judesys atrodė toks platus ir dramatiškas, kad 
norėjosi paploti. 

— Iš pradžių daktaras Danko buvo idealistas, kaip ir 
mes visi. Medicinos mokykloje jis suprato, kad jam kai ko 
trūksta, jis galėjo žmonėms daryt bet ką, jų nė kiek neat- 
jausdamas. Nejausdamas visiškai nieko. Tai pasitaiko re- 
čiau nei manai. 

— Neabejoju, — pasakiau, ir į mane žvilgtelėjo Debė. 

— Danko mylėjo savo šalį, — tęsė Čatskis. — Todėl jis ir 
perėjo į tamsiąją pusę. Turėdamas tikslą panaudoti savo ta- 
lentą. O Salvadore jis tiesiog klestėjo. Imdavosi bet ko, ką 
jam atnešdavom, ir... — jis nutilo, įkvėpė, lėtai iškvėpė. — 
Šūdas. Pats matei, ką jis daro. 

— Labai originalu, — pasakiau. — Išradinga. 

Čatskis prapliupo juoktis be juoko. 

— Jo. Išradinga. Galima ir taip pasakyti. — Čatskis lėtai 
lankstė galvą kairėn, dešinėn, kairėn. — Sakau, savo ama- 
to jis nesibaidė — Salvadore pamėgo darbuotis. Sėdėdavo 
tardymuose, klausinėdavo asmeninių klausimų. O kai im- 
davosi... Vadindavo žmogų vardu tarsi koks dantistas ir 

sakydavo: „„Pabandom penktą“, ar septintą, ar panašiai. 
Lyg būtų įvairiausių kombinacijų. 

— Kokių kombinacijų? — paklausiau. Man atrodė, kad tai 
elementarus klausimas, rodantis mandagų susidomėjimą ir 
palaikantis pokalbio tėkmę. Bet Čatskis apsisuko sėdynėje 
ir pasižiūrėjo į mane tarsi būčiau dėmė, kurią reikėtų išva- 
lyti stipriu grindų valikliu. 

— Tau juokinga, — pasakė jis. 

— Dar ne, - tariau. 

Atrodė, kad jis į mane spokso be galo ilgai, tuomet pa- 
purtė galvą ir pasisuko į priekį. 

— Nežinau, kokios kombinacijos, brolau. Niekada jo ne- 
klausiau. Deja. Turbūt galūnių amputavimo tvarka. Kad 
jam būtų smagiau. Jis su jais kalbėdavosi, vadindavo var- 
du, rodydavo, ką daro. — Čatskis gūžtelėjo. — Nuo to tapo 
tik blogiau. Būtum matęs, į ką pavirto kita pusė. 

— Į ką pavirtai tu? - paklausė Debora. 

Jis įrėmė smakrą į krūtinę ir vėl išsitiesė. 

— Aš taip pat, — pasakė. — Šiaip ar taip, čia irgi įvyko 
permainų, pasikeitė politika Pentagone. Naujas režimas ir 
panašiai, jie nenorėjo turėti nieko bendra su tuo, ką mes 
ten veikėme. Patyliukais pasklido kalbos, kad galėtume 
iškeisti daktarą Danko į truputį politinio prielankumo iš ki- 
tos pusės, ir mes jį atidavėme. 

— Saviškį? — pasiteiravau. Vargu ar tai buvo garbinga... 
suprantu, manęs neslegia moralės normos, bet aš bent žai- 
džiu pagal taisykles. 

Kailas ilgokai patylėjo. 

— Jau tau sakiau, mes pardavėme savo sielas, - pagaliau 
prabilo. Vėl nusišypsojo, šįkart kiek ilgiau. — Jo, mes jį 
pakišome, ir jie jį sugavo. 

— Bet jis gyvas, - pasakė Debora, kaip visada praktiška. 

— Mus apgavo, — tarė Čatskis. — Jį pasiėmė kubiečiai. 

— Kokie dar kubiečiai? — smalsavo Debora. — Sakei, bu- 
vot Salvadore. 

— Tais laikais, kai Amerikos žemynuose kildavo konflik- 
tų, visur prisistatydavo kubiečiai. Chuvantido sala — vienas 
griežčiausių kalėjimų pasaulyje. Daktaras Danko ten labai 
maloniai praleido laiką. Jie jam pranešė, kad jį išdavė savi, 
ir jam teko už daug ką atkentėti. Po kelerių metų įkliuvo vie- 
nas mūsiškis ir sugrįžo toks, kaip anas. Be rankų, be kojų, 
be nieko. Danko dirbo jiems. O dabar... — Jis gūžtelėjo. — 
Arba jie jį paleido, arba jis pabėgo. Nebesvarbu. Jis žino, 
kas jį pakišo, jis turi sąrašą. 

— Tavo vardas irgi sąraše? — paklausė Debora. 

— Galbūt, — pasakė Čatskis. 

— O Doukso? - paklausiau aš. Galų gale juk ir aš galiu 
būti praktiškas. 

— Galbūt, — pakartojo jis, tačiau tai daug nepadėjo. 

Be abejo, Danko istorija buvo labai įdomi, bet aš turėjau 
savo tikslų. 

— Na, štai, su kuo susidūrėm, - konstatavo Čatskis. 

Niekas neturėjo, ką prie to pridurti, netgi aš. Apsvarsčiau 
girdėtus dalykus iš visų pusių, mėgindamas panaudoti juos, 
kad nusikratyčiau Doukso apsėdimo. Pripažinsiu, nieko 
nesugalvojau, ir tai mane truputį žemino. Bet mieląjį dak- 
tarą Danko supratau kiek geriau. Tai jis irgi buvo bejaus- 
mis, ar ne? Plėšrūnas avies kailyje. Ir jis taip pat rado bū- 
dą išnaudoti savo talentą geresniam rytojui — vėl kaip ir 
brangusis Deksteris. Bet dabar nuriedėjo nuo bėgių ir ėmė 
panėšėti į paprastą grobuonį, kad ir kaip išsiskirtų savo 
technika. 

Negana to, po šios įžvalgos į kunkuliuojantį tamsiųjų 
Deksterio proto užkaborių katilą veržėsi dar viena mintis. Ji 
sutviksdavo ir anksčiau, bet dabar atrodė labai tinkama. Ko- 
dėl gi pačiam nesusiradus daktaro Danko ir nepašokus Tam- 
siojo Šokio su juo? Jis, kaip ir kiti mano sąrašo nariai, buvo 
nutrūkęs plėšrūnas. Dėl jo pragaišties neprieštarautų niekas, 
netgi Douksas. Anksčiau nerimtai pasvajodavau apie daktaro 
radybas, o dabar labai rimtai apie tai susimąsčiau, ir tai nu- 
vijo šalin mano susierzinimą dėl Raikerio. Tai jis buvo toks 
kaip ir aš? Dar pažiūrėsim. Mano stuburu nuvilnijo šaltas 
virpulys, ir supratau, kad labai nekantrauju susitikti su dak- 
taru Danko ir su juo iš esmės padiskutuoti darbo klausimais. 

Tolumoje pasigirdo pirmasis artėjančios popiečio audros 
griaustinis. 

— Šūdas, - tarė Čatskis. — Negi lis? 

— Kasdien tuo pačiu metu, - pasakiau. 

— Negerai. Reikia ko nors imtis, kol nepradėjo lyti. Ruoš- 
kis, Deksteri. 

— Aš? — nusistebėjau pažadintas iš savo meditacijos apie 
maniakines medicinines machinacijas. Buvau nusiteikęs 
kartu pasivažinėti, mes nesitarėme, kad turėsiu ką nors da- 
ryti. Priekyje sau ramiai sėdėjo du kovų užgrūdinti kariai, o į 
pavojų siunčiamas Drovusis Dorasis Deksteris? Kur teisybė? 

— Tu, - patvirtino Čatskis. - Man reikia pasilikti ir stebėti, 
kas atsitiks. Jei ten jis, man bus lengviau jį nukenksminti. 
O Debi... - Jis jai nusišypsojo, nors ji atrodė susiraukus. — 
Debi per tikra policininkė. Ji vaikšto kaip policininkė, žiūri 
kaip policininkė, gali jam net išrašyt baudą. Jis ją atpažins 
per mylią. Todėl tu, Deksai. 

— Aš ką? — paklausiau ir, pripažįstu, vis dar jaučiau tei- 
suolišką pasipiktinimą. 

— Tiesiog praeik pro namą, apeik žiedą ir grįžk pro ten 
pat. Akylai žvalgykis, būk ištempęs ausis, bet ne per daug 
akivaizdžiai. 

— Nežinau, kaip atrodyti akivaizdžiai, — pasakiau. 

— Puiku. Tuomet bus juokų darbas. 

Jau buvo aišku, kad nei logika, nei visiškai pateisinamas 
pyktis čia nepadės, todėl atsidariau dureles ir išlipau, bet 
nesusilaikiau nuo atsisveikinimo replikos. Pasilenkiau prie 
Deboros lango ir pasakiau: 

— Tikiuosi, dėl to pasigailėsiu.- Ir netoliese lyg primini- 
mas vėl sugriaudė griaustinis. 

Žingsniavau šaligatviu namo link. Po kojom mėtėsi 1a- 
pai, keletas sutraiškytų sulčių pakelių, iškritusių iš kažkokio 
vaiko priešpiečių dėželės. Į pievelę labai staiga įlėkė katė 
ir atsitūpusi per saugų atstumą ėmė mane stebėti ir laižyti 
letenas. 

Name, prie kurio buvo pristatyta mašinų, pasikeitė mu- 
zika ir kažkas sušuko: „Ūhūū!“ Buvo malonu žinoti, kad 
kažkas linksminasi, kol žengiu į mirtiną pavojų. 

Pasukau kairėn ir įėjau į žiedą. Pažvelgiau į namą su pilku 
autobusiuku, didžiuodamasis, kad pavyko išlikti visiškai 
neakivaizdžiam. Pievelė buvo atžėlusi, ant įvažiavimo mė- 
tėsi keli drėgni laikraščiai. Nereikalingų kūno dalių krūvos 
nesimatė ir niekas neišbėgo manęs nužudyti. Bet praeidamas 
girdėjau per televizorių ispaniškai plyšaujant sporto varžybų 
transliaciją. Vyriškas balsas isteriškai perrėkė komentatorių 
ir suskambėjo indai. O vėjo gūsiui atnešus pirmuosius stam- 
bius lietaus lašus, nuo namo padvelkė amoniaku. 

Praėjau pro namą ir pasiekiau automobilį. Dar nukrito 
keli lietaus lašai ir nugriaudėjo griaustinis, bet liūtis dar 
delsė. Įsėdau į mašiną. 

— Nieko ypač siaubinga, — pranešiau. — Būtų laikas nu- 
pjauti žolę ir kvepia amoniaku. Name girdėti balsai. Arba 
jis kalbasi su savim, arba yra ne vienas. 

— Amoniaku, - tarė Kailas. 

- Atrodo, taip. Turbūt valymo priemonės. 

Kailas papurtė galvą. 

— Valytojai nenaudoja amoniako, per stiprus kvapas. Bet 
aš žinau, kas naudoja. 

— Kas? - paklausė Debora. 

Jis išsišiepė. 

— Tuoj grįšiu, — ir išlipo iš mašinos. 

— Kailai! — šūktelėjo Debora, bet jis tik numojo ranka ir 
nuėjo tiesiai prie paradinių namo durų. 

— Šūdas, — sumurmėjo Debora, kai Kailas jau beldėsi ir 
žvelgė į juodus artėjančios audros debesis. 

Durys atsidarė. Išlindo žemas, kresnas, tamsaus gymio 
vyrukas su krintančiais ant kaktos plaukais. Čatskis jam 
kažką pasakė, ir akimirką nė vienas nesujudėjo. Žemasis 
vyras nužvelgė gatvę, tada vėl atsisuko į Kailą. Kailas lėtai 
ištraukė iš kišenės ranką ir tamsiajam vyrui kažką parodė - 
kį ir pravėrė duris. Čatskis užėjo. Durys užsidarė. 

— Šūdas, — vėl pasakė Debora. Ji kramtė nagą, nemačiau 
jos grįžtant prie šio įpročio nuo paauglystės. Greičiausiai 
buvo skanu, nes jį nukramčiusi ėmėsi kito. Kai kramsnojo 
trečiąjį, durys atsidarė, ir Čatskis išėjo šypsodamasis ir mo- 
juodamas. Durys užsidarė, ir jis išnyko už lietaus uždan- 
gos, kai debesys pagaliau praplyšo. Nuliuoksėjo gatve iki 
mašinos ir visas varvantis įšoko į priekinę sėdynę. 

— Velniava! — tarė jis. - Permirkau iki kaulų! 

— Kokį šūdą čia išdarinėji? — paklausė Debora. 

Čatskis kilstelėjo mano pusėn antakį ir nusibraukė nuo 
kaktos plaukus. 

— Kokia elegantiška jos šneka, — pasakė. 

— Kailai, po velnių, -— netvėrė savo kailyje ji. 

— Kvapas tikrai amoniako, — patvirtino jis. — Jo nenau- 
doja nei chirurgai, nei valytojai. 

— Tai jau aptarėme, — atšovė Debora. 

Jis nusišypsojo. 

— Bet amoniaką naudoja amfetamino gamybai, — paaiš- 
kino. — Pasirodo, tuo užsiima šitie vyrukai. 

— Tai užėjai į amfos virtuvę? — pratrūko Debė. — Ką, po 
velnių; ten veikei? 

Jis nusišypsojo ir išsitraukė iš kišenės maišelį. 

— Nusipirkau trisdešimt gramų amfos, — pasakė. 

Debora tylėjo beveik dešimt minučių, tik vairavo ir žiū- 
rėjo tiesiai, tvirtai sukandusi dantis. Mačiau, kaip juda jos 
raumenys išilgai veido ir iki pat pečių. Gerai ją pažino- 
damas, supratau, buvau tikras, kad bręsta sprogimas, tačiau 
negalėjau tiksliai pasakyti kada, nes nežinojau, kaip elgiasi 
įsimylėjusi Debora. Gresiančio protrūkio auka Čatskis 
sėdėjo greta, priekinėje sėdynėje, toks pat tylus, bet, rodos, 
džiaugėsi, kad gali sėdėt tyloje ir grožėtis vaizdais. 

Buvome netoli antrojo namo, Šiukšliakalnio šešėlyje, 
kai Debora pagaliau prapliupo. 

— Kas per šūdas, tai nelegalu! — ir, kad pabrėžtų savo 
žodžius, delnu trinktelėjo per vairą. 

Čatskis meiliai į ją pažiūrėjo. 

— Taip, aš žinau, — pasakė. 

— Aš esu davusi sušiktą policininko priesaiką! — Debora 
pranešė jam. — Prisiekiau kovoti su šituo šūdu, o tu! - Baig- 
dama ji apsispjovė. 

— Privalėjau įsitikinti, — jis atrodė ramus. — Tai atrodė 
geriausias būdas. 

— Turėčiau TAU uždėt antrankius! — pasakė ji. 

— Būtų smagu, - pripažino. 

— Kalės vaikas! 

— Mažų mažiausiai. 

— Nesiruošiu žengti į tavo sušiktą tamsiąją pusę! 

— Ir nežengsi. Aš tau neleisiu, Debora. 

Ji sušnopavo ir atsisuko į jį pažiūrėti. Jis pažvelgė į ją. 
Nesu matęs nebylaus pokalbio, o šis buvo nepaprastas. Jos 
akys pašėlusiai šokinėjo tai į kairę jo veido pusę, tai į dešinę, 
paskui vėl į kairę. O jis tiesiog jai atsakė ramiu nemirk- 
sinčiu žvilgsniu. Tai buvo elegantiška, žavu ir beveik taip 
pat įdomu, kaip ir faktas, jog Debė pamiršo, kad vairuoja. 

— Atsiprašau, kad pertraukiu, — įsiterpiau. — Bet man at- 
rodo, kad prieky alaus sunkvežimis. 

Jos galva atšoko atgal, ir ji nuspaudė stabdžius, mums ne- 
spėjus tapti buferio lipduku ant Milerio lengvojo alaus priekabos. 

— Perduosiu tą adresą nuovadai. Rytoj, - pasakė ji. 

— Gerai, — sutiko Čatskis. 

— Ir išmeti maišiuką. 

Jis truputį nustebo. 

— Jis man atsiėjo du tūkstančius, — pasakė jis. 

— Meti lauk, - pakartojo ji. 

— Na, gerai, — tarė jis. Jie vėl sužiuro vienas į kitą, tad man 
vėl teliko žvalgytis mirtį nešančių alaus sunkvežimių. Vis 
dėlto buvo malonu, kad viskas išsisprendė, buvo atkurta vi- 
satos harmonija ir, saugomi visagalės meilės, galėjom tęsti 
šios savaitės žiauriojo nužmogėjusio siaubūno paieškas. 
Todėl buvo labai malonu riedėti pietiniu Diksio greitkeliu 
po paskutiniais liūties lašais, o pro debesis išlindus sau- 
lei, įsukome į kelią kertantį visą vingiuotų gatvelių tinklą, 
puošiamą nuostabaus dydžio milžiniškos šiukšlių krūvos, 
vadinamos Šiukšliakalniu, vaizdo. Mes ieškojome namo 
paskutinės namų eilės vidury, už kurios civilizaciją gožė 
šiukšlės. Jis buvo užriėstos gatvės linkyje, mes dukart pro 
jį pravažiavome, kad įsitikintume nesumaišę adreso. Būs- 
tas buvo kuklus, trijų kambarių, paprastai perkamas už 
dvigubą paskolą, dažytas šviesiai geltona spalva su bal- 

tais apvadais, o pievelė labai kruopščiai nupjauta. Nei ant 
įvažiavimo, nei pastogėje nesimatė automobilio, o į veją 
įbesta iškaba „parduodama“ buvo uždengta ryškiai raudo- 
nu ženklu „parduota“. 

— Gal jis dar neįsikėlė, —- pasakė Debora. 

— Kažkur jis turi būti, — Čatskio logikai buvo sunku 
prieštarauti. — Sustok. Turi segtuvą? 

Debora susiraukusi pastatė mašiną. 

— Po sėdyne. Jis man reikalingas popierizmui. 

— Neištepsiu, — akimirką pagraibaliojęs po sėdyne išsi- 
traukė metalinį segtuvą su prie jo prispausta šūsnimi anke- 
tų. — Puiku. Duokš tušinuką. 

— Ką darysi? — ji ištiesė pigų rašiklį mėlynu kamšteliu. 

— Niekas nesustabdys žmogaus su segtuvu, — Čatskis 
išsiviepė. Mums nespėjus nieko pasakyti, jis jau buvo lauke 
ir ėjo trumpu įvažiavimu tvirta pilko biurokrato eisena. 
Pusiaukelėje sustojo pasižiūrėti į segtuvą, pervertė keletą 
puslapių, paskaitęs pažvelgė į namą ir papurtė galvą. 

— Atrodo, jis gerai išmano šitą amatą, - pasakiau Deborai. 

— Tegul pabando neišmanyti, po velnių, — tarė ji. Tada 
įsikando kitą nagą, ir aš sunerimau, kad ji jų greit pritrūks. 

Čatskis nukeliavo, vis pasitikrindamas segtuvą, ryškiai 
nesuprasdamas, kad dėl jo kaltės už jo stovinčioje mašinoje 
gresia nagų badas. Jis atrodė įtikinamai, neskubėjo, aki- 
vaizdu, kad buvo patyręs šuleris arba sukčius, priklauso 
nuo to, kuris žodis geriau apibūdina oficialiai įdarbintą 
aferistą. Ir jis vertė Debę kramtyti nagus ir kone trankytis į 
alaus sunkvežimius. Atrodo, darė jai blogą įtaką, nors buvo 
malonu, kad atsirado jos pykčio ir žaibiškų smūgių pamai- 
na. Niekada neatsisakau perleisti savo mėlynių kam kitam. 

Čatskis stabtelėjo prie paradinių durų ir kažką užsirašė. 

O tada, man nė nepastebėjus, atsirakino duris ir užėjo vi- 
dun. Durys užsidarė. 

— Šūdas, — tarė Debora. — Ne tik narkotikų laikymas, bet 
ir įsilaužimas. Paskui dar važiuosim ir lėktuvo užgrobt. 

— Visą gyvenimą svajojau pamatyt Havaną, - pritariamai 
pasakiau. 

— Dvi minutės, - išrėžė ji. — Tada iškviesiu pastiprinimą 
ir eisiu vidun. 

Sprendžiant iš to, kaip spazmiškai jos ranka siekė racijos, 
buvo praėjusi minutė ir penkiasdešimt aštuonios sekundės, 
kai durys vėl atsidarė ir pro jas išėjo Čatskis. Jis stabtelėjo 
ant įvažiavimo, kažką užsirašė ir grįžo į mašiną. 

- Gerai, — tarė jis sėsdamasis. — Važiuojam namo. 

— Namas tuščias? — paklausė Debora. 

—Kaipišlaižytas. Nėra nei rankšluosčio, nei sriubos skardinės. 

— Tai kas dabar? — paklausė ji įjungdama pavarą. 

Jis papurtė galvą. 

— Vėl atgal prie pagrindinio plano. 

— Ir koks, po velnių, tas pagrindinis planas? 

— Kantrybė. 


Taigi, nepaisant puikių pietų ir po jų labai originalaus 
trumpo apsipirkimo, mes vėl turėjome laukti. Visa savaitė 
praėjo vienodai nuobodžiai. Atrodė, kad seržantas Douk- 
sas manęs nepaliks ramybėj, kol nepavirsiu į pilvotą sofos 
puošmeną, tad tuo metu težaidžiau skardinę ir kartuves su 
Estora ir Kodžiu ir neapsakomai teatrališkai atsisveikin+ 
damas bučiuodavau Ritą savo persekiotojo garbei. 

Tuomet, vidury nakties, sulaukiau netikėto skambučio. 
Buvo sekmadienis, tad kitądien turėjau į darbą išeit anksti 
ryte, nes pagal susitarimą su Vincu Masuoka buvo mano 


120 Jeff Lindsay. Deksteris. Netikėti jausmai 


eilė pirkti spurgas. O telefonas skambėjo taip begėdiškai, 
tarsi jam būtų nusispjaut ant viso pasaulio ir spurgos pačios 
atriedės į darbą. Pažvelgiau į laikrodį ant naktinio stalelio 
šalia lovos — 2:38. Pripažinsiu, suirzau, todėl pakėlęs ragelį 
pasakiau: 

— Atstokit nuo manęs. 

— Deksteri, Kailas dingo, — pasakė Debora. Iš balso 
girdėjosi, kad ji pervargusi, labai įsitempusi, nesuprantanti, 
ar norėtų ką nors nušaut, ar apsiverkt. 

Savo galingąjį intelektą užvedžiau vos per akimirką. 

— Na, Debe, - tariau, — gal tau geriau be to vaikino... 

— Jis dingo, Deksteri. Jį pagrobė. Jį turi tas tipas. Tas ti- 
pas, kuris patvarkė tą kitą tipą, — pasakė ji ir, nors pasijutau 
lyg patekęs į Sopranų seriją, supratau, ką ji pasakė. Tas, 
kas pavertė žmogų ant stalo į kaukiančią daržovę, sučiupo 
Kailą greičiausiai tam, kad ir iš jo padarytų tą patį. 

— Daktaras Danko, - tariau. 

— Taip. 

— Iš kur žinai? 

-— Jis sakė, kad taip gali atsitikti. Kailas vienintelis žino, 
kaip jis atrodo. Jis sakė, kad kai Danko sužinos, kad Kailas 
irgi yra čia, jis pamėgins. Mes... buvom sutarę signalą ir... 
Šūdas, Deksteri, tiesiog atvažiuok. Mes turim jį surast, — 
pasakė ji ir padėjo ragelį. 

Visada aš, ar ne? Nesu labai malonus, bet dėl nesupran- 
tamos priežasties žmonės ateina pas mane su savo bėdomis. 
Ak, Deksteri, baisus laukinis sadistas pagrobė mano vai- 
kiną! Velniai griebtų, aš irgi žiaurus laukinis sadistas, tai 
gal nusipelniau kažkiek poilsio? 

Atsidusau. Atrodo, kad ne. 

Tikėjau, kad Vincas atleis už spurgas. 

Iki Deboros buvo penkiolika minučių kelio nuo mano 
namų Grouve. Bent kartą nesimatė mane sekančio seržanto 
Doukso, tačiau galbūt jis slėpėsi po nematoma skraiste. 
Kad ir kaip ten būtų, gatvėse buvo vos keli automobiliai, 
ir man net pavyko pravažiuot pro šviesoforą sankryžoje su 
pirmuoju greitkeliu. Debora gyveno Medinos rajone, Ko- 
ral Geibels miestelyje, nedideliame name, apaugusiame 
kažkokiais likimo valiai paliktais vaismedžiais, apjuosta- 
me trupančia koraline tvora. Pastačiau savo mašiną prie pat 
jos trumpame įvažiavime, ir man paėjus vos du žingsnius 
atsidarė paradinės durys. 

— Kur tu buvai? - paklausė ji. 

— Buvau jogos būrely ir prekybos centre nusipirkti 
batų, — pasakiau. Tiesą sakant, aš iškart nuskubėjau pas ją, 
atvažiavau per dvidešimt minučių nuo jos skambučio ir bu- 
vau gana nepatenkintas jos tonu. 

— Eik čia, — tarė ji, žvalgydamasi į tamsą ir laikydama 
duris, tarsi manytų, kad jos ims ir nuskris. 

— Taip, mano valdove, - pasakiau ir užėjau. 

Deboros namelio interjeras priminė vėlyvąjį „nekenčiu 
pasaulio“ stilių. Iš esmės jos gyvenamasis plotas atrodė tarsi 
pigaus viešbučio kambarys, iš kurio pavogta viskas, išskyrus 
vaizdo magnetofoną ir televizorių, po to, kai jame apsigyve- 
no roko grupė. Šalia dvivėrių durų, vedančių į užžėlusį vidinį 
kiemą, stovėjo kėdė ir sulankstomas stalelis. Ji sugebėjo iš 

kažkur ištraukti dar vieną girgždančią sulankstomą kėdę ir 
pastatė ją man, prie stalelio. Buvau taip jos svetingumo su- 
jaudintas, kad net surizikavau savo gyvybe ant jos atsisėsti. 

— Na, — tariau. — Kada jis pradingo? 

— Šūdas. Gal prieš kokias tris su puse valandos. Man at- 
rodo. — Ji papurtė galvą ir susmuko į kitą kėdę. — Tarėmės 
čia susitikt ir... jis neatėjo. Nuvažiavau į jo viešbutį, bet jo 
ten nebuvo. 

— Gal jis šiaip kur nors išvažiavo? — paklausiau ir, nesidi- 
džiuoju, bet galiu pasakyt, kad mano žodžiai skambėjo vil- 
tingai. 

Debora papurtė galvą. 
tipas, Deksai. Mes privalom jį surast, kol... — ji prikando 
lūpą ir nusisuko. 

Nelabai žinojau, kaip galiu padėt surasti Kailą. Kaip ir 
sakiau, nelabai išmaniau tokius reikalus, o ieškodamas ne- 
kilnojamojo turto išnaudojau savo pagrindinį kozirį. Bet, 
kadangi Debora jau sakė „mes“, atrodo, nebeturėjau kito 
pasirinkimo. Viena šeima ir panašiai. Vis vien bandžiau at- 
silaisvinti sau vietos. 

— Atleisk, jei nuskambės kvailai, Debe, bet ar pranešei 
policijai? 

— Jo, pranešiau. Skambinau kapitonui Metjusui. Jam, 
atrodo, palengvėjo. Jis man liepė nepult į paniką, lyg bū- 
čiau vieniša senutė. — Ji papurtė galvą. - Paprašiau, kad pa- 
skelbtų paiešką, o jis paklausė: „Kam?“ — Ji sušnypštė iš- 
kvėpdama. - Kam... Velnias, Deksteri, norėjau jį pasmaugt, 
bet... — ji gūžtelėjo. 

— Bet jis teisus, — tariau. 

— Jo. Kailas vienintelis žino, kaip atrodo tas tipas, — pa- 
sakė ji. — Mes nežinom nei kokia jo mašina, nei koks jo 
tikras vardas, nei... Šūdas, Deksteri. Aš žinau tik tiek, kad 
Kailas pas jį. — Ji gailiai atsiduso. — Šiaip ar taip, Metjusas 
paskambino Kailo žmonėms į Vašingtoną. Jis sakė, kad jis 
nieko daugiau negali padaryt. - Ji papurtė galvą ir atrodė 
labai nykiai. — Jie kažką atsiųs antradienio ryte. 

— Na, tai puiku, - tariau kupinas vilties. — Noriu pasakyt, 
abu žinom, kad tas tipas dirba labai lėtai. 

- Antradienio ryte, - pasakė ji. - Beveik po dviejų dienų. 
Kaip manai, Deksai, nuo ko jis pradės? Nuo kojos? Ar 
rankos? Ar abi galūnes iškart? 

—Ne,-—tariau. - Po vieną. — Ji į mane įdėmiai pasižiūrėjo. — 
Juk tai savaime aišku, ar ne? 

— Man ne, - pasakė. — Man čia niekas neaišku. 

— Debora, tam tipui svarbu ne ką jis nupjauna, o kaip. 

— Velniai griebtų, Deksteri, kalbėk žmoniškai. 

— Jis nori visiškai sunaikinti savo aukas. Sužaloti juos 
tiek iš išorės, tiek iš vidaus, nepataisomai. Paversti juos gy- 
vais dūdmaišiais, kurie gyvenime nebematytų nieko, išsky- 
rus beribį, klaikiausią siaubą. Galūnių ir lūpų amputacija 
jam yra tik... Ką? 

— O Jėzau, Deksteri, - Deboros veidas taip persisuko, 
kaip nesu matęs nuo mūsų mamos mirties. Ji nusisuko ir 
ėmė virpinti pečius. Pasijutau kiek nepatogiai. Juk nejaučiu 
emocijų, o Debora jas jaučia gana dažnai. Bet ji ne iš tų, 
kurie jas rodo, nebent susierzinimas yra emocija. O dabar 
ašarojo ir šniurkščiojo, tad aš supratau, kad galbūt man 
reikėtų jai patapšnoti per petį ir pasakyti: „Na, na“ ar kažką 
panašiai tikro ir žmogiško, tačiau negalėjau prisiversti. Juk 
ji mano sesuo, Debė. Ji suprastų, kad apsimetu ir... 

Ir ką? Nupjautų man kojas ir rankas? Blogiausiu atveju 
lieptų man liautis ir vėl atvirstų į seržantę Niurzgą. Net ir 
tai būtų geriau nei geibstinčios našlaitės amplua. Kad ir 
kuo man baigtųsi, buvo aišku, kad atėjo laikas pasielgti 
žmogiškai, o aš, ilgai studijavęs žmones, žinojau, kaip rei- 
kia elgtis, tad ir pasielgiau. Atsistojau ir žengiau prie jos. 
Uždėjau ant peties ranką, patapšnojau ir tariau: „Na, na. 
Viskas bus gerai, Debe.“ Nuskambėjau net kvailiau nei bi- 
jojau, tačiau ji prisiglaudė prie manęs ir šniurkštelėjo, tad 
supratau, kad vis dėlto taip ir derėjo pasielgti. 

— Negi tikrai įmanoma įsimylėti per vieną savaitę? — 
paklausė ji manęs. 

— Man tai apskritai neįmanoma, — tariau. 

— Aš neištversiu, Deksteri, — pasakė ji. — Jei Kailą 
nužudys ar pavers į... O Dieve, nežinau, ką aš darysiu. - Ji 
vėl ant manęs užgriuvo ir apsiverkė. 

— Na, na, - tariau. 

Ji smarkiai sušniurkštė ir išsipūtė nosį į popierinį rankš- 
luostį ant stalelio greta jos. 

— Norėčiau, kad daugiau to nebekartotum, — pasakė. 

— Atleisk, — tariau. — Nesugalvoju, ką daugiau tau pasa- 
kyti. 

— Pasakyk man, ką sugalvojo tas tipas. Pasakyk, kaip jį 
surast. 

Atsisėdau į klibančią kėdutę. 

— Nežinau, ar galiu, Debe. Nelabai nutuokiu, ką jis daro. 

— Mali šūdą. 

— Rimtai. Supranti, praktiškai jis nieko nenužudė. 

— Deksteri, tu žinai apie tą tipą daugiau nei Kailas. Mes 
privalom jį surast. PRIVALOM. - Ji prikando apatinę lūpą, 
ir aš išsigandau, kad ji ims vėl žliumbti ir aš likčiau visai 

bejėgis, nes ji man jau uždraudė kartot „na, na“. Tačiau ji 
nosį. 

— Pasistengsiu, Debe. Reikia manyti, kad judu su Kailu 
atlikot pradinį tyrimą? Apklausėt liudytojus ir taip toliau? 

Ji papurtė galvą. 

— Mums nereikėjo. Kailas žinojo... —- su žodžiu ji nutilo 
ir pratęsė daug ryžtingiau. - Kailas ŽINO, kas tai padarė, 
ŽINO ir kas bus kitas. 

— Nesupratau. Žino, kas bus kitas? 

Debora susiraukė. 

— Nekalbėk taip. Kailas sakė, kad Majamyje yra keturi 
vyrai iš jo sąrašo. Vienas jau dingęs, todėl Kailas mano, 
kad jį jau sugavo, tačiau taip mes laimėjom laiko suorgani- 
zuoti likusių trijų stebėjimą. 

— Kas tie keturi vyrukai, Debora? Ir iš kur Kailas juos 
pažįsta? 

Ji atsiduso. 

— Kailas man neminėjo jų vardų. Bet jie visi iš kažkokio 
būrio. Tarnavo Salvadore. Su tuo... daktaru Danko. Tai... — 
Ji išskėtė rankas, atrodė bejėgė, jai tai nauja išraiška. Tačiau, 
nors ji jai suteikė mergaitiško žavesio, aš pasijaučiau tik dar 
labiau išnaudojamas. Visas pasaulis sau linksmai sukasi, 
veliasi į pačias klaikiausias bėdas, o viską sutvarkyti skuba 
Žavusis Deksteris. Taip nesąžininga, bet ką padarysi? 

Tiksliau, ką aš turėjau padaryt? Neįsivaizdavau būdo iš- 
gelbėti Kailą, kol nevėlu. Ir, nors esu beveik tikras, kad 
nepasakiau to balsu, Debora reagavo lyg būčiau. Ji plojo 
ranka per stalą ir pasakė: 

— Privalom jį surast, kol jis nepradėjo pjaustyt Kailo. Kol 
dar NEPRADĖJO, Deksteri. Nes, ką tu manai, man reikėtų 

viltis, kad Kailui spės nupjauti vos vieną ranką, kol jį sūra- 
sim? Ar koją? Bet kokiu atveju, Kailas yra... 

Ji apsisuko nebaigusi kalbėti, pažvelgė į tamsą pro dvi- 
vėres stiklines duris už stalelio. 

Be abejo, ji teisi. Buvo labai menka galimybė surasti 
Kailą sveiką. Jei mums ir labai sektųsi, net mano kerintis 
intelektas nespėtų mūsų nuvest iki jo, kol darbas dar ne- 
prasidėjo. O tuomet, kiek Kailas ištemps? Greičiausiai jis 
buvo tam parengtas ir suprato, kas jo laukia, tad... 

Sekundėlę. Užsimerkiau ir pamėginau apie tai pagalvoti. 
Daktaras Danko žinojo, kad Kailas — profesionalas. Ir kaip 
jau esu sakęs Deborai, pagrindinis jo tikslas — suskaldyt 
auką į klykiančius, nebeatitaisomus gabalus. Todėl... 

tsimerkiau. 

— Debe, - tariau. Ji pažvelgė į mane. — Sunku patikėt, bet 
galiu tau suteikti vilties. 

— Varyk.. 

— Tai tik spėjimas, — tariau. — Bet manau, kad Daktaras 
Degeneratas pasilaikys Kailą vėlesniam laikui. 

Ji susiraukė. 

— O kam jam? 

— Kad ilgiau pasikankintų, kad jis suskystėtų. Kailas Ži- 
no, kas jo laukia. Jis tam pasirengęs. Tačiau įsivaizduok, 
kaip įsijungtų jo vaizduotė, kai jį palieka gulėt surištą tam- 
soj. Todėl aš manau, kad galbūt, — tuomet man šovė į gal- 
vą, — prieš jį yra dar viena auka. Tas, kuris dingo. Kailas 
viską girdės — pjūklus, skalpelius, riksmus, šnabždesį. Net 
užuos, žinos, kad ir jo tai laukia, bet nežinia kada. Dar dak- 
tarui nespėjus jam nulupti nagų, jis jau bus išėjęs iš proto. 

— Jėzus Marija, — tarė ji. - Tai tokia tavo viltis? 

— Žinoma. Turim daugiau laiko jį surast. 


14 skyrius 127 


— Jėzau, — pakartojo ji. 

— Galbūt aš ir klystu, - pasakiau. 

Ji vėl pažvelgė pro langą. 

— Geriau neklysk, Deksai. Ne šįkart. 

Papurčiau galvą. Bus tikra katorga, jokio malonumo. 
Mąsčiau tik apie dvi galimybes, ir abiem reikėjo sulaukti 
ryto. Apsidairiau laikrodžio. Vaizdo magnetofonas rodė, 
kad yra 12:00. 12:00. 12:00. 

— Turi laikrodį? — paklausiau. 

Debora susiraukė. 

— Kam tau laikrodis? 

— Kad sužinočiau, kiek valandų. Atrodo, tai pagrindinė 
jo funkcija. 

— Koks tau skirtumas, po velnių? 

— Debora. Turim labai mažai už ko užsikabint. Mums 
teks sugrįžti prie įprastų darbų, nuo kurių Čatskis nušalino 
visą nuovadą. Laimei, su tavo ženkleliu galim bet kur 
įsiveržt ir klausinėt klausimų. Bet teks sulaukti ryto. 

- Šūdas. Nekenčiu laukt. 

— Na, na, — pasakiau. Debora man nutaisė labai rūgščią 
miną, bet nieko nepasakė. 

Aš irgi nemėgau laukt, bet pastaruoju metu taip dažnai 
tuo užsiėmiau, kad galbūt pakėliau lengviau. Bet kokiu at- 
veju mums teko palaukt, snaudėm kėdėse, kol pakilo saulė. 
O tada, kadangi tuo metu buvau įpratęs būti šeimos gal- 
va, išviriau mudviem kavos — pirma vieną puodelį, pas- 
kui antrą, nes Deboros kavavirė buvo vienvietė, — skirta 
žmonėms, kurie nežada kada nors sulaukti svečių ir gyvena 
vien darbu. Šaldytuve nebuvo nieko, ką galėčiau pavadinti 
valgomu, nebent būčiau sulaukėjęs šuo. Labai nusivyliau: 
sveikuolis Deksteris su greita medžiagų apykaita, žadantis 

sunkiai padirbėt, nesidžiaugia tuščio skrandžio perspek- 
tyva. Žinau, kad šeima visų svarbiausia, bet gal pusryčiai 
kiek svarbesni? 

Na, ką gi. Drąsusis Deksteris turės ir vėl pasiaukot. Ve- 
dinas tauria siela, nedrįstantis nė pasvajoti apie padėką, 
veikiantis iš pareigos. 

Daktaras Markas Špylmanas buvo didelis vyras, panašes- 
nis į pensijon išėjusį futbolo puolėją, o ne ligoninės priima- 
mojo gydytoją. Jis budėjo, kai greitoji atvežė Tą padarą į 
Džeksono ligoninę, ir dėl to nelabai džiūgavo. 

— Jei dar kada nors išvysiu kažką panašaus, — kalbėjo jis 
mums, — išeisiu į pensiją auginti taksų. — Jis papurtė galvą. — 
Suprantat, ką reiškia dirbti Džeksono ligoninės priimama- 
jame. Vienas iš užimčiausių. Čia atveža visus baisumus iš 
vieno baisiausių miestų pasauly. Bet tas... - Špylmanas du- 
kart pabeldė į stalą švelniai žaliame personalo kambaryje, 
kur su juo sėdėjome. — Nustebino.. 

— Kokios prognozės? — paklausė Debora, ir jis veriamai 
įją pažiūrėjo. 

— Jūs juokaujat? Prognozių nėra ir nebus. Jo kūnui mes 
niekuo nebegalim padėt, išskyrus gyvybės palaikymą, jei 
tai galima pavadinti gyvybe. Jo psichikai? — jis pakėlė 
rankas delnais į viršų ir nuleido ant stalo. — Aš ne psichia- 
tras, bet jo galvoj nieko nebėra ir jis jau niekada nebesugrįš 
į protą. Vienintelė jo viltis, kad mes jį svaiginsim, taip, 
kad nesuvoktų kas esąs iki pat savo galo. Kuris, jo labui, 
tikėkimės, ateis netrukus. — Jis pažvelgė į savo laikrodį, 
labai gražų roleksą. — Ar dar ilgai? Supraskit, aš budžiu. 

— Ar kraujyje buvo vaistų pėdsakų? — paklausė Debora. 

Špylmanas suprunkštė. 


130 Jeff Lindsay. Deksteris. Netikėti jausmai 


— Pėdsakų? Jo kraujas buvo kaip pomidorų padažas. Dar 
nesu matęs tokio mišinio. Visi skirti tam, kad jis neužmigtų, 
bet malšintų skausmą, kad nemirtų nuo daugybinių ampu- 
tacijų patirto šoko. 

— Ar žaizdos buvo kuo nors ypatingos? — paklausiau. 

— Dirbo profesionalas. Visi pjūviai padaryti chirurgiškai. 
Bet jis to galėjo išmokt bet kurioj medicinos mokykloj. — 
Špylmanas išpūtė orą, ir jo veide plykstelėjo atgailos šyp- 
senėlė. — Kai kurios žaizdos jau buvo sugijusios. 

— Kiek laiko tai galėjo trukti? — paklausė Debora. 

Špylmanas gūžtelėjo. 

— Nuo pradžios iki pabaigos — tarp keturių ir šešių savai- 
čių. Amputacijos mažiausiai užtruko mėnesį, po nedidelį 
gabalėlį. Neįsivaizduoju nieko siaubingiau. 

Jis dirbo priešais veidrodį, - pasakiau kaip visada paslau- 
giai. - Todėl auka turėjo stebėti. 

Špylmanas atrodė priblokštas. 

— Dieve mano, - tarė jis. Minutėlę pasėdėjo, tada vėl ištarė: 

— O, Dieve. - Tuomet papurtė galvą ir vėl žvilgtelėjo 
į roleksą. — Klausykit, norėčiau padėt, bet tai... — jis vėl 
išskėtė rankas ir nuleido ant stalo. — Nemanau, kad turiu 
jums ką pasakyt, ką nors naudinga. Geriau pataupysiu jūsų 
laiką. Tas ponas... Česnis? 

— Čatskis, — pataisė Debora. 

— Taip, tas. Jis paskambino ir pasiūlė nustatyti tapatybę 
pagal akies rainelę vienoje duomenų bazėje Virdžinijos 
valstijoj. — Jis pakėlė antakį ir sučiaupė lūpas. — Taigi. Vakar 
gavau faksogramą su aukos tapatybe. Tuoj atnešiu. — Jis at- 
sistojo ir pradingo koridoriuje. Po akimirkos grįžo su popier- 
iaus lapu. — Štai. Jo vardas Manuelis Borchesas. Salvadori- 
etis, užsiima importu. — Jis padėjo lapą Deborai. — Suprantu, 

kad ne kažin kas, bet patikėkit, daugiau nieko neturiu. Jo 
būklė... - Jis gūžtelėjo. Maniau, kad nė tiek nesužinosim. Iš 
mažo garsiakalbio lubose pasigirdo kažkas primenančio tele- 
vizijos laidą. Špylmanas užvertė galvą, susiraukė ir pasakė: 

— Man reikia eiti. Tikiuosi, sugausit jį. — Jis taip greit 
išėjo pro duris į koridorių, kad net jo ant stalo padėta fak- 
sograma suvirpėjo. 

Pažvelgiau į Deborą. Neatrodė, kad aukos vardas ją būtų 
kaip nors pakylėjęs. 

— Na, — tariau. — Žinau, kad tai nedaug. 

Ji papurtė galvą. 

— Nedaug būtų labai gerai. Mes čia negavom nieko. - Ji 
pažvelgė į faksogramą ir dar kartą atidžiai perskaitė. — Iš 
Salvadoro. Susijęs su kažkokiu „flangu“. 

— Taip, tai mūsų pusė, - pasakiau. Ji pakėlė į mane akis. — 
Pusė, kurią rėmė Jungtinės Valstijos. Sužinojau internete. 

— Puiku. Tai sužinojom, ką jau žinojom. — Atsistojo ir 
žengė durų link, ne taip greitai kaip daktaras Špylmanas, 
bet pakankamai greitai, kad teko ją vytis, o prisivijau tik 
prie lauko durų. 

Debora važiavo greitai ir tyliai, sukandusi dantis, iki pat 
namuko 4-ojoje šiaurės vakarų gatvėje, kur viskas ir prasi- 
dėjo. Žinoma, geltonos juostos jau nebebuvo, tačiau Debora 
vis tiek pastatė mašiną kaip papuolė, policininkų stiliumi, 
ir išlipo. Nusekiau ją pas namo, kuriame buvo rastas gy- 
vas kelmas, kaimynus. Debora paskambino į duris vis dar 
tylėdama, ir po kelių akimirkų jos prasivėrė. Į mus smalsiai 
pažvelgė vidutinio amžiaus vyras paauksintais akiniais ir 
rusvais šventiniais marškiniais. 

— Mums reikia pasikalbėti su Ariele Medina, — pasakė 
Debora rodydama savo ženklelį. 

— Mano mama ilsisi, — tarė jis. 

— Labai skubu, — pasakė Debora. 

Vyras pažiūrėjo į ją, tada į mane. 

— Minutėlę. — Uždarė duris. Debora spoksojo tiesiai į 
duris, o aš keletą minučių stebėjau, kaip dirba jos žandikau- 
lio raumenys, kol vyras vėl atidarė duris ir laikė pravertas. 

— Užeikit, — pakvietė. 

Nusekėm jį į mažą kambarėlį, užgrūstą dešimtimis gir- 
liandomis puoštų stalelių su religine atributika ir įrėminto- 
mis nuotraukomis. Arielė, senoji moteriškė, suradusi kai- 
mynų name tą padarą ir verkusi ant Deboros peties, sėdėjo 
ant išsipūtusios sofos servetėlėmis puoštais ranktūriais ir 
atlošu. Išvydusi Deborą, ji tarė: „Aaaaach“ ir atsistojusi sti- 
priai ją apkabino. Debora, kažkodėl nesitikėjusi abrazo iš 
senyvos kubietės, akimirką stovėjo sustingusi, tada ir pati 
nevėkšliškai apsikabino moteriškę ir keletą kartų paplojo 
jai per nugarą. Debora atsitraukė sulaukusi pirmos progos 
tai padaryti nieko neįžeidžiant. Arielė vėl atsisėdo ant sofos 
ir paplojo per šalia gulinčią pagalvėlę. Debora atsisėdo. 

Senutė iškart pradėjo labai greitai berti ispaniškus Žžo- 
džius. Šiek tiek moku ispaniškai ir net suprantu kubietiš- 
kai, tačiau Arielės pamoksle supratau tik kas dešimtą žodį. 
Debora bejėgiškai žiūrėjo į mane, nes dėl kažkokių don- 
kichotiškų priežasčių mokykloje ji buvo nutarusi mokytis 
prancūzų, tad jai nebūtų buvę skirtumo, jei moteriškė būtų 
kalbėjusi senovės etruskų kalba. 

— Por favor, Sefiora, - tariau aš. - Mi hermana no habla 
espaAolV. 

—A?- Arielė pasižiūrėjo į Deborą nebe taip entuziastingai 


" Atleiskit, senjora, mano sesuo nekalba ispaniškai (isp.) 

ir papurtė galvą. - Lazaro! - Jos sūnus priėjo arčiau, ir ji 
tęsė savo monologą beveik nesustodama, 0 jis ėmė versti. — 
Atvažiavau čia iš Kubos Santjago miesto 1962-aisiais, — 
pasakė Lazaras savo motinai. — Batistos laikais regėjau 
baisių dalykų. Dingdavo žmonės. Tada atėjo Kastro ir kurį 
laiką turėjau vilties. Gal sunku patikėti, bet tuomet taip ma- 
nėm. Kad gyvenimas pasikeis. Bet netrukus vėl prasidėjo 
tas pats. Net blogiau. Todėl atvykau čia. Į Jungtines Valsti- 
jas. Nes čia žmonės nedingsta. Čia gatvėse nešaudo žmo- 
nių ir jų nekankina. Bent jau taip maniau. O dabar šitai. - Ji 
pamojo ranka į gretimą namą. 

— Noriu užduoti jums kelis klausimus, - pasakė Debora, 
ir Lazaras išvertė. 

Arielė tik linktelėjo ir toliau tęsė savo įstabią istoriją. 

— Net Kastro valdžia niekada nedarytų nieko panašaus, — 
pasakė ji. — Taip, ji žudo žmones. Arba siunčia į Chuven- 
tudo salą. Bet nieko panašaus. Ne Kuboj. Tik Amerikoj, — 
pasakė ji. 

— Ar esat mačiusi savo kaimyną? — pertraukė Debora. — 
Vyrą, kuris taip pasielgė? — Arielė tiriamai žvelgė į Debo- 
rą. — Privalau sužinot. Jei jo nerasim, bus dar viena auka. 

— Kodėl manęs klausiat jūs? — Arielė paklausė per savo 
sūnų. — Šis darbas ne jums. Tokia graži moteris turėtų rū- 
pintis vyru. Šeima. 

— El victimo proximo es el novio de mi hermana, — pasa- 
kiau. Kita auka — mano sesers mylimasis. Debora pervėrė 
mane žvilgsniu, tačiau Arielė tarė: ,„Aaaaa“, caktelėjo lie- 
žuviu ir palinksėjo galva. 

— Nežinau, ką jums pasakyt. Esu jį mačius gal du kar- 
tus. — Ji gūžtelėjo pečiais, ir Debora nekantriai linktelėjo 
į priekį. — Visada naktį, tik iš toli. Galiu pasakyt, kad jis 

nedidelis, labai žemas. Liesas. Su dideliais akiniais. Ką 
dar? Nežinau. Jis niekad neišeidavo į lauką, buvo labai ty- 
lus. Kartais girdėdavosi muzika. - Ji šyptelėjo ir pridūrė, — 
Tito Puentė. O Lazaras be reikalo pakartojo: 

— Tito Puentė. 

— A, — tariau, ir visi sužiuro į mane. — Taip jis slėpė 
triukšmą, — pasakiau susigėdęs dėmesio. 

— Ar jis turėjo automobilį? — paklausė Debora, ir Arielė 
susiraukė. 

— Autobusiuką. Jis vairavo seną baltą autobusiuką be 
langų. Labai švarų, bet parūdijusį ir aplamdytą. Mačiau ke- 
letą kartų, bet dažniausiai jis jį laikė garaže. 

— Tikriausiai nepastebėjote numerių? — paklausiau, ir ji 
pasižiūrėjo į mane. 

— Pastebėjau, — pasakė ji per savo sūnų ir pakėlė ranką 
ištiestu delnu. —- Numerio neprisiminsiu, kaip būna senuose 
filmuose. Bet žinau, kad jis registruotas Floridoj. Geltonas 
su vaiko paveikslėliu, —- pasakė ji ir nutilusi įsmeigė į mane 
žvilgsnį, nes aš kikenau. Tai nepateisinama ir aš paprastai 
to nedarydavau, tačiau tuomet ėmiau kikenti ir negalėjau 
susilaikyti. 

Debora irgi įsmeigė į mane žvilgsnį. 

— Kas čia tokio juokingo, po velnių? 

— Numeris. Atleisk, Debe, bet, Dieve mano, nejaugi neži- 
nai, ką reiškia geltonas Floridos numeris? O šitam, tokius 
darbus darančiam tipui, turėt tokį numerį... — Per prievartą 
nurijau seilę, kad nebesusijuokčiau, tačiau prireikė visos 
mano valios. 

— Sakyk, po velnių, kuo juokingas tas geltonas numeris? 

— Tai proginis numeris, Debe, — tariau. — Ant jo parašyta 
RINKIS GYVENIMĄ. 

O tada, dar kartą iškilus vaizdui, kaip Daktaras Danko 
vežiojasi savo besiraitančias aukas, švirkščia chemikalus 
ir meistriškai pjausto, kad jos viską patirtų, bijau, kad vėl 
susijuokiau. 

— Rinkis gyvenimą, — tariau. 

Labai norėjau susipažinti su tuo vyruku. 


Prie mašinos grįžom tylėdami. Įsėdus Debora perdavė 
kapitonui Metjusui autobusiuko apibūdinimą, ir jis sutiko, 
kad reikėtų paskelbti paiešką. Kol ji kalbėjosi su kapitonu, 
aš žvalgiausi aplink. Dailiai išpuoselėtos vejos, kuriose 
vyrauja spalvota skalda. Keli prie terasų prirakinti vaikiški 
dviračiai ir tolumoje boluojantis Orindž Boulo stadionas. 
Nedidukas rajonas, kuriame malonu gyventi, dirbti, auginti 
vaikus arba kapoti rankas bei kojas. 

—Lipk vidun, - pasakė Debora, pertraukdama mano lyrinį 
nukrypimą. Įsėdau ir mes nuvažiavom. Kai stabtelėjom 
prie raudonos šviesoforo šviesos, Debė pažvelgė į mane 
ir tarė: 

— Nelabai žinai, kada pradėt juoktis. 

— Bet juk, Debe, - pasakiau. — Pagaliau sužinojom apie jį 
šį tą konkretaus. Dabar aišku, kad jis turi humoro jausmą. 
Manau, tai didelis pasistūmėjimas. 

— Aišku. Gal sugausim jį kokiame komiko vakare. 

— Tikrai jį sugausim, Debe, — pasakiau, nors nė vienas 
manimi nepatikėjom. Ji tik suurzgė, užsidegė žalia šviesa, 
ir ji tryptelėjo per greičio pedalą taip, lyg būtų bandžiusi 
užmušt nuodingą gyvatę. 

Mes vilkomės su kitomis mašinomis atgal Debės namų 
link. Rytiniai kamščiai ėjo į pabaigą. Flaglerio ir 34-osios 
gatvės kampe mašina buvo užlėkusi ant šaligatvio ir 

įsirėžusi į stulpą priešais bažnyčią. Šalia mašinos tarp dvie- 
jų vienas ant kito rėkiančių vyrų stovėjo policininkas. Ant 
šaligatvio krašto sėdėjo verkianti mergaitė. Ak, magiški 
naujos, stebuklų kupinos dienos ritmai rojuje. 

Netrukus įsukome į Mediną, ir Debora pasistatė savo 
mašiną įvažiavime, šalia manosios. Ji užgesino variklį, ir 
dar akimirką sėdėjome klausydamiesi vėstančio variklio 
tiksėjimo. 

- Šūdas, — tarė ji. 

— Pritariu. 

— Ką dabar darysim? 

— Miegosim, — pasakiau. — Aš per daug pavargęs galvot. 

Ji trinktelėjo abiem delnais per vairą. 

— Kaip galėčiau miegot, Deksteri? Žinodama, kad Kai- 
las... — Ji vėl trenkė per vairą. - Šūdas. 

— Autobusiuką suras, Debe. Pati žinai. Duomenų bazė 
suras visus baltus autobusiukus su RINKIS GYVENIMĄ 
numeriais, o kai paieška paskelbta, tai tik laiko klausimas. 

— Kailas neturi laiko. 

— Žmonėms reikia miegoti, Debe, - tariau. - Kaip ir man. 

Iš posūkio cypdamas išniro kurjerio autobusiukas ir su 
trenksmu sustojo prie Deboros namo. Iš jo iššoko vairuoto- 
jas su nedideliu paketu ir nuėjo prie paradinių durų. Ji dar 
kartą tarė „šūdas“ ir išlipo iš mašinos pasiimti siuntinio. 

Užsimerkiau ir dar sekundėlę pasėdėjau svarstyda- 
mas (tai darau užuot galvojęs, kai būnu labai pavargęs). 
Tiesą sakant, veltui, nes niekas nelindo į galvą, išskyrus 
apmąstymus, kur nukišau bėgimo batelius. Mano naujasis 
humoro jausmas dar nebuvo išblėsęs, tad ir tai atrodė juo- 
kinga, be to, savo nuostabai, išgirdau ir vos girdimą Tam- 
siojo Pakeleivio pritarimą. Kas čia juokinga? Paklausiau. 

Gal kad palikau tuos sportbačius pas Ritą? Žinoma, jis ne- 
atsakė. Greičiausiai vargšelis dar buvo nusiminęs. Bet vis 
dėlto sukrizeno. O gal juokinga dėl visai kitų dalykų? Pa- 
klausiau. Bet jis vėl neatsakė, jaučiau tik jo laukimą ir alkį. 

Kurjerio autobusiukas subarškėjo ir nuriaumojo. Kai tik 
ketinau nusižiovauti, pasirąžyti ir pripažinti, kad mano pro- 
tiniai sugebėjimai buvo ant ribos, išgirdau žiaukčiojančią 
dejonę. Atsimerkiau ir pamačiau Deborą, svirduliuojančią į 
priekį ir sėdančią ant takelio. Išlipau ir nuskubėjau prie jos. 

— Debe? - pasakiau. — Kas yra? 

Ji numetė siuntinį ir užsidengė veidą delnais, skleisdama 
dar neaiškesnius garsus. Pritūpiau šalia ir pakėliau paketą. 
Maža dėžutė, į kurią tilptų rankinis laikrodis. Atidariau šo- 
ną. Viduj buvo sandarus maišelis. O maišelyje žmogaus 
pirštas. 

Pirštas su dideliu tviskančiu žiedeliu. 

Šįkart turėjau gerokai ilgiau tapšnoti Deborai per petį 
ir kartoti „na, na“, kad ją nuraminčiau. Tiesą sakant, teko 
per prievartą sugirdyti didelį stiklą pipirmėčių degtinės. 
Žinojau, kad jai reikia cheminės priemonės atsipalaiduoti 
ir net, jei įmanoma, užmigti, bet Debė savo vaistų skry- 
nelėje neturėjo nieko stipresnio už „Tailenolą“ ir buvo 
negerianti. Galiausiai po virtuvės plovykle radau butelį 
degtinės ir, įsitikinęs, kad tai ne vamzdžių valiklis, pri- 
verčiau ją užsiversti stiklinaitę. Sprendžiant iš skonio, tai 
galėjo būti ir vamzdžių valiklis: Ji gūžėsi ir žiaukčiojo, bet 
vis tiek išgėrė, nes buvo per daug nusilpusi ir pavargusi 
kovoti. 

Kol ji gulėjo savo kėdėje, įmečiau į pirkinių maišą kelis 
jos drabužius ir numečiau prie durų. Ji pasižiūrėjo į maišus, 
o tuomet į mane. 

— Ką čia darai? — paklausė prikimusiu balsu, atrodė, kad 
jai neįdomu, ką atsakysiu. 

— Kelias dienas pabūsi pas mane, - tariau. 

— Nenoriu, — tarė ji. 

— Nesvarbu, — pasakiau. — Privalai. 

Ji nukreipė žvilgsnį į maišą su rūbais. 

— Kodėl? 

Priėjau prie jos ir pritūpiau. 

— Debora. Jis žino, kas tu tokia ir kur gyveni. Apsunkin- 
kim jo darbą, gerai? 

Ji vėl gūžtelėjo, bet nieko nebesakė, kai padėjau jai at- 
sistoti ir išeiti pro duris. Po pusvalandžio ir dar vieno stiklo 
pipirmėčių degtinės ji jau tyliai knarkdama gulėjo mano l0- 
voje. Palikau jai raštelį, kad paskambintų man, kai atsibus, 
ir, pasiėmęs jos siuntinį su staigmena, iškeliavau į darbą. 

Nesitikėjau nustatyti ką nors svarbaus laboratoriniais ty- 
rimais, bet, kadangi valgau iš to duoną, nutariau pasižiūrėti 
į Ji profesionalo akimis. Ir kadangi labai rimtai laikausi 
visų savo įsipareigojimų, pakeliui sustojau spurgų. Man 
artinantis savo urvelio antrame aukšte link, iš priešingos 
koridoriaus pusės keliavo Vincas Masuoka. Nuolankiai 
nusilenkiau ir ištiesiau maišą. 

— Sveiki, sensėjau, — pasakiau. — Atėjau su dovanomis. 

— Sveikas, žioge, — atsakė. — Yra toks dalykas, kaip lai- 
kas. Tau derėtų patyrinėti jo paslaptis. — Jis ištiesė riešą ir 
parodė pirštu į laikrodį. - Aš einu pietauti, o tu man neši 
pusryčius? 

— Geriau vėliau nei niekada, — tariau, bet jis tik papurtė 
galvą. 

— Ne, — paprieštaravo. - Mano burna jau perėjo į kitą 
lygį. Einu kubietiško troškinio su keptais platanais. 

- Jei nepriimsi mano dovanos, — pasakiau, — parodysiu 
tau vieną pirštą. — Jis pakėlė antakį, ir aš jam įteikiau Debės 
siuntinį. — Gal prieš pietus galėtum paaukoti pusvalandį 
savo laiko? 

Jis pažiūrėjo į mažą dėžutę. 

— Turbūt tuščiu skrandžiu šito geriau neatidarinėti, tiesa? 

— Tai gal tada spurgą? 

Užtrukom ilgiau nei pusvalandį, bet, Vincui išėjus pietau- 
ti, žinojom, kad Kailo pirštas mums nieko neatskleidė. Pjū- 
vis buvo ypač tikslus ir profesionalus, atliktas itin aštriu 

instrumentų nepalikus žaizdoje jokių pėdsakų. Panagėje 
nebuvo nieko, išskyrus nešvarumus, kurie galėjo susidaryti 
bet kur. Numoviau žiedą, bet po juo nebuvo nei siūlų, nei 
plaukų, nei išduodančių medžiagos atplaišų, be to, Kailas 
kažkodėl neišgraviravo ant vidinės žiedo pusės nei adreso, 
nei telefono. Kailo kraujo grupė — IV, rezusas teigiamas. 

Įdėjau pirštą į šaldymo kamerą, o žiedą įsimečiau į kiše- 
nę. Pasielgiau ne pagal protokolą, tačiau buvau įsitikinęs, 
kad Debora jo norėtų, jei mums nepavyktų susigrąžinti Kai- 
lo. Vis dėlto atrodė, kad jeigu ir pavyks jį susigrąžinti, tai 
nebent tik dalimis per kurjerį. Aš, žinoma, ne sentimenta- 
lus, tačiau nemaniau, kad toks jo sugrįžimas nuramintų jos 
širdį. i 

Tuomet buvau išties labai pavargęs, o kadangi Debė dar 
nepaskambino, nutariau, kad turėjau teisę grįžti namo ir nu- 
snūsti. Man lipant į mašiną, prapliupo popietės lietus. Nu- 
lėkiau tiesiai į Ležiuno apytuštėmis gatvėmis ir parsiradau 
namo aprėktas tik vieno vairuotojo — sumušiau asmeninį 
rekordą. Parbėgau per lietų ir pamačiau, kad Debora jau 
buvo išėjusi. Ji parašė žinutę ant lipnaus lapelio, kad pa- 
skambins vėliau. Man palengvėjo, nes nesinorėjo miegoti 
ant vaikiškos sofos. Įsirioglinau į savo lovą ir netrukdomas 
miegojau iki šeštos valandos vakaro. 

Be abejo, net tokia galinga mašina kaip mano kūnas rei- 
kalauja šiek tiek priežiūros, o atsisėdęs savo lovoje supra- 
tau, kad man skubiai reikia pakeisti tepalą. Ilga naktis, toks 
trumpas miegas, praleisti pusryčiai, įtampa ir nežinia, ką 
pasakyti Deborai vietoj „na, na“ — viskas susikaupė į krū- 
vą. Jaučiausi lyg kas būtų pas mane įsėlinęs ir prikimšęs 
galvą paplūdimio smėlio su visomis nuorūkomis ir butelių 
kamšteliais. 

Tokiai retai būsenai yra vienintelis gydymas — sportas. 
Tačiau nusprendęs, kad man labiausiai tiktų malonus trijų 
keturių kilometrų bėgimas, vėl prisiminiau, kad kažkur 
nukišau bėgimo batelius. Jų nebuvo įprastinėje vietoje prie 
durų, nebuvo ir automobilyje. Čia Majamis, tad galimas 
daiktas, kad kas nors pas mane įsilaužė ir juos pavogė, 
vis dėlto tai buvo puiki „New Balance“ batų pora. Tačiau 
pamaniau, kad labiau tikėtina, jog palikau juos pas Ritą. 
Mano sprendimai visada virsta veiksmais. Nužirgliojau iki 
mašinos ir nuvažiavau į Ritos namus. 

Lietus jau seniai buvo pasibaigęs, jis retai trunka ilgiau 
kimštos linksmos žmogžudžių minios. Mano žmonės. San- 
set gatvėje už manęs pasirodė kaštoninis taurusas ir sekė 
visą kelią. Buvo malonu matyti, kad Douksas vėl grįžęs 
į darbą. Buvau pasijutęs kiek nereikalingas. Kaip visada, 
kai beldžiausi į duris, jis jau stovėjo kitapus gatvės. Kai tik 
užgesino variklį, Rita atidarė duris. 

— O, - tarė ji. - Kokia staigmena! Ji pakėlė veidą, kad 
pabučiuočiau. 

Pabučiavau truputį atlošdamas, kad palinksminčiau ser- 
žantą Douksą. 

— Man nemalonu pranešti, — pasakiau, — bet atvažiavau 
savo bėgimo batelių. 

“Rita nusišypsojo. 

— Tiesą sakant, aš ką tik apsiaviau savuosius. Gal nori 
kartu paprakaituot? — ir plačiai pravėrė duris. 

— Tai geriausias mano šiandien girdėtas pasiūlymas, — ta- 
riau. 

Savo batus radau garaže, prie skalbyklės, kartu su iš- 
skalbtais šortais ir marškinėliais be rankovių. Užėjau į 

vonią persirengti, kasdienius drabužius gražiai sulankstęs 
palikau ant klozeto dangčio. Jau po kelių minučių su Rita 
risnojome per kvartalą. Prabėgdamas pro seržantą Douksą, 
jam pamojavau. Nubėgom gatve, pasukom dešinėn dar po- 
rai kvartalų ir apsukom greta esančio parko pakraštį. Jau 
esam bėgę šia trasa, net pamatavom, kad ji vos ilgesnė nei 
keturi kilometrai, ir buvom pratę prie vienas kito tempo. 
Taigi maždaug po pusvalandžio, suprakaitavę ir pasirengę 
priekinių Ritos namo durų. 

— Jei neprieštarausi, noriu pirmoji palįst po dušu, - pasakė 
ji. - Kad galėčiau pradėti ruošti vakarienę, kol tu maudysies. 

- Žinoma, — tariau. — Pasėdėsiu ir pavarvėsiu čia. 

Rita šyptelėjo. 

— Atnešiu tau alaus, - pasakė. Po akimirkos įdavė man 
skardinę, užėjo vidun ir uždarė duris. Sėdėjau ant laiptelių 
ir gurkšnojau alų. Pastarosios dienos pralėkė kaip nesuval- 
domas viesulas, per kurį visiškai užmečiau savo normalų 
gyvenimą, tad net mėgavausi ramiais apmąstymais, tykiai 
sėdėdamas ir gerdamas alų, kai tuo metu kažkur mieste 
Čatskis barstė kūno dalis. Gyvenimas apie mane sukosi 
marga skerdynių, pasmaugimų ir amputacijų karusele, bet 
Deksterio Darže buvo atokvėpis su Milerio alumi. Pakėliau 
skardinę į seržantą Douksą. 

Name pasigirdo triukšmas. Girdėjosi riksmai ir spiegi- 
mas, tarsi Rita vonioje butų užtikusi „Bitlus“. Tuomet su 
trenksmu atsivėrė durys, ir Rita apsivijo mane apie kaklą 
lyg norėtų pasmaugti. Pamečiau alų ir stengiausi neuždusti. 

— Kas? Ką aš padariau? — pasakiau. Mačiau iš už durų 
stebinčius Estorą ir Kodį. — Prašau atleisti, daugiau taip ne- 
bedarysiu, — pridūriau, bet Rita smaugė toliau. 

—O, Deksteri,- tarė ji ašarodama. Estora man nusišypsojo 
ir sunėrė po smakru pirštus. Kodis tik žiūrėjo truputį linksė- 
damas. — O, Deksteri, — pakartojo Rita. 

— Prašau, - pasakiau iš paskutiniųjų stengdamasis įkvėpti 
oro, — aš tikrai netyčia, nenorėjau. Ką aš padariau? — Paga- 
liau Rita atleido savo mirtinus gniaužtus. 

— O, Deksteri, — pakartojo ji dar sykį ir, suėmusi mano 
veidą į savo rankas, žiūrėjo į mane akinančia šypsena ir 
ašarotomis akimis. — Ak, tu! — pasakė ji, nors tą akimirką, 
atvirai sakant, nesijaučiau savimi. — Atleisk, aš netyčia, — 
tarė ji šniurkšdama. — Tikiuosi, nebuvai pasiruošęs ypatin- 
go plano. 

— Rita. Prašau. Kas čia vyksta? 

Jos šypsena vis platėjo ir platėjo. 

— O, Deksteri. Aš tikrai... tikrai ne... Estorai reikėjo į tua- 
letą, ir kai ji pakėlė tavo drabužius, jis iškrito ant grindų ir... 
O, Deksteri, jis toks gražus! — Ji buvo tiek kartų pasakius 
„0, Deksteri,“ kad buvau bepasijuntąs airiu, tačiau vis vien 
nesupratau, kas vyksta. 

Kol Rita nepakėlė savo rankos. Kairiosios rankos. 

Su didelių deimantiniu žiedu, tviskančiu ant bevardžio 
piršto. 

Su Čatskio žiedu. 

— O, Deksteri, — ji vėl pakartojo ir įsikniaubė veidu į ma- 
no petį. — Taip, taip, TAIP! Aš tokia laiminga! 

— Puiku, - tyliai pasakė Kodis. 

Ką daugiau galima pasakyti tokioj situacijoj, išskyrus 
pasveikinti? 

Likęs vakaras prabėgo pasimetimo ir lengvojo Milerio 
alaus kvaituly. Puikiai suvokiau, kad tinkamiausi, blaiviausi 
ir logiškiausi žodžiai, kuriuos galėjau sugalvoti ir pasakyti 

Ritai, kad ji suprastų, jog jai nepasipiršau, ir visi smagiai 
pasijuokę galėtume tarti labanakt, skrajojo kažkur toli kos- 
mose. Tačiau, kuo labiau stengiausi surasti tą stebuklingą 
nesugaunamą sakinį, tuo greičiau jis nuo manęs tolo. 
Svarsčiau, kad galbūt dar viena skardinė alaus man atra- 
kins išminties vartus, bet po dar kelių skardinių Rita nuėjo 
iki vietinės krautuvėlės ir grįžo su buteliu šampano. Gėrėm 
šampaną ir buvom tokie laimingi, kad po truputį kažkaip 
vėl atsidūriau Ritos lovoje, kur tapau be galo nepritinkamų 
ir nedorų įvykių liudytoju. 

Galiausiai, nirdamas į bežadį, nesitikėtą miegą, vėl mąs- 
čiau - kodėl man atsitinka tokie siaubingi dalykai? 


Rytas po tokios nakties visada būna labai nemalonus. 
Atsibusti vidury nakties su mintimi — O, Dieve, Debora! — 
yra dar blogiau. Galit pamanyti, kad jaučiausi kaltas ar 
graužiausi, kad apleidau žmogų, kuris manim pasikliovė, 
bet labai klystumėte. Kaip jau sakiau, aš neturiu jausmų. 
Tačiau sugebu patirti baimę, o mintis apie gresiantį Debo- 
ros įsiūtį užgavo šią stygą. Skubiai apsivilkau ir nieko 
nepažadinęs išslinkau prie savo automobilio. Seržanto 
Doukso savo vietoje kitapus gatvės jau nebebuvo. Buvo 
malonu sužinoti, kad net ir Douksui reikia kartkarčiais pa- 
miegoti. O gal jis pamanė, kad naujieji sužadėtiniai nusi- 
pelnė trupučio privatumo. Tačiau, kiek jį pažinojau, tai bu- 
vo mažai tikėtina. Labiau tikėtina, kad jį išrinko naujuoju 
popiežiumi ir jis išskrido į Vatikaną. 

Greitai parvažiavau namo ir patikrinau autoatsakiklį. Ga- 
vau vieną gana grėsmingą automatinę žinutę, skatinančią, 
kol ne vėlu, nusipirkti naujas padangas, tačiau iš Debės ži- 
nių nebuvo. Išsiviriau kavos ir laukiau rytinio laikraščio 

dunkstelėjimo į duris. Rytas buvo kažkoks netikras, bet 
ne vien dėl šampano atoveiksmio. Susižadėjau? Na, na. 
Norėjosi save išbarti ir griežtai paklausti, ką sau maniau 
darąs. Tačiau tiesa ta, kad aš nieko bloga nedariau, buvau 
persismelkęs dora ir uolumu. Ne, nepadariau nieko nejsi- 
vaizduojamai kvailo, toli gražu. Gyvenau tauriai ir net pa- 
vyzdingai, nekišau nosies į svetimus reikalus ir mėginau 
padėti savo seseriai susigrąžinti vaikiną, sportavau, valgiau 
daug šviežių daržovių ir net neskerdžiau siaubūnų. Bet 
kažkodėl mano tyras ir padorus elgesys mane apžaidė ir 
įkando į užpakalį. Kaip sakydavo Haris, už gerus darbus 
visada baudžia. 

Kaip galėjau viską ištaisyti? Be abejo, Rita pati susipras. 
Juk rimtai, AŠ? Kas nors norėtų ištekėti už MANES?! Juk ji 
turėjo geresnių alternatyvų, pavyzdžiui, tapti vienuole arba 
savanore. Nejau tokiame dideliame mieste kaip Majamis 
ji negalėjo susirasti tikro žmogaus? Ir apskritai, ko ji taip 
skuba ištekėti? Pirmas kartas nebuvo toks jau nežemiškai 
nuostabus, bet akivaizdu, ji norėjo kuo greičiau vėl panirti 
į tą patį. Nejaugi moterys rimtai veržiasi ištekėti? 

Žinoma, ji galvojo apie vaikus. Pagal sveiką protą jiems 
reikėjo tėvo, tai aš supratau, nes kas būčiau be Hario? O Es- 
tora su Kodžiu irgi atrodė laimingi. Net jei išaiškinčiau Ritai, 
kad įvyko komiškas nesusipratimas, ar vaikai tai suprastų? 

Gėriau antrą puodelį kavos, kai atėjo laikraštis. Su pa- 
lengvėjimu perverčiau pagrindines skiltis, nes, pasirodo, 
siaubingi dalykai dėjosi beveik visur. Bent jau likusi pasau- 
lio dalis neišsikraustė iš proto. 

Septintą valandą pamaniau, kad paskambinti Deborai į 
mobilųjį būtų saugu. Niekas nekėlė, tad palikau žinutę ir 
po penkiolikos minučių ji man perskambino. 

— Labas rytas, sese, — tariau gėrėdamasis, kad džiaugs- 
mingai pavyko nuskambėti. - Pamiegojai? 

— Truputį, - subambėjo ji. —- Vakar atsibudau apie ketvirtą. 
Nustačiau, kad siuntinys atėjo iš Hajalijos. Važinėjau po ją 
visą naktį, ieškojau balto autobusiuko. 

— Jei jis išsiuntė paketą Hajalijoj, greičiausiai atvažiavo 
iš Ki Vesto, - pasakiau. 

— Žinau, po velnių, — atrėžė ji. - Bet ką man daryt? 

— Nežinau, - prisipažinau. — O vyrukas iš Vašingtono at- 
skrenda ne šiandien? 

— Mes nieko apie jį nežinom. Jei Kailas geras tyrėjas, 
nereiškia, kad ir šitas toks. 

Akivaizdu, kad ji pamiršo, jog Kailas nebuvo toks jau 
geras tyrėjas, bent jau viešumoj. Tiesą sakant, jis apskri- 
tai nieko nepadarė, tik leido, kad jį sugautų ir nugnybtų 
pirštą. Tačiau nemaniau, kad būtų tinkama komentuoti jo 
sugebėjimus, tad tiesiog pasakiau: 

— Na, mums teks tikėtis, kad šitas vyrukas žinos ką nors, 
ko dar patys nežinom. 

Debora suprunkštė. 

— Sunku nebus, — tarė ji. - Paskambinsiu, kai jis nusileis. 

Ji padėjo ragelį, o aš ruošiausi į darbą. 

12:30 Debė įsėlino į mano kuklią slėptuvę teismo me- 
dicinos laboratorijoje ir numetė ant mano stalo kasetę. 
Pakėliau į ją akis, ji neatrodė laiminga, bet man tai buvo 
ne naujiena. 

— Ji iš mano namų autoatsakiklio, — pasakė. — Pasiklau- 
syk. 

— Atidariau savo magnetofono dėklą ir įdėjau Debės man 
pamestą kasetę. Paspaudžiau paleidimo mygtuką: kasetė 
garsiai pyptelėjo, ir nepažįstamas balsas tarė: 

— Seržante... Morgan. Taip? Čia Denas Berdetas iš, a... 
Kailas Čatskis sakė, kad jums paskambinčiau. Aš jau nu- 
sileidau, esu oro uoste ir paskambinsiu jums dėl susiti- 
kimo, kai atvyksiu į savo viešbutį, jis vadinasi... —- Buvo 
aišku, kad jis nuleido mobilųjį telefoną, nes balsas pritilo. 
— Ką? O, puiku. Puiku, ačiū. - Jo balsas vėl pagarsėjo. - Ką 
tik sutikau jūsų vairuotoją. Ačiū, kad atsiuntėte. Na ką gi, 
paskambinsiu iš viešbučio. 

Debora pasilenkė per mano stalą ir išjungė magnetofo- 
ną. 

— Nieko nesiunčiau į tą sušiktą oro uostą, — pasakė ji. — 
Kapitonas Metjusas irgi nesiuntė, velniai griebtų. Gal tu ką 
nors siuntei į sušiktą oro uostą, Deksteri? 

— Limuzino bakas buvo tuščias, - tariau. 

— Na tai PO VELNIŲ! - pasakė ji, ir aš sutikau su jos 
tyrimo išvadomis. 

— Bet kokiu atveju, — tariau, — bent jau išsiaiškinom, 
koks geras tyrėjas yra Kailo pavaduotojas. 

Debora susmigo į sudedamąją kėdę prie mano stalo. 

- Šūdagalvis, - tarė ji. - O Kailas... - Ji prikando lūpą ir 
nebaigė sakinio. 

— Jau pranešei apie tai kapitonui Metjusui? — paklau- 
siau. Ji papurtė galvą. - Jis privalo jiems paskambinti. Kad 
atsiųstų dar ką nors. į 

— Jo, nuostabu. Gal šįkart atsiųs ką nors, kam pavyks nu- 
keliauti net iki bagažo skyriaus. Šūdas, Deksteri. 

— Reikia jiems pasakyt, Debe, — tariau. — Beje, kas tie 
jie? Kailas tau minėjo, kam jis dirba? 

Ji atsiduso. 

— Ne. Juokaudamas sakė, kad dirba VVA!“, bet niekada 
nesakė, kodėl turėtų būti juokinga. 

— Na, kad ir kas jie būtų, jie turi sužinoti, — pasakiau. 
Išėmiau kasetę iš magnetofono ir padėjau ant stalo priešais 
ją. — Vis vien jie gali kažką padaryti. 

Kelias akimirkas Debora nejudėjo. 

— Man kažkodėl kužda nuojauta, kad jie jau tai padarė 
atsiųsdami Berdetą, — pasakė ji. Tuomet pasiėmė kasetę ir 
išsivilko iš mano kabineto. 

Kai gurkšnojau kavą ir virškinau pietus užsikąsdamas 
sausainiu su šokolado gabaliukais, atėjo pranešimas apie 
žmogžudystę Majamio pakrantėje. Su Ancheliu ne-gimine 
nuvykome ten, kur buvo rastas kūnas, nedideliame ardo- 
mame ir iš naujo statomame name ant kanalo kranto. Kol 
užsakovas ir rangovas bylinėjosi tarpusavyje, statybos lai- 
kinai buvo įšaldytos. Du iš pamokų pabėgę paaugliai įlindo 

į namą ir rado lavoną. Jis buvo patiestas ant stora plėvele 
uždengtos storos faneros lakšto, uždėto ant dviejų medinių 
ožių. Kažkas diskiniu pjūklu gražiai nugenėjo jam kojas, 
rankas ir galvą. Viskas buvo taip ir palikta, korpusas per 
vidurį, o dalys patrauktos per kelis centimetrus nuo ten, 
kur turėtų būti. 

Nors Tamsusis Pakeleivis krizeno ir šnabždėjo man į au- 
sį tamsius niekus, palaikiau tai pavydu ir ėmiausi darbo. 
Kraujo nutiškimų buvo labai daug, vis dar šviežių, tad grei- 
čiausiai būčiau smagiai ir darbingai praleidęs visą dieną 
juos tirdamas, jei nebūčiau nugirdęs uniformuoto pareigū- 
no, atvykusio čia pirma kitų, pokalbio su detektyvu. 

— Piniginė gulėjo prie kūno, — pasakojo pareigūnas Snai- 
deris. — Virdžinijos valstijos vairuotojo pažymėjimas, iš- 
duotas Denieliui Česteriui Berdetui. 

Na ką gi, tariau įsismaginusiam plepiui, įsitaisiusiam 
mano sąmonės galinėj sėdynėj. Tai viską paaiškina, ar ne? 
Dar kartą pasižiūrėjau į kūną. Nors galūnės ir galva buvo 
nupjautos greitai ir be skrupulų, pati kompozicija kažką 
priminė, o tam savo kikenimu pritarė laimingas Tamsusis 
Pakeleivis. Tarp korpuso ir kiekvienos galūnės buvo vie- 
nodi lyg pamatuoti tarpai ir visas komponavimas priminė 
anatomijos paskaitą. Šlaunikaulis buvo atskirtas nuo blauz- 
dikaulio. 

— Berniukai, radę kūną, sėdi mašinoje, - pasakė Snaide- 
ris detektyvui. Atsisukau į juos svarstydamas, kaip jiems 
pranešt savo naujienas. Žinoma, galėjau ir klysti, tačiau... 

Kalės faikas, — išgirdau už nugaros, kur kitapus kūno 
tupėjo Anchelis ne-giminė. Jis ir vėl savo pincetu laikė 
maža popierėlį. Apėjau jam iš nugaros ir pažvelgiau per 
petį. 

Aiškia raityta rašysena buvo parašyta BLUSA ir per- 
braukta vienu brūkšnių. 

— Kas ta blusa? — paklausė Anchelis. - Jo vardas? 

— Tai tokie, kur sėdi prie popierių ir aiškina, ką daryt tik- 
riems kariams, — pasakiau jam. 

Jis pažvelgė į mane. 

— Iš kur žinai apie šitą šūdą? — paklausė. 

— Žiūriu daug filmų, - pasakiau. 

Anchelis pasižiūrėjo į popierėlį. 

— Manau, rašysena ta pati, - pasakė. 

— Kaip ir prieš tai, — tariau. 

— Prieš tai nieko nebuvo. Žinau, pats ten buvau. 

Išsitiesiau ir įkvėpiau su mintimi, kaip gerai būti teisiam. 

— Čia irgi nieko neįvyko, - tariau ir nuėjau, kur pareigū- 
nas Snaideris kalbėjosi su detektyvų. 

— Tas buvo kriaušės formos vyras, pavarde Kaulteris. 
Jis gurkšnojo mineralinį vandenį iš plastikinio buteliuko ir 
dairėsi į kanalą, einantį pro kiemo galą. 

— Kaip manai, kiek gali kainuot tokia vietelė? — paklausė 
jis Snaiderio. — Prie tokio kanalo. Vos per mylią nuo įlan- 
kos, ką? Sakyčiau gal kokie... Pusė milijono? Daugiau? 

— Atleiskit, detektyve, — pasakiau. Man rodos, situacija 
labai rimta. — Visada norėjau tai pasakyti, bet Kaulterio ne- 
sužavėjau. 

— Situacija. Tu ką, prisižiūrėjai CSI? 

— Berdetas — federalinis agentas. Privalot tuoj pat pa- 
skambinti kapitonui Metjusui ir jam pranešti. 

— Privalau, - pasakė Kaulteris. 

— Tai susiję su kai kuo, į ką negalime kištis, — pasakiau. — Jie 
atvažiavo iš Vašingtono ir įsakė kapitonui Metjusui nusišalinti. 

Kaulteris užsivertė buteliuką. 

— Tai ar kapitonas nusišalino? 

— Kaip atbulas triušis, — tariau. 

Kaulteris pasisuko ir pažvelgė į Berdeto kūną. 

— Federalas, — tarė jis. Spoksodamas į nupjautas galūnes 
ir galvą, dar kartą gurkštelėjo. 

— Tokie pareigūnai visada išskysta, kai juos paspaudžia, — 
jis pažvelgė pro langą ir išsitraukė mobilųjį telefoną. 

Debora atvyko, kai Anchelis ne-giminė jau dėjosi savo 
instrumentus į autobusiuką, trimis minutėmis anksčiau 
nei kapitonas Metjusas. Nenoriu kritikuoti kapitono. Juk 
Deborai nereikėjo pasikvėpinti ,„Aramis“ kvepalais, o jam 
reikėjo, dar ir susitvarkyti kaklaraiščio mazgą užtrunka ne- 
trumpai. Prieš pat atvykstant Metjusui, atvažiavo mašina, 
kurią jau pažinojau kaip savąją — kaštoninis ford taurusas, 
pilotuojamas seržanto Doukso. 

— Padėk, Dieve, susirinko visas klanas, — džiaugsmingai 
pasakiau. Pareigūnas Snaideris pažiūrėjo į mane, tarsi bū- 
čiau pasiūlęs pašokti nuogiems, o Kaulteris tik sukišo ro- 
domąjį pirštą į savo buteliuko kaklelį ir mataruodamas nu- 
ėjo pasitikti kapitono. 

Debora apžiūrinėjo įvykio vietą iš išorės ir paliepė Snai- 
derio porininkui perkelti žymėjimo juostą kiek tolėliau. 
Kai ji pagaliau atėjo pasišnekėti su manim, aš priėjau prie 
pribloškiančios išvados. Kelias iki jos prasidėjo nuo ironiš- 
ko sąmojo, tačiau peraugo į niekaip nenuginčijamą daly- 
sieną, įdėmiai pažvelgiau į savo mintį. Kažkodėl Tamsia- 
jam Pakeleiviui ši idėja pasirodė be galo juokinga, ir ėmė 
kuždėti man bauginančias abejones. Galiausiai pasijutęs, 
lyg mėginčiau parduoti Talibanui branduolinės gynybos 
paslaptis, supratau, kad kito pasirinkimo nebeturėjom. 

— Debora, - tariau, kai ji žygiavo palei langą. — Šįkart 
kavalerija nebeatjos. 

— Eik tu sau, Šerlokai, — tarė ji. 

— Likom vieni, bet. vien mūsų nepakanka. 

Ji patraukė nuo savo veido sruogą plaukų ir giliai atsiduso. 

— Ką aš visą laiką kartojau? 

— Bet tu nežengei kito žingsnio, sese. Mūsų per mažai, 
todėl reikės pagalbos, žmogaus, kuris apie tai šį tą žino... 

— Dėl Dievo meilės, Deksteri! Taip mes tiesiog šėrėm tą 
tipą žmonėmis! 

— Vadinasi, šiuo metu vienintelis likęs kandidatas yra 
seržantas Douksas, — pasakiau. 

Nebūtų tikslu sakyti, kad jos apatinis žandikaulis nukri- 
to ant grindų. Tačiau prieš atsisukdama į Douksą, stovintį 
šalia Berdeto kūno ir besikalbantį su kapitonu Metijusu, ji 
pažvelgė į mane išsižiojus. 

— Seržantas Douksas, — pakartojau. — Buvęs seržantas 
Douksas, iš specialiųjų pajėgų. Buvęs komandiruotėje Sal- 
vadore. 

Ji vėl atsisuko į mane, paskui vėl į Douksą. 

— Debora, — pasakiau, - jei norim rasti Kailą, mums rei- 
kės daugiau apie tai išsiaiškinti. Privalom sužinot vardus 
iš Kailo sąrašo, kuo užsiėmė jų komanda ir kodėl visa tai 
vyksta. Iš mano pažįstamų Douksas vienintelis gali apie tai 
ką nors žinot. 

— Douksas trokšta tavo mirties, - pasakė ji. 

— Darbo santykiai niekada nebūna tobuli, — tariau nutai- 
sęs savo geriausią džiugaus ryžto šypseną. - Manau, kad jis 
nori, jog tai liautųsi, taip pat kaip ir Kailas. 

— Galbūt ne tiek, kiek Kailas, — pasakė Debora. — Ir ne 
taip, kaip aš. 

— Na ką gi, - tariau. - Atrodo, apsimoka pamėginti. 

Kažkodėl Debora dar neatrodė iki galo įtikinta. 

— Kapitonas Metjusas nenorės prileisti Doukso prie šios 
bylos. Reikės su juo susitarti. 

Parodžiau ten, kur kapitonas šnekučiavosi su Douksu. 

— Antai, — parodžiau. 

Debora dar kiek pakramtė savo lūpą ir galiausiai pasakė: 

— Šūdas. Gali išdegt. 

— Daugiau nesugalvoju nieko kita, — pasakiau. 

Ji dar kartą įkvėpė ir, tarsi kas nors būtų nuspaudęs jun- 
giklį, sukąstais dantimis žengė Metjuso su Douksu link. 
Sekiau iš paskos, stengdamasis susilieti su plikomis sieno- 
mis, kad neužpultų Douksas ir neišplėštų man širdies. 

— Kapitone, — tarė Debora, — reikia imtis iniciatyvos. 

Nors „iniciatyva“ buvo vienas mėgstamiausių jo žodžių, 
Metjusas į ją spoksojo tarsi į tarakoną savo salotose. 

— Mums reikia, — pasakė jis, — kad tie... žmonės... iš 
Vašingtono atsiųstų ką nors pajėgų sutvarkyt šitą situaciją. 

Debora parodė į Berdetą. 

— Jie atsiuntė jį, - pasakė Debė. 

Metjusas pažvelgė į Berdetą ir mąsliai papūtė lūpas. 

— Ką siūlai? 

— Turim keletą kabliukų, - ji palinksėjo mano pusėn. Ge- 
riau būtų to nedarius, nes Metjusas atsuko galvą į mano 
pusę ir, tarsi to negana, atsisuko ir Douksas. Jei jo išbadė- 
jusio šuns veidą galima buvo laikyti ženklu — jo jausmai 
man nesušvelnėjo. 

— Kuo tu susijęs su šia byla? — paklausė manęs Metjusas. 

— Jis atlieka laboratorinius tyrimus, - Debora kukliai pa- 
linksėjo. 

— Šūdas, - tarė Douksas. 


154 Jeff Lindsay. Deksteris. Netikėti jausmai 


— Mus spaudžia laikas, - pasakė Debora. — Reikia surasti 
tą tipą, kol jis... kol neatsirado daugiau aukų. Amžinai ne- 
galėsim visko taip slėpt. 

— Manau, būtų tiksliau sakyti „slėptis nuo žiniasklaidos 
ryklių“, - pasiūliau aš kaip visada paslaugiai. Metjusas įbe- 
dė į mane žvilgsnį. 

— Bendrais bruožais žinau, koks buvo Kailo... Čatskio 
veiksmų planas, — tęsė Debora. —- Bet aš negaliu juo sekt, 
nes neišmanau konteksto. — Ji atkišo smakrą Doukso pu- 
sėn. - Jį išmano seržantas Douksas. 

Douksas atrodė nustebintas, bet, akivaizdu, nepakanka- 
mai repetavo šią išraišką. Tačiau jam nespėjus prabilti, De- 
bora toliau varė savo: 

— Manau, kad mes trise galim sugauti tą tipą, kol šalia 
kitų neatsidūrė dar vienas agentas. 

— Šūdas, — pakartojo Douksas. — Nori, kad dirbčiau su 
juo? 

Jam nereikėjo parodyt pirštu, kad suprastum, jog kalba 
apie mane, tačiau jis vis vien atkišo raumeningą, buką smi- 
lių man į veidą. 

— Taip, — tarė Debora. Kapitonas Metjusas kramtė lūpą 
ir dvejojo, o Douksas vėl pakartojo: „Šūdas.“ Vyliausi, kad 
jo kalbiniai įgūdžiai pasitaisys, jei mums tikrai lemta dirbti 
kartu, 

— Sakei, kad kažką apie tai žinai, — pasakė Metjusas 
Douksui, ir seržantas nenoriai atplėšė žvilgsnį nuo manęs 
ir nukreipė į kapitoną. 

— Aha, - tarė Douksas. 

— Iš tavo... Iš armijos, — pasakė Metjusas. Neatrodė, kad 
jis būtų labai išsigandęs Doukso nebetvardomos įsiūčio gri- 
masos, tačiau galbūt jis taip reiškia paklusimą vadovybei. 

— Aha, — vėl pakartojo Douksas. 

Kapitonas Metjusas susiraukė, kaip ir dera svarbų spren- 
dimą priimančiam veikliam vyrui. Likusieji laikėsi šalčiau. 

— Morgan, — pagaliau tarė kapitonas Metjusas. Jis pa- 
žvelgė į Debę ir nutilo. Prie namuko sustojo. autobusiukas 
su užrašu „Veiksmo žinios“ ir iš jo ėmė lipti žmonės. — 
Velnias, — tarė Metjusas. Jis pažvelgė į laviną, o paskui į 
Douksą. — Ar galit to imtis, Seržante? 

— Vašingtonui nepatiks, — tarė Douksas. — Nepatinka ir 
man pačiam. 

— Man pradeda neberūpėt, kas patinka Vašingtonui, — pa- 
sakė Metjusas. - Turim ir savo bėdų. Ar užsiimsi? 

Douksas pažvelgė į mane. Stengiausi atrodyti rimtas ir 
ryžtingas, bet jis tik papurtė galvą. 

— Jo, - tarė. - Užsiimsiu. 

Metjusas paplojo jam per petį. 

— Šaunuolis, — ir nuskubėjo pasikalbėti su reporteriais. 

Douksas vis dar spoksojo į mane. Atsitraukiau. 

— Pagalvok, kaip tau bus lengviau sekti mane, — pasa- 
kiau. 

— Kai viskas baigsis, — pasakė jis. — Tik tu ir aš. 

— Bet tik kai baigsis, — tariau, ir jis galiausiai vienąkart 
linktelėjo. 

— Tik tada, - pasakė jis. 

Douksas mus nusivežė į kavinę Kalje Očo gatvėje, prie- 
šais automobilių parduotuvę. Nusivedė prie mažo staliuko 
galiniame kampe ir atsisėdo priešais duris. 

— Čia galim pasikalbėti, — tarė jis kaip filme apie šnipus, 
net pasigailėjau neatsinešęs tamsintų akinių. Šiaip ar taip, 
Čatskis greičiausiai atkeliaus paštu. Tikėkimės, be savo no- 
sies. 

Prieš mums prabylant, iš galinio kambario atėjęs vyras 
paspaudė Douksui ranką 

- Alberto, - tarė jis. - Como estas? 

Ir Douksas jam atsakė puikia ispanų kalba, tiesą sakant, 
geresne negu mano, nors, manyčiau, kad mano akcentas 
geresnis. — Luis, - tarė jis. - Mas o menos“. 

Jie minutėlę paplepėjo, o tada Luisas mums atnešė po 
mažytį puodelį siaubingai saldžios kubietiškos kavos ir 
lėkštę sausainių. Jis vienąkart linktelėjo Douksui ir išnyko 
galiniame kambaryje. 

Debora stebėjo pasirodymą su bręstančiu nekantrumu, o 
kai Luisas pagaliau mus paliko, ji prapliupo. 

— Mums reikia visų buvusių Salvadore pavardžių, — 
sumalė ji. 


3 Albertai. Kaip laikais? (isp.) 
6 Luisai. Po truputį. (isp.) 

Douksas tik žiūrėjo į ją ir siurbčiojo kavą. 

— Ilgas sąrašas, — tarė jis. 

Debora susiraukė: 

— Supranti, apie ką aš. Po velnių, Douksai, jis turi Kailą. 

Douksas parodė dantis. 

— Jo, Kailas sensta. Niekad nebūtų pakliuvęs jėgų Žy- 
dėjime. 

— Ką iš tikrųjų jūs ten veikėt? — paklausiau jo. Suprantu, 
kad truputį ne į temą, bet smalsumas, ką jis atsakys, nuga- 
lėjo. 

Vis dar šypsodamasis, jei tai buvo šypsena, Douksas 
pažvelgė į mane ir tarė: 

— O ką tu manai? 

Ir vos prasibrovęs pro apatinę klausos ribą pasigirdo 
laukinio džiugesio gaudesys, sklindantis tiesiai iš mano 
tamsiosios galinės sėdynės gelmės, nakties mėnesienoje 
vienas plėšrūnas šaukė kitą. Tikrai, iš tiesų, ką daugiau 
jis ten galėjo veikt? Kaip Douksas pažinojo mane, taip 
aš pažinojau ir jį — kaip šaltakraujį žudiką. Net be to, ką 
sakė Čatskis, buvo aišku, ką Douksas veikė Salvadoro 
žmogžudžių karnavale. Jis buvo vienas iš vedėjų. 

— Baikit žiopsojimo konkursą, —- pasakė Debora. - Man 
reikia pavardžių. 

Douksas pasiėmė vieną sausainį ir atsilošė. 

— O gal jūs praneškit man naujienas, — tarė jis. Jis atsi- 
kando, 17 Debora atrėmė į stalą pirštą prieš suvokdama, kad 
jis teisus. 

— Na, gerai, - sutiko ji. - Mes turim apytikslį to tipo ir jo 
autobusiuko apibūdinimą. Autobusiukas baltas. 

Douksas papurtė galvą. 

— Nesvarbu. Mes žinom, kas čia darbuojasi. 

— Bet mes nustatėm pirmosios aukos tapatybę, — pasa- 
kiau aš. — Jo vardas Manuelis Borchesas. 

— Na, na, - tarė Douksas. - senasis Menis, ką? Geriau 
reikėjo leist man jį nušauti. 

— Tavo draugas? — pasiteiravau, bet Douksas nesiklausė. 

— Ką dar sužinojot? — paklausė. 

— Kailas turėjo vardų sąrašą. Jis sakė, kad vienas iš jų 
bus kita auka. Bet man neatskleidė vardų. 

- Ir nebūtų, — tarė Douksas. 

— Reikia, kad pasakytum tu. 

Atrodė, kad Douksas svarsto pasiūlymą. 

— Jei būčiau pasiutęs kaip Kailas, išsirinkčiau vieną iš 
vyrukų ir jį nukepčiau. — Debora papūtė lūpas ir linktelė- 
jo. — Deja, aš nesu pasiutęs kaip Kailas. Aš paprastas poli- 
cininkas iš kaimo. 

— Gal pagrotum bandža? — paklausiau, bet jis kažkodėl 
nesijuokė. 

— Aš žinau tik apie vieną vyruką iš senosios komandos, 
gyvenantį čia, Majamyje, — pasakė jis, žvilgtelėdamas į ma- 
ne kaip laukinis. - Oskaras Akosta. Prieš dvejus metus su- 
tikau jį „Pabliks“ parduotuvėj. Galėtume jį sučiupti. — Jis 
atstatė smakrą į Deborą. — Galiu prisimint dar du vardus. 
Patikrinkit, kur jie gyvena. — Jis išskėtė rankas. — Tai tiek. 
Galbūt galėčiau paskambinti keliems bičiuliams iš Virdži- 
nijos, bet nežinau, kuo tai gali baigtis. — Jis suprunkštė. — Kol 
jie suprastų, ko klausiu ir ką jiems daryt, praeitų pora dienų. 

— Tai ko imamės? - klausė Debora. - Čiumpam tą vyru- 
ką? Tą, kurį buvai sutikęs. Ar bandom pasikalbėt? 

Douksas papurtė galvą. 

— Jis prisiminė mane. Galiu su juo pasikalbėt. Jei jį sek- 
sim, jis pastebės ir greičiausiai dings. — Jis pasižiūrėjo į 

rankinį laikrodį. - Dvidešimt penkios minutės po trijų. Os- 
karas bus namie po poros valandų. Laukit mano skambu- 
čio. — Tuomet jis man nusišypsojo 150 vatų „aš tave ste- 
biu“ šypsena ir tarė: 

— O tu gal palauk pas savo gražiąją sužadėtinę? — Ir 
atsistojęs nuėjo, palikęs mus susimokėt sąskaitą. 

Debora spoksojo į mane. 

— Sužadėtinė? — tarė ji. 

— Dar neaišku, — pasakiau. 

— Tu susižadėjai?! 

— Žadėjau tau pasakyt, — tariau. 

— Kada? Per trečiąsias sukaktuves? 

— Kai suprasiu, kas atsitiko, — pasakiau. — Aš vis dar tuo 
netikiu. 

Ji suprunkštė. 

— Aš irgi. — Ji atsistojo. 

— Eime. Parvešiu tave į darbą. Tada galėsi važiuot pa- 
laukt pas savo sužadėtinę, — pasakė ji. Palikau ant staliuko 
šiek tiek pinigų ir nuolankiai nusekiau įkandin. 

Kai mes su Debora lipom iš lifto, koridoriumi pro šalį 
ėjo Vincas Masuoka. 

- Šalom, berniūkšti, — tarė jis. - Kaip gyvenimas? 

— Jis susižadėjo, — pasakė Debora man nespėjus prabilt. 
Vincas pasižiūrėjo į ją, tarsi ji būtų pasakius, kad pastojau. 

— Jis ką? — tarė jis. 

— Susižadėjo. Tuoj tuoksis, — pasakė ji. 

— Tuoksis? Deksteris? — Atrodė, kad jo veidas nenuspren- 
džia, kokią miną nutaisyt, tai nebuvo lengva, nes buvo su- 
sidaręs įspūdis, kad jis visada apsimetinėja, 0 tai viena iš 
priežasčių man sutarti su juo. Du dirbtiniai žmonės kaip 
plastikiniai kiaušiniai tikram lizde. Galiausiai jis apsistojo 

ties džiugia nuostaba, nelabai įtikinama, tačiau neblogas pa- 
sirinkimas. — Maze! tov“?! — tarė jis ir šaltai mane apkabino. 

— Dėkoju, — pasakiau ir vis dar visiškai pasimetęs svars- 
čiau, ar iš tiesų nebepavyks to išvengti. 

— Na, ką gi, - tarė jis, trindamas delnus, — negali likt už 
tai nenubaustas. Rytoj pas mane? 

— Kam? 

Jis man dirbtinai nusišypsojo, iš visų jėgų. 

— Senoviniam japonų ritualui, atsiradusiam dar Tokuga- 
vos šiogunate. Nusigersim ir žiūrėsim pornografinius fil- 
mus, — pasakė jis ir sušnairavo į Deborą. - Galim įkalbėt 
tavo sesę iššokti iš torto. 

— Gal tu geriau įšok į savo šikną? — pasakė Debė. 

— Man labai malonu, Vincai, bet aš nemanau, kad... — 
tariau stengdamasis išvengt, kad mano sužadėtuvės taptų 
oficialios ir kad jiedu liautųsi vienas kitą užgaulioję, kol 
man neįsiskaudėjo galva. Bet Vincas mane pertraukė. 

— Ne, ne, - tarė jis, — tai būtina. Garbės reikalas, neiš- 
vengsi. Rytoj vakare, aštuntą, — pasakė jis ir nuėjo, žiūrė- 
damas į Deborą ir pridurdamas, — o tau liko tik dvidešimt 
keturios valandos pasimokyt purtyt kutus. 

— Eik purtyt savo kutą, — pasakė ji. 

— Cha! Cha! - tarė jis savo siaubingu dirbtiniu juoku ir 
pradingo koridoriuje. 

— Išsigimėlis, — suburbėjo Debora ir pasisuko keliaut į 
priešingą pusę. — Po darbo būk pas savo sužadėtinę. Pa- 
skambinsiu, kad gausiu žinių iš Doukso. 

Darbo dienos jau buvo tik patys likučiai. Sutvarkiau ke- 
lias ataskaitas, užsakiau dėžę luminolio iš mūsų tiekėjo 


5 Sveikinu (jidiš) 

ir pasidžiaugiau puse tuzino atmintinių, susikaupusių elek- 
troninio pašto dėžutėj. Pasijutęs neblogai padirbėjęs, pa- 
traukiau savo mašinos link ir nusiyriau per raminančią va- 
karinių spūsčių mėsmalę. Užsukau persirengti į savo butą. 
Debės neužtikau, tačiau lova buvo nepaklota, tad ji čia bu- 
vo užsukusi. Susimečiau savo daiktus į krepšį ir iškeliavau 
pas Ritą. 

Kai atvažiavau prie Ritos namo, buvo jau visai tamsu. Iš 
tikrųjų nenorėjau užeit, bet tiksliai nežinojau, ką daugiau 
veikt. Jei Deborai būtų manęs prireikę, ji būtų ieškojusi 
manęs čia, nes mano bute gyveno ji pati. Todėl sustojau Ri- 
tos įvažiavime ir išlipau iš mašinos. Iš įpratimo pažvelgiau 
į Doukso stovėjimo vietą kitoje gatvės pusėje. Žinoma, ji 
buvo tuščia. Jis išvyko pasikalbėti su Oskaru, savo senu 
bičiuliu iš kariuomenės. Staiga mane aplankė nušvitimas, 
kad esu laisvas, manęs nebeseka nuožmios medžiotojo 
akys, kurios taip ilgai vertė slėptis nuo savęs. Mano vidu- 
je lėtai skleidėsi gryno, juodo džiaugsmo himnas, o jam 
savo pulsavimu pritarė iš už pažemėje kabančių debesų 
trykštantis mėnulis — žėrintis, varvantis, priešpilnis mėnu- 
lis, kabantis tamsaus dangaus apačioje. Muzika gaudė iš 
garsiakalbių ir kilo į Juodosios Deksterio Arenos viršų, kur 
klastingi šnabždesiai virto mėnulio muzikai pritariančiais 
džiaugsmo šūksniais, garsėjančia skanduote Pirmyn, pir- 
myn, pirmyn, ir man virpančiu kūnu išėjus į sceną susimąs- 
čiau: Kodėl gi ne? 

Išties, kodėl gi ne? Galėjau pasišalinti kelioms laimės 
valandoms, žinoma, turėčiau su savimi mobilųjį telefoną, 
juk elgčiausi atsakingai. Ir kodėl gi nepasinaudojus „be- 
doukse“ mėnulio naktimi ir nepasprukus į tamsią gaivą. 
Mintis apie raudonuosius kaubojiškus batus mane traukė 

tarsi slūgstantis potvynis. Raikeris gyveno vos už kelių ki- 
lometrų nuo čia. Galėčiau pas jį nusigauti per kelias minu- 
tes. Galėčiau įsisukt vidun ir susirast reikalingų įrodymų, o 
tada turbūt tektų improvizuot, bet man vos girdimas balsas 
šiąnakt buvo kupinas minčių ir mes, be abejo, sugalvotu- 
me, kaip maloniausiai pasiekti mūsų taip-trokštamą palen- 
gvėjimą. Pirmyn, Deksteri, kaūkė balsai man sustojus ant 
pirštų galų ir vėl pagalvojus Kodėl gi ne?, bet nesugalvojus 
pateisinamos priežasties... 

... plačiai atsivėrė Ritos durys ir pro jas išlindo Estora. 

— Čia jis! — ji sušuko į namo gilumą. - Jis čia! 

Tikrai. Vietoj ten buvo čia. Šokį tamsoje iškeitęs į sofą. 
Užsidėjęs išvargusią Deksterio, Sofos Kelmo, kaukę vietoj 
ryškiai sidabrinio Tamsiojo Keršytojo tviskesio. 

— Nagi, užeik, — pasakė Rita, pripildžiusi tarpdurį tokiu 
jaukiu džiugesiu, kad net sugriežiau dantimis, o vidinė mi- 
nia ūžė iš nusivylimo ir po truputį traukėsi iš stadiono, žai- 
'dimas baigtas, nes, šiaip ar taip, ką čia bepadarysi? Žinoma, 
kad nieko, tad to ir ėmėmės: nuolankiai nusekėme namo 
vidun, linksmosios Ritos, Estoros ir Kodžio eisenos įkan- 
din. Man pavyko susilaikyti nuo ašarų, bet ar lazda nebuvo 
kiek perlenkta? Ar truputį ne per daug naudojamasi gera 
linksmojo Deksterio širdimi? 

Vakarienė buvo erzinamai maloni, tarsi patikinimas, 
kad aš kely į laimingą gyvenimą, kur nestinga kiaulienos 
muštinių, o aš buvau priverstas toliau nenuoširdžiai vaidin- 
ti savo rolę. Smulkiais kąsneliais pjausčiau mėsą svajo- 
damas, kad pjaustau kai ką kitą, mąsčiau apie Ramiojo van- 
denyno salelių kanibalus, kurie žmones vadino „aukštomis 
kiaulėmis“. Tai tiko šiai progai, nes iš tiesų troškau pjaustyti 
tą kitą kiaulieną, o ne drungna grybų sriuba užlietą daiktą 

savo lėkštėje. Tačiau šypsodamasis smaigsčiau žirnelius ir 
kažkaip pratempiau iki kavos. Ištvėriau išbandymą kiaulie- 
nos mūuštiniais. 

Po vakarienės su Rita gurkšnojome kavą, o vaikai valgė 
nedideles šaldyto jogurto porcijas. Nors kava turėtų būti 
stimuliatorius, ji man nepadėjo sugalvoti, kaip išsilaisvinti 
kad ir kelioms valandoms, ką jau kalbėti apie likusiame 
mano gyvenime nusimatančią palaimą, kuri prisėlino iš nu- 
garos ir sugriebė už sprando. 

Jaučiaus tarsi nyksta mano kontūrai ir aš tirpstu savo vaid- 
meny, kol galiausiai guminė laimės kaukė užklos mano tik- 
ruosius bruožus ir aš išties tapsiu tuo, kuo apsimetinėjau — 
žaidžiančiu su vaikais futbolą, parnešančiu gėlių idant 
atsiprašyčiau už girtą vakarą, svarstantį, kurį valiklį pasi- 
rinkti, ir, užuot skrodęs niekam tikusius nedorėlių kūnus, 
taupančių komunalinius mokesčius. Minčių srautas labai 
slėgė ir būčiau labai nuliūdęs, jei pačiu laiku nebūtų nu- 
skambėjęs durų skambutis. 

— Čia turbūt Debora, — tariau. Labai viliuosi, kad mano 
balse nenuskambėjo pagalbos šauksmas. Pakilau ir nuėjau 
prie paradinių durų, kurias plačiai pravėręs išvydau 
išvaizdžią apkūnią moteriškę šviesiais plaukais. 

— O, - tarė ji. - Jūs turbūt, ekhm... Gal galima Ritą? 

Turbūt aš ir buvau ekhm, tik iki šiol to nežinojau. Pakvie- 
čiau Ritą prie durų, ir ji šypsodamasi atėjo. 

— Kete! — pasakė ji. — Kaip malonu tave matyti. Kaip 
berniukai? Ketė - mūsų kaimynė, - paaiškino. 

— Aha, — tariau. Pažinojau beveik visus kaimynystėje 
gyvenančius vaikus, bet ne jų tėvus. Tačiau akivaizdu, kad 
ji buvo gretimame name gyvenančio apskurusio vienuolik- 
mečio ir retai namuose apsilankančio jo vyresnio brolio 

motina. Nusiraminęs, kad ji nesiruošia užminuoti mano 
automobilio ir su savimi nesinešioja juodligės užkrato, nu- 
sišypsojau ir grįžau prie stalo su Estora ir Kodžiu. 

— Džeisonas orkestro stovykloje, — pasakė ji. — Nikas sė- 
di namie, laukia lytinės brandos, kad pagaliau galėtų užsi- 
augint ūsus. 

— O Dieve, - tarė Rita. 

— Nikis — šlykštynė, — sušnabždėjo Estora. — Jis norėjo, 
kad aš nusimaučiau kelnaites, kad jis galėtų pasižiūrėt. — 
Kodis suplakė savo šaldytą jogurtą į šaldytą pudingą. 

— Klausyk, Rita, nenoriu trukdyt vakarienės, - tarė Ketė. 

— Mes jau pavalgėm. Gal norėtum kavos? 

— Ne, stengiuosi gert tik po vieną per dieną, — pasakė 
ji. - Daktaro nurodymai. Bet aš dėl mūsų šuns, tik norėjau 
paklausti, ar nematei Raskalo? Jis negrįžta jau porą dienų, 
Nikas dėl to jaudinasi. 

— Nemačiau. Palauk, paklausiu vaikų, — pasakė Rita. Bet 
kai ji atsisuko, Kodis pažvelgė į mane, be garso atsistojo ir 
išėjo iš kambario. Estora irgi atsistojo. 

— Mes jo nematėm, - tarė ji. - Nuo praeitos savaitės, kai 
jis išvertė šiukšles. 

Ir išėjo iš kambario paskui Kodį. Jie paliko pusiau suval- 
gytus desertus ant stalo. 

Rita išsižiojusi nusekė juos akimis ir vėl atsisuko į kai- 
mynę. 

— Atleisk, Kete. Atrodo, jo niekas nematė. Pranešim, jei 
pastebėsim, gerai? Jis tikrai grįš, perduok Nikui, kad nesi- 
jaudintų. 

Kol ji dar minutėlę plepėjo su Kete, aš žiūrėjau į šaldytą 
jogurtą ir svarsčiau, ką prieš minutėlę regėjau. 

Durys užsidarė, ir Rita grįžo prie savo auštančios kavos. 

— Ketė labai maloni, — pasakė ji. — Bet jos sūnūs kartais 
labai padyksta. Ji išsiskyrus, jos buvęs nusipirko namą Is- 
lamoradoje, jis advokatas. Bet jis gyvena ten, todėl Ketei 
teko auginti berniukus vienai ir, atrodo, jai kartais pritrūksta 
griežtumo. Ji seselė su pediatrės specializacija. 

— O koks jos batų dydis? - paklausiau. 

— Užsiplepėjau, — prikando lūpą Rita. - Atleisk. Man tru- 
putį neramu... Greičiausiai, tai tik... — Ji papurtė galvą ir 
pažvelgė į mane. - Deksteri. Ar tu... 

Taip ir nesužinojau, ar aš, nes sučirškė mano mobilusis. 

- Atleisk, — tariau ir nuėjau prie kito stalo, šalia durų, kur 
buvau palikęs telefoną. 

— Ką tik skambino Douksas, — net nepasisveikinusi pa- 
sakė Debora. — Vyrukas, su kuriuo jis norėjo pasikalbėti, 
sprunka. Douksas jį seka, kad sužinotų, kur važiuoja, bet 
jam reikia mūsų pagalbos. 

— Greičiau, Vatsonai, laikas nelaukia, — pasakiau, tačiau 
Debora buvo ne literatūrinės nuotaikos. 

— Užvažiuosiu tavęs po penkių minučių, — tarė. 

Skubiai viską paaiškinau Ritai ir išėjau laukti laukan. 
Debora tvirtai laikėsi savo žodžio, todėl po penkių su puse 
minutės mes jau važiavome Diksio plentu. 

— Jie Majami Biče, — pasakė ji, - Douksas sakė, kad su- 
sitiko su tuo Oskaru ir papasakojo jam, kas vyksta. Oskaras 
paprašė laiko pagalvoti, Douksas sutiko, pažadėjo perskam- 
bint. Bet jis stebėjo namą iš gatvės, ir po dešimties minučių 
tas vyrukas jau bėgo pro duris į mašiną su pilnu lagaminu. 

— Kam jam dabar bėgt? 

— Tu nebėgtum sužinojęs, kad tavęs ieško Danko? 

— Ne, - pasakiau smagiai svarstydamas, ką daryčiau, 
jei susidurčiau akis į akį su tuo daktaru. - Paspęsčiau jam 
kokius nors spąstus ir jo laukčiau. - O /ada, pamaniau sau, 
bet nesakiau Deborai. 

— Na, Oskaras — ne tu, - tarė ji. 

— Kaip ir dauguma mūsų, — pasakiau. — Kur jis traukia? 

Ji susiraukė ir papurtė galvą. 

— Kol kas jis tik važinėjasi po miestą, o Douksas jį seka. 

— Kaip mes manom, kur jis mus nuves? — paklausiau. 

Debora papurtė galvą ir užlindo už seno kadilako 
medžiaginiu stogu, pilno klykiančių paauglių. 

— Nesvarbu, — tarė ji ir pakilo ant Palmeto greitkelio, nu- 
spaudus akceleratorių iki galo. - Oskaras — vis dar geriau- 
sia mūsų proga. Jei bandys išvažiuot, mes jį sučiupsim, bet 

— Labai gerai, puiki mintis — bet kas, mūsų manymu, gali 
atsitikt? 

— Nežinau, Deksteri! — atšovė ji. - Bet mes žinom, kad 
anksčiau ar vėliau jis taps taikiniu, aišku? Dabar ir jis pats 
tai žino. Tai gal, prieš pabėgdamas, jis tikrina, ar jo kas 
neseka. Šūdas, — pasakė ji ir persirikiavo šalia seno sunkve- 
žimio, pilno dėžių su vištomis. Sunkvežimis važiavo gal 
šešiasdešimties kilometrų per valandą greičiu, be galinių 
lempų, o ant krovinio sėdėjo trys vyrai, viena ranka laiky- 
damiesi už nudrengtų skrybėlių, o kita — už krovinio. Debo- 
ra ūktelėjo sireną ir juos aplenkė. Atrodo, tai buvo neveiks- 
minga. Vyrai ant dėžių net nesumirksėjo. 

— Kad ir kaip ten būtų, —- pasakė ji, ištiesindama ratus ir 
vėl spausdama akceleratorių, - Douksas nori, kad pakeistu- 
me jį prie Majamio. Kad Oskaras per daug neįsijaustų. Va- 
žiuosim palei Biskeino įlanką. 

Gana protinga — iš Majami Bičo Oskaras negalėjo niekur 
pabėgti. Jei jis bandytų sprukti pylimu ar važiuoti šiaurėn, į 
Holoverio parką, ir kirsti įlanką ten, mes būtume jį pasivi- 
ję. Pabėgti jis galėjo nebent sraigtasparniu. Netrukdžiau 
Deborai vairuoti, ir ji lėkė šiaurėn nieko neužmušdama. 
Prie oro uosto pasukome į 836-4 kelią. Čia eismas kiek su- 
tirštėjo, tad Debora žvėriškai susikaupus nardė tarp maši- 
nų. Savo mintis laikiausi sau, o ji demonstravo ilgametę 
patirtį Majamio keliuose, kuri dabar peraugo į sėkmingas 
lenktynes be taisyklių viešuosiuose keliuose. Mes laimin- 
gai kirtome sankryžą su 95-uoju greitkeliu ir nusileidome 
į Biskeino bulvarą. Aš giliai įkvėpiau ir lėtai iškvėpiau, 
kai Debora pagaliau įsiliejo į gatvės eismą ir sumažino 
greitį. 

Racija sutraškėjo ir pasigirdo Doukso balsas: 

— Morgan, kokios tavo koordinatės? 

Debora pakėlė raciją ir pasakė: 

— Biskeino įlanka ties Makarturo pylimu. 

Trumpai patylėjęs Douksas tarė: 

— Jis sustojo ant pakeliamojo tilto prie Venecijos pylimo. 
Perimk jį, kai pervažiuos. 

— Supratau, — tarė Debora. 

Negalėjau susilaikyti nepasakęs: 

— Jaučiuos kaip tikras pareigūnas, kai taip sakai. 

— Kaip suprast? — pasakė ji. 

— Niekaip, — tariau. 

Ji žvilgtelėjo į mane rimtos policininkės žvilgsniu, bet 
jos veidas vis dar buvo jaunas, ir akimirką įsivaizdavau, 
kad mes vėl vaikai, sėdintys Hario mašinoje ir žaidžiantys 
policininkus ir vagis, tik šįkart, nors ir labai nemalonu, bu- 
vau gerasis. 

— Tai ne žaidimas, Deksteri, — pasakė ji. Juk Debė irgi 
prisiminė tą patį. — Kailo gyvybė pavojuje. — Ir tęsdama 
pokalbį vėl virto rimtąja žuviaveide. 

— Suprantu, kad tau tai gal atrodo nesąmonė, bet tas vy- 
ras man rūpi. Jis verčia mane jaustis taip... Šūdas. Tu žadi 
tuoktis, bet vis vien niekada nesuprasi. — Priartėjome prie 
šviesoforo šiaurės rytų 15-ojoje gatvėje, ir ji pasuko į de- 
šinę. Kairėje bolavo „Omni“ prekybos centro liekanos, o 
tiesiai priešais mus — Venecijos pylimas. 

— Aš ne itin jautrus, Debe, — tariau. — Ir nedaug išmanau 
apie vedybas. Bet man nepatinka, kai tu nelaiminga. 

Debora sustojo priešais nedidelę prieplauką prie senojo 
Heraldo pastato galu į Venecijos pylimą. Ji kiek patylėjo ir 
šaižiai iškvėpusi pasakė: 

— Atleisk. 

"Tam buvau nepasiruošęs, nes, prisipažinsiu, ruošiausi pa- 
sakyti kažką panašaus, kad neužrūdytų socialiniai krump- 
liaračiai. Aš, be abejo, būčiau suformulavęs kiek gudriau, 
bet esmė būtų buvusi ta pati. 

— Už ką? 

— Nenorėjau... Suprantu, kad tu kitoks, Deksai. Aš labai 
stengiuosi prie to priprast ir... Bet tu vis vien mano brolis. 

- Įvaikintas, — tariau. 

- Šūdo malimas, pats žinai. Esi mano brolis. Ir aš žinau, 
kad esi čia tik dėl manęs. 

— Tiesą sakant, tikėjausi, kad vėliau leisi man per raciją 
pasakyt „supratau“. 

Ji suprunkštė. 

— Na ir būk toks šiknius. Bet vis tiek ačiū. 

— Nėra už ką. 

Ji pakėlė raciją. 

— Douksai. Ką jis daro? 

Po akimirkos Douksas atsiliepė: 

— Atrodo, kalbasi telefonu. 

Debora susiraukė ir pažiūrėjo į mane. 

-— Jei jis bando pabėgt, kam tada skambina? 

Gūžtelėjau. 

— Gal bando susiorganizuot išvykimą iš šalies. Arba... 

Nutilau. Mintis buvo pernelyg kvaila, kad apie tai galvo- 
čiau, turėjau išmest iš galvos, tačiau kažkodėl ji pasiliko, 
šokinėdama per pilkuosius vingius, mojuodama raudona 
vėliavėle. 

— Ką? - paklausė Debora. 

Papurčiau galvą. 

— Neįmanoma. Kvaila. Beprotiška mintis, niekaip neišei- 
na iš galvos. 

— Supratau. Labai beprotiška? 

— O ką, jei... Ne, juk sakau, kad kvaila. 

— Daug kvailiau taip išsidirbinėt, — atkirto ji. — Kas per 
mintis? 

— Kas, jeigu Oskaras skambina gerajam daktarui ir dera- 
si dėl pabėgimo? — pasakiau. Ir buvau teisus, nuskambėjo 
kvailai. 

Debė suprunkštė. 

— Ką jis jam gali pasiūlyt? 

— Na, - tariau, - Douksas sakė, kad jis pasiėmė lagaminą. 
Gal jis turi pinigų, vertybinių popierių ar pašto ženklų ko- 
lekciją. Nežinau. Bet gal turi kai ką dar vertingesnio mūsų 
bičiuliui chirurgui. 

— Pavyzdžiui, ką? 

— Greičiausiai žino, kur slepiasi visi kiti senosios koman- 
dos nariai. 

— Šūdas, — pasakė ji. - Keisti savo gyvybę į visų kitų? — 
Tai apmąstydama ji prikando lūpą. Po minutėlės papurtė 
galvą. — Per daug pritempta. 

— Per daug pritempta — daug geriau negu kvaila, — pasa- 
kiau. 

— Tokiu atveju Oskaras turėtų žinoti, kaip susisiekt su 
daktaru. 

— Vienas šnipas visada ras būdą pasikalbėti su kitu šnipu. 
Yra pilna sąrašų, duomenų bazių, bendrų kontaktų, pati 
žinai. Negi nematei „Bornas: sunaikinta tapatybė“? 

— Mačiau, bet iš kur žinai, kad ir Oskaras matė? 

— Aš tik sakau, kad tai įmanoma. 

— Aha, - tarė ji. Susimąsčiusi pažvelgė pro langą, tuomet 
susiraukė ir papurtė galvą. — Kailas sakė, kad... ilgainiui 
pamiršti, kuriai komandai priklausai, kaip koks laisvasis 

agentas. Tad susidraugauji su priešininkais ir... Šūdas, 
visiška nesąmonė. 

— Kad ir kam dirba Danko, Oskaras gali rasti būdą su juo 
susisiekti. 

— Tai kas. Užtat mes negalim, - pasakė ji. 

Paskui abu kelias minutes patylėjom. Spėju, kad Debė 
galvojo apie Kailą ir svarstė, ar spėsim jį surasti laiku. Aš 
bandžiau įsivaizduoti, ar man pavyktų taip rūpintis Rita, 
bet nieko neišėjo. Kaip įžvalgiai išaiškino Debora — bu- 
vau susižadėjęs, bet vis tiek nesupratau esmės. Ir bet kokiu 
atveju niekada jos nesuprasiu, tai dažniausiai laikiau savo 
išganymu. Visada tikėjau, kad daug pranašiau yra mąstyti 
protu, o ne kitomis raukšlėtomis kūno dalimis, kabančiomis 
kiek žemiau. Juk rimtai, nejaugi Žmonės savęs nemato, kai 
valkiojasi apsiseilėję ar klajoja ašarotomis akimis, dreban- 
čiomis kinkomis ir kaip visiški idiotai mėgaujasi tuo, ką 
net gyvūnai turi pakankamai nuovokos atlikti kuo greičiau 
ir imtis daug protingesnės veiklos, pavyzdžiui, ieškoti švie- 
žios mėsos. 

Taigi, kaip jau visi nutarėme, aš to nesupratau. Tad tie- 
siog žiūrėjau į įlanką, į blyškias namų šviesas priešingame 
krante. Šalia pylimo užkardos stovėjo keli daugiabučiai, o 
šalia jų panašus skaičius nuosavų namų. Gal jei laimėčiau 
loteriją, susirasčiau nekilnojamojo turto agentą, kuris man 
surastų namą su nedideliu rūsiu, kad jame kompaktiškai po 
grindimis sutilptų fotografas žudikas. Man galvojant, pasi- 
girdo nuo mano asmeninės galinės sėdynės švelnus kuž- 
desys, bet, žinoma, niekuo negalėjau jam padėti, nebent 
paploti virš vandens kabančiam mėnuliui. Iš kitos menulio 
papuoštos įlankos pusės pasigirdo varpo skambėjimas, pra- 
nešantis apie kylantį tiltą. 

Sutraškėjo racija. 

— Jis pajudėjo, -— tarė Douksas. Bandys pervažiuoti tiltą. 
Nepaleiskit jo, jis vairuoja baltą tojotą „4 runner“. 

— Matau, - pasakė Debora į raciją. — Jau sekam. 

Visureigis pervažiavo pylimą į 15-ąją gatvę per kelias 
akimirkas iki pakylant tiltui. Leidusi jam atsiplėšti, Debora 
pajudėjo ir nuvažiavo iš paskos. Biskeino bulvare jis pa- 
suko į dešinę. 

— Jis juda šiaurėn Biskeino bulvaru, — ji pranešė į raciją. 

— Supratau, — tarė Douksas. — Seksiu šita puse. 

Tojota važiavo normaliu greičiu per pakenčiamą eismą, 
leistino greičio ribą viršydama vos aštuoniais kilometrais, tai 
Majamyje laikoma turistų greičiu ir tokį aplenkus yra įprasta 
pagąsdinti signalu. Tačiau Oskarui tai nerūpėjo. Jis paisė 
visų kelio ženklų, važiavo savo juosta tarsi be jokio tikslo, 
lyg po vakarienės būtų važinėjęsis savo malonumui. 

Priartėjus prie 79-osios gatvės pylimo, Debora paėmė 
raciją. 

— Važiuojame pro 79-ą gatvę, — tarė. — Jis neskuba, va- 
žiuoja šiaurės kryptimi. 

— Supratau, — pasakė Douksas, ir Debora žvilgtelėjo į 
mane. 

— Aš nieko nesakiau, — tariau. 

— Bet galvojai apie tai, - pasakė ji. 

Ir toliau judėdami šiaurės kryptimi, buvome dukart su- 
stoję prie šviesoforo. Debė saugodamasi atsiliko per porą 
mašinų, o Majamyje tai ne taip paprasta, nes dauguma 
vairuotojų nuolat stengiasi aplenkti arba pervažiuoti kiau- 
rai pro kitus. Priešinga puse pralėkė kaukiantis gaisrininkų 
sunkvežimis, sankryžose plyšaudamas signalu. Kitiems 
vairuotojams jis turėjo tokį pat poveikį kaip bliaunanti 

avelė. Jie nekreipė dėmesio į sireną saugodami savo sun- 
kiai iškovotas vietas padrikame mašinų sraute. Gaisrininkų 
sunkvežimio vairuotojas, pratęs vairuoti Majamyje, tiesiog 
nardė tarp mašinų ir, plyšaujant sirenai ir signalui, atliko 
duetą eismui. 

Pasiekėme 123-ią4 gatvę, paskutinį susisiekimą su Ma- 
jami Biču prieš 826-ą kelią, vedantį į šiaurinį Majami Bičą, 
o Oskaras toliau keliavo ta pačia kryptimi. Kertant gatvę, 
Debora pranešė apie tai Douksui. 

— Kur jis, po velnių, važiuoja? — Debora sumurmėjo 
padėjusi raciją. 

— Gal jis šiaip važinėjasi, — tariau. — Graži naktis. 

— Aha. Gal parašyk sonetą? 

Jei būtų buvusi paprasta situacija, būčiau galėjęs jai pui- 
kiai atsikirsti, tačiau, matyt, dėl gaudynių jaudulio niekas 
nelindo į galvą. Be to, atrodė, kad Debei reikia bent men- 
kiausios pergalės. 

Už kelių kvartalų Oskaras staiga padidinęs greitį persi- 
rikiavo į kairiąją juostą ir, užlįsdamas atvažiuojančioms 
mašinoms už nosies, pasuko kairėn, sukeldamas piktų au- 
tomobilių signalų koncertą. 

— Jis sprunka, — Debora pranešė Douksui, — į vakarus 
135-ąja gatve. 

— Aš pasuksiu už jūsų, — pasakė Douksas. — Brodo pylimu. 

— Ko jam 135-o0joj? — susimąstė Debora. 

— Opa Lokos oro uostas, — pasakiau. — Tiesiai už kelių 
kilometrų. 

— Šūdas, — tarė ji ir pakėlė raciją. - Douksai, šitam kely 
Opa Lokos oro uostas. 

— Skubu, — pasakė Douksas ir, prieš išsijungiant jo raci- 
jai, išgirdau sirenas. 

Opa Lokos oro uostas nuo seniai buvo mėgstamas nar- 
kotikų pirklių ir slaptų operacijų narių. Tokia santarvė bu- 
vo gana paranki, nes riba tarp šių dviejų amatų labai mi- 
glota. Galėjo būti, kad Oskaro ten laukė nedidelis lėktuvas, 
pasirengęs jį išskraidinti iš šalies kur nors į Karibų salas, 
Centrinę ar Pietų Ameriką, iš ten, be abejo, pasiekiamas vi- 
sas pasaulis, nors abejojau, kad jis būtų linkęs bėgti į Sudaną 
ar net Beirutą. Labiau tikėtina, kad jį traukė Karibų salos, 
tačiau, šiaip ar taip, pabėgimas iš šalies atrodė protingas 
žingsnis, o Opa Lokos oro uostas — logiškas pradinis taškas. 

Oskaras dar padidino greitį, nors 135-oji gatvė nebuvo 
tokia plati ir patogi kaip Biskeino bulvaras. Privažiavome 
nedidelį tiltą per kanalą, ir Oskaras besileisdamas dar 
paspaudė, pračiuoždamas pro mašinas S formos posūkyje. 

— Velnias, kažkas jį išgąsdino, — pasakė Debora. — Turbūt 
jis mus pastebėjo. 

Ji paspaudė, kad neatsiliktų, vis dar laikydamasi per dvi 
tris mašinas, nors dabar atrodė beprasmiška apsimetinėti, 
kad jo nesekam. 

Išties jį kažkas išgąsdino, nes Oskaras vairavo kaip pa- 
siutęs, per plauką neatsitrenkdamas į kitas mašinas, vos ne- 
užvažiuodamas ant šaligatvio, o Debė, savaime supranta- 
ma, neketino nusileisti šitoj rungty. Ji neatsiliko nuo jo, 
nardė tarp mašinų, pabaidytų lekiančio Oskaro. Dar kiek 
pavažiavęs jis peršoko į kairiausią juostą išstumdamas seną 
biuiką, kuris atsimušė į kelkraštį, pramušė tinklinę tvorą ir 
sustojo mėlyno namo kieme. 

Nejau Oskarą taip pabaidė mūsų paprasta mašinėlė? Tai 
glostė mūsų savimeilę ir vertė pasijusti labai svarbiems, 
tačiau aš tuo nepatikėjau, nes iki šiol jis elgėsi labai ramiai 
ir tvarkingai. Jei jis norėjo mumis nusikratyti, būtų ėmęsis 

staigesnių, netikėtų veiksmų, kaip kad peršokęs per kylantį 
tiltą. Tad kodėl jis staiga supanikavo? Kad nesėdėčiau su- 
dėjęs rankų, pasilenkiau į priekį ir pažvelgiau į šoninį veid- 
rodėlį. Užrašas ant veidrodžio teigė, kad objektai buvo 
arčiau nei atrodė atspindy. Jei taip, mums tai nieko gera 
nežadėjo, nes veidrodėlyje tuomet buvo matomas tik vie- 
nas objektas. 

Nutrintas baltas autobusiukas. 

Jis sekė ir mus, ir Oskarą. Važiavo mūsų greičiu, nardė 
tarp automobilių. 

— Na, - tariau, — gal jis ir ne kvailas. 

Ir pakėlęs balsą, kad perrėkčiau padangų cypimą ir kitų 
vairuotojų signalus, pasakiau: 

— Debora? Nenoriu atitraukti nuo vairavimo, bet jei turi 
minutėlę laiko, gal žvilgtelėk į veidrodėlį? 

— Ką tai galėtų reikšt, po velnių, — suurzgė ji, tačiau 
užmetė akį į veidrodėlį. Visa laimė, kad tuo metu važiavome 
tiesiąja, nes akimirką ji pamiršo, kad vairuoja. — O, šūdas, — 
sušnabždėjo. 

— Taip, aš irgi tą patį pagalvojau, — tariau. 

Iš priekio artėjo 95-ojo greitkelio viadukas, ir Oskaras, 
dar nepravažiavęs po juo, staigiai peršoko per tris juos- 
tas dešinėn ir įsuko į gatvę, einančią palei kelią. Debora 
nusikeikė ir pasuko mašiną paskui jį. 

— Pranešk Douksui! — pasakė ji, ir aš uoliai pakėliau 
raciją. 

— Seržante Douksai, — tariau. — Mes ne vieni. 

Racija sušnypštė. 

— Ką tai galėtų reikšt, po velnių? — pasakė Douksas, tarsi 
būtų girdėjęs Deboros atsakymą, kuris jam taip patiko, kad 
ji pakartojo. 

— Ką tik įsukom į 6-ąjį prospektą ir mus seka baltas au- 
tobusiukas. 

Neišgirdau jokio atsako, tad pakartojau: 

— Ar minėjau, kad autobusiukas baltas? — ir šįkart su di- 
deliu malonumu išgirdau Douksą riaumojant: 

— Kalės vaikas, 

— Mes irgi tą patį pagalvojom, - tariau. 

— Praleiskit autobusiuką į priekį, bet neatsilikit, - pasakė 
jis. 

— Eik tu sau, — sumurmėjo Debora pro sukąstus dantis 
ir tuomet pasakė šį tą negražesnio. Mane traukė pasakyti 
kažką panašaus, nes kai Douksas išjungė raciją, Oskaras 
kilo ant 95-ojo greitkelio su mumis įkandin, bet paskutinę 
akimirką pasuko mašiną betonuotu nuolydžiu atgal į 6-ąjį 
prospektą. Jo tojota, atsitrenkųsi į gatvę, pašoko ir kaip girta 
nuslydo dešinėn, bet po akimirkos, paspaudus akcelerato- 
rių, vėl išsitiesino. Debora numynė stabdžius, ir persisuku- 
si mašina ėmė slysti; baltas autobusiukas čiuožė priešais 
mus ir, nušokęs nuo šlaito, pasivijo tojotą. Debora per pusę 
sekundės ištiesino slystančią mašiną ir nusivijo juos gatve. 

Šalutinė gatvė buvo siaura, iš dešinės driekėsi namai, o 
iš kairės geltona cementinė pertvara, virš kurios ėjo 95-as 
greitkelis. Keletą kvartalų greitėdami lėkėme įkandin. Ša- 
ligatviu ėjusi porelė senukų sustojo pasižiūrėti mūsų skrie- 
jančio parado. Gal man pasivaideno, bet atrodė, kad jie 
suplevėsavo nuo pralėkusių Oskaro mašinos ir baltojo au- 
tobusiuko. 

Mes kiek priartėjome, bet ir baltasis autobusiukas pri- 
sivijo tojotą. Tačiau ir Oskaras nemiegojo. Jis pralėkė pro 
stop ženklą, tad mums teko aplenkti vietoje besisukantį 
pikapą, išvengusį susidūrimo su tojota bei autobusiuku. 

Pikapas peršoko per žiedą ir rėžėsi į hidrantą. Tačiau Debė 
tik sukando dantis ir praslydo pro visureigį ir sankryžą, ne- 
paisydama signalų bei iš hidranto besiveržiančio fontano ir 
kitame kvartale vėl juos prisivijo. 

Už kelių kvartalų priešais Oskarą, sankryžoje su pagrin- 
dine gatve, pastebėjau raudoną šviesoforo signalą. Net iš 
taip toli mačiau sankryža traukiantį vientisą mašinų srau- 
tą. Žinoma, nieko nėra amžina, bet jei man leistų rinktis, 
nenorėčiau savo gyvenimo baigti šitaip. Netikėtai sėdėjimas 
priešais televizorių su Rita man pasirodė daug mielesnis. 
Mėginau sugalvoti mandagų, bet įtikinantį būdą įkalbėti 
Deborą sustoti ir minutėlę pasigėrėti gėlėmis, tačiau kai la- 
biausiai reikėjo, mano galingos smegenys tarsi išsijungė, 0 
kol bandžiau jas vėl užvesti, Oskaras artėjo šviesoforo link. 

Greičiausiai Oskaras šią savaitę lankėsi bažnyčioje, 
nes vos prieš jam praskriejant pro sankryžą užsidegė žalia 
šviesa. Baltasis autobusiukas laikėsi visai prie jo ir turėjo 
staigiai stabdyti, kad nesusidurtų su mažu mėlynu automo- 
biliu, mėginusiu nepaisyti šviesoforo, o tada atėjo eilė ir 
mums. Mes aplenkėme autobusiuką ir mums beveik pavy- 
ko, tačiau mes juk buvom Majamy, tad paskui mėlyną ma- 
šiną, tiesiai mums prieš nosį, per raudoną šviesą bandė 
pralįsti ir cementovežis. Stipriai nurijau seilę, kai Debora 
atsistojo ant stabdžių pedalo ir apsuko aplink sunkvežimį. 
Smarkiai trenkėmės į kelkraštį, abu kairieji ratai užšoko ant 
šaligatvio, bet po akimirkos vėl važiavome gatve. 

— Labai gražu, — tariau, Deborai vėl spaudžiant akcele- 
ratorių. Galbūt ji būtų man padėkojusi už komplimentą, 
tačiau baltasis autobusiukas pasinaudojo proga ir prisivijęs 
mus taranavo. Mūsų mašinos galą užmetė į kairę, bet De- 
bora jį ištiesino. 

Autobusiukas vėl į mus trenkėsi, jau stipriau, netoli 
mano durelių ir, man atšokus nuo smūgio, durelės atsidarė. 
Mašiną užmetė ir Debora ėmė stabdyt, tai nebuvo geriau- 
sias sprendimas, nes tuo metu autobusiukas įsibėgėjo ir 
taip smarkiai užkabino mano duris, kad jos išlūžo ir šovė 
šalin tiesiai į autobusiuko galą, šalia rato, ir nuriedėjo kaip 
kibirkščiuojantis deformuotas ratas. 

Dar pastebėjau kiek vingiuojantį autobusiuką ir išgirdau 
sprogusios padangos šlepsėjimą. Tuomet į mus dar kartą 
trenkėsi balta siena. Mūsų mašina smarkiai pašoko, pas- 
viro kairėn, peršoko kelkraštį ir pramušė tinklinę tvorą, 
skiriančią gatvę nuo nusileidimo iš 95-ojo greitkelio. Mes 
sukomės aplink, tarsi mūsų padangos būtų iš sviesto. De- 
bora išsišiepusi kovojo su vairu, ir mums beveik pavyko 
kirsti nuvažiavimą. Bet, žinoma, aš šią savaitę nebuvau 
bažnyčioje, tad mūsų priekiniams ratams atsitrenkus į nu- 
važiavimo kelkraštį į mūsų galinį sparną rėžėsi raudonas 
visureigis. Mes versdamiesi nulėkėm greitkelio sankryžos 
pievele, kuri supo didelę kūdrą. Dar akimirką spėjau pa- 
stebėt, kad nupjauta veja keitėsi vietomis su naktiniu dang- 
umi. Tuomet mašina smarkiai pašoko, ir man į veidą smogė 
keleivio oro pagalvė. Jaučiausi lyg dalyvaudamas pagalvių 
mūšyje su Maiku Taisonu. Nespėjau atsigauti, kai mašina 
apsivertė ant stogo, įkrito į kūdrą ir ėmė semtis vanduo. 


20 SKYRIUS 


Nesidroviu pripažinti savo kuklių talentų. Pavyzdžiui, 
džiaugiuosi pripažindamas, kad esu šmaikštesnis nei vidu- 
tinybė, taip pat sugebu patikti žmonėms. Tačiau atvirai kal- 
bant, esu bet kada pasirengęs pripažinti ir savo trūkumus, 
o trumpa savianalizė atskleidė, jog visiškai nesugebu kvė- 
puoti po vandeniu. Tačiau kybant ant saugos diržo ir ste- 
bint, kaip plūstantis vanduo apsemia mano galvą, tai pasi- 
rodė kaip labai rimtas asmenybės trūkumas. 

Vandenyje panyrančios Deboros galvos vaizdas taip pat 
nedžiugino. Ji nejudėdama kabėjo ant saugos diržo pra- 
žiota burna ir užmerktomis akimis — priešingai nei visuo- 
met — todėl, matyt, tai nebuvo geras ženklas. Tada vanduo 
apsėmė man akis, ir daugiau nieko nebemačiau. 

Esu linkęs manyti, kad sugebu staiga reaguoti į netikėtus 
įvykius, todėl esu įsitikinęs, kad mano apatiją sukėlė verti- 
masis mašina ir oro pagalvės smūgis. Bet kuriuo atveju 
dabar kabojau žemyn galva vandenyje, ir man atrodė, kad 
tai truko ne taip trumpai. Gėda prisipažinti, kad didžiąją 
laiko dalį tiesiog gedėjau savęs. Deja, Nudėtas Deksteris — 
kiek jame slypėjo potencialo, kiek neišskrostų tamsiųjų 
keliautojų, tačiau mirtis jį pasiglemžė anksčiau laiko. Pri- 
siminkime ir gerai pažįstamą Tamsųjį Pakeleivį. Vargšas 
vaikinas ruošėsi tuoktis. Liūdniau nebūna: įsivaizdavau 
baltai apsirengusią Ritą, raudančią prie altoriaus, ir prie 
jos kojų suklupusius ir aimanuojančius du vaikus. Mieloji 

mažylė Estora sukelta ir papūsta šukuosena, skandinanti 
blyškiai žalsvą pamergės suknelę ašarų klane. Šalia - tylusis 
Kodis, apsivilkęs mažu smokingu, įbedęs akis į bažnyčią, 
laukiantis, mąstantis apie mūsų žūklę ir svarstantis, kada 
jam vėl nusišypsos laimė suvaryti peilio ašmenis ir lėtai 
juos pasukti, stebint, kaip plūsteli kraujas, nusišypsoti ir... 

Palūkėk, Deksteri. Iš kur tokia mintis? Aišku, tai — reto- 
rinis klausimas, bet man neprireikė savo senojo vidinio bi- 
čiulio duslaus džiaugsmo dundesio, kad suprasčiau atsa- 
kymą. Tačiau jis man padėjo sudėlioti net pusę galvosūkio 
dalių ir suprasti, kad Kodis... 

Keista, ką imi galvoti prieš mirtį, ar ne? Mašina nusilei- 
do ant suploto stogo, ir mes lėtai siūbavome užpilti van- 
deniu, kuris buvo toks dumblinas ir tirštas, kad nebūčiau 
pastebėjęs net savo panosėje iššautos signalinės raketos. 
Nepaisant to, Kodį mačiau visiškai aiškiai, aiškiau, nei 
paskutinį kartą mums būnant kambaryje. O už jo aiškaus, 
smulkaus kūnelio driekėsi didžiulis tamsus šešėlis — befor- 
mė tamsi figūra, kuri tarytum juokėsi. 

Ar tai įmanoma? Vėl pagalvojau, su kokiu džiaugsmu 
jis įbedė peilį į žuvį. Pagalvojau apie jo keistą reakciją iš- 
girdus, kad dingo kaimynų šuo — ji priminė mano paties 
reakciją, kai dar būdamas berniukas buvau paklaustas apie 
kaimynų šunį, su kuriuo atlikau eksperimentą. Taip pat pri- 
siminiau, kad kaip ir aš Kodis išgyveno traumą, kai jo ne- 
blaivus biologinis tėvas sumušė jį ir seserį su kėde. 

Tai buvo visiškai neįtikėtina. Absurdiška mintis... tačiau 
visi faktai ją patvirtino. Buvo visiškai įtikėtinai ir poetiškai 
aišku. 

Aš turiu sūnų. 

Tokį Patį Kaip Aš. 

Tačiau jis neturėjo išmintingo globėjo, kuris jį išmokytų 
pirmųjų pjaustymo ir kapojimo taisyklių. Jis neturėjo visa- 
žinio Hario, kuris jį išmokytų būti tuo, kas jis yra, kuris iš 
vaiko, kuriam kartais kyla noras žudyti, išaugintų įgudusį 
keršytoją, kuris atsargiai ir kantriai vestų jį sudėtingu keliu 
ligi ateityje švytinčio peilio ašmenų... tokio globėjo Kodis 
neturės, jei Deksteris dabar mirs. 

Nuskambėtų visiškai melodramatiškai, jei pasakyčiau, 
kad „ši mintis mane privertė imtis ryžtingų veiksmų“. Kai 
turiu auditoriją, melodramos imuosi sąmoningai. Tačiau 
tuo pat metu, kai supratau Kodžio prigimtį, išgirdau tolimą 
tarsi aidas balsą, sakantį: „„Deksteri, atsisek saugos diržą.“ 
Kažkaip pavyko pajudinti savo stambius ir nerangius pirš- 
tus ir atsegti diržo spynelę. Jaučiausi lyg bandydamas į 
adatą įverti kumpį, tačiau badžiau ir spaudžiau, ir pagaliau 
man pavyko. Žinoma, dėl to atsitrenkiau žemyn galva į lu- 
bas, netgi šiek tiek per smarkiai, nors ir buvau po vandeniu. 
Tačiau smūgis nupūtė dar kelis voratinklius, tad išsitiesiau 
ertmės link, kur buvo išmuštos durys. Sugebėjau išsirangyt 
ir veidu įnėriau į tirštą kūdros dumblą. 

Išsitiesiau ir atsispyręs nėriau aukštyn. Nors atsispyriau 
palyginti netvirtai, tiek užteko, nes vandens buvo vos 
metras gylio. 

Atsispyręs nusileidau ant kelių, tuomet atsistojau kurį lai- 
ką žiaugčiodamas ir traukdamas nuostabų orą. Oras — puikus, 
bet nevertinamas dalykas. Tikra teisybė, kad niekada neverti- 
name to, ko nepasigendame. Koks siaubas apima įsivaizduo- 
jant visus tuos vargšus, kurie negali įkvėpti oro, tokius kaip... 

„„Debora? 

Tikras žmogus būtų pagalvojęs apie skęstančią seserį 
daug greičiau, tačiau pripažinkime, iš žmogaus imitacijos, 

patyrusios tiek kiek aš, daugiau tikėtis neįmanoma. Rimtai 
apie ją pagalvojau, kol dar veikiausiai nėra vėlu jai padėti. 
Tačiau, nors ir nesibodėjau pulti pagalbon, ramybės nedavė 
mintis, kad iš Darbščiojo Doruolio Deksterio šį vakarą reika- 
laujama kiek per daug. Vos išlindau, o jau reikėjo grįžti atgal. 

Vis dėlto šeima yra šeima, o skundais nieko gera nenu- 
veiksi. Giliai įkvėpiau ir nėriau į purviną vandenį, apčiuo- 
pomis susiradau durų angą ir priekinę suglamžytos Debo- 
ros mašinos sėdynę. Kažkas man smogė per veidą ir kaip 
žvėris stvėrė už plaukų — vyliausi, kad tai Debė, nes kitos 
povandeninės gyvybės formos būtų turėjusios turėti gero- 
kai aštresnius dantis. Suėmiau ir pamėginau atkabinti jos 
pirštus. Ir be povandeninio kirpimo buvo pakankamai sun- 
ku nekvėpuoti ir užsimerkus apgraibomis ieškoti diržo. 
Tačiau Debora laikė tvirtai, o tai savotiškai geras ženklas, 
reiškiantis, kad ji dar gyva, bet vertė mane dvejoti, kas 11- 
giau išlaikys — mano plaučiai ar skalpas. Taip nieko nebūtų 
išėję, tad į darbą paleidau abi rankas ir atkabinau jos pirštus 
nuo mano vargšės gležnos šukuosenos. Tuomet nusekiau 
jos ranka iki peties, tuomet kūnu iki saugos diržo. Nuleidau 
ranką diržu iki sagties ir paspaudžiau. 

Be abejo, ji buvo užsikirtus. Juk ir taip aišku, kad ta die- 
na nieko gera nežadėjo. Viena nelaimė sekė paskui kitą, ir 
buvo naivu tikėtis, kad pasiseks bent šis niekniekis. Paryš- 
kindamas savo mintį pridursiu, kad man į ausį kažkas su- 
burbuliavo, ir aš supratau, kad Deboros laikas baigėsi ir ji 
mėgina kvėpuoti vandeniu. Buvo įmanoma, kad jai pavyks 
geriau nei man, tačiau aš tuo netikėjau. 

Nusileidęs gilyn atsiklaupiau ant stogo ir įsirėmiau pečiu 
į Deborą, kad pakelčiau ją nuo saugos diržo. Pasistengiau 
ištraukti kiek įmanoma daugiau diržo iki sagties, kol jis su- 

glebo ir atsipalaidavo. Tuomet įsirėmiau pėdomis ir išlais- 
vinau Deborą iš diržo pro duris. Ji ir pati buvo suglebusi ir 
atsipalaidavusi, turbūt, kad ir kaip stengiausi — pavėlavau. 
Išlindau pro duris ir iš paskos ištraukiau ją. Tarpdury mano 
marškiniai už kažko užsikabino ir plyšo, bet aš vis vien 
pralindau ir vėl klupdamas išlindau į nakties orą. Debora ne- 
judėjo mano rankose, tik iš lūpų kampučių sruvo purvinas 
vanduo. Užsimečiau ją ant peties ir nuklampojau dumblu iki 
pievos. Dumblas traukė mane su kiekvienu žingsniu, ir ne- 
spėjęs nueiti nuo mašinos nė trijų žingsnių pamečiau vieną 
batą. Tačiau gauti naują batą lengviau nei seserį, tad žygiavau 
toliau, kol pasiekiau pievą ir numečiau Deborą ant nugaros. 

Kažkur netoli pasigirdo sirenos kauksmas ir beveik aki- 
mirksniu prie jos prisijungė dar viena. Didis džiaugsmas 
ir palaima — pas mus skubėjo pagalba. Gal jie turės net 
rankšluostį. Tuo metu nebuvau tikras, ar jie suspės padėti 
Deborai. Taigi priklupau prie jos, permečiau jos galvą per 
savo kelį veidu žemyn, kad išbėgtų kaip įmanoma daugiau 
vandens. Tada atverčiau ant nugaros ir, pirštu iškabinęs iš 
burnos dumblą, dariau jai dirbtinį kvėpavimą burna į burną. 

Pirmoji man tekusi dovanėlė buvo dumblėto purvino van- 
dens pliūpsnis, nuo kurio gaivinti netapo nė kiek maloniau. 
Tačiau nenustojau, ir netrukus Debė ėmė konvulsiškai trūk- 
čioti ir dar išvėmė nemažą kiekį vandens, deja, didžioji jo da- 
lis atiteko man. Ji siaubingai užsikosėjo, giliai įkvėpė, su tokiu 
garsu, tarsi kas būtų atvėręs duris surūdijusiais vyriais, ir tarė: 

— Šūdas... 

Bent kartą jos netašyta retorika man paglostė ausį. 

— Sveika sugrįžus, - pasakiau. Debora sunkiai apsivertė 
ant pilvo ir bandė atsistoti ant keturių. Tačiau ji vėl sukniu- 
bo, dusdama iš skausmo. 

— O, Dieve. Šūdas, kažkas lūžo, — suvaitojo. Ji pasuko 
galvą į šoną ir atrijo dar šiek tiek vandens, išrietė nugarą ir 
giliai traukė orą tarp vėmimo traukulių. Stebėjau ją ir, tie- 
są sakant, jaučiausi savimi patenkintas. Didysis Daktaras 
Deksteris išgelbėjo sesę. 

— Smagu vemti, taip? — paklausiau jos. —- Juk geriau nei 
gulėti dugne? 

Žinoma, kandus atsakymas nusilpusiai vargšei mergaitei 
buvo neprieinamas, tačiau nudžiugau išgirdęs, kad jai pa- 
kanka jėgų sušnabždėti: 

— Eik šikt. 

— Kur tau skauda? 

— Eina velniop, - tarė ji labai silpnu balsu. — Negaliu pa- 
judint rankos. Visa ranka... — Ji nutilo ir pabandė pajudinti 
skaudančią ranką, bet iš šalies atrodė, kad taip pavyko sau 
sukelti labai daug skausmo. Ji šaižiai iškvėpė, vėl nesmar- 
kiai užsikosėjo, apsivertė ant nugaros ir gaudė orą. 

Pritūpiau šalia ir ėmiau švelniai apžiūrinėti ranką. 

-— Čia? — paklausiau. Ji papurtė galvą. Paliečiau aukščiau, 
virš peties sąnario, paskui raktikaulį, ir klausti, ar skauda, 
nebereikėjo. Ji žiopčiojo, jos akys blaškėsi, ir net per purvą 
buvo matyti, kad jos veidas gerokai pablyško. 

— Lūžo tavo raktikaulis, — tariau. 

— Negali būti, — išgirdau silpną gergždžiantį balsą. — Pri- 
valau rasti Kailą. 

— Ne, — tariau. — Tau reikia į ligoninės priimamąjį. Jei 
bandysi vaikščioti tokia, tapsi kaip jis, sutvarstyta ir sugip- 
suota, 0 iš to nieko gera. 

— Privalau, - pasakė ji. 

— Debora, aš ką tik ištraukiau tave iš nuskendusios maši- 
nos ir susiplėšiau labai dailius marškinius. Nori sugadinti 

mano didvyrišką gelbėjimo operaciją? 

Ji vėl sukosėjo ir suinkštė iš skausmo, nes raktikaulis 
judėjo nuo jos kvėpavimo spazmų. Žinojau, kad ji dar 
nebaigė ginčytis, tačiau ėmė matytis, kad jai labai skauda. 
Kadangi mūsų pokalbis nedavė jokių vaisių, gerai, kad at- 
vyko Douksas, o jam iš paskos ir dvi greitosios. 

Gerasis seržantas griežtai į mane pažiūrėjo, tarsi pats 
būčiau įvairavęs mašiną į kūdrą ir ją apvertęs ant stogo. 

— Tai paleidot juos, — tarė jis labai negarbingai. 

— Taip, juos vytis buvo kur kas sunkiau gulint po vande- 
niu ant stogo, - pasakiau. — Kitąkart galėsi pabandyti pats, 
o mes stoviniuosim čia ir priekaištausim. 

"Douksas žvilgtelėjo į mane ir suurzgė. Tuomet priklaupė 
šalia Deboros ir tarė: 

— Susižeidei? 

— Lūžo raktikaulis, — paaiškino. 

Šokas sparčiai silpo, ir ji grūmėsi su skausmu kandžio- 
dama lūpą ir graudulingai kvėpuodama. Vyliausi, kad grei- 
tosios pagalbos medikai atsivežė ko nors veiksmingesnio. 

Douksas nieko neatsakė, tik pakėlė akis į mane. Debora 
ištiesė sveikąją ranką ir įsikibo jo ranką. 

— Douksai, — tarė ji, ir jis pažvelgė į ją. — Surask jį, — 
pasakė. Jis tik žiūrėjo į ją, griežiančią dantimis ir kenčiančią 
skausmo antplūdį. 

— Praleiskit, — tarė vienas greitosios medikų. Liesas vai- 
kinas pašiauštais plaukais ir jo vyresnis, stambesnis kolega 
pro tinklinėje tvoroje Debės automobilio išmuštą tarpą 
įvairavo neštuvus. Douksas mėgino stotis, kad praleistų 
juos prie Deboros, bet ji patraukė jį su netikėta jėga. 

— Surask jį, — pakartojo ji. Douksas tik linktelėjo, bet jai 
to pakako. Debora paleido jo ranką, ir jis pakilo, kad duotų 

vietos medikams. Jie prišoko artyn ir, ją greit apžiūrėję, per- 
kėlė ant neštuvų, pakėlė ir išvežė į greitosios automobilį. 
Stebėjau, kaip ją veža, svarstydamas, kas nutiko mūsų bi- 
čiuliui su baltuoju autobusiuku. Jam nuleido padangą, tad 
ar toli jam pavyko nuvažiuoti? Tikėtina, kad jis greičiau jau 
mėgino susiveikti kitą mašiną, o ne kviestis techninę pagal- 
bą, kad pakeistų jam padangą. Todėl kažkur netoliese turėjo 
būti paliktas autobusiukas ir nuvaryta kieno nors mašina. 

Buvau beeinąs pasidalyti savo mintimis su Douksu, tai, 
turint omeny jo požiūrį į mane, buvo didžiai kilniadvasiška. 
Tačiau žengęs jo link vos pusantro žingsnio, išgirdau mūsų 
link artėjantį sambrūzdį. Apsisukau. 

Į mus gatvės viduriu bėgo apdribęs vyras vienais apati- 
niais. Jo pilvas kabėjo persisvėręs per apatinių gumą ir 
smarkiai tabalavo, buvo aišku, kad jis buvo nepratęs bėgioti 
ir dar sau trukdė mojuodamas virš galvos rankomis ir šauk- 
damas: „Ei, ei, ei.“ Kol perbėgo nusileidimą nuo 95-ojo 
greitkelio, jau buvo uždusęs ir taip alsavo, kad vargiai ga- 
lėjo pasakyti ką nors suprantama, bet aš jau nutuokiau, ką 
jis norėjo pranešti. 

— Oto bukiuka, - išrėkė jis, ir aš supratau, kad per savo dusulį 
ir kubietišką akcentą jis mėgino pasakyti: „„Autobusiukas.“ 

— Baltas autobusiukas? Nuleista padanga? Pavogė jūsų 
mašiną? — pasakiau, ir Douksas pažvelgė į mane. 

Tačiau uždusęs vyras purtė galvą. 

-— Baltas autobusiukas, taip. Girdžiu, gal viduj - sužeistas 
šuo, — tarė jis ir giliai įkvėpė, kad galėtų suprantamai per- 
teikti visą matytą siaubą. 

— O tada... 

Bet jis be reikalo aušino burną. Mes su Douksu jau 
skuodėme gatve ten, iš kur vyras atbėgo. 

Akivaizdu, seržantas Douksas pamiršo, kad turėjo mane 
sekti, nes aplenkė mane per kokį dvidešimt metrų. Žinoma, 
jis buvo pranašesnis, nes avėjo abu batus, bet ir nepaisant 
to jis bėgo labai gerai. Autobusiukas buvo užlėkęs ant šali- 
gatvio greta blyškiai oranžinio namo, apsupto koraline tvo- 
rele. Priekinis buferis buvo suvarytas į akmeninį stulpelį, o 
galas atsuktas į gatvę, tad pamatėme ryškiai geltoną numerį 
su užrašu „Rinkis Gyvenimą“. 

Kai atbėgau iki Doukso, jis jau buvo atidaręs galines 
duris, ir iš vidaus girdėjau kaukimą. Šįkart jis nebuvo pa- 
našus į šuns staugimą, o gal aš jau buvau pripratęs. Balsas 
buvo kiek aukštesnis nei praeitą kartą ir kiek spranges- 
nis, panašesnis į gargaliuojantį spiegimą nei į tirolietišką 
giesmę, tačiau vis tiek buvo galima suprasti, jog tai gyvojo 
numirėlio šauksmas. 

Jis buvo pririštas prie sėdynės be atlošo, pasuktos šonu, 
kad eitų išilgai kabinos. Akys be vokų vartėsi kairėn ir 
dešinėn, viršun ir apačion, bedantė burna sustingus, raidės 
O formos, ir jis muistėsi kaip kūdikis, tik be rankų ir kojų 
nesisekė niekur pajudėti. 

Douksas buvo palinkęs prie jo ir žiūrėjo į itin neišraiš- 
kingo veido liekanas. 

— Frenkai, — tarė jis, ir padaras nukreipė į jį akis. Jis aki- 
mirką nutilo ir tuomet vėl užkaukė, jau aukštesne gaida su 
nauja agonija, lyg kažko maldautų. 

— Atpažįsti šitą? — paklausiau. 

Douksas linktelėjo. 

— Frenkas Obris, — pasakė. 

— Iš kur žinai? — paklausiau. Nes, atrodo, kad visus to- 
kios formos buvusius žmones būtų labai sunku atskirti vie- 
ną nuo kito. Vienintelis išsiskiriantis bruožas buvo jo kak- 
tos raukšlės. 

Douksas toliau į jį žiūrėjo, bet suurzgė ir linktelėjo į jo 
kaklo šoną. 

— Tatuiruotė. Čia Frenkas. — Jis vėl suurzgė, pasilenkė 
priekin ir nuplėšė mažą popierėlį, priklijuotą po sėdyne. 
Prisilenkiau pažiūrėti: ta pačia jau matyta raityta rašysena 
daktaras Danko buvo užrašęs PAGARBA. 

— Pakviesk medikus, — tarė Douksas. 

Nuskubėjau prie greitosios, kur jie jau uždarinėjo ga- 
lines duris. 

— Ar tilps dar vienas? — paklausiau. — Jis neužims daug 
vietos, bet prireiks daug skausmą malšinamųjų. 

— Kokia jo būklė? — teiravosi susivėlęs vaikinas. 

Jo profesijos žmogui klausimas buvo labai geras, tačiau 
vienintelis man į galvą atėjęs atsakymas buvo kiek nerim- 
tas, tad tiesiog pasakiau: 

— Manau, kad ir jums prireiks daug skausmą malšinamų- 
jų. 

Jie pažvelgė į mane tarsi manytų, kad juokauju, ir nelabai 
suvokė padėties rimtumą. Tuomet susižvalgė ir gūžtelėjo. 

— Gerai, brolau, — tarė vyresnysis. — Kaip nors įgrūsim. — 
Susivėlęs medikas papurtė galvą, tačiau vėl atidarė galines 
duris ir ištraukė neštuvus. 

Kol jie riedėjo Danko autobusiuko link, aš įšokau į grei- 
tąją pasižiūrėti, kaip laikosi Debė. Ji buvo užsimerkusi ir 

labai išblyškusi, bet atrodė kvėpuojanti lengviau. Pramer- 
kusi vieną akį pažvelgė į mane. 

— Mes nevažiuojam, — pasakė. 

— Daktaras Danko sudaužė savo autobusiuką. 

Ji įsitempė ir pamėgino atsisėsti, plačiai pramerkusi abi akis. 

— Sugavot? 

— Ne, Debe. Tik jo pakeleivį. Manau, kad jis norėjo jį 
pristatyt, nes paruoštas. 

Jau prieš tai maniau, kad ji išblyškus, bet tuomet ji kone 
visai išnyko. 

— Kailas, - tarė ji. 

— Ne, - pasakiau. —- Douksas sako, kad kažkoks Frenkas. 

— Tikrai? 

— Atrodo, jis įsitikinęs. Ant kaklo yra tatuiruotė. Ten ne 
Kailas, sese. 

Debora užsimerkė ir vėl nusileido ant gulto tarsi prakiu- 
ręs balionas. 

— Ačiū Dievui, — tepasakė. 

— Tikiuosi, neprieštarausi, jei Frenkas važiuos kartu, — 
tariau. 

Ji papurtė galvą. 

— Neprieštarausiu, - ir jos akys vėl atsimerkė. - Deksteri. 
Nekvailiok su Douksu. Padėk jam surasti Kailą. Prašau. 

Turbūt ėmė veikti vaistai, nes suskaičiuoti, kiek kartų ji 
yra manęs ko nors taip gailiai prašiusi, man būtų užtekę 
vieno piršto. 

— Gerai, Debe. Pasistengsiu, — pažadėjau, ir jos akys 
suvirpėjusios vėl užsimerkė. 

— Ačiū, — ištarė. 

Grįžau prie Danko autobusiuko pačiu laiku, kad išvys- 
čiau, kaip vyresnysis medikas stojasi ten, kur ką tik 

akivaizdžiai vėmė, ir atsisuka pasišnekėti su savo kolega, 
kuris sėdėjo ant šaligatvio ir murmėjo sau po nosimi iš vi- 
daus sklindančių Frenko aimanų fone. 

— Eime, Maiklai, — tarė vyresnysis. — Kelkis, bičiuli. 

Neatrodė, kad Maiklas norėtų judintis, išskyrus linguoti 
pirmyn ir atgal kartojant: „O, Dieve. Jėzau. O, Dieve.“ Nu- 
sprendžiau, kad man jo padrąsinimo nereikia, ir patraukiau 
prie autobusiuko vairuotojo durelių. Jos buvo pravertos, 
tad įkišau nosį. 

Daktaras Danko, matyt, skubėjo, nes paliko, atrodytų, 
labai brangų skenerį, tokį, kuriais policijos rėmėjai ir nau- 
jienų medžiotojai klausosi tarnybinių pokalbių. Buvo gera 
sužinoti, kad Danko mus sekė su juo, o ne padedamas ste- 
buklingų galių. 

Daugiau autobusiuke nieko nebuvo. Jokių iškalbingų 
degtukų dėžučių, popierėlio su adresu ar mįslingu lotynišku 
žodžiu. Jokių nuorodų. Galėjo būti pirštų atspaudų, tačiau 
jau žinojom, kas buvo vairuotojas, tad nebūtų smarkiai 
padėję. 

Pasiėmiau skenerį ir apėjau aplink prie autobusiuko galo. 
Douksas stovėjo prie atdarų durelių, o vyresnysis medikas 
jau buvo prikėlęs savo kolegą. Įdaviau Douksui skenerį. 

— Jis buvo ant priekinės sėdynės, — pasakiau. — Jis klau- 
sėsi. 

Douksas tik pažvelgė į jį ir padėjo į autobusiuko galą. 
Kadangi nebuvo pernelyg plepus, paklausiau: 

— Gal turi minčių, ką mums toliau daryti? 

Jis pasižiūrėjo į mane, bet nieko neatsakė, tad aš pažvel- 
giau į jį viltingiau. Manau, galėjome taip stovėti, kol ba- 
landžiai būtų susisukę mums ant galvų lizdus, jei nebūtų 
įsiterpę medikai. 

— Gerai, vaikinai, — tarė vyresnysis, ir mes pasitraukėme, 
kad praleistume juos pas Frenką. Drūtasis medikas jau at- 
rodė visiškai atsigavęs, tarsi skubėtų pas berniuką, išsina- 
rinusį koją. Tačiau jo kolega vis dar atrodė nelaimingas, jo 
alsavimas buvo girdimas net už dviejų metrų. 

Stovėjau šalia Doukso ir stebėjau, kaip jie perkelia 
Frenką ant neštuvų ir išsiveža. Pažvelgęs į Douksą, pama- 
čiau, kad jis spokso į mane. Jis vėl man labai nemaloniai 
nusišypsojo. | 

— Likom tik tu ir aš, — tarė jis. — Nors dėl tavęs nesu tik- 
ras. 

Jis atsirėmė į sulamdytą autobusiuką ir sukryžiavo ran- 
kas. Girdėjau, kaip medikai užtrenkė greitosios duris ir po 
akimirkos užkaukė sirena. 

— Tik tu ir aš, — pakartojo Douksas, - ir jokių teisėjų. 

— Čia vėl tavo kaimiška išmintis? — pasakiau, nes buvau 
netekęs vieno bato, labai gražių marškinių, ką jau kalbėti 
apie savo pomėgį, Deboros raktikaulį ir puikų tarnybinį 
automobilį, o jis stovėjo net nesuglamžytais marškiniais 
ir laidė paslaptingas grasinančias replikas. To tai jau tikrai 
per daug. 

— Nepasitikiu tavimi, — pasakė jis. 

Mano galva, Seržanto atsivėrimas, dalijimasis savo jaus- 
mais ir dvejonėmis buvo geras ženklas. Bet vis vien ma- 
niau, kad geriau neleisti jam išklysti iš kelio. 

— Dabar tai nesvarbu. Mus spaudžia laikas, — tariau. — 
Pabaigęs ir pridavęs Frenką, Danko imsis Kailo. 

Jis palenkė galvą ant šono ir lėtai papurtė. 

— Man nerūpi Kailas, - pasakė. — Kailas Žinojo, į ką ve- 
liasi. Svarbiausia sugauti Daktarą. 

— Kailas rūpi mano sesei, — tariau. — Aš čia tik dėl jos. 

Douksas vėl linktelėjo. 

— Neblogai, — tarė jis. — Beveik patikėjau. 

Kažkodėl tada man šovė mintis. Sutinku, Douksas įspū- 
dingai erzino, ne vien todėl, kad trukdė mano svarbiam 
asmeniniam tyrimui, nors ir to buvo per akis. Bet dabar 
jis ėmė kritikuoti mano vaidybą, o tai peržengė civilizuoto 
elgesio ribas. Taigi galbūt susierzinimas buvo išradingumo 
motina. Neskamba labai poetiškai, tačiau taip yra. Kad ir 
kaip ten būtų, apdulkėjusioje Deksterio smegeninėje atsi- 
vėrė nedidelės durelės ir pasirodė šviesa — protinės veik- 
los perlas. Žinoma, Douksui tai bus ne kažin kas, nebent 
pabandyčiau jam padėti suprasti, kokia puiki mano idėja, 
tad surizikavau. Jaučiaus kaip Kiškis Kvanka, įkalbinėjan- 
tis Elmerį Fadą lįsti į mirtinus spąstus, tačiau jis pats 
prisiprašė. 

— Seržante Douksai, — pasakiau, — Debora — mano visa 
šeima, todėl iš tavo pusės negražu abejoti mano nuoširdu- 
mu. Ypač dėl to, - tariau, stengdamasis susilaikyti nuo nagų 
poliravimo kaip Kvanka, - kad iki šiol ničnieko nepadarei. 

Nors jis buvo ne tik seržantas, bet ir šaltakraujis žudikas 
ar kažkas panašaus, akivaizdu, kad vis dar gebėjo jaus- 
ti. Greičiausiai tuo mes labiausiai ir skyrėmės, dėl to jis 
taip tvirtai laikėsi geriečio vaidmens ir padėjo mums ko- 
voti prieš savo bendrą. Šiaip ar taip, pastebėjau jo veide 
plykstelintį pyktį, o giliai viduje buvo beveik girdimas jo 
vidinio šešėlio urzgesys. 

— Ničnieko, — pasakė jis. — Irgi neblogai. 

— Ničnieko, - tvirtai tariau. - Mes su Debora visur laks- 
tėme ir rizikavome, pats žinai. 

Akimirksniu jo žandikaulio raumenys išsišovė tarsi bū- 
tų ketinę pulti mane ir pasmaugti, o prislopintas vidinis 

urzgesys suriaumojo mano Tamsiajam Pakeleiviui, kuris 
išsitiesė ir atsakė tuo pačiu, ir mes stovėjome savo nemato- 
mų milžiniškų šešėlių, tik ir laukiančių progos susigrumti, 
akivaizdoje. 

Gali būti, kad viskas galėjo baigtis plėštinėmis žaizdomis 
ir krauju paplūdusia gatve, jei tuo metu šalia mūsų nebūtų 
žviegiančiais stabdžiais sustojęs patrulių automobilis. Iš 
jo iššokusiam jaunam policininkui Douksas refleksyviai 
parodė savo ženklelį, nenuleisdamas akių nuo manęs. Jis 
pamojo jam kita ranka, ir policininkas pasitraukė ir įkišo 
galvą į mašiną pasitarti su porininku. 

— Gerai, — pasakė man seržantas Douksas, — ką nors 
sumąstei? 

Planas nebuvo tobulas. Jis ir pats būtų tą patį sugalvo- 
jęs, prisiminęs Kiškį Kvanką, bet geresnės minties neturė- 
jome. 

— Tiesą sakant, — pasakiau, — kai ką sumąsčiau. Tačiau 
šiek tiek pavojinga. 

— Aha, - tarė jis. — Taip ir maniau. 

— Jei tau pasirodys per pavojinga, pats ką nors sugal- 
vok, — pasakiau. — Bet aš manau, kad tai — mūsų vienintelė 
išeitis. 

Mačiau, kad jis svarsto. Jis suprato, kad norėjau jį pa- 
versti jauku, tačiau mano žodžiuose buvo tiek daug tiesos, 
o jis buvo toks išdidus ar piktas, jog jam buvo tas pats. 

— Aš klausau, — pagaliau tarė jis. 

— Oskaras pabėgo, — pasakiau. 

— Atrodo, kad taip. 

— Tad lieka vienintelis žmogus, kuriuo daktaras Danko 
dar galbūt domisi, — pasakiau ir parodžiau pirštu į jo krūti- 
nę. - Tavim. 

Jis nekrūptelėjo, bet jo kaktoje kažkas virptelėjo, ir ke- 
letą sekundžių buvo pamiršęs kvėpuoti. Tuomet jis lėtai 
palinksėjo ir giliai įkvėpė. 

— Slidus žaltys, - pasakė. 

— Tikra tiesa, — prisipažinau. — Bet aš teisus. 

Douksas pakėlė skenerį ir pastatė į šoną, kad galėtų 
atsisėsti atvirame autobusiuko gale. 

— Gerai, — tarė jis. — Tęsk. 

— Pirmiausia, galiu lažintis, kad jis susiveiks dar vieną 
naują skenerį, — pasakiau linkteldamas į tą, gulintį šalia 
Doukso. 

— Aha. 

— Tad jei žinom, kad jis klausysis, galim kalbėti tai, ką jis 
nori išgirsti. Tai yra, — pasakiau užsidėjęs pačią gražiausią 
šypseną, — ką tu padarei ir kur esi. 

— O ką aš padariau? — tarė jis, bet mano šypsena nesusi- 
žavėjo. 

— Tu pakišai jį kubiečiams, — pasakiau. 

Jis greitai tiriamai į mane pasižiūrėjo ir papurtė galvą. 

— Bandai padėti mano pimpalą ant kapojimo kaladės? 

— Be abejo, — tariau. — Bet tu juk nebijai, tiesa? 

— Aišku, jis gi turi Kailą. 

— Žinosi, kad jis tavęs ieško, — pasakiau. — Kailas neži- 
nojo. Be to, tu juk turėtum būti geriau pasirengęs tokiems 
reikalams nei Kailas. 

Kalbėjau begėdiškai, akivaizdžiai melavau, bet jam tiko. 

— Tikrai taip, — tarė jis. — O tu neblogas šiknalaižys. 

Douksas pasižiūrėjo į šalia gulintį skenerį. Tuomet pakė- 
lė akis ir nužvelgė greitkelį. Kelio Žibintai oranžine šviesa 
nutvieskė jo kakta į akį bėgantį prakaito lašelį. Jį nevalin- 
gai nusišluostė, vis dar spoksodamas į 95-ąjį. Jis taip ilgai 

nemirksėdamas spoksojo į mane, kad buvo kiek neramu 
stovėti jo akivaizdoje, bet dėmesio centre. Tarsi būčiau ne- 
matomas. 

— Gerai, — tarė jis, pagaliau vėl žvelgdamas į mane, 
oranžine spalva dabar švietė jo akys. - Padarom, kaip sakai. 

Seržantas Douksas vežė mane atgal į nuovadą. Buvo 
keista ir nesmagu sėdėti taip arti jo, ir mudu neturėjome 
ką vienas kitam pasakyti. Aš nejučiomis akies krašteliu 
tyrinėjau jo profilį. Kas dėjosi jo galvoje? Kaip jis galėjo 
būti tuo, kuo yra, ir visiškai tuo neužsiimti? Susilaiky- 
mas nuo žaidimų mane varė iš proto, bet akivaizdu, kad 
Doukso tokios bėdos nevargino. Galbūt jis išsiliejo Salva- 
dore. Įdomu, koks jausmas darbuotis su oficialiu valdžios 
palaiminimu. Galbūt taip tiesiog lengviau, nes nereikia 
jaudintis, kad būsi sugautas. 

Negalėjau įsivaizduoti, o jo klausti tai jau tikrai neketi- 
nau. Tai įrodžiau, kai jis sustojo prie raudono šviesoforo 
signalo ir atsisuko į mane. Apsimečiau, kad nepastebėjau, 
žiūrėjau pro priekinį stiklą ir, kai užsidegė žalia šviesa, jis 
vėl atsisuko į kelią. 

Nuvažiavome tiesiai į tarnybinį garažą, ir Douksas įso- 
dino mane į kitą ford taurusą. 

— Palauk penkiolika minučių, — tarė jis linkteldamas į ra- 
ciją. — Tada kreipkis į mane. —- Daugiau netaręs nė žodžio, 
grįžo į savo mašiną ir nuvažiavo. 

Likęs vienas, mąsčiau apie pastarąsias kupinas netikė- 
tumų valandas. Debora ligoninėje, aš poroje su Douksu ir 
Kodžio apvaizda, mano gyvybei kabant ant plauko. Žino- 
ma, dėl berniuko galėjau ir klysti. Jo elgesį galima buvo 
paaiškinti kitaip — dingęs šuo ar uoliai subadyta žuvis 

galėjo būti visiškai normali vaikų žiaurumo išraiška. Keis- 
ta, bet vyliausi, kad esu teisus. Norėjau, kad jis užaugtų 
toks kaip aš, todėl, kad supratau, jog noriu jį išauklėti ir 
išvesti jo trumpas kojeles į Hario kelią. 

Gal taip reiškėsi žmogiškas dauginimosi instinktas, be- 
prasmiškas, bet stiprus troškimas sukurti nuostabaus, ne- 
pakartojamo Deksterio kopiją, nors pats buvau pabaisa, 
neturinti teisės gyventi tarp žmonių. Tai paaiškintų, iš kur 
randasi tiek daug kasdien sutinkamų įspūdingai nemalonių 
kretinų. Kita vertus, priešingai nei jie, aš puikiai supratau, 
kad pasaulis būtų daug mielesnis be manęs, man tiesiog la- 
biau rūpėjo, ką aš, o ne pasaulis apie tai mano. Buvau užsi- 
degęs užveisti daugiau tokių kaip aš, tarsi Drakula, tverian- 
tis naują vampyrą į savo tamsiąsias gretas. Žinojau, kad tai 
blogai, bet būtų smagu! 

Ir koks gi buvau avigalvis. Nejau mano atostogos ant 
Ritos sofos pavertė mano galingąjį intelektą gličia koše? 
Kaip nusiritau iki tokio absurdo? Kodėl vietoj to nekūriau 
plano, kaip išvengti vedybų? Nieko nuostabaus, kad nesu- 
gebėjau pasprukti nuo šlykščios Doukso priežiūros — išeik- 
vojau visas savo smegenų ląsteles ir dabar riedėjau laisva 
eiga. 

Žvilgtelėjau į laikrodį. Absurdiškoms proto klejonėms 
iššvaisčiau keturiolika minučių. Jau buvo beveik laikas: 
pakėliau raciją ir kreipiausi į Douksą: 

— Seržante, kokios jūsų koordinatės? 

Po trumpos pauzės racija sutraškėjo. 

— A, gal kol kas nesakysiu. 

— Pakartokit, seržante? 

— Persekiojau įtariamąjį, bet, atrodo, paleidau. 

— Kokį įtariamąjį? 

Douksas tylėjo tarsi tikėdamasis, kad aš viską už jį pada- 
rysiu, nes jis nesugalvoja, ką atsakyti. 

— Vieną tipą, su kuriuo kartu tarnavau. Jį sugavo Salva- 
dore ir, atrodo, jis mano, kad dėl to kaltas aš. - Tyla. 

-— Jis pavojingas, — tarė Douksas. 

— Reikia pastiprinimo? 

— Dar ne. Pabandysiu jį apgauti. 

— Supratau, — tariau su maloniu virpuliu, nes pagaliau 
pavyko tai pasakyti. 

Dar kelis kartus pakartojome panašų pokalbį, kad būtu- 
me tikri, jog daktaras Danko mus išgirdo, ir kaskart galėjau 
pasakyti „supratau“. Kai apie pirmą valandą nakties nu- 
sprendėme baigti, aš buvau pralinksmėjęs ir patenkintas. 
Gal rytoj pabandysiu parepetuoti „privažiuoju“ ar net „cen- 
triukas“. Pagaliau atsirado dėl ko gyventi. 

Pasigavau patrulinį automobilį, išvažiuojantį pietų kryp- 
timi, ir įkalbėjau pareigūną mane pamėtėti iki Ritos. Nu- 
sėlinau iki savo mašinos ir nuvažiavau namo. 

Grįžęs į savo gūžtą ir išvydęs apverktiną jo būklę, pri- 
siminiau, kad čia buvo įsikūrusi Debė, kuri dabar gulėjo 
ligoninėje. Aplankysiu ją rytoj. Ši diena buvo labai vargi- 
nanti, bet ir įsimintina: serijinio galūnių kirpėjo buvau 
įstumtas į kūdrą, išgyvenau avariją, po kurios vos nenu- 
skendau, pamečiau visai gerą batą ir, tarsi to būtų nega- 
na, buvau priverstas susibičiuliauti su seržantu Douksu. 
Vargšas, Nudrengtas Deksteris. Nenuostabu, kad taip pa- 
vargau. Kritau lovon ir išsyk užmigau. 


Anksti ryte Douksas privažiavo prie mano automobilio 
nuovados stovėjimo aikštelėje. Jis išlipo su sportiniu krep- 
šiu, kurį pasidėjo ant mano mašinos kapoto. 

— Atsivežei skalbinius? — mandagiai jo paklausiau. Bet ir 
vėl mano pakilus džiugesys liko neišgirstas. 

— Jei iš to bent kažkas išeis — arba jis sugaus mane, arba 
aš — jį, - tarė jis. Jis atsegė krepšio užtrauktuką. — Jei aš su- 
gausiu jį, bus viskas baigta. Jei jis mane... — Jis išsitraukė 
GPS imtuvą ir padėjo ant kapoto. — Jei jis sugaus mane, 
tu trauksi mane iš bėdos. — Jis pademonstravo man keletą 
tviskančių dantų. — Pagalvok, kaip puikiai turėčiau jaus- 
tis. — Tada išsitraukė mobilųjį telefoną ir padėjo šalia im- 
tuvo. — Čia mano apsidraudimas. 

Pažvelgiau į du daikčiukus ant savo mašinos kapoto. Jie 
man nepasirodė itin grėsmingi, tačiau galbūt vienu galėčiau 
sviesti, o kitu kam nors trenkti per galvą. 

— Granatsvaidžio nebus? — paklausiau. 

— Neprireiks. Užteks šito, — tarė jis. Jis vėl įlindo į krepšį. — 
Ir šito, — pasakė rodydamas atverstą užrašų knygutę. Joje 
buvo eilutė skaičių, eilutė raidžių ir į spyruoklę įkištas 
pigus šratinukas. 

— Plunksna aštresnė už kardą, — pasakiau. 

— Šita taip, — tarė jis. — Viršutinė eilutė — telefono nume- 
ris. Apatinė — slaptažodis. 

— Prie ko man reikės jungtis? 

— Tau nebūtina žinoti, - pasakė. - Tiesiog paskambinsi, 
surinksi kodą ir padiktuosi mano telefono numerį. Jie tau 
pasakys mano telefono koordinates. Atvažiuosi manęs pa- 
siimti. 

— Atrodo paprasta, — tariau svarstydamas, ar tikrai. 

— Net ir tu sugebėsi, —- pasakė jis. 

— Su kuo kalbėsiuos? 

Douksas tik papurtė galvą. 

— Kai kas man skolingas paslaugą, — jis išsitraukė iš 

krepšio rankinę policijos raciją. — Dabar lengvoji dalis, — 
tarė. Jis įteikė man raciją ir grįžo į savo mašiną. 

Jaukas daktarui Danko jau buvo užmestas, tad antruo- 
ju žingsniu reikėjo prisivilioti jį į tinkamą vietą tinkamu 
laiku, o artėjantis Vinco Masuokos vakarėlis tam puikiai 
tiko. Keletą valandų važinėjome po miestą savo mašinomis 
ir keletą sykių su nedidelėmis variacijomis kartojome savo 
pokalbį, kad jis būtų tikrai išgirstas. Taip pat įtraukėme keletą 
patrulių, kurie, Doukso žodžiais tariant, galbūt nesušiks 
reikalo. Supratau tai kaip jo subtilų sąmojį, tačiau pasitelkti 
policininkai, atrodė, nesuprato juoko ir, nors nedrebėjo iš 
baimės, kiek persistengė karštligiškai įtikinėdami seržantą 
Douksą, kad jie, tiesą sakant, tikrai nesušiks reikalo. Buvo 
didi garbė dirbti su vyru, kuris gebėjo įžiebti tokį atsidavimą. 

Mūsų mažasis būrys visą dieną tvindė atmosferą radijo 
bangomis su plepalais apie sužadėtuvių vakarėlį, kartoda- 
mi Vinco namų adresą ir vis primindami laiką. Iškart po 
pietų — kontrolinis šūvis. Iš savo mašinos priešais ,„Wen- 
dy's“ restoraną rankine racija iškviečiau seržantą Douksą 
kruopščiai surežisuoto pokalbio. 

— Seržante Douksai, čia Deksteris, atsiliepkite. 

— Čia Douksas, — tarė jis po trumpos pauzės. 

— Man būtų didelė garbė, jei šįvakar atvyktumėte į mano 
sužadėtuvių vakarėlį. 

— Negaliu niekur važiuot, — tarė jis. — Tas tipas per daug 
pavojingas. 

— Užsukit bent vieno stikliuko. Užeisit ir išeisit, - sumy- 
kiau. 

— Pats matei, ką jis padarė Meniui, o Menis buvo tik pa- 
prastas eilinis. Tai aš įdaviau tą tipą blogiems žmonėms. Jei 
aš jam pakliūsiu į nagus, ką padarys iš manęs? 

— Seržante, juk aš vedu, - pasakiau. Man patiko jį kaip 
seną karininką vadinti seržantu. — Juk ne kasdienis įvykis. 
Jis nieko nedarys, aplink bus pulkas policininkų. 

Nutilom ilgai, dramatiškai pauzei, per kurią pagal scena- 
rijų Douksas turėjo suskaičiuot iki septynių. Tuomet racija 
vėl sutraškėjo. 

— Na, gerai, - pasakė. - Užsuksiu apie devintą. 

— Dėkoju, seržante, — vėl pakartojau jo rangą su jauduliu 
ir, kad užpildyčiau savo laimės taurę, pridūriau: - Man tai 
labai svarbu. Baigiu. 

— Supratau, — tarė jis. 

Tikėjausi, kad kažkur mieste mūsų radijo teatro klauso- 
si tikslinė publika. Įdomu, ar ruošdamasis operacijai jis 
trumpai prisėdo ir klausėsi, palenkęs galvą ant šono? Su- 
traškėjus jo skeneriui ir pasigirdus krištoliniam seržanto 
Doukso balsui jis turbūt pasidėjo kaulų pjūklą, nusišluostė 
rankas ir brūkštelėjo ant popierėlio adresą ir laiką. O tuo- 
met laimingas vėl grįžo darbuotis (prie Kailo Čatskio?), 
darbštusis vyras, patyręs vidinę ramybę, dar ir turėjo progą 
po dienos darbų išeiti pasižmonėti. 

Kad būtume garantuoti, mūsų draugai patruliai neužsi- 
čiaupdami dar keletą kartų, nesušikdami reikalo, pakartojo 
žinutę, kad patsai seržantas Douksas apie devintą apsilan- 
kys vakarėlyje. 

Atlikęs savo darbo dalį, patraukiau į Džeksono ligoninę 
aplankyti savo mylimiausio paukštelio pamuštu sparne- 
liu. 

Debora, sugipsuota nuo kaklo iki krūtinės, sėdėjo lovo- 
je šešto aukšto palatoje su nuostabiu vaizdu į greitkelį, tr, 
nors buvau tikras, kad jai leidžiami skausmą malšinantys 
vaistai, ji itin apsidžiaugė, kai užėjau į palatą. 

— Po velnių, Deksteri, — pasisveikino, — liepk jiems mane 
paleist iš šitos velnio skylės. Arba bent tegul grąžina man 
drabužius, kad galėčiau išeit. 

— Džiaugiuos, kad sveiksti, brangi sesute, — pasakiau. — 
Jie tave greitai pastatys ant kojų. 

— Atsistosiu pati, kai tik jie atiduos man prakeiktus dra- 
bužius, — patikino. — Kas, po velnių, vyksta mieste? Ką jūs 
darot? 

— Mes su Douksu paspendėme gana gudrius spąstus, 
Douksas jų jaukas, — tariau. — Jei daktaras Danko užkibs, 
mes jį sugausim šįvakar mano vakarėly. Vinco vakarėly, — 
pridūriau norėdamas atsiriboti nuo tų visų sužadėtuvių, nors 
ir gana kvailai, bet vis tiek pasijutau geriau, nors Deboros 
tai ypač nepaguodė. 

— Tavo sužadėtuvių vakarėly, — ji suprunkštė. - Šūdas. 
Įkalbėjai Douksą tau nusižemint. — Pripažinsiu, iš jos lūpų 
nuskambėjo gana elegantiškai, tačiau nenorėjau, kad ji tai 
suprastų — nelaimingų žmonių sielos gyja lėčiau. 

— Ne, Debora, mes rimtai, - pasakiau kaip įmanoma rames- 
niu balsu. — Mes tai darom, kad sugautume daktarą Danko. 

Ji ilgokai vėrė mane žvilgsniu, tada netikėtai sušniurkštė 
ir tvardė ašaras. 

— Turiu tavim pasitikėt, — tarė. — Negaliu daugiau tvert. 
Galvoju vien tik apie tai, ką jis daro Kailui. 

— Mums pavyks, Debe. Susigrąžinsim Kailą. —- Kadangi, 
šiaip ar taip, ji buvo mano sesuo, nepridūriau: „Ar didžiąją 
jo dalį.“ 

— Dieve, negaliu pakęst šitos vietos, — sudejavo. — Tau 
reikės mano pagalbos. 

— Mes susitvarkysim, sese, — tariau. — Vakarėly bus koks 
tuzinas policininkų, visi ginkluoti ir pavojingi. Ir aš ten bū- 

siu, — pasakiau kiek įsižeidęs, kad ji taip nuvertina mano 
dalyvavimą. 

Bet ji ir toliau mane menkino. 

- Jo. Ir jei Douksas sugaus Danko - susigrąžinsim Kai- 
lą. Jei Danko sučiups Douksą, tapsi laisvas. Labai gudru, 
Deksteri. Išloši bet kokiu atveju. 

— Niekada apie tai nepagalvojau, — sumelavau. — Sten- 
giuosi, kad nugalėtų gėris. Be to, Douksas turėtų būti labai 
patyręs tvarkyti šiuos reikalus. Ir jis pažįsta Danko. 

— Prakeikimas, Deksai, tai mane žudo. O kas, jei... - Ji 
nutilo ir prikando lūpą. —- Geriau jau viskas pavyktų, — ta- 
rė. — Kailas pas jį per ilgai užsibuvo. 

— Pavyks, Debora, — pasakiau. Tačiau nė vienas nepati- 
kėjom. 


Gydytojai primygtinai reikalavo, kad Debora liktų dar 
vienai parai, stebėjimams. Širdingai kilstelėjęs sesei skry- 
bėlę, nušuoliavau saulėlydžio link, o iš ten namo palįsti 
po dušu ir persirengti. Ką rengtis? Neturėjau supratimo, 
kas dėvima šį sezoną einant į priverstinį nepageidaujamų 
sužadėtuvių vakarėlį, galintį išvirsti į kruviną susirėmimą 
su kerštingųu maniaku. Rudi batai, savaime suprantama, 
netiko, bet visa kita nesipjovė su aprangos kodu. Atsakin- 
gai pagalvojęs, nutariau vadovautis tiesiog geru skoniu ir 
išsirinkau laimo spalvos havajietiškus marškinius su rau- 
donomis elektrinėmis gitaromis bei rožiniais sportiniais 
automobiliais. Paprasta, bet elegantiška. Rusvai žalsvos 
spalvos kelnės ir bėgimo bateliai — ir aš jau puotai pasi- 
rengęs. 

Tačiau iki pradžios dar buvo likusi valanda, ir mano min- 
tys nukrypo į Kodį. Ar neklydau dėl jo? Jei ne, tai kaip jam 

savarankiškai pažaboti savo Pakeleivį. Jam reikėjo manęs, 
o aš jaučiau norą jam vadovauti. 

Išėjau iš buto ir nuvažiavau ne į šiaurę, Vinco namų link, 
o į pietus. Po penkiolikos minučių beldžiausi į Ritos duris, 
žiūrėdamas į tuščią vietą kitapus gatvės, kur kaštoniniame 
tauruse sėdėdavo seržantas Douksas. Be abejo, šįvakar jis 
ruošiasi, juosiasi jėga!“ artėjančiam susirėmimui ir poliruo- 
ja kulkas savo namuose. Ar jis mėgins nužudyti daktarą 
Danko, nes jam tai leidžia įgaliojimai? Kada jis paskutinį- 
kart žudė? Ar jis to ilgėjosi? Ar jį užplūdo protą ir moralę 
gožiantis Troškimas? 

Durys atsivėrė. Rita nušvito ir, stipriai apsivijusi ranko- 
mis, puolė bučiuot man veidą. 

— Sveikas, gražuoli, - tarė. —- Užeik. 

Etiketo dėlei ir aš ją trumpai apkabinau ir atsiskyriau. 

— Aš neilgai, — pasakiau. 

Ji dar ryškiau nušvito. 

— Žinau, — tarė. — Skambino Vincas ir pranešė. Labai 
gražu iš jo pusės, kad viską suorganizavo. Jis pažadėjo, kad 
ir įtempė mane už rankos. Uždariusi duris, atsisuko į mane 
ir staiga surimtėjo. 

— Klausyk, Deksteri. Noriu, kad žinotum, jog aš ne iš 
pavydžiųjų ir tavim pasitikiu. Eik ir linksminkis. 

— Būtinai, ačiū, — tariau, nors abejojau, kad bus linksma. 
Svarsčiau, ką Vincas jai pasakė, kad jai atrodytų, jog manęs 
laukia grėsminga pagundų ir nuodėmių irštva. Šiuo atveju 
mintis galėjo virsti kūnu. Vincas buvo beveik sintetinis, tad 


'6 Iš Patarlių knygos 31:17 (A. Rubšio ir Č. Kavaliausko vertimas, 
išleido LBD, 1999 m.) 

socialinėse situacijose galėjo būti visiškai nenuspėjamas, 
kaip parodė jo nepadorių užuominų dvikova su mano se- 
serimi. 

— Džiugu, kad užsukai prieš vakarėlį, - pasakė Rita, ves- 
damasi mane prie sofos, ant kurios pastaruoju metu pralei- 
dau tiek daug laiko. — Vaikai klausinėjo, kodėl! negali eiti 
su tavim. 

— Aš sujjais pasikalbėsiu, — tariau nekantraudamas pama- 
tyti Kodį ir išsiaiškinti, ar tikrai neklydau. 

Rita nusišypsojo tarsi manydama, kad nuoširdžiai noriu 
pasišnekėti su Kodžiu ir Estora. 

— Jie kieme. Einu, atvesiu. 

— Ne, pasilik, — pasakiau. — Aš nueisiu. 

Kodis ir Estora buvo galiniame kieme su Niku, nevalyvu 
kaimynų pašlemėku, kuris norėjo pamatyti Estorą nuogą. 
Kai pravėriau duris, jiedu sužiuro į mane, o Nikas nusisuko 
ir nuskuodė į savo kiemą. Estora pribėgo prie manęs ir ap- 
sikabino, o Kodis atsekė iš paskos, žiūrėdamas be jokių 
emocijų. 

— Labas, — tarė jis savo tyliu balsu. 

— Būkite pasveikinti, jaunieji piliečiai, - pasakiau. — Gal 
apsirenkime savo oficialiąsias togas? Cezaris kviečia į 
senatą. 

Estora palenkė galvą ant šono ir pasižiūrėjo į mane tarsi 
būtų išvydus, kaip ėdu žalią katę. Kodis tik labai tyliai tarė: 

— Ką? 

— Deksteri, — paklausė Estora, —- kodėl negalim su tavim 
eiti į vakarėlį? 

— Pirma, — tariau jai, — rytoj į mokyklą. Antra, bijau, kad 
tai vakarėlis suaugusiesiems. 

— Tai ten bus nuogų mergaičių? — paklausė ji. 

— Kuo tu mane laikai? — pasakiau smarkiai susiraukęs. — 
Manai, kad aš gyvenime eičiau į vakarėlį be nuogų mergai- 
čių? 

— Fuuuuui, — tarė ji, o Kodis sukuždėjo: 

— Cha. 

— Bet svarbiausia, kad ten bus kvailų šokių ir bjaurių 
marškinių, o to jums negalima pamatyti. Netektumėte pa- 
garbos suaugusiesiems. 

— Kokios pagarbos? — pasiteiravo Kodis, ir aš jam pa- 
spaudžiau ranką. 

— Visiškai teisingai, — tariau jam. — O dabar eikit į savo 
kambarį. 

Estora sukikeno: 

— Bet mes norim į vakarėlį. 

— Deja, negalima, — pasakiau. — Bet aš jums atnešiau 
lobį, kad nepabėgtumėte. 

Įteikiau jai pakuotę „Necco“ vaflių — mūsų slaptos valiu- 
tos. Vėliau ji juos po lygiai pasidalys su Kodžiu, pasislėpusi 
nuo smalsių akių. 

— Na, ką gi, jaunuoliai, — pasakiau. Jie viltingai į mane 
sužiuro. Bet tuomet užstrigau, virpėdamas iš nekantrumo 
sužinoti atsakymą, tačiau nežinojau, nei kaip, nei nuo ko 
pradėti. Negalėjau pasakyti: „Tarp kita ko, Kodi, gal tau 
patinka žudyti?“ Žinoma, tai aš ir norėjau sužinoti, bet man 
neatrodė, kad tinkama to klausti vaiko, o ypač Kodžio, pa- 
prastai tiek pat šnekaus kaip ir kokoso riešutas. 

Kita vertus, jo sesuo Estora dažnai kalbėdavo už jį. Žiau- 
raus gyvulio, jų tėvo, verčiami pirmuosius metus leisti kar- 
tu, jie išsivystė tokius artimus simbiotinius santykius, kad 
jam geriant limonadą ji riaugėdavo. Kad ir kas vykdavo 
Kodžio viduje, ji mokėjo tai išreikšti. 

— Ar galiu paklausti jūsų labai rimto dalyko? — pasakiau, 
ir jie persimetė žvilgsniais, į kuriuos buvo sudėtas visas po- 
kalbis, bet netarė vienas kitam nė žodžio. Tuomet jie man 
linktelėjo, lyg jų galvos būtų buvusios pamautos ant vieno 
stalo futbolo strypo. 

— Kaimynų šuo, - tariau. 

— Sakiau, - pasakė Kodis. 

— Jis visąlaik išversdavo šiukšles, — pasakė Estora. — Ir 
kakodavo mūsų kieme. Ir Nikis liepė jam mums įkąsti. 

— Tai Kodis juo pasirūpino? 

— Jis vyras, — pasakė Estora. — Jam tai patinka. Aš tik žiū- 
riu. Pasakysi mamai? 

Štai ir viskas. Jam tai patinka. Pažvelgiau į juodu, tokius 
ramius, tarsi būtų man išdavę, kad vaniliniai ledai jiems 
patinka labiau nei braškiniai. 

— Nesakysiu jūsų mamai, — tariau. — Bet jūs niekada nie- 
kam to nepasakosit. Žinosim tik trise, niekas kitas, aišku? 

— Gerai, — tarė Estora žvilgtelėdama į Kodį. - Bet kodėl, 
Deksteri? 

— Dauguma žmonių to nesuprastų, — pasakiau. — Net ir 
jūsų mama. 

— Tu supranti, — kimiai sušnabždėjo Kodis. 

— Taip, — pasakiau. — Ir aš galiu tau padėti. 

Giliai įkvėpiau ir pajutau kaulais nuaidint man prieš dau- 
gelį metų panašią Floridos naktį dabar jau tokio nutolusio 
Hario ištartus tuos pačius žodžius. 

— Reikia tave paruošti, — pasakiau, ir Kodis, pažvelgęs į 
mane didelėmis nemirksinčiomis akimis, palinksėjo. 

— Gerai, — tarė. 

Vincas Masuoka gyveno nedideliame name Šiaurės Ma- 
jamyje, šiaurės rytų 125-osios gatvės akligatvyje. Namas 
buvo blyškiai geltonas, papuoštas pasteliniais violetiniais 
apvadais, dėl to suabejojau savo uosle draugams. Priekin- 
iame kieme buvo keli labai dailiai apkirpti krūmai ir kaktusų 
sodelis greta durų, o palei grįstą takelį, vedantį durų link, 
driekėsi eilė žibintų su saulės elementais. 

Buvau ten buvęs ir anksčiau kiek daugiau nei prieš metus, 
kai Vincas kažkodėl buvo nusprendęs surengti karnavalą. 
Nusivedžiau Ritą, nes vienintelė kaukės paskirtis yra su 
ja rodytis kitų akivaizdoje. Ji apsirengė Piteriu Penu, o 
aš, žinoma, buvau Zoro, Tamsusis Keršytojas, pasirengęs 
išsitraukti durklą. Vincas, vilkįs aptempta atlasine suknele 
su vaisių krepšiu ant galvos, atidarė duris. 

— Edgaras Huveris? 

— Beveik atspėjai. Karmen Miranda, - tarė jis ir nusivedė 
mus prie mirtino vaisių punšo fontanėlio. Pakako vieno 
gurkšnelio, kad visam vakarui pereičiau prie limonado, ta- 
čiau, žinoma, tai buvo dar prieš mano virsmą visaverčiu 
alų maukiančiu vyru. Grojaraštis buvo sudarytas tik iš mo- 
notoniško technopopso, leidžiamo tokiu garsu, kad sava- 
noriškai norėjosi atlikti sau smegenų operaciją, tad vaka- 
rėlis tapo nesuvokiamai triukšmingas ir linksmas. 

Mano žiniomis, nuo to laiko Vincas nebuvo nieko 
surengęs, bent jau ne tokiu mastu. Bet, žinoma, prisimini- 

mas dar buvo gyvas, tad Vincui nebuvo sunku per vieną parą 
į mano pažeminimo vakarą suburti entuziazmu trykštančią 
minią. Kaip jis ir žadėjo, visame name jo įrengtuose ekra- 
nuose buvo rodomi pornografiniai filmai, net ir terasoje. Be 
abejo, netrūko ir vaisių punšo fontanėlio. 

Kadangi darbe dar sklandė gandai apie praeitą vakarėlį, 
namas buvo prisigrūdęs triukšmingų žmonių, kurie puolė 
prie vaisių punšo tarsi būtų girdėję, kad pirmasis patyręs 
smegenų traumą gaus prizą. Net pats pažinojau keletą 
svečių. Iš darbo atėjo Anchelis Batista ne-giminė, Kami- 
la Fig ir saujelė kitų teismo tyrimų laboratorijos grauži- 
kų, keli mano pažįstami policininkai, įskaitant ir keturis 
nesušikusius seržantui Douksui reikalų. Likusi minia atro- 
dė atsitiktinai surinkta iš pietinio paplūdimio, atsižvelgiant 
davo muzika ar ekrane pasimatydavo kas ypač nepritin- 
kama. 

Neilgai trukus vakarėlis išvirto į tai, dėl ko gailėsimės 
dar ilgai. Likus ketvirčiui valandos iki devynių, buvau li- 
kęs vienintelis gebantis pastovėti be niekieno pagalbos. 
Dauguma policininkų susibūrė apie fontanėlį į atgrasų stai- 
giai besilankstančių alkūnių raizgalyną. Anchelis ne-gimi- 
nė šypsodamasis miegojo atsigulęs po stalu. Jis buvo be 
kelnių, ir kažkas jam buvo per galvos vidurį plikai išskutęs 
juostą. 

Kad jau viskas taip ėjosi, pamaniau, kad pats laikas nepa- 
stebėtam išslysti laukan pasižiūrėti, ar dar neatvažiavo ser- 
žantas Douksas. Tačiau pasirodo, klydau. Nespėjau žengti 
nė dviejų žingsnių durų link, kai ant manęs iš nugaros už- 
virto didžiulis svoris. Staigiai apsigręžiau ir pamačiau, kad 
Kamila Fig mėgina pasikabinti man ant nugaros. 


210 Jeff Lindsay. Deksteris. Netikėti jausmai 


— Sveika, — tariau atsargiai. — Gal tau suveikt gėrimą? 

Ji susiraukė. 

— Nereikia gėrimo. Norėjau tik pasisveikint. — Ji dar la- 
biau susiraukė. — Jėzus Marija, koks tu gražus, — pasakė. — 
Visda norėjau tau paskyt. 

Akivaizdu, kad vargšė buvo visiškai girta, bet vis dėlto... 
Gražus? Aš? Suprantu, kad padauginus alkoholio gali su- 
trikti rega, bet juk kaip galima grožėtis tuo, kas mieliau 
tave perskrostų, o ne paspaustų ranką? Bet kokiu atveju ir 
vienos moters, Ritos, man buvo per akis. Kiek pamenu, su 
Kamila retai kada persimesdavom daugiau nei trimis Žo- 
džiais. Ji dar niekada nėra minėjusi mano tariamo patrauk- 
lumo. Tiesą sakant, atrodė, kad ji manęs vengia, vietoj labo 
ryto linkėjimo ji sukdavosi rausdama šalin. O dabar prak- 
tiškai mane prievartavo. Kaip tai suprast? 

Šiaip ar taip, neturėjau laiko žmonių elgesio tyrimams. 

— Labai ačiū, — pasakiau, mėgindamas nukabinti nuo sa- 
vęs Kamilą be didesnių sužalojimų. Ji surakino rankas apie 
mano kaklą, aš bandžiau jas nuplėšti, tačiau ji laikėsi kaip 
polipas. 

— Kamila, man rodos, tau reikėtų gryno oro, - tariau tikė- 
damasis, kad supras užuominą ir nusvirduliuos pro duris. 
Užuot tai dariusi ji dar labiau prigludo trindama savo veidą 
į mano, kol paknopstomis traukiausi atbulas. 

— Aš ir čia įkvėpsiu gryno oro, — pasakė. Ji papūtė lūpas 
bučiniui ir stūmė mane atgal, kol atsitrenkiau į kėdę ir vos 
nepargriuvau. 

— O... gal norėtum prisėst? — viltingai paklausiau. 

— Ne, — tarė ji, tempdama mane žemyn savo veido link 
lyg su dviguba jėga. — Norėčiau pasidulkint. 


23 skyrius 211 


— Na, ką gi, — sumikčiojau, sukrėstas situacijos ties- 
mukumo ir absurdiškumo... nejau visos moterys beprotės? 
Žinoma, vyrai ne ką geresni. Atrodė, kad mane supantį va- 
karėlį sustatė Hieronimas Boschas, ir Kamila mane tuoj 
nusitemps už fontano, kur jau lūkuriuoja gauja su paukščių 
snapais, kurie padės mane žagint. Tačiau man nušvito, kad 
turėjau tobulą pasiaiškinimą išprievartavimui išvengti. 

- Žinai, aš vedu. 

Kad ir kaip sunku buvo pripažinti, gerai, kad bent jau 
kartkarčiais tuo pasinaudoju. 

— Šunskis, — tarė Kamila. — Gržus šunskis. — Staiga ji su- 
smuko, ir jos rankos nukrito nuo mano kaklo. Vos spėjau ją 
sugaut, kad ji nekristų ant grindų. 

— Galbūt tu teisi, — pasakiau. — Bet vis vien manau, kad 
tau reikia pasėdėti kelias minutes. — Mėginau ją pasodinti, 
bet tai buvo panašu į medaus varvinimą ant peilio geležtės, 
tad ji nuslydo ant grindų. 

— Gržus šunskis, — tarė ji ir užsimerkė. 

Visada malonu sužinoti, kad esi teigiamai vertinamas sa- 
vo bendradarbių, tačiau mano romantiškas nuotykis užsitęsė 
net keletą minučių, o man labai reikėjo ištrūkti į lauką pa- 
sitikti seržanto Doukso. Taigi palikau Kamilą saldžiai snaus- 
ti puriame meilės sapnų patale ir vėl patraukiau durų link. 

Ir vėl buvau sulaikytas, šįkart žvėrišku žasto užpuolimu. 
Pats Vincas sugriebė mano bicepsą ir nutraukė nuo durų, 
atgal į siurrealizmą. 

— Ei, — ūktelėjo jis. — Vakarėlių liūte! Kur varai? 

— Atrodo, palikau raktelius mašinoj, — tariau mėgindamas 
išsisukti iš jo mirtinų gniaužtų. Bet jis suspaudė dar stipriau. 

— Ne, ne, ne, — pasakė tempdamas mane fontanėlio 
link. — Iš savo vakarėlio niekur nepabėgsi. 

— Vakarėlis šaunus, Vincai, -— tariau. — Bet man labai rei- 
kia... 

— Gerk, — pasakė jis nardindamas į fontaną puodelį ir 
kišdamas bei pildamas man ant marškinių. — Va, ko tau rei- 
kia. Banzai! 

Jis pakėlė savo puodelį į viršų ir ištuštino. Kai kieno lai- 
mei, gėrimas jam sukėlė kosulio priepuolį, ir man pavyko 
pasprukti, kol jis dvilinkas bandė įkvėpti oro. 

Pavyko išeiti pro duris, bet pusiaukelėje gatvės link jis 
vėl pasirodė tarpdury. 

— Ei! — surėkė. — Dar negali išeit, tuoj atvažiuos striptizo 
šokėjos. 

— Aš tuoj grįšiu, — atsiliepiau. — Įpilk man dar išgerti! 

— Aišku! — tarė jis su dirbtine šypsena. — Cha! Banzai! Ir 
linksmai mojuodamas sugrįžo į vakarėlį. Apsisukau pasi- 
žvalgyti Doukso. 

Jis sėdėjo automobilyje kitapus gatvės tiesiai priešais 
mane, kur turėjau jį pastebėti iš karto, bet nepastebėjau. Kai 
pagaliau atpažinau kaštoninį taurusą, supratau jo gudrybę. 
Jis sustojo po didžiuliu medžiu, kuris užstojo aplinkinių 
žibintų šviesas. Tai puikus būdas pasislėpti, tačiau jis taip 
pat leistų daktarui Danko prisiartinti niekieno nepastebėtam. 

Nuėjau prie mašinos, ir man prisiartinus nusileido lan- 
gas. 

— Jo dar nėra, - tarė Douksas. 

— Turėjai užeit išgert, — pasakiau. 

— Aš negeriu. 

-- Akivaizdu, kad ir į vakarėlius nevaikštai, nes kitaip ži- 
notum, kad sunku juose dalyvauti neišlipus iš mašinos. 

Seržantas Douksas nieko neatsakė, bet langas pakilo, at- 
sidarė durys ir jis išlipo. 

— Ką darysi, jei jis atvažiuos dabar? - paklausė jis manęs. 

— Tikėsiuos, kad mane apsaugos talismanas, — pasa- 
kiau. — O dabar užeik, kol viduj dar yra sąmoningų žmonių. 

Kartu kirtom gatvę nesilaikydami už rankų, dėl to galėjo 
būti keista, nes tokiomis aplinkybėmis derėjo susikibti. 
Gatvės vidury iš už kampo išnirusi mašina pasuko mūsų 
link. Pirmas impulsas buvo bėgti ir nerti į oleandrus, bet šį 
kartą pradžiugino ledinė savitvarda: vos sykį žvilgtelėjau į 
mašiną. Jai pravažiavus jau buvome perėję gatvę. 

Douksas atsisuko pasižiūrėti į mašiną, atsisukau ir aš. Į 
mus žvelgė penki apniukę veidai.Vienas atsisuko į kitus, 
kažką pasakė ir visi nusijuokė. Mašina nuvažiavo. 

— Geriau eikim į vidų, — pasakiau. — Jie atrodo pavojingi. 

Douksas nereagavo. Eidamas prie Vinco durų jis stebėjo 
mašiną, apsisukančią gatvės gale. Aš nusekiau įkandin ir 
prisivijau, jam jau darant duris. 

Buvau išėjęs vos kelias minutes, bet kritusiųjų skaičius 
įspūdingai išaugo. Du policininkai tysojo prie fontanėlio 
visu ūgiu, o vienas pabėgėlis iš pietinio paplūdimio prieš 
kelias minutes buvo privėmęs į plastikinį indą su drebu- 
čiais. Muzika pliekė dar garsiau nei prieš tai, o iš virtuvės 
pasigirdo Vinco šūksnis „Banzai!“, palaikomas kitų krio- 
kiančio choro balsų. 

- Čionai įžengęs, viltį mesk į šalį", — tariau seržantui 
Douksui, o jis sumurmėjo kažką panašaus į „nesveiki išsi- 
gimėliai“. Tada papurtė galvą ir įžengė vidun. 

Douksas neįsipylė gėrimo ir nėjo šokti. Jis susirado kam- 
baryje kampą, neužimtą kūno be gyvybės ženklų, ir ten sto- 


" Iš Dantės Aligierio „Pragaro“ (15 p.) (A. Churgino vertimas, iš- 
leido „Vaga“, 1988 m.) 

vėjo, dairydamasis kaip nusipiginus giltinė. Svarsčiau, ar 
padėti jam įsitraukti į vakaro šėlsmą. Gal reikėjo pasiųsti 
Kamilą Fig jam suvilioti. 

Stebėjau kampe besidairantį gerąjį seržantą ir mąsčiau, 
ką jis galvoja. Labai graži metafora: tylus vienišas Douk- 
sas stovi kampe, kol aplink jį iki pašėlimo siaučia gyvy- 
bė. Gal, jei mokėčiau jausti, būčiau pajutęs besiveržiančią 
užuojautos versmę. Atrodė, kad aplinka jo absoliučiai ne- 
veikia, net nereagavo, kai du pietinio paplūdimio gaujos 
nariai prabėgo pro jį nuogi. Jo akys nukrypo į artimiausią 
ekraną, rodantį gana pribloškiančius originalius vaizdelius 
iš gyvūnijos pasaulio. Douksas žiūrėjo be susidomėjimo ar 
menkiausios emocijos, vien tik žiūrėjo, o paskui nužvelgė 
gulinčius policininkus, Anchelį po stalu ir Vincą, iš virtu- 
vės vedantį traukinuką. Jo žvilgsnis, peršokęs į mane, irgi 
buvo abejingas. Netrukus perėjo per kambarį ir atsistojo 
tiesiai priešais mane. 

— Kiek mums čia dar reikės būti? - pasiteiravo. 

Kaip įmanydamas gražiau nusišypsojau. 

— Truputėlį per stipru, ar ne? Tiek džiaugsmo ir linksmy- 
bių jus nervina. 

— Man kyla noras plautis rankas, — tarė. - Palauksiu lauke. 

— Manot, tai gera mintis? — paklausiau. 

Jis palenkė galvą Vinco traukinuko link, o šis griuvo į 
traukuliuojančią krūvą. 

— O šitai? — tarė jis. Žinoma, jis buvo teisus, nors turint 
omeny aštrų mirtiną skausmą ir siaubą, ant grindų sugriu- 
vęs traukinukas nelabai galėjo lygintis su daktaru Danko. 
Vis dėlto gal reikia prisiminti ir žmogaus orumą, jei toks 
apskritai egzistuoja. Tuo metu, dairantis po kambarį, tai 
buvo mažai tikėtina. 

Durys atsivėrė. Mes su Douksu, be galo įsitempę, atsi- 
gręžėme pažiūrėti, ir visa laimė, kad buvome pasirengę pa- 
vojui, nes antraip būtume buvę užpulti dviejų pusnuogių 
moterų su magnetofonu. 
ant grindų gulintis traukinukas. Vincas išsiveržė iš kūnų 
krūvos ir siūbuodamas atsistojo. 

— Ei! — suriko jis. — Ei, visi! Striptizas atvažiavo! Ban- 
policininkas pakilo ant kelių ir spoksodamas, kiek linguo- 
damas sužiopčiojo: 

— Striptizas... 

Douksas peržvelgė kambarį ir atsigręžė į mane. 

— Būsiu lauke, — pasakęs pasuko durų link. 

— Douksai, — tariau, nes maniau, kad mintis tikrai nevy- 
kus. Bet nespėjęs žengt nė žingsnio vėl buvau žiauriai užpultas. 

— Sugavau! — sukriokė Vincas, apsikabinęs mane kaip 
pliušinį meškiną. 

— Vincai, paleisk mane, —- pasakiau. 

— Be šansų! — suprunkštė jis. — Ei, visi! Padėkit man su 
droviuoju jaunikiu. — Nuo grindų pripuolė buvusio trauki- 
nuko vagonai bei paskutinis prie fontanėlio stovintis poli- 
cininkas, ir mane apsupę kūnai ėmė stumti kėdės link, po 
kurią voliojosi Kamila Fig. Veržiausi ištrūkti, tačiau nebu- 
vo prošvaisčių. Jų buvo per daug, per daug girtų nuo avia- 
cinio Vinco kuro. Bejėgis stebėjau seržantą Douksą: jis, 
metęs paskutinį ledinį žvilgsnį, išėjo pro duris į naktį. 

Jie prispaudė mane prie kėdės ir apstojo tankiu rateliu — 
buvo aišku, kad niekur nepabėgsiu. Vyliausi, kad Douksas 
tikrai buvo toks kietas, koks manė esąs, nes akivaizdu, jog 
kurį laiką negalėsiu jam padėti. 

Muzika nutilo, ir išgirdęs pažįstamą garsą pajutau kūną 
supurtant šiurpą: vyniojamos lipnios juostos traškesys, 
mano mėgstamiausia preliudija iš koncerto peilio ašme- 
nims. Kažkas laikė mano rankas, o Vincas, apsukęs apie 
mane tris dideles kilpas juostos, priklijavo mane prie kė- 
dės. Ne taip standžiai, kad mane išlaikytų, bet, aišku, bu- 
vau pristabdytas, kad nepabėgčiau nuo minios. 

— Puikumėlis! — sušuko Vincas, ir viena šokėja, įjungu- 
si savo magnetofoną, pradėjo pasirodymą. Pirmoji šokėja, 
niūroka juodaodė, ėmė raitytis priešais mane nusiiminėda- 
ma keletą nereikalingų drabužėlių. Kai buvo beveik nuoga, 
atsisėdo man ant kelių ir vizgindama užpakalį laižė man 
ausį. Tuomet įspraudė mano galvą tarp savo krūtų, išrietė 
nugarą, atšoko atgal, ir į priekį išėjusi kita azijietiškų bruo- 
žų šokėja šviesiais plaukais pakartojo tą patį procesą. Jai 
kiek pasirangius man ant kelių, prisijungė pirmoji šokėja, 
ir abi susėdo ant manęs. Tada jos pasilenkė į priekį, kad jų 
krūtys trintųsi į mano veidą, ir ėmė viena kitą bučiuoti. 

Tą akimirką mielasis Vincas atnešė joms po didelę stikli- 
nę savo žudančio vaisių punšo ir, vis dar ritmingai raityda- 
mosi, jos išgėrė iki dugno. Viena sumurmėjo: 

— Oho. Geras punšas. — Negalėjau atskirti, kuri iš judvie- 
jų tai pasakė, tačiau atrodė, kad abi sutiko. Tuomet jos ėmė 
dar labiau rangytis, ir mane supanti minia užkaukė lyg pa- 
siutligės konferencijoje per pilnatį. Žinoma, man vaizdą 
užstojo keturios labai didelės, nenatūraliai kietos krūtys, po 
dvi vienai akiai, tačiau, atrodė, kad visiems, išskyrus mane, 
pasiutiškai linksma. 

Kartais tenka susimąstyti, ar mūsų visatos nevaldo pik- 
tybinė jėga su iškrypusiu humoro jausmu. Žmonių patinus 
pažinojau pakankamai, kad suprasčiau, jog dauguma jų 

paaukotų nebūtinas kūno dalis, kad pasikeistų su manimi 
vietomis. Tačiau aš būčiau su lygiai tokiu pat malonumu iš- 
keitęs vieną ar kitą kūno dalį, kad pabėgčiau iš šitos kėdės, 
šalin nuo nuogų besiraitančių moterų. Aišku, geriau, jei tos 
kūno dalys būtų kieno nors kito, bet už tai aš su džiaugsmu 
jas pasiimčiau. 

Tačiau teisybės nebuvo, striptizo šokėjos sėdėjo ant ma- 
no kelių, šokinėdamos pagal muziką ir prakaituodamos ant 
mano gražiųjų dirbtinio šilko marškinių, kol aplink mus 
vakarėlis ūžte ūžė. Po tos amžinos kančios skaistykloje, į 
kurią dar sykį buvo užsukęs Vincas su gėrimais striptizo šo- 
kėjoms, įgrisusios moterys pagaliau pakilo nuo mano kelių 
ir ėmė šokti minios viduryje. Jos glaustėsi veidais, gurkš- 
nojo iš svečių stiklinių ir graibė po ranka pasimaišiusius 
tarpukojus. Per tą sujudimą atsilaisvinau rankas, nusiplė- 
šiau lipnią juostą ir tik tada pastebėjau, kad niekas nekreipia 
dėmesio į Drovųjį Deksterį, teoriškai vakarėlio kaltininką. 
Viskas paaiškėjo mikliai apsidairius: visi išsižioję stovėjo 
ratu ir spoksojo į jau visai nuogas, prakaituotas šokančias 
ir laistančias gėrimus moteris. Vincas, išpūtęs akis, atrodė 
tarsi nužengęs iš animacinio filmo, tačiau draugija buvo 
patikima. Visi dar bent kiek sąmoningi atrodė lygiai taip 
pat, spoksojo nekvėpuodami, šiek tiek linguodami į šonus. 
Net jei būčiau pražygiavęs per kambarį pūsdamas degančią 
tūbą, niekas nebūtų į mane pažvelgęs. 

Atsistojau, atsargiai apėjau aplink minią ir išsmukau pro 
duris. Maniau, kad seržantas Douksas manęs lauks netoli 
namų, bet jo niekur nesimatė. Perėjau per gatvę pasižiūrėti 
jo mašinos. Ji taip pat buvo tuščia. Žvalgiausi po gatvę, bet 
veltui. Jo nebuvo nė kvapo. 

Douksas dingo. 

Aš niekad nesuprasiu daugumos žmogiškosios egzis- 
tencijos aspektų, šiuo atžvilgiu nekalbu vien apie protą. 
Turiu omeny tai, kad aš nesugebu atjausti ir apskritai jausti. 
Man tai nėra didelė netektis, tačiau taip didžioji kasdienės 
žmogiškosios patirties dalis lieka už mano suvokimo ribų. 

Kita vertus, vieną, beveik vyraujančią bendražmogišką 
patirtį jaučiu labai stipriai — tai pagunda. O žvalgydamasis 
į tuščią gatvę prie Vinco Masuokos namų ir kažkaip su- 
pratęs, kad Douksą pasiėmė Daktaras Danko, pajutau ant 
savęs plūstant svaiginančios, beveik dusinančios pagundos 
bangas. Aš tapau laisvas. Ši mintis mane kaitino ir plakė 
savo elegantišku ir visiškai pateisinamu paprastumu. Ga- 
lėčiau tiesiog imti ir nueiti savo keliais. Palikti Douksą pa- 
simatyme su Daktaru, pranešti apie tai iš ryto ir apsimesti, 
kad buvau per daug išgėręs — juk, šiaip ar taip, buvau savo 
sužadėtuvių vakarėly, o kur dingo gerasis seržantas, aš, 
tiesą sakant, tiksliai nežinojau. Kas galėtų paneigti mano 
žodžius? Nė vienas vakarėlio dalyvis negalėtų pasakyti su 
bent apytikriu įsitikinimu, kad aš visą laiką su jais nežiūrė- 
jau erotinio pasirodymo. 

Douksas išnyktų. Amžinai prapultų nukirstų galūnių ir 
beprotybės migloje ir daugiau niekada nebenušviestų mano 
tarpdurio. Laisvė Deksteriui, galimybė būti savimi — pa- 
prasčiausiai nieko nedarant. Net ir man toks darbas ne per 
sunkus. 

Kodėl gi man nepasišalinus? Gal ta proga pasivaikščioti 
iki Kokonat Grouvo giraitės, kur jau ilgokai mano dėmesio 
laukia vienas vaikų fotografas. Taip paprasta, taip saugu, 
išties, kodėl gi ne? Tobula naktis tamsiems malonumams 
su niūria gaida, mėnulis jau beveik pilnas, o tas trūkstamas 
jo plyšelis apgaubtų nuotykį kasdieniška, neformalia aura. 
Tam primygtinai pritarė kuždesiai, susivieniję į įkyrų, šai- 
žų chorą. 

Viskas buvo mano rankose. Laikas ir taikinys, ir didžioji 
dalis mėnulio, ir net alibi, be to, spaudimas kaupėsi taip 
ilgai, kad galėjau tiesiog užmerkti akis, ir viskas būtų pa- 
sidarę savaime, visas linksmybes atšvęsčiau autopilotu. O 
tuomet vėl saldusis palengvėjimas, nuščiuvusių raumenų 
palaima, nurimęs veržimas per siūles, malonus grimzdimas 
į jau taip ilgai lauktą visavertį miegą. O ryte, pailsėjęs ir 
atsigavęs, praneščiau Deborai... 

Ak. Debora. Ji vis dar laukė, juk taip? 

Praneščiau Deborai, kad pasinaudojau Doukso dingimu 
ir vedamas Troškimo ir Peilio pabėgau į tamsą, kol šiukš- 
liadėžėn byrėjo paskutiniai jos vaikino pirštai. Kažkodėl, 
net palaikomas savo vidinių sirgalių, nemaniau, kad ji tam 
pritartų. Pamaniau, kad šis, nors ir vienintelis, mano nu- 
klydimas savotiškai nulemtų mano santykius su seserimi, 
ir ji man vargu ar atleistų. Be to, kad ir nesugebu jausti 
tikros meilės, norėjau, kad Debė būtų bent iš dalies manimi 
patenkinta. 

Tad, kaip ir paprastai, man atiteko vis nesibaigianti kan- 
traus teisuolio dalia. Darbštus Darganotas Deksteris. Ateis 
mano laikas, tariau sau. Anksčiau ar vėliau ateis. Turi atei- 
ti. Amžinai nelauksiu, tačiau dabar yra svarbesnių dalykų. 
Ir, žinoma, pajutau bruzdesį, nes laukiau gerokai per ilgai, 

tačiau nutildžiau niurnėjimą, vėl suskambinau melagingais 
džiaugsmo varpeliais ir išsitraukiau mobilųjį telefoną. 

Surinkau Doukso man duotą telefono numerį. Po akimir- 
kos pasigirdo signalas, o po jo - tylus šnypštimas. Suspau- 
džiau ilgą slaptažodį, išgirdau trakštelėjimą, ir bejausmis 
moters balsas tarė: ,„Numeris.“ Padiktavau Doukso telefo- 
no numerį. Po trumpos pauzės man perskaitė koordinates, 
jas skubiai užsirašiau. Balsas nutilo ir pridūrė: 

— Juda vakarų kryptimi šimto kilometrų per valandą 
greičiu. — Ryšys nutrūko. 

Niekada nesiskelbiau, kad esu patyręs navigatorius, ta- 
čiau savo kateryje turiu nedidelį GPS imtuvą. Jis praverčia 
ieškant geresnių žūklės vietų. Todėl pavyko suvesti koor- 
dinates nesusižeidus galvos nei sukėlus sprogimą. Doukso 
imtuvas buvo aukštesnės klasės nei mano, tad jo ekrane 
buvo žemėlapis. Koordinatės nurodė į 75-ąjį greitkelį, ve- 
dantį į Aligatorių alėją, koridorių į vakarinę Floridos pa- 
krantę. 

Kiek nustebau. Didžiąją dalį teritorijos tarp Majamio ir 
Neapolio užima Evergleidsas, pelkės su mažomis pažliugu- 
siomis salelėmis. Jose gausu gyvačių, aligatorių ir indėnų 
kazino — sunku patikėti, kad tose apylinkėse kas rastų užuo- 
vėją kūnams darkyti. Tačiau GPS imtuvas negalėjo klysti, 
kaip greičiausiai, ir atsiliepęs balsas. Jei koordinatės būtų 
klaidingos, dėl to kaltas pats Douksas, kuris, šiaip ar taip, 
jau buvo prapuolęs. Kito pasirinkimo nebuvo. Nors truputį 
graužiausi, kad apleidau vakarėlį nepadėkojęs šeimininkui, 
sėdau į savo automobilį ir nuvažiavau 75-ojo link. 

Jau po kelių minučių pakilau ant greitkelio, o tada mik- 
liai įsukau į 75-ąjį. Važiuojant 75-uoju vakarų kryptimi 
miestas ima retėti. Prieš užkardas į Aligatorių alėją dar 

pasirodė paskutinis prekybos centrų ir namų pasispardy- 
mas. Prie užkardos sustojau ir šalikelėje stabtelėjau, tada 
dar kartą surinkau numerį. Tas pats bejausmis moteriškas 
balsas padiktavo koordinates ir išsijungė. Supratau, kad jie 
jau sustoję. 

Pagal žemėlapį seržantas Douksas ir daktaras Danko da- 
bar patoginosi nepažymėtoje laukinės pelkės apsuptyje už 
šešiasdešimties kilometrų nuo manęs. Dėl Danko nebuvau 
tikras, bet Douksas nėra itin plūdrus. Gal vis dėlto imtuvas 
klydo. Bet, šiaip ar taip, kažko reikėjo imtis, tad vėl įsukau 
į kelią, susimokėjau ir nuvažiavau į vakarus. 

Kelio dalyje, lygiagrečioje su GPS imtuve pažymėta vie- 
ta, į dešinę atsišakojo šalutinis kelias. Tamsoje jis beveik 
buvo nematomas, ypač važiuojant šimto dešimties kilome- 
trų per valandą greičiu. Bet kai pastebėjau jį lėkdamas pro 
šalį, sustojau kelkraštyje ir atbulas grįžau į jį pasižiūrėti. 
Vienos juostos žvyrkelis per išklerusį tiltą vedė tiesiai į 
Evergleido tamsą. Pravažiuojančių mašinų žibintai apšvie- 
tė gal penkiasdešimt metrų kelio, bet nieko ypatinga ten 
nesimatė. Tarp gilių provėžų driekėsi žolės, ūgio sulig ke- 
liais, juosta. Ties tamsos riba įžvelgiau tik kelią gaubiančių 
žemų medžių sąžalyną. 

Man šovė mintis išlipti ir pasidairyti kokių nors pėdsakų, 
bet netrukus supratau, kaip tai būtų kvaila. Nejau maniausi 
esąs Vinetu, patyręs indėnų vedlys? Nemokėjau pasakyti, 
kiek baltųjų žmonių prieš valandą praėjo tuo keliu, vien pa- 
žvelgęs į nulinkusią šakelę. Galbūt uolus, tačiau abejingas 
Deksterio protas bandė apsimesti Šerloku Holmsu, geban- 
čiu pagal ratų vėžes nustatyti, kad keliu praėjo raudonplau- 
kis kairiarankis kuprius, įsikandęs kubietišką cigarą ir neši- 
nas ukulele. Bet kokiu atveju nepastebėčiau jokių pėdsakų. 

Deja, jie arba nuvažiavo šiuo keliu, arba mano darbas šią- 
nakt jau buvo baigtas, o Douksas pribaigtas. 

Kad įsitikinčiau ar bent jau nesijausčiau kaltas, vėl pa- 
skambinau slaptuoju Doukso numeriu. Balsas man perdavė 
tas pačias koordinates ir padėjo ragelį. Kad ir kur jie buvo, 
iš šio purvino tamsaus kelio galo jie nepajudėjo. 

Akivaizdu, kad neturėjau kito pasirinkimo. Pareiga šau- 
kia, tad Deksteriui reikia skubėti. Smarkiai pasukau vairą 
ir pajudėjau keliuku. 

Anot GPS imtuvo, iki to, kas manęs laukė, dar reikė- 
jo nuvažiuoti apie devynis kilometrus. Įjungiau artimąsias 
šviesas ir lėtai važiavau, akylai stebėdamas kelią. Turėjau į 
valias laiko pagalvoti, o tai ne visada į naudą. Galvojau, kas 
manęs laukia kelio gale ir ką darysiu, kai ten nusigausiu. Ir 
nors laikas tam buvo netinkamas, supratau neįsivaizduojąs, 
ką turėčiau daryti, net jei kelio gale surasiu Daktarą Danko. 

- Atvažiuosi manęs pasiimti, — sakė Douksas, ir tai skam- 
bėjo gana patraukliai, kol tamsią naktį nevažiavau į Ever- 
gleidsą, apsiginklavęs nebent bloknotu. O Daktaras Danko, 
atrodo, neturėjo per daug vargo su visais kitais, nepaisant to, 
kad jie buvo kieti, gerai ginkluoti pacientai. Kaip vargšas, 
bejėgis Dorasis Deksteris tikėjosi jį įveikti, jei net Didysis 
Douksas taip mikliai įkliuvo? 

O ką daryčiau, jei jis mane sugautų? Nemaniau, kad iš 
manęs būtų gera vaitojanti bulvė. Nebuvau tikras, ar suge- 
bėčiau išprotėti, nes daugelis šaltinių teigė, kad aš visada 
buvau išprotėjęs. Ar vis tiek palūžčiau ir kliedėdamas nu- 
klysčiau į amžinų dejonių šalį? O gal suprasčiau viską, kas 
man daroma? Aš, brangusis aš, pririštas prie stalo, kritikuo- 
jantis amputavimo techniką. Atsakymas man atskleistų 1a- 
bai daug apie save, tačiau nusprendžiau, kad ne taip jau ir 

noriu jį sužinoti. Vien tik apie tai galvojant man sukilo tikri 
jausmai, tačiau nelabai pageidaujami. 

Mane apniko naktis blogąja prasme. Deksteris, miesto 
vaikas, pratęs prie ryškių šviesų, metančių tamsius šešė- 
lius. Kuo toliau važiavau šiuo keliu, tuo labiau temo, o kuo 
tamsyn, tuo mažiau vilties teikė mano savižudiška kelionė. 
Tokiam žygiui reikėjo būrio kareivių, o ne atsitiktinio teis- 
mo medicinos laboratorijos graužiko. Kuo maniausi esąs? 
Seras Drąsusis Deksteris, risnojantis į pagalbą? Ką galėjau 
tikėtis padaryti? Pagaliau ką apskritai galima buvo daryti, 
nebent melstis? 

Aš, žinoma, nesimeldžiu. Kam toks kaip aš galėtų melstis 
ir kas manęs norėtų klausyti? Ir jei būčiau tuo Kažkuo įti- 
kėjęs, kad ir kas tai būtų, kaip tas Kažkas galėjo susilaikyti 
manęs neišjuokęs ar neįsviedęs mano gerklėn žaibo? Man 
būtų buvę daug ramiau žinant, kad mane lydi aukštesnė ga- 
lia, bet, aišku, pažinojau tik vieną aukštesnę galią. Ir nors ji 
buvo galinga, vikri, gudri ir puikiai mokėjo tyliai slankioti 
naktimis, ar pakaktų Tamsiojo Pakeleivio pagalbos? 

Pagal GPS imtuvą, kai privažiavau prie vartų, buvau už 
trečdalį kilometro nuo seržanto Doukso ar bent jau nuo jo 
mobiliojo telefono. Tokie pat aliumininiai vartai statomi 
galvijų fermose. Tačiau šitoje fermoje augino ne galvijus. 
Ant vartų pakabinta lentelė skelbė: 


BLELOKO ALIGATORIŲ FERMA 
Pašaliniai bus suėsti 


Vieta atrodė labai tinkama aligatorių fermai, bet tai ne- 
reiškia, kad ir aš ten norėjau patekti. Gėda prisipažinti, kad 
pragyvenęs visą gyvenimą Majamyje nedaug teišmaniau 

apie aligatorių fermas. Ar gyvuliai čia nevaržomi ganėsi po 
pažliugusias pievas, ar juos laikė kokiuose nors garduose? 
Tuo metu tai buvo labai svarbus klausimas. Ar aligatoriai 
mato tamsoje? Ir ar dažniausiai jie alkani? Tokie geri klau- 
simai, ir visi į temą. 

Išjungiau šviesas, sustabdžiau mašiną ir išlipau. Staiga 
įsivyravus tylai girdėjau tiksintį variklį, uodų zyzimą ir to- 
lumoje iš mažyčio garsiakalbio sklindančią muziką. Pana- 
šią į kubietišką. Greičiausiai Tito Puentės. 

Daktaras namie. 

Prisiartinau prie vartų. Kitoje pusėje pro seną medinį til- 
tą giraitės link driekėsi tas pats tiesus kelias. Pro šakas skli- 
do šviesa. Mėnesienoje besišildančių aligatorių nemačiau. 

Na ką, Deksteri, atvykom. Ką norėtum šįvakar nuveikti? 
Šiuo metu Ritos sofa skamba gana patraukliai. Ypač jei ly- 
gintum su stoviniavimu naktį laukinėje gamtoje. Kitapus 
vartų laukė serijinis vivisekcijos šalininkas, pulkai išbadė- 
jusių roplių ir mano pagalbos laukiantis vyras, nors ir jis 
norėjo mane užmušti. O šiame kampe, vilkintis tamsius šor- 
tus, Galiūnas Deksteris. 

"Pastaruoju metu labai dažnai savęs klausinėjau, kodėl aš 
visada turiu padėti. Iš tikro. Lendu į pavojų, kad išgelbėčiau 
ne kąkitą, o seržantą Douksą? Atsiprašau? Šis vaizdelis jums 
atrodo normalus? Pavyzdžiui, kad jame nupieštas ir aš? 

Vis dėlto, kad jau čia atsidūriau, reikia viską ir baigti. 
Perlipau per vartus ir nuėjau šviesos link. 

Pamažu grįžo įprastiniai nakties garsai. Bent aš maniau, 
kad jie įprasti čia, laukiniame priešistoriniame miške. Gir- 
dėjau traškėjimą, ūžimą, mūsų draugų — vabzdžių — zvim- 
bimą ir gana gailus klyksmą, kurį, vyliausi, skleidžia ko- 
kia nors pelėda, geriausia būtų mažytė. Krūmuose man iš 

dešinės kažkas subarškėjo ir nutilo. Savo laimei, nepra- 
dėjau nervintis ar bijoti, kaip tai būdinga žmogiškai būty- 
bei, o persijungiau į medžiotojo vaidmenį. Mane supantys 
garsai ir vaizdai sulėtėjo, atrodė, kad pagyvėjo visos mano 
juslės. Tamsa kiek išblyško ir pašviesėjo, mane gaubiančios 
nakties detalės tapo aiškesnės, o iš už mano susikaupimo 
pasigirdo lėtas, šaltas, tylus krizenimas. Vargšas nesupras- 
tas Deksteris pasijuto ne savo vietoje ir bejėgis? Tuomet 
leiskite prie vairo Tamsųjį Pakeleivį. Jis žinos, ką reikia 
daryti, ir padarys. 

Galiausiai kodėl gi ne? Šio kelio gale, už tilto, mūsų 
laukė daktaras Danko. Aš seniai norėjau su juo susitikti, o 
dabar ir susitiksiu. Haris pritartų viskam, ką su juo padary- 
čiau. Net Douksas man leistų pasiimti Danko, gal net už 
tai padėkotų. Mintis, kad šįkart turėjau leidimą, svaigino. 
Net geriau — ji buvo poetiška. Būtų labai teisinga, jei jo 
išgelbėjimas man leistų išsilieti. O aš jį tikrai išgelbėsiu, 
aišku, kad tikrai išgelbėsiu. Vėliau... 

Tačiau pirmiausia. 

Perėjau medinį tiltą. Įpusėjus sugirgždėjo lenta, ir aš aki- 
mirką sustingau. Nakties garsai nepakito, o iš namo gir- 
dėjosi, kaip Tito Puentė sušunka „Aaaaa-Ja!“ ir tęsia savo 
melodiją. Patraukiau tolyn. 

Perėjus tiltą, kelias išplatėjo į stovėjimo aikštelę. Kairėje 
buvo tinklinė tvora, o tiesiai priešais mane — vieno aukšto 
namas, pro kurio langą sklido šviesa. Jis buvo senas ir ap- 
šiuręs, nusilupusiais dažais, tačiau, matyt, daktaras Danko 
išvaizdai skyrė per mažai laiko. Dešinėje, greta kanalo, ty- 
liai kežo pavėsinė, kurios palmių lapų stogo gabalai karojo 
tarsi seni drabužiai. Prie griūvančios į kanalą įsiterpusios 
prieplaukos buvo pririštas propelerinis kateris. 

Įslinkau į medžių eilės metamą šešėlį ir pajutau, kaip 
mano jusles perima plėšrūno instinktai. Atsargiai ėjau kai- 
rėn apie aikštelę palei tinklinę tvorą. Kažkas suurzgė ir 
pūkštelėjo į vandenį, tačiau tai įvyko kitoje tvoros pusėje, 
tad nekreipiau dėmesio ir žengiau toliau. Vairavo Tamsusis 
Pakeleivis ir tokių dalykų nepaisė. 

Tvora baigėsi posūkiu į dešinę, tolyn nuo namo. Už jo 
dar buvo tuščias, ne ilgesnis nei penkiolikos metrų ruožas ir 
paskutinis būrelis medžių. Perėjau prie paskutinio medžio, 
kad geriau įsižiūrėčiau į namą, tačiau man stabtelėjus ir pri- 
glaudus prie kamieno delną virš manęs, šakose, kažkas su- 
traškėjo, suplasnojo ir naktį perskrodė garsus, skardus riks- 
mas. Nes, kad ir kas ten buvo, nukrito pro lapus ant žemės. 

Vis dar rėkdamas tarsi beprotis su trimitu, tas padaras 
atsisuko į mane. Tai buvo didelis paukštis, didesnis nei 
kalakutas, o iš jo šnypštimo ir kaukimo buvo aišku, kad jis 
pyksta. Paukštis žengtelėjo į priekį, pažeme vizgindamas 
milžinišką uodegą, ir aš supratau, kad tai povas. Galbūt 
jam nerūpėjo, kad buvau didesnis ir pavojingesnis. Atrodė, 
jis ketino arba mane sulesti, arba nuvyti šalin, o kadangi 
man reikėjo, kad miaukiantis kauksmas greičiau liautųsi, 
nuolankiai pasitraukiau ir nuskubėjau atgal palei tvorą į 
šešėlius prie tilto. Saugiai įsisukęs į tykią tamsos skraistę, 
atsigręžiau pasižiūrėti į namą. 

Muzika nutilo ir šviesa užgeso. 

Keletą minučių sustingęs stovėjau savo šešėlyje. Nieko 
nevyko, išskyrus tai, kad povas baigė savo klykavimą ir, 
paskutinį kartą man piktai suburbuliavęs, užplasnojo atgal 
į savo medį. Vėl grįžo nakties garsai, ciksėjimas, vabz- 
džių zvimbimas, retkarčiais aligatorių prunkštelėjimas ir 
pūkštelėjimas. Tačiau Tito Puentės nebesigirdėjo. Žinojau, 

kad daktaras Danko stebi ir klausosi taip pat, kaip ir aš, kad 
abu laukiame vienas kito krustelėjimo, bet aš galėjau pa- 
laukti ilgiau. Jis nenumanė, kas ten, tamsoje, ar „Aras“, ar 
„Ąžuoliuko“ choras, o aš žinojau, kad jis tik vienas. Žino- 
jau, kur jis yra, o jis neįsivaizdavo, ar kas nors jo laukia 
ant stogo, o gal jis jau apsuptas. Tad jo ėjimas turėtų būt 
pirmas, o rinktis buvo įmanoma tik iš dviejų variantų. Arba 
pulti, arba... 

Staiga už namo pasigirdo variklio kriokimas, ir man 
nevalingai įsitempus nuo prieplaukos pašoko propelerinė 
valtis. Variklio apsukos pakilo, ir kateris nulėkė kanalu. 
Nepraėjus nė minutei, valtis jau buvo pasukusi už vingio ir 
išnykusi naktyje, o su ja — ir daktaras Danko. 

Dar keletą minučių stovėjau ir žiūrėjau į namą, iš dalies 
dėl to, kad buvau atsargus. Nemačiau, kas nuplaukė kate- 
riu, buvo tikėtina, kad Daktaras vis dar tyko viduje, laukia, 
kas bus. Atvirai sakant, nesinorėjo, kad ir mane užkapotų 
dar koks plėšrus išsipuošęs gaidelis. 

Tačiau, kadangi per tas kelias minutes nieko neįvyko, 
supratau, kad reikia užeiti į namą ir pasižvalgyti po vidų. 
Todėl, iš tolo apėjęs medį, kuriame perėjo blogio paukštė, 
prisiartinau prie namo. 

Viduje buvo tamsu, bet ne tylu. Atsistojęs šalia išklerusių 
tinklinių durų iš aikštelės pusės, iš vidaus girdėjau kažką pa- 
našaus į tylų daužymąsi, o po akimirkos ritmingą inkštimą 
su pakūkčiojimais. Tokių garsų niekas neleistų, jei tūnotų 
mirtinoje pasaloje. Antra vertus, taip skambėtų ko nors 
pririšto prie kėdės mėginimas išsivaduoti. Nejaugi Dakta- 
ras Danko taip greitai paspruko, kad net paliko seržantą 
Douksą? 

Vėl mano sąmonės rūsį užpylė palaiminga pagunda. 
Seržantas Douksas, mano priešas, viduje pririštas prie 
kėdės, supakuotas kaip dovana ir įteiktas man tobuloje 
aplinkoje. Rasčiau įrankių ir priemonių, kokių tik širdis 
geidžia, aplink nė gyvos dvasios, o pabaigęs tiesiog pasa- 
kyčiau: „Deja, nesuspėjau. Pažiūrėkit, ką baisusis Dakta- 
ras Danko padarė vargšui seržantui Douksui.“ Mintis 
svaigino ir, atrodo, ja mėgaudamasis palengvėle lingavau. 

Be abejo, aš tik svajojau, negi galėčiau taip pasielgti. Tik- 
rai, ar galėčiau? Deksteri? Atsipeikėk? Berneli, kodėl tau 
varva seilė? 

Aišku, kad negalėčiau, tik jau ne aš. Dvasinėje pietų 
Floridos dykumoje buvau moralės švyturys. Dažniausiai. 
Pasitempęs, švarus raitas Tamsiuojų Čardžeriu. Seras Kil- 
nusis Deksteris skuba į pagalbą. Na, galbūt į pagalbą. Turiu 
omenyje bendrą vaizdą. Pravėriau tinklines duris ir įžen- 
giau vidun. 

Įėjęs atsargos dėlei iškart prisiglaudžiau prie sienos ir 
pamėginau užčiuopti lempos jungiklį. Radau ten, kur jis 
turėjo būti, ir įjungiau. 

Ši, kaip ir pirmoji Danko nuodėmių irštva, irgi buvo ap- 
statyta negausiai. Pagrindinis akcentas čia taip pat buvo 
stalas kambario centre. Ant sienos kabėjo veidrodis. De- 
šinėje beduris tarpduris vedė į, atrodytų, virtuvę, o kairėje 
uždarytos durys matyt, į miegamąjį ar vonią. Tiesiai prie- 
šais mane — antros tinklinės durys į lauką, turbūt pro jas 
Danko pabėgo. 

Kitapus stalo, dabar dar labiau blaškydamasis, sėdėjo 
kažkas apsirengęs išblukusiu oranžiniu kombinezonu. Bu- 
vo panašus į žmogų net ir žvelgiant iš priešingos kambario 
pusės. 

— Aš čia, prašau, padėkit, padėkit, — kalbėjo jis, o aš, pe- 
rėjęs kambarį, priklaupiau prie jo. 

Jo rankos ir kojos, savaime suprantama, buvo priklijuotos 
lipnia juosta, pagrindiniu kiekvieno savo darbą išmanančio 
siaubūno įrankiu. Pjaudamas juostą, apžiūrinėjau jį klau- 
sydamasis, bet nelabai suprasdamas nuolatinį veblenimą: 
„Ačiū Dievui, prašau, o, Dieve, atrišk mane, drauge, grei- 
čiau, greičiau, dėl Dievo. Jėzau, kur taip ilgai buvai, ačiū, 

Jėzau, žinojau, kad ateisi“ ar kažką panašaus. Galva buvo 
nuskusta plikai, net ir antakiai. Tačiau kampuoto vyriško 
smakro ir randais dabinto veido buvo neįmanoma neatpa- 
žinti. Kailas Čatskis. 

Ar bent jau didžioji jo dalis. 

Kai juosta atsileido ir jam pavyko išsimuistyti į sėdimą 
padėtį, galėjo būti matoma, kad jam trūksta kairės rankos 
iki alkūnės ir dešinės kojos iki kelio. Galūnės buvo aprištos 
švaria balta marle, niekas nesisunkė. Vėlgi labai kruopštus 
darbas, nors nemaniau, kad Čatskis įvertins rūpestingai 
Danko atliktą rankos ir kojos amputaciją. Dar buvo neaišku, 
kiek proto Čatskis neteko, bet jo nuolatinis verkšlenimas 
neteikė vilties, kad jis tučtuojau galėtų sėstis prie keleivi- 
nio lėktuvo šturvalo. 

— O, Dieve, bičiuli, — tarė jis. — Jėzau. Ačiū Dievui, tu 
atėjai, — ir, padėjęs galvą man ant peties, užraudojo. Kadan- 
gi neseniai turėjau panašios patirties, žinojau ką daryti. 
Paplekšnojau jam per nugarą ir tariau: „Na, na.“ Buvo dar 
keisčiau nei su Debora, nes jo rankos stabaras vis daužėsi į 
mane, todėl buvo gerokai sunkiau vaidinti užuojautą. 

Čatskio rauda truko vos keletą akimirkų, tačiau kai jis 
atsitraukė nuo manęs, stengdamasis išsitiesti, mano havajie- 
tiški marškiniai buvo permirkę. Jis smarkiai sušniurkštė, 
nors mano marškiniams tai jau nebepadėjo. 

— Kur Debi? - paklausė jis. 

— Ji susilaužė raktikaulį, - pasakiau. — Ji ligoninėj. 

—O,-—jis ir vėl ilgai gličiai sušniurkštė, kad net nuaidėjo 
jo viduje. Tada skubriai pažvelgė už savęs ir pamėgino atsi- 
stoti. — Geriau nešdinamės. Jis gali sugrįžt. 

Nepagalvojau, kad Danko galėtų sugrįžt, tačiau jis buvo 
teisus. Senas geras plėšrūno triukas — pabėgti ir apsukus ratą 

ko taip ir padarytų, užkluptų porą gana nepavojingų aukų. 

— Na, gerai, - tariau Čatskiui. - Einu apsidairyt. 

Jis iškišo savo ranką, aišku, dešinę, ir įsikibo į mano 
riešą. 

— Prašau, nepalik manęs. 

— Aš labai greit, - pasakiau ir pabandžiau ištraukti riešą. 
Bet jis sugniaužė smarkiau, tai buvo gana netikėta, turint 
omenyje tai, ką teko išgyventi. 

— Prašau, — pakartojo jis. — Bent jau duok savo ginklą. 

— Neturiu ginklo, - pasakiau, ir jo akys gerokai padidėjo. 

— O, Dieve, ką tu sau manai, po velnių? Jėzau, mums 
reikia iš čia nešdintis. — Jis beveik panikavo, atrodė, tuoj 
vėl pravirks. 

— Gerai, — tariau. — Pastatykim tave ant, a, kojos. — Tikė- 
jausi, jis neišgirdo mano miktelėjimo. Nenorėjau pasirody- 
ti nejautrus, tačiau prie tų visų amputacijų reikėjo priderinti 
savo žodyną. Bet Čatskis nieko nepasakė, tik laikė ištiestą 
ranką. Padėjau jam atsistoti, ir jis atsirėmė į stalą. 

— Truputį palauk, patikrinsiu kitus kambarius, — pasa- 
kiau. Jis pažvelgė į mane drėgnomis maldaujančiomis aki- 
mis, tačiau nieko nepasakė, ir aš apibėgau namuką. 

Pagrindiniame kambaryje, kuriame radau Čatskį, dau- 
giau nebuvo nieko, išskyrus Danko darbo įrankius. Jis turė- 
jo gerų pjaustymo instrumentų ir, apsvarstęs moralines pa- 
sekmes, pasiėmiau vieną gražiausių — dailų skalpelį, skirtą 
net ir kiečiausiai mėsai. Be jų, buvo išrikiuotos kelios eilės 
medikamentų, kurių pavadinimai man nedaug tesakė, 
išskyrus kelis buteliukus barbitūratų. Neradau apskritai 
jokių kabliukų — jokių degtukų dėžučių su telefonų nume- 
riais, jokių sąskaitų iš skalbyklų — nieko. 

Virtuvė praktiškai buvo pirmojo namo kopija. Joje stovė- 
jo mažas iškleręs šaldytuvas, kaitlentė, kortų staliukas su 
sudedama kėde, ir viskas. Ant spintelės gulėjo pustuštė 
spurgų dėžė, kurių vieną kimšo labai didelis tarakonas. Jis 
pasižiūrėjo į mane, tarsi būtų pasirengęs su manimi pako- 
voti dėl spurgos, tad palikau ją jam. 

Grįžau į pagrindinį kambarį, kuriame Čatskis vis dar sto- 
vėjo atsirėmęs į stalą. 

— Paskubėk, — tarė jis. — Dėl Dievo meilės, einam. 

— Paskutinis kambarys, — pasakiau. Perėjau kambarį ir 
atidariau duris priešais virtuvę. Kaip ir tikėjausi, ten buvo 
miegamasis. Kampe buvo sulankstomoji lova, o ant lovos — 
krūva drabužių ir mobilusis telefonas. Marškiniai atrodė 
matyti, ir numaniau, kam jie priklausė. Išsitraukiau savo 
mobilųjį ir surinkau seržanto Doukso numerį. Suskambo 
telefonas ant drabužių krūvos. 

— Ką padarysi, - pasakiau. Paspaudžiau išjungimo myg- 
tuką ir grįžau pasiimti Čatskio. 

Jis vis dar buvo ten, kur palikau, nors atrodė, kad būtų 
pabėgęs, jei būtų reikėję. 

— Greičiau, Jėzau Kristau, paskubėk, — pasakė. — Dieve, 
jau beveik jaučiu, kaip jis kvėpuoja man į sprandą. — Jis at- 
gręžė galvą į galines duris, tada į virtuvę, o kai jau tiesiau 
jam rankas, jo akys užkliuvo už veidrodžio ant sienos. 

Kurį laiką paspoksojo į savo atspindį ir susmuko, tarsi 
jam būtų išrovę visus kaulus. 

— Jėzau, - tarė ir vėl užraudojo. — O, Jėzau. 

— Einam, - pasakiau. — Važiuojam iš čia. 

Čatskis susigūžė ir papurtė galvą. 

— Aš negalėjau net pajudėti, tik gulėjau ir klausiausi, ką 
jis daro Frenkui. Jo balsas buvo toks patenkintas: „Ban- 

dysi spėt? Ne? Na, gerai, tada ranka.“ Tuomet pjūklo gar- 
sas ir... 

— Čatski, — tariau. 

— O tada, kai jis pasiguldė mane, pasakė „septynios“ ir 
„bandyk spėt“. O tada... 

Be abejo, visada įdomu pasiklausyti apie kitų metodus, 
tačiau atrodė, kad Čatskis tuoj neteks savo savitvardos 
likučių, ir aš nenorėjau, kad jis apšnirpštų ir kitą mano 
marškinių pusę. Tad priėjau arčiau ir suėmiau už jo gero- 
sios rankos. 

— Čatski. Kelkis. Einam iš čia, - pasakiau. 

Jis pažvelgė į mane, lyg nežinotų, kur yra, iki galo išsi- 
plėtusiomis akimis ir vėl atsisuko į veidrodį. 

— O, Jėzau, — tarė. Tada giliai, karkiančiai įkvėpė ir at- 
sistojo, tarsi išgirdęs trimitą. — Nėra jau taip blogai, — pa- 
sakė. — Aš gyvas. 

— Būtent, — tariau. — O jei jau ir eisim, tai gal tokie ir 
liksim. 

— Taip, — sutiko jis. Ryžtingai nusigręžė nuo veidrodžio 
ir apsikabino mane per pečius savo sveikąja ranka. — Eime. 

Akivaizdu, kad Čatskis neturėjo pernelyg daug patirties 
vaikščioti ant vienos kojos, tačiau, nors ir plūsdamasis, 
klupdamas ir smarkiai remdamasis į mane po kiekvieno 
šuoliuko, jis judėjo į priekį. Net kiek apardytas, jis vis tiek 
buvo didelis vyras, tad man reikėjo gerokai paplušėti. Prie 
pat tilto jis sustojo ir pažiūrėjo pro tinklinę tvorą. 

— Jis ten numetė mano koją, — pasakė, — aligatoriams. 
Man žiūrint. Iškėlė, kad matyčiau, ir numetė, vanduo su- 
kunkuliavo taip, kaip... — girdėjau jo balse kylančią isteriją, 
bet ir pats ją pajutęs nutilo ir beveik griežtai tarė: 

— Gerai. Nešdinamės. 

Nusigavome iki vartų daugiau nenuklysdami į prisimi- 
nimus, o kol atidariau vartus, Čatskis stovėjo atsirėmęs į 
tvoros stulpelį. Tuomet nuvedžiau jį iki keleivio sėdynės, 
atsisėdau prie vairo ir užvedžiau mašiną. Kai įjungiau 
šviesas, Čatskis atsilošė ir užsimerkė. 

— Ačiū, bičiuli, - tarė. — Lieku tau labai skolingas. Ačiū. 

— Nėra už ką, - pasakiau. Apsukau automobilį ir nuva- 
žiavau Aligatorių alėjos link. Pamaniau, kad Čatskis užmi- 
go, tačiau nukakus pusę kelio jis prabilo. 

— Džiaugiuos, kad nebuvo tavo sesers. Būtų pamačiusi 
mane tokį. Tai... Klausyk, man labai reikia susiimti į ran- 
kas, kol... - Jis staiga nutilo ir pusę minutės nešnekėjo. Ty- 
lėdami dardėjome tamsiu keliu. Važiuoti tyloje buvo ma- 
loniau. Susimąsčiau, kur dabar Douksas ir ką jis daro. Ar, 
greičiau, kas buvo daroma jam. Ta proga prisiminiau Rai- 
kerį, kur jis yra ir ar greitai galėsiu jį nusivežti kur kitur. Į 
kokią ramią vietelę, kur galėsiu susikaupti ir ramiai dar- 
buotis. Svarsčiau, kiek galėtų kainuoti Bleloko aligatorių 
fermos nuoma. 

— Turbūt bus geriau, jei jai daugiau nebesirodysiu, — neti- 
kėtai tarė Čatskis, ir man prireikė akimirkos, kad suprasčiau, 
jog jis vis dar kalba apie Deborą. — Ji nebenorės manęs to- 
kio, koks esu, ir man nereikia niekieno užuojautos. 

— Nesijaudink, - pasakiau. — Debora nemoka užjausti. 

— Perduok jai, kad aš sveikas ir grįžau į Vašingtoną, — pa- 
sakė. — Taip bus geriau. 

— Gal tau ir geriau, — tariau. - Bet ji mane užmuš. 

— Tu nesupranti.. 

— Ne, /u nesupranti. Ji man liepė tave parvežti. Ji apsi- 
sprendė, ir aš nedrįsiu jai prieštarauti. Ji labai skaudžiai 
mušasi. 

Jis kiek patylėjo. Tuomet sunkiai atsiduso. 

— Nežinau, ar sugebėsiu, — pasakė. 

— Galiu tave parvežti atgal į fermą, - linksmai tarstelėjau. 

Paskui jis nieko nebesakė, ir aš, įsukęs į Aligatorių alėją, 
apsisukau ir nuvažiavau oranžinės šviesos aura apgaubto 
horizonto — Majamio link. 


26 SKYRIUS 


- 


Tylėdami pasiekėme pirmąsias civilizacijos apraiškas, 
namų spiečius ir prekybos centrus už kelių kilometrų nuo 
greitkelio užkardos. Tuomet Čatskis atsisėdo tiesiau, pa- 
žvelgė į šviesas ir pastatus. 

— Man reikia paskambinti, - pasakė. 

— Gali skambinti iš mano telefono, sumokėsi už skam- 
butį, - leidau. 

— Man reikia paskambinti antžemine linija, — tarė jis. — Iš 
taksofono. 

— Tu atsilikęs nuo technologijų, — pasakiau. — Taksofoną 
bus sunku rasti. Niekas jais nebesinaudoja. 

— Pasuk į šitą išvažiavimą, — tarė jis ir, nors taip tikrai ne- 
artėjo mano užtarnauto poilsio valanda, nuvažiavau į apati- 
nį kelią. Už pusantro kilometro suradome mažą parduotu- 
vėlę, prie kurios šalia durų dar buvo priskretęs taksofonas. 
Padėjau Čatskui nušokuoti iki telefono, ir jis, atsirėmęs į 
gaubtą, pakėlė ragelį. Pažvelgė į mane ir pasakė: 

— Palauk ten. — Tai skambėjo gana įsakmiai iš žmogaus, 
negalinčio savarankiškai vaikščioti, tačiau grįžau prie savo 
mašinos ir, kol Čatskis plepėjo, sėdėjau ant kapoto. 

Į stovėjimo vietą šalia manęs įpuškavo prieštvaninis 
biuikas. Iš jo išlipo gaujelė žemų, tamsaus gymio vyrų pur- 
vinais drabužiais ir nuėjo į parduotuvę. Jie įsispoksojo į 
ant vienos kojos stovintį Čatskį, plika galva, tačiau buvo 
pakankamai mandagūs, kad nieko nesakytų. Jie užėjo vi- 

dun ir, kai jiems įkandin užsitrenkė stiklinės durys, pajutau 
mane prislėgusį dienos svorį. Buvau pavargęs, kaklo rau- 
menys įsitempę, ir man nepavyko nieko nužudyti. Buvau 
labai paniuręs, norėjau važiuoti namo ir kristi į lovą. 

Svarsčiau, kur daktaras Danko nusitempė Douksą. Tai ne- 
buvo itin svarbu, tačiau šiaip smalsu. Bet mąstydamas apie 
tai, kad jis jį tikrai kažkur nusitempė ir netrukus ims neati- 
taisomai keisti seržantą Douksą, supratau, kad pagaliau su- 
laukiau gerų naujienų, kurių nebuvau girdėjęs jau seniai, tad 
pajutau mane apgaubiančią malonią šilumą. Tapau laisvas. 
Douksas dingo. Po gabalėlį jis nyko iš mano gyvenimo ir 
vadavo mane iš vergystės Ritos sofai. Vėl galėjau gyventi. 

— Ei, bičiuli, - šūktelėjo Čatskis. Jis pamojo savo kairio- 
sios rankos stabaru, tad atsistojau ir nuėjau prie jo. — Ge- 
rai, — tarė jis. — Važiuojam toliau. 

— Aišku, — pasakiau. — Kur važiuojam? 

Jis pažvelgė į tolį, ir aš pastebėjau, kaip įsitempė jo žan- 
dikaulio raumenys. Stovėjimo aikštelės žibintai apšvietė 
jo kombinezoną ir nutvieskė galvą. Įstabu, kaip pasikeičia 
veidas nuskutus antakius. Atrodo kiek keistai, kaip persona- 
žai mažo biudžeto mokslinės fantastikos filmuose, tad nors 
Čatskis, žvelgdamas į horizontą sukandęs dantis, ir turėjo 
atrodyti kietas ir ryžtingas, tačiau buvo panašesnis į kraują 
stingdantį karį iš „Žvaigždžių tako“ visatos. Jis tepasakė: 

— Parvežk mane į viešbutį, bičiuli. Turiu darbo. 

— O į ligoninę? — paklausiau, nes nemaniau, kad jis ga- 
lėtų išsidrožti lazdą iš kieto kukmedžio ir šlubuoti savo ke- 
liais. Tačiau jis papurtė galvą. 

— Man viskas gerai, — tarė. — Susitvarkysiu. 

Iškalbingai pažvelgiau į du marlės lopus, kur buvo jo 
ranka ir koja, ir pakėliau antakį. Šiaip ar taip, žaizdos dar 

neužgijusios, nes buvo sutvarstytos, ir Čatskis turėjo jaus- 
tis kiek silpnokai. 

Jis pasižiūrėjo į savo stabarus, ir akimirką pasirodė su- 
bliuškęs ir truputį sumažėjęs. 

— Man viskas bus gerai, — pakartojo jis ir šiek tiek pasi- 
tempė. - Judam. , 

Atrodė toks pavargęs, kad nedrįsau sakyti nieko kita, iš- 
skyrus „Gerai.“ 

Jis vėl, remdamasis į mano petį, nušokavo iki keleivio 
durelių. Kai sodinau jį į mašiną, išėjo senojo biuiko keleivių 
būrys, nešinas alumi ir traškučiais. Vairuotojas šyptelėjo ir 
linktelėjo man. Aš jam irgi šyptelėjau ir uždariau duris. 

- Crocodilios's, — tariau, linktelėdamas į Čatskį. 

— A, -atsakė vairuotojas. - Lo siento"?. - Jis atsisėdo prie 
savo mašinos vairo, 0 aš nuėjau sėsti į savąją. 

Kone visą kelią Čatskis tylėjo. Tačiau beveik privažia- 
vus viaduką į 95-ąjį greitkelį jis ėmė siaubingai drebėti. 

— O šūdas, — tarė. Pažvelgiau į jį. - Vaistai, —- pasakė. — 
Silpsta. 

Jis pradėjo kalenti dantimis, todėl juos sukando. Šaižiai 
kvėpavo, ir ant jo pliko veido pasirodė prakaitas. 

— Gal vis dėlto norėtum į ligoninę? — paklausiau. 

— Turi išgerti? — paklausė jis, kaip man pasirodė, gana 
kategoriškai keisdamas temą. 

— Atrodo, ant galinės sėdynės yra butelis vandens, — 
paslaugiai atsakiau. 

— Išgerti, - pakartojo jis. — Degtinės ar viskio. 

— Paprastai mašinoje nesivežioju. 


'8 Krokodilai (isp.) 
P Užjaučiu (isp.) 

— Šūdas. Vežk mane į viešbutį. 

Taip ir padariau. Tik dėl Čatskiui žinomų priežasčių jis 
buvo apsistojęs ,„„Mjutini“ viešbutyje Kokonat Grouve. 
Tai buvo pirmasis prabangus daugiaaukštis viešbutis šiose 
apylinkėse, kadaise jame apsistodavo modeliai, režisieriai, 
narkotikų prekeiviai, kitos įžymybės. Jis ir išliko toks pat 
puikus, tačiau neteko savo išskirtinumo, kai kaimišką Ko- 
konat Grouvą užstatė prabangiais daugiaaukščiais. Matyt, 
Čatskis jį žinojo nuo šlovės dienų ir apsistojo iš nostalgi- 
jos. Į vyro, nešiojusio žiedą ant mažojo pirštelio, nostalgiją 
derėtų žiūrėti įtariai. 

Nusileidome nuo 95-ojo į Diksio greitkelį ir, įsukę į Ju- 
niti gatvę, nuvažiavome į Beišoro rajoną. Mjutini stūksojo 
tolėliau iš dešinės, ir aš sustojau tiesiai prie durų. 

— Išleisk mane čia, — pasakė Čatskis. 

Pasižiūrėjau į jį. Ko gero, vaistai sužalojo jo smegenis. 

— Nenori, kad padėčiau nueiti iki kambario? 

— Susitvarkysiu, — tarė jis. Gal tai buvo jo naujoji mantra, 
tačiau nuo to jis neatrodė geriau. Jis smarkiai prakaitavo, 
ir aš neįsivaizdavau, kaip, jo manymu, jis nusigausiąs iki 
savo kambario. Tačiau aš ne iš tų, kurie braunasi su nepa- 
geidaujama pagalba, tad tiesiog pasakiau: 

— Na, gerai, — ir stebėjau, kaip atsidaręs dureles jis lipa 
lauk. Jis laikėsi už mašinos stogo ir minutėlę netvirtai 
pastovėjo ant savo kojos, kol jį linguojantį pamatė vyresny- 
sis liokajus. Liokajus susiraukė išvydęs pamėklę oranžiniu 
kombinezonu ir tviskančia galva. 

— Ei, Beni, - tarė Čatskis. - Padėk man, bičiuli. 

— Pone Čatski? — pasakė jis dvejodamas ir, pastebėjęs 
trūkstamas galūnes, išsižiojo. — O, Dieve, - tarė jis. Jis tris- 
kart suplojo rankomis, ir išbėgo patarnautojas. 

Iš tikrųjų, kai esi nereikalingas, nieko geresnio negali pa- 
daryti, kaip tik pasišalinti, tai aš ir padariau. Nuvažiuodamas 
dar pamačiau, kaip Čatskis remiasi į liokajų, o patarnauto- 
jas pro priekines viešbučio duris jų link stumia invalido 
vežimėlį. 

Man riedant Pagrindiniu greitkeliu namo, dar kiek truko 
iki vidurnakčio — sunku patikėti, turint omeny visus nak- 
ties įvykius. Atrodė, kad Vinco vakarėlis buvo prieš kelias 
savaites, bet greičiausiai jis dar net nebuvo išjungęs savo 
punšo fontanėlio. Savo kankinimu striptizo šokėjomis ir 
Čatskio išvadavimu iš aligatorių fermos užsitarnavau nak- 
ties miegą, bet, turiu pripažint, galvojau ne tik apie tai, kaip 
įšliaušiu lovon ir užsiklosiu galvą antklode. 

Tačiau, žinoma, nedorėliai ramybės neturės, o aš toks ir 
esu. Sukant kairėn į Daglaso gatvę, suskambo mano mo- 
bilusis. Man skambina labai retai, ypač tokį vėlyvą metą. 
Žvilgtelėjau į telefoną - skambino Debora. 

— Sveika, brangi sese. 

— Šikniau, sakei, kad paskambinsi! — prakalbo ji. 

— Pamaniau, kad per vėlu, - tariau. 

— Tu manai, kad aš galėjau užmigt? — surėkė ji taip garsiai, 
kad aplinkiniams vairuotojams suskaudo ausis. — Kas atsitiko? 

— Parvežiau Čatskį, — pasakiau. — Bet daktaras Danko 
pabėgo. Su Douksu. 

— Kur jis? 

— Nežinau, Debe, jis pabėgo propelerine valtimi ir... 

— Kailas, asile. Kur Kailas? Ar jis sveikas? 

— Išleidau jį prie „„Mjutini“. Jis, na... Jis beveik sveikas, — 
pasakiau. 

— Ką tai, po velnių, reiškia?! — ji suklykė man, ir turėjau 
prisidėti telefoną prie kitos ausies. 

— Debora, jis pasveiks. Jis tik... jis neteko pusės kairės 
rankos ir pusės dešinės kojos. Ir visų plaukų, — pasakiau. 
Kelias sekundes ji tylėjo. 

— Atvežk man drabužių, — pagaliau tarė ji. 

— Jis labai abejoja, Debe. Nemanau, kad jis nori... 

— Drabužių, Deksteri. Dabar, — pasakė ji ir padėjo ragelį. 

Kaip jau sakiau, nedorėliai ramybės neturės. Gailiai at- 
sidusau dėl tokios neteisybės, tačiau paklusau. Jau buvau 
netoli savo buto, kur ji buvo palikusi savo daiktų. Tad aš 
įlėkiau vidun ir, nors stabtėlėjau ilgesingai pasižiūrėti į 
savo lovą, surinkau jos drabužius ir išvažiavau į ligoninę. 

Kai įėjau į palatą, Debora sėdėjo ant lovos krašto ir ner- 
vingai trypė pėdomis. Ji laikė savo ligoninės chalato skver- 
nus ranka, išlindusia iš įtvaro, o kita gniaužė ginklą ir ženk- 
lelį. Buvo panaši į keršto angelą po avarijos. 

— Jėzau Kristau, — tarė, — kur taip ilgai buvai, po velnių? 
Padėk man apsirengt. — Ji nusimetė savo chalatą ir atsistojo. 
Per galvą jai užvilkau marškinėlius, sunkiai užtempdamas 
ant įtvaro. Ką tik buvome per vargą užmovę jai marškinėlius, 
kai į palatą įskubėjo drūta moteris su seselės uniforma. 

— Ką jūs darot? — pasakė ji su ryškiu bahamietišku ak- 
centų. 

— Mes išeinam, — tarė Debora. 

— Grįžkit į lovą arba pakviesiu gydytoją, — pasakė seselė. 

— Pakvieskit, — tarė Debora, kišdama koją į kelnes. 

— Niekur neisit, —- pasakė seselė. — Grįžkit į lovą. 

Debora parodė savo ženklelį. 

— Skubu į gelbėjimo operaciją, — pasakė ji. — Jei man truk- 
dysit, turiu teisę jus sulaikyt už trukdymą teisėsaugos darbui. 

Seselė norėjo atsakyti kažką labai griežta, tačiau tik 
išsižiojo, pažiūrėjo į ženklelį, tada į Deborą ir persigalvojo. 

— Turėsiu pranešti gydytojui, — tarė. 

— Darykit, ką norit, — atsiliepė Debora. - Deksteri, padėk 
man užsisegt kelnes. 

Seselė dar kelias sekundes nepritariamai žiūrėjo ir nusi- 
sukusi nuskubėjo koridoriumi. 

— Bet, Debe, - tariau. —- Trukdymas teisėsaugos darbui? 

— Einam, - tarė ji ir nužygiavo pro duris. Uoliai nusekiau 
įkandin. 

Važiuojant „„Mjutini“ viešbučio link, Debora tai pyko, tai 
nervinosi. Ji kramtė lūpą ir retkarčiais purkštavo, kad pa- 
skubėčiau, o kai priartėjome prie viešbučio, nutilo. Galiau- 
siai pažvelgė pro langą ir tarė: 

— Kaip jis atrodo, Deksteri? Labai prastai? 

— Labai baisi šukuosena, Debe. Jis atrodo labai keistai. 
Bet visa kita... Atrodo, jis jau įprato. Jis tik nenori, kad jo 
Jis man taip sakė, — tariau jai. — Jis norėjo grįžti į Vašing- 
toną, užuot klausęsis tavo paguodos. 

— Jis nenori tapt našta, — pasakė ji. — Aš jį pažįstu. — Ji 
vėl atsigręžė į langą. — Net neįsivaizduoju, ką jis patyrė. 
Tokiam vyrui kaip Kailas gulėti bejėgiam kaip... — Ji lėtai 
papurtė galvą, ir skruostu nuriedėjo ašara. 

Tiesą sakant, aš puikiai įsivaizdavau, ką jis patyrė, aš 
tai jau buvau daręs daug kartų. Man buvo daug sunkiau 
suprasti naująją Deboros pusę. Ji yra verkusi per mamos ir 
tėvo laidotuves, tačiau, kiek žinau, nuo to laiko — niekada. 
O štai dabar ji praktiškai tvindė mašiną dėl susižavėjimo 
tipu, kurį laikiau iš dalies mulkiu, todėl racionalus žmogus 
būtų vietoj jo susiradęs ką nors kitą su visomis galūnėmis. 
Tačiau atrodė, kad nepataisomai sugadintas Čatskis Deborai 
rūpėjo dar labiau. Nejaugi tai meilė? Įsimylėjusi Debora? 

Nemaniau, kad tai įmanoma. Be abejo, žinojau, kad teoriš- 
kai ji tam pajėgi, tačiau juk, šiaip ar taip, ji buvo mano sesuo. 

Tokie svarstymai buvo beprasmiški. Aš nieko nesupran- 
tu apie meilę ir niekada nesuprasiu. Man tai neatrodė dide- 
lis praradimas, nors dėl to ir sunkiau suprasti populiariąją 
muziką. 

Kadangi daugiau apie tai negalėjau nieko pasakyti, pa- 
keičiau temą. 

— Gal man paskambinti kapitonui Metjusui ir pranešti, 
kad dingo Douksas? - paklausiau. 

Debora piršto galu nusišluostė nuo skruosto ašarą ir 
papurtė galvą: 

— Tegul sprendžia Kailas. 

— Suprantu, bet, Debora, po tokių įvykių... 

Ji smogė kumščiu sau į koją, tai buvo beprasmiška, nors 
ir skausminga. 

— Po velnių, Deksteri, negaliu jo prarast! 

Retkarčiais, man atrodo, girdžiu tik vieną stereo garso 
takelį, o būtent tada taip ir buvo. Nenutuokiau, kas... na, 
atvirai kalbant, net nenutuokiau, ką turėčiau nutuokti. Ką 
ji turėjo omeny? Kaip tai siejosi su mano žodžiais ir kodėl 
ji taip aršiai reagavo? Ir kodėl tiek daug apkūnių moterų 
mano, kad joms tinka marškinėliai iki bambos? 

Turbūt mano pasimetimas atsispindėjo mano veide, nes 
Debora atgniaužė kumštį ir giliai įkvėpė. 

— Kailui būtina išlaikyt koncentraciją, nenumest darbo. 
Jis privalo išlaikyt savo viršenybę, antraip tai jį pribaigs. “ 

— Iš kur tau žinot? 

Ji papurtė galvą. 

— Jis visada buvo geriausias savo srity. Tai jo visa... jis toks 
yra. Jei jis ims galvoti apie tai, ką jam padarė Danko... — Ji 

prikando lūpą, ir jos skruostu nuvarvėjo dar viena ašara. — 
Jis privalo išlikt savimi, Deksteri. Antraip aš jo neteksiu. 

— Gerai, - tariau. 

-- Negaliu jo prarast, Deksteri, — pakartojo ji. 

Prie Mjutini durų budėjo kitas liokajus, tačiau, atrodo, 
jis atpažino Deborą ir tik linktelėjo laikydamas mums pra- 
vertas duris. Mes tyliai nuėjome prie lifto ir pakilome į 
dvyliktą aukštą. 

Visą gyvenimą pragyvenau Kokonat Grouve, tad iš gausių 
laikraščių straipsnių puikiai žinojau, kad Čatskio kambarys 
įrengtas anglišku kolonijiniu stiliumi. Niekada nesupratau, 
kodėl viešbutis nusprendė, kad angliškas kolonijinis stilius 
geriausiai atspindi Kokonat Grouvo atmosferą, nors, kiek 
žinojau, anglai čia niekada neturėjo savo kolonijos. Todėl 
visas viešbutis buvo įrengtas anglišku kolonijiniu stiliu- 
mi. Tačiau man sunku patikėti, kad interjero dizaineris ar 
anglų kolonistai kada nors būtų įsivaizdavę apartamentų, į 
kuriuos mane nuvedė Debora, karališko dydžio lovoje išsi- 
drėbusį Čatskį. 

Jo plaukai nesuspėjo ataugti per pastarąją valandą, ta- 
čiau jis bent iškeitė savo oranžinį kombinezoną į baltą kil- 
pinį chalatą ir nusiskutęs, drebantis, gausiai prakaituojantis 
tysojo lovos viduryje su šalia gulinčiu pusiau nugertu Skyy 
degtinės buteliu. Debora net nestabtelėjo tarpdury. Ji puolė 
tiesiai prie lovos, atsisėdo greta jo ir paėmė jo vienintelį 
delną į savo vienintelį delną. Meilė griuvėsiuose. 

— Deb1? — tarė jis virpančiu senio balsu. 

— Aš jau čia, — pasakė ji. - Miegok. 

— Turbūt nesu toks kietas, koks maniau, kad esu, - pasakė jis. 

— Miegok, — tarė ji, laikydama jo delną ir taisydamasi šalia. 

Taip juos ir palikau. 

Kitą dieną miegojau ilgai. Juk buvau nusipelnęs poilsio. 
Ir nors atvykau į darbą dešimtą, pasirodžiau pirma Vinco, 
Kamilos ar Anchelio ne-giminės, kurie, matyt, pranešė, 
kad mirtinai apsirgo. Praėjus valandai ir keturiasdešimt 
penkioms minutėms, pagaliau pasirodė Vincas, kiek paža- 
liavęs ir labai pasenęs. 

— Vincai! — tariau labai džiaugsmingai, o jis krūptelėjo ir 
užsimerkęs atsirėmė į sieną. — Noriu padėkoti už įspūdingą 
vakarėlį. 

— Dėkok tyliai, - sukrankė. 

— Ačiū, — sušnabždėjau. 

— Nėra už ką, — atšnabždėjo jis ir atsargiai nulingavo 
savo gardelio link. 

Diena buvo neįprastai rami, turiu omeny, kad ne tik nebu- 
vo naujų bylų, bet ir tyrimų laboratorijoje buvo tylu kaip 
kape, tik kartkarčiais užklysdavo aimanuojanti žalsva vėlė. 
Laimei, darbo irgi buvo labai mažai. Iki penkių susitvar- 
kiau užmestus popierius ir susirūšiavau pieštukus. Per pi- 
etus paskambino Rita kviesti vakarienės. Manau, ji norėjo 
patikrinti, ar manęs nepagrobė kokia striptizo šokėja, tad 
sutikau užsukti po darbo. Iš Debės žinių nebuvo, tačiau ir 
nereikėjo. Buvau tikras, kad ji su Čatskiu jo apartamen- 
tuose. Man buvo kiek neramu, kad Daktaras Danko žinojo, 
kur jie apsistoję, ir gali grįžti prie nebaigto projekto. Kita 

vertus, jis dabar žaidė su seržantų Douksu, o tai jį turėtų 
užimti kelias mielas dieneles. 

Vis dėlto, atsargos dėlei, paskambinau Deborai į mobilų- 
ji. Ji pakėlė po ketvirto signalo. 

— Ką, - tarė. 

— Nepamiršai, kad pirmąkart daktaras Danko ten įsisuko 
be jokio vargo, — pasakiau. 

— Pirmą kartą čia nebuvo manęs, — pasakė ji. Jos žodžiai 
nuskambėjo taip piktai, kad net išsigandau, jog ji nenušautų 
kambarinės. 

— Tai gerai, — tariau. — Nežiopsok. 

— Nesijaudink, — pasakė ji. Fone girdėjau Čatskį irzliai 
kažką subambant, ir Debora tarė: 

— Man reikia eiti. Paskambinsiu vėliau. — Ji padėjo ragelį. 

Kai judėjau pietų kryptimi Ritos namų link, vakariniai 
kamščiai buvo pačiam įkaršty, o kai prieky manęs užlindo 
raudonveidis vyras su pikapu ir parodė man vidurinį pirštą, 
pajutau, kad linksmai niūniuoju. Ne tik dėl įprastinio jauku- 
mo, kuriuo mane apsupa žmogžudiški Majamio vairuotojai. 
Jutau, kad nuo mano pečių nusirito sunki našta. Tikrai kad 
nusirito. Kitapus Ritos namų manęs nebelauks kaštoninis 
taurusas. Galėjau grįžti į savo butą be priskretusio šešėlio. 
O svarbiausia, galėjau išeiti papramogauti su Tamsiuoju 
Pakeleiviu, vienu du atsigriebti už įžūliai pavogtą laiką. 
Seržantas Douksas dingo iš mano gyvenimo, o turbūt ne- 
trukus ir iš savo gyvenimo. 

Net svaigau riedėdamas pietiniu Diksio keliu ir sukdamas 
į Ritos kiemą. Buvau laisvas, laisvas ir nuo įsipareigojimų, 
nes buvoaišku, jog Čatskis ir Debora kurį laiką bus kartu, kol 
pasveiks. O dėl Daktaro Danko... tiesa, man kirbėjo noras 
su juo susitikti, net ir dabar skirčiau jam keletą akimirkų iš 

savo socialinės dienotvarkės, kad su juo susibėgčiau. Ta- 
čiau buvau įsitikinęs, kad paslaptinga Čatskio organizacija 
Vašingtone ką nors atsiųs su juo susidoroti, ir jie tikrai ne- 
norės, kad trinčiausi aplink ir patarinėčiau. Kadangi tai 
nebegrėsė, o Douksas irgi nebesimaišė po kojomis, grįžau 
prie pagrindinio plano — padėti Raikeriui užbaigti savo kar- 
jerą. Jei kam ir teks spręsti daktaro Danko klausimą, tai 
tikrai ne Džiugiajam Bedarbiui Deksteriui. 

Buvau toks laimingas, kad net pabučiavau Ritą, kai ji 
atidarė duris, nors ir niekas nežiūrėjo. O po vakarienės, 
kol Rita tvarkė stalą, aš vėl išėjau į galinį kiemą paspardyti 
skardinės su gatvės vaikais. Tačiau šįkart žaidimas buvo 
ypatingas, nes mūsų bendra paslaptis su Estora ir Kodžių 
žaidimą kiek paaštrino. Buvo beveik smagu stebėti, kaip 
jie tyko kitų vaikų —- mano mažieji plėšrūnai treniravosi. 

Deja, po pusvalandžio tykojimo ir šokinėjimo mus nu- 
rungė dar slaptesni plėšrūnai — uodai, keli milijardai išba- 
dėjusių šlykščių mažyčių vampyrų. Nusilpę nuo nukrau- 
javimo, mes su Kodžiu ir Estora įsvirduliavome į namą ir 
grįžome prie stalo. 

— Aš pirma, — pareiškė Estora. — Vis vien mano eilė. 

— Mano, - susiraukė Kodis. 

— Nea. Aš jau vis tiek sugalvojau, — pasakė ji. - Penkios 
raidės. 

—(C, - tarė Kodis. 

— Ne! Galva! Cha! — triumfuodama sušuko ji ir nupiešė 
mažą apvalią galvą. 

— Reikia pradėti nuo balsių, - pasakiau Kodžiui. 

— Ką, - tyliai tarė jis. 

— A, E, I, O, U ir kartais Y, - pasakė ji Kodžiui. — Visi 
tai Žino. 

— Yra raidė E? - paklausiau, ir jos burės truputį nusileido. 

— Taip, — niūriai tarė Estora ir vidury tuščios eilutės užra- 
šė raidę E. 

— Cha, - tarė Kodis. 

Žaidėme beveik valandą, kol jiems atėjo metas eiti gultis. 
Mano stebuklingas vakaras nepastebimai prabėgo ir vėl 
atsidūriau ant sofos šalia Ritos. Tačiau šįkart, nebevaržomas 
įkyraus seklio, galėjau be vargo išsivaduoti iš jos čiuptuvų 
ir traukti namo į savo mažąją lovą, gražiai atsiprašęs dėl 
nuovargio po Vinco vakarėlio ir rytoj laukiančios sunkios 
darbo dienos. Išėjau į naktį vienas, tik su savo aidu, šešė- 
liu ir savimi. Iki pilnaties dar buvo dvi naktys, ir šįsyk pa- 
sistengsiu, kad ji būtų verta mano kantrybės. Šią pilnatį 
praleisiu ne su Milerio lengvuoju alumi, o su Raikeriu fo- 
toateljė. Už dviejų naktų pagaliau paleisiu Pakeleivį, tapsiu 
savimi ir nušveisiu prakaituotą Didžiai Atsidavusio Deks- 
terio kostiumą į šiukšliadėžę. 

Žinoma, pirmiausia privalėjau gauti įrodymų, tačiau 
kažkodėl buvau įsitikinęs, kad man pavyks. Juk turėjau 
tam visą dieną, be to, kai dirbu išvien su Tamsiuoju Pake- 
leiviu, viskas savaime susidėlioja į savo vietas. 

Kupinas džiaugsmingų minčių apie tamsiuosius malonu- 
mus, parvažiavau į savo jaukųjį butą ir įsiropščiau į lovą 
kietam, besapniam doruolio miegui. 

Kitą rytą buvau vis dar agresyviai pakilios nuotaikos. 
Pakeliui į darbą užsukęs spurgų, pasidaviau pagundai ir 
nusipirkau visą tuziną, tarp jų ir keletą įdarytų kremu su 
šokoladiniu glajumi — ekstravagantiškas gestas, kurį įverti- 
no ir pagaliau pasveikęs Vincas. 

— Oho, — tarė jis pakėlęs antakius. — Didingas grobis, o 
puikusis medžiokli. 

— Miško dievai mums buvo palankūs, — pasakiau. - Su 
kremu ar su aviečių džemu? 

— Aišku, su kremu. 

Diena prabėgo greitai, teko tik kartą nuvažiuoti į žmog- 
žudystės vietą, į kasdienį pasišvaistymą sodininko įran- 
kiais. Darbavosi visiškas pradinukas: tas idiotas mėgino 
pasinaudoti elektrinėmis gyvatvorių žirklėmis, bet taip tik 
pridarė daugiau vargo man, ir žmoną pribaigė genėjimo 
žirklėmis. Baisus jovalas, taip jam ir reikia, kad įkliuvo oro 
uoste. Tinkamai sukapoti kūną svarbiausia reikia švariai, 
bent aš tai nuolat kartoju. Be jokių kraujo klanų ir mėsos 
gabalų ant sienų. Žema klasė. 

Susitvarkęs įvykio vietoje, dar spėjau grįžti į savo irštve- 
lę laboratorijoje ir palikti ant stalo užrašus. Juos surinksiu 
ir suvesiu į ataskaitą pirmadienį, nėra kur skubėt. Nei žudi- 
kas, nei auka niekur nebepabėgs. 

Taigi, išėjęs pro duris į stovėjimo aikštelę ir įsėdęs į ma- 
šiną, galėjau važiuoti, kur tik norėjau. Manęs nesekė, ne- 
girdė alumi ir nevertė daryti to, ko paprastai vengiu. Niekas 
neprašomas nešvietė į Deksterio šešėlius. Vėl galėjau būti 
savimi, Laisvuoju Deksteriu — ši mintis mane svaigino la- 
biau nei Ritos alus ir užuojauta. Kiek per ilgai laukiau, kol 
vėl taip pasijusiu, ir prisiekiau sau, kad nuo šiol tai daug 
labiau branginsiu. 

Ant Daglaso ir Grand gatvės kampo degė automobilis, ir 
prie jo buvo susirinkusi nedidelė, bet gyva smalsuolių mi- 
nia. Prijausdamas jos pakiliai nuotaikai, prasibroviau pro 
pagalbos tarnybų automobilius ir nuvažiavau namo. 

Namuose užsisakiau picą ir kruopščiai susirašiau su Rai- 
keriu susijusius darbus: kur ieškoti įkalčių, ko pakaktų — be 
abejo, raudoni kaubojiški batai pradžiai būtų gera pradžia. 

Buvau beveik įsitikinęs jo kaltumu; plėšrūs pedofilai dažnai 
derina darbą su malonumais, o vaikų fotografija — puikus to 
pavyzdys. Tačiau „beveik įsitikinęs“ nieko negarantuoja. 
Tad sudėsčiau savo mintis į tvarkingą bylą, žinoma, nie- 
ko per daug inkriminuojančio, be to, prieš pasirodymą ją 
kruopščiai sunaikinčiau. Pirmadienio rytą nebūtų nė kvapo 
mano triūso, išskyrus naują stikliuką dėžutėje ant lentynos. 
Taip planuojant ir valgant didelę picą su ančiuviais valanda 
prabėgo labai smagiai, o tada priešpilniam mėnuliui ėmus 
murmėti pro mano langą, sukrutau. Pajutau, kaip lediniai 
mėnulio pirštai glosto mane, kutena stuburą, kviečia į naktį 
pratampyti taip ilgai snaudusius plėšrūno raumenis. 

Kodėl gi ne? Niekam nepakenksiu, jei išslysiu į krize- 
nantį vakarą ir šiek tiek pašniukštinėsiu. Pasekti, nemato- 
mam stebėti, sėlinti Raikerio žygių takais ir uosti vėją bus 
ne tik smagu, bet ir apdairu. Demoniškasis Žvalgas Deks- 
teris privalo Būti Pasirengęs. Be to, buvo penktadienio va- 
karas. Tikėtina, kad Raikeris ruošiasi išvykti iš namų pa- 
sižmonėti, pavyzdžiui, į žaislų parduotuvę. Jei jo nebūtų 
namie, galėčiau įsmukti vidun apsidairyti. 

Taigi apsirengiau savo geriausius tamsius naktinio me- 
džiotojo drabužius ir nuvažiavau keliu į Pagrindinį greitke- 
lį per Grouvą į Taigerteil gatvę iki kuklaus Raikerio namo. 
Jis gyveno nedidelių blokinių namų rajone, o jo namas 
niekuo nesiskyrė nuo visų kitų, atsiskyręs nuo pagrindinės 
gatvės tik trumpu įvažiavimu. Ten stovėjo ir jo mašina, ne- 
didelė raudona kia, kuri suteikė man vilties. Raudona kaip 
tie batai — tai jo spalva, vadinasi, buvau teisingame kelyje. 

Dukart pravažiavau pro namą. Važiuojant antrąkart, jo 
automobilyje užsidegė salono šviesa, ir, kai jis sėdosi vi- 
dun, dar spėjau pastebėti jo veidą. Nelabai įspūdingas vei- 

das: siauras, beveik be smakro, paslėptas po kirpčiukais ir 
akiniais stambiais rėmeliais. Nepamačiau, kuo jis avėjo, 
tačiau sprendžiant iš viso kito, galėtų avėti kaubojiškus ba- 
tus, kad atrodytų aukštesnis. Jis įsėdo į mašiną, uždarė du- 
reles, ir aš pravažiavęs apsukau apie kvartalą. 

Kai grįžau, jo jau nebebuvo. Sustojau už kelių kvartalų 
siauroje gatvelėje, pėsčiomis grįžau atgal ir eidamas lėtai 
įlindau į savo naktinį apdarą. Kaimynų name nedegė švie- 
sos, tad kirtau tiesiai per kiemą. Už Raikerio namo stovėjo 
mažas svečių namelis, Tamsusis Pakeleivis man sušnabž- 
dėjo į vidinę ausį „Studija“. Išties tai buvo ideali vieta foto- 
grafo studijai, o studija — pati tinkamiausia vieta ieškoti in- 
kriminuojančių nuotraukų. Kadangi Pakeleivis retai klysta 
dėl tokių dalykų, atsirakinau spyną ir užėjau į vidų. 

Langai buvo užkalti iš vidaus, bet pro duris sklindan- 
čioje šviesoje matėsi įrangos kontūrai. Pakeleivis neklydo. 
Uždariau duris ir įjungiau šviesą. Kambarį užliejo tamsiai 
raudona šviesa, kurios pakako apsidairyti apie kambarį. 
Prie mažos plovyklės buvo įprastinių lovelių ir butelių su 
chemikalais, o jiems iš kairės — labai dailus kompiuteris 
su skaitmenine įranga. Prie galinės sienos stovėjo keturių 
stalčių spintelė, nuo kurios ir nusprendžiau pradėti. 

Dešimt minučių pasklaidžius nuotraukas ir negatyvus, 
labiausiai inkriminuojantys buvo nuogų kūdikių ant balto 
kailio portretai, tačiau jos paprastai laikomos „„mielomis“, 
net ir tų, kuriems popiežius yra per daug liberalus. Spinte- 
lėje neradau jokių slaptų skyrelių, nepastebėjau ir kitų gali- 
mų slaptaviečių. 

Laikas spaudė, negalėjau rizikuoti, jei Raikeris išvažia- 
vo tik iki parduotuvės nusipirkti pieno. Jis galėjo grįžti bet 
kurią akimirką, tad nutariau palandžioti po jo bylas, pasi- 

grožėti dešimtimis žavių nykštukų, užfiksuotų juostoje. Pe- 
rėjau prie kompiuterio. 

Šalia monitoriaus stovėjo aukšta kompaktinių diskų dė- 
tuvė, ir aš po vieną apžiūrėjau kiekvieną diską. Tarp pro- 
graminių diskų ir diskų su užrašais Grinfy/d ar Lopez radau 
ko ieškojau. 

„Ko ieškojau“ buvo rožinis plonas disko futliaras. Ant jo 
nugarėlės dailiomis smulkiomis raidelėmis buvo užrašyta 
NAMBLA 9/04. 

Galbūt NAMBLA - reta ispaniška pavardė. Tačiau ji taip 
pat reiškia Šiaurės Amerikos vyro/berniuko meilės asocia- 
cija??, nuoširdi paramos grupė, padedanti pedofilams išsau- 
goti pasitikėjimą savimi, tikinanti, kad jų elgesys visiškai 
natūralus. Na, žinoma, natūralus, kaip ir kanibalizmas bei 
žaginimas. Bet geriau taip nereikia. 

Pasiėmiau kompaktinį diską, išjungiau šviesą ir vėl iš- 
lindau į naktį. 

Grįžus namo, prireikė vos kelių minučių išsiaiškinti, 
kad diskas — reklaminė priemonė, tikriausiai skirta platinti 
NAMBLA suvažiavimuose išrankiausių siaubūnų būreliui. 
Nuotraukos sukomponuotos iš „miniatiūrų galerijų“, pana- 
šių į tas, kuriomis grožėdavosi patvirkę karalienės Vikto- 
rijos laikų vyrai. Visose nuotraukose buvo sulietos strate- 
ginės vietos, kad būtų sunku įžiūrėti, bet pakankamai, kad 
įsivaizduotum. 

A, ir dar: kai kurie kadrai buvo iškirpti ir suredaguoti iš 
nuotraukų, kurias radau MakGregoro laive. Taigi, nors ir 
neaptikau raudonų kaubojiškų batų, radau ganėtinai įkal- 
čių, kad įtikčiau Hario principams. Raikeris iškopė į finalą. 


2 NAMBLA - North American Man/Boy Love Association (angl.) 

Dainuojančia širdimi, su šypsena lūpose įšokau į lovą, lai- 
mingai svajodamas, ką veiksiu su Raikeriu rytojaus naktį. 

Kitą rytą, šeštadienį, atsikėliau kiek anksčiau ir išėjau 
pabėgioti po kaimynystę. Palindęs po dušu ir sočiai pa- 
pusryčiavęs nuvažiavau nusipirkti būtiniausių priemonių — 
naujo ritinėlio lipnios juostos, aštraus mėsininko peilio — 
be jų neišsiversi. Tamsusis Pakeleivis jau rąžėsi ir tampė 
raumenis, tad dar užsukau į kepsninę papietauti. Valgiau 
septynių šimtų gramų Niujorkietišką, žinoma, gerai iške- 
pusį, kad nebūtų kraujo. Tuomet dar sykį pravažiavau pro 
Raikerio namus, pamatyti, kaip jie atrodo dienos šviesoje. 
Pats Raikeris pjovė veją. Pristabdžiau pasižiūrėti, tačiau, 
deja, jis avėjo senais sportbačiais, ne raudonais auliniais. 
Buvo be marškinių ir atrodė ne tik liesas, bet dar ir sugle- 
bęs, išblyškęs. Nesvarbu, netrukus įgis spalvą. 

Diena buvo labai maloni ir darbinga, Pasirengimo Die- 
na. Grįžęs namo, ramiai sėdėjau paniręs į savo doras min- 
tis, bet suskambo telefonas. 

— Laba diena, — tariau į ragelį. 

— Ar gali atvažiuot? — pasakė Debora. — Turim nebaigtų 
darbų. 

— Kokių darbų? 

— Nebūk asilas. Atvažiuok, — ir padėjo ragelį. Ne juokais 
susinervinau. Pirmiausia negalėjau prisiminti jokių nebaig- 
tų darbų, o antra, nežinojau, kad esu asilas — monstras, 
taip, žinoma, bet iš esmės labai malonus ir gerai išauklėtas 
monstras. Nepaisant to, ji numetė ragelį tarsi manydama, 
kad aš išsigąsiu ir paklusiu. Na, ir įžūlumas. Ar sesė, ar ne, 
ar skaudžiai muša, ar ne — aš nebijau nieko. 

Bet paklusau. Netolimą kelią iki „Mjutini“ važiavau 1l- 
giau nei įprastai, nes buvo šeštadienio popietė, metas, kai 

gatves užkemša betiksliai žmonės. Broviausi pro minią, sva- 
jodamas nuspausti pedalą iki dugno ir rėžtis į besiblaškan- 
čius pėsčiuosius. Debora sumovė mano puikiausią nuotaiką. 

Ji nė kiek nepasitaisė, kai pasibeldžiau į jų duris ,„Mju- 
tini“ viešbutyje ir ji atidarė savo kritinės padėties veidu, 
panašiu į suirzusią žuvį. 

— Eik greičiau, - pasakė ji. 

Čatskis sėdėjo ant sofos. Jis vis dar neatrodė kaip anglų 
kolonistas, gal dėl antakių trūkumo, tačiau galėjai matyti, 
kad jis vėl norėjo gyventi, matyt, Deboros atkuriamieji dar- 
bai vyko sėkmingai. Šalia jo į sieną buvo atremtas metali- 
nis ramentas, o jis siurbčiojo kavą. Ant greta jo stovinčio 
staliuko buvo lėkštė sluoksniuotų bandelių. 

— Sveikas, bičiuli, - sušuko jis, mojuodamas savo stram- 
pu. — Čiupk kėdę. 

Pasiėmiau anglų kolonijinio stiliaus kėdę ir atsisėdau, 
prieš tai pačiupęs ir porą bandelių. Čatskis pažvelgė į mane 
tarsi mėgintų paprieštarauti, tačiau juk galėjo man atsily- 
ginti bent jomis. Šiaip ar taip, kad jį išgelbėčiau, turėjau 
prasibrauti per žmogėdras aligatorius ir plėšrų povą, o da- 
bar dar ir aukojau savo šeštadienį dėl dievas žino kokios 
užduoties. Nusipelniau viso torto. 

- Gerai, — tarė Čatskis. — Turim išsiaiškint, kur slepiasi 
Henkeris, ir kuo greičiau. 

— Kas? - tariau. — Turi omeny daktarą Danko? 

— Taip, tai jo pavardė. Henkeris, — pasakė jis. —- Martinas 
Henkeris. 

— Ir mums reikia jį surast? — paklausiau nujausdamas 
grėsmę. Nes kodėl jie žiūrėjo į mane ir kartojo „mes“? 

Čatskis trumpai šnypštelėjo tarsi būtų pamanęs, kad juo- 
kauju. 

— Taip, būtent. — tarė jis. — Tai kaip manai, kur jis gali 
būti, bičiuli? 

— Tiesą sakant, aš nieko nemanau, - pasakiau. 

— Deksteri, - Deboros intonacija atrodė įspėjama. 

Čatskis susiraukė. Be antakių atrodė labai keistai. 

— Kaip suprast? — pasakė jis. 

— Suprask, aš nežinau, kodėl tai turėtų būti mano proble- 
ma. Aš nesuprantu, kodėl aš ar net mes turim jį surast. Jis 
gavo, ko norėjo, gal jis pabaigs ir važiuos namo? 

— Jis juokauja? — Čatskis paklausė Deboros ir, jei būtų 
turėjęs antakius, būtų juos pakėlęs. 

- Jis nemėgsta Doukso, - pasakė Debora. 

— Taip, bet, klausyk, Douksas mūsų pusėj, - pasakė man 
Čatskis. 

— Ne mano pusėj, — tariau. 

Čatskis papurtė galvą: 

— Na, tai tavo bėda. Bet mums vis tiek reikia rasti tą tipą. 
Šitas reikalas turi ir politinį atspalvį, o jei jo nesugausim, 
įklimpsim į gilų kakutį. 

— Suprantu, — tariau. - Bet kodėl man tai turėtų rūpėti? — 
Man tai pasirodė labai geras klausimas, nors iš jo reakcijos 
atrodė, kad aš kėsinuosi susprogdinti pradinę mokyklą. 

— Jėzus Marija, — jis papurtė galvą tarsi manim žavėtųsi. — 
Tu tikrai ne iš kelmo spirtas, bičiuli. 

— Deksteri, — tarė Debora. — Pažvelk į mus. — Aš ir pa- 
žvelgiau, į sugipsuotą Debę ir Čatskį su dviem jo stram- 
pais. Tiesą sakant, jie neatrodė labai pavojingi. - Mums 
reikia tavo pagalbos, — pasakė ji. 

— Bet, Debe, juk rimtai. 

— Prašau, Deksteri, — tarė ji, puikiai suprasdama, kad 
man labai sunku jai atsakyt, kai pasako tą žodį. 

— Debe, suprask, — tariau. - Jums reikia veiksmo filmų 
herojaus, galinčio išspirti duris ir įsiveržti šaudant pabūk- 
lais. Aš tik baltarankis laboratorijos graužikas. 

Ji perėjo kambarį ir atsistojo priešais mane, už kelių 
centimetrų. 

— Aš žinau, kas tu toks, Deksteri, — švelniai tarė ji. - Ne- 
pamiršai? Ir aš žinau, kad tu gali. — Ji padėjo man ant peties 
delną ir dar tyliau, beveik kuždėdama tarė: — Deksai, Kailui 
to labai reikia. Sugauti Danko. Antraip jis niekada nebesi- 
jaus kaip vyras. Man tai labai svarbu. Prašau, Deksteri. 

Galų gale ką gali padaryt, kai ima šaudyt artilerija? 
Tik susirinkti savo geranoriškumo likučius ir elegantiškai 
pamojuoti balta vėliava. 

— Gerai, Debe, - tariau. 

Kokia trapi ir laikina ta laisvė. 


28 SKYRIUS 


Nors ir labai nenoriai, vis dėlto prižadėjau padėti, tad 
vargšas Darbštusis Deksteris puolė užduotį visa savo aš- 
traus ir apsukraus proto jėga. Tačiau paaiškėjo, kad mano 
protas, deja, buvo neryšio zonoje — jo nepasiekė jokie mano 
taip kruopščiai siunčiami turimų įkalčių aprašymai. 

Buvo visai tikėtina, kad jam tiesiog trūko tinkamų dega- 
lų, todėl įkalbėjau Deborą atnešti man dar sausainių. Kol ji 
kalbėjosi telefonu su administratore, į mane atsisuko Čats- 
kis ir, nutaisęs prakaitu blizgančią šypseną, tarė: 

— Nedelskim, bičiuli. 

Kadangi jis taip gražiai paprašė, be to, reikėjo kažkuo 
užsiimti laukiant sausainių, sutikau. 

Netekęs poros galūnių Čatskis tarytum kažkaip dvasiškai 
atsivėrė. Nors truputį drebėjo, tačiau buvo kur kas sukal- 
bamesnis ir draugiškesnis, netgi atrodė, kad gali papasa- 
koti tai, ko nebūtų sugebėjęs su keturiomis galūnėmis ir 
akiniais nuo saulės. Man buvo smalsu išgirsti kuo daugiau 
smulkmenų, todėl pasinaudojau jo neregėtai draugiška 
nuotaika ir ėmiau klausinėti Salvadoro komandos narių 
pavardžių. 

Jis sėdėjo ant kelio ne itin tvirtai pasidėjęs geltoną blok- 
notą, kurį prilaikė riešu, o vardus keverzojo savo vienin- 
tele - dešine ranka. 

— Menį Borchesą jau žinai, - pasakė. 

— Pirmoji auka, - pasakiau. 

— Aha, - nepakeldamas galvos pasakė Čatskis. Parašęs 
vardą, jį perbraukė. 

— O po jo buvo Frenkas Obris? 

Suraukęs antakius ir iškišęs pro lūpų kampą liežuvio ga- 
liuką, jis užrašė ir perbraukė jo vardą. 

— Jis paleido Oskarą Akostą. Velnias žino, kur jis dabar 
yra. 

Jis vis vien užrašė jo vardą ir pažymėjo klaustuku. 

-— Vendelis Ingrehemas. Gyvena Pietinės Pakrantės ke- 
lyje, Majami Biče. 

Jam rašant šį vardą, bloknotas išslydo, nepaisant jo nevy- 
kusių pastangų jį sugauti. Akimirką jis žiūrėjo į nukritusį 
bloknotą, paskui pasilenkė ir pakėlė jį. Per jo pliką galvą 
nusirito prakaito lašas. 

— Prakeikti vaistai, —- pasakė. — Truputį davė į galvą. 

— Vendelis Ingrehemas, — pasakiau. 

—Taip,taip, jis baigė kreivoti jo vardąirneatsikvėpdamas 
varė toliau. — Endis Lailas. Dabar Devyje prekiauja auto- 
mobiliais. 

Pagautas staigaus energijos antplūdžio jis pergalingai 
sukeverzojo paskutinį vardą. 

— Kiti du vaikinai — negyvi, vienas vis dar aikštėje, štai 
ir visa komanda. 

— Ar bent vienas iš jų žino, kad Danko atvykęs į miestą? 

Jis papurtė galvą. Dar vienas prakaito lašas vos nepapuolė 
ant manęs. 

— Tai labai slapta informacija. Skirta tik tiems, kam rei- 
kia žinoti. 

— Jiems nebūtina žinoti, kad kai kas ruošiasi iš jų pada- 
ryti kvykiančias pagalves? 

— Ne, nebūtina, — tarė jis, žiodamasis pasakyti dar kažką, 

galbūt pasiūlymą juos nuleisti su šūdais. Tačiau žvilgtelėjęs 
į mane, apsigalvojo. 

— Gal galim patikrinti, ar kuris nors iš jų nėra dingęs? — 
paklausiau nesitikėdamas pritarimo. 

Net nebaigus sakinio, Čatskis ėmė purtyti galvą. Nusi- 
rito dar du prakaito lašai — kairėje ir dešinėje. 

— Ne. Nea, jokiu būdu. Jie visada priglaudę ausį prie že- 
mės. Negaliu rizikuoti ir leisti jiems pabėgti kaip Oskarui. 

— Tai kaip mes surasime Daktarą Danko? 

— Tai jau pats turėsi sugalvoti, - pasakė jis. 

— O kaip dėl to namo prie Šiukšliakalnio? — viltingai 
paklausiau. — To, kurį apžiūrėjai su segtuvu. 

— Debi pasiuntė ten patrulių mašiną. Ten įsikrausčiusi 
šeima. Ne, - tarė jis, — visas viltis dedam į tave, bičiuli. Tu 
ką nors sugalvosi. 

Debė sugrįžo greičiau nei man pavyko sugalvoti pras- 
mingą atsakymą, tačiau, tiesą sakant, buvau priblokštas, 
kad Čatskis taip formaliai kalba apie buvusius savo ben- 
dražygius. Nejaugi nebūtų gražu leisti savo buvusiems 
draugams pasprukti arba bent jau juos įspėti? Nebandau 
apsimesti žmogiškų vertybių sergėtoju, tačiau jei išprotė- 
jęs chirurgas tykotų, pavyzdžiui, Vinco Masuokos, manau, 
kad sugalvočiau, kaip jam apie tai užsiminti nerūpestingai 
šnekučiuojantis prie kavos aparato. Paduok cukrų. Beje, 
toks medikas maniakas ketina tau nukapoti visas galūnes. 
Nori grietinėlės? 

Tačiau akivaizdu, kad vyrukai stambiais vyriškais sma- 
krais ar bent jau jų atstovas Kailas Čatskis elgiasi kitaip. 
Koks skirtumas. Jau turėjau vardų sąrašą, nuo kurio galė- 
jau pradėti, tačiau tai ir viskas. Nenumaniau, nuo ko pra- 
dėti naudojantis gautais faktais, be to, neatrodė, kad Kai- 

lui su išradingumu sekasi taip pat gerai kaip su dalijimusi. 
Truputį gelbėjo Debora. Ji visiškai pasinėrė į Kailo pagal- 
vės kedenimą, prakaituojančio antakio šluostymą ir rūpini- 
mąsi vaistų gėrimo grafiku — visa tai darė tarsi rūpestingoji 
seselė, anksčiau to nė nebūčiau įsivaizdavęs. 

Tapo aišku, kad rimto darbo viešbučio apartamentuose 
nenuveiksi. Man tereikėjo prisėsti prie kompiuterio ir pa- 
sižiūrėti, ką galima sužinoti. Išlupęs iš Kailo vienintelės 
rankos du paskutinius sausainius, patraukiau namo pas pa- 
tikimąjį kompiuterį. Nebuvau tikras, kad ką nors rasiu, ta- 
čiau buvau pasiryžęs pabandyti. Stengsiuosi iš visų jėgų, 
narstysiu problemą porą valandų ir tikėsiuosi, kad kas nors 
man pro langą įmes akmenį, apvyniotą slaptu pranešimu. 
Jei akmuo pataikys man į galvą, galbūt man šaus kokia 
mintis. 

Butas atrodė taip pat, kaip prieš man išeinant, ir man 
tai patiko. Lova buvo tvarkingai paklota, nes Debora čia 
nebegyveno. Netrukus užkūriau savo kompiuterį ir sėdau 
naršyti. Pirmiausia patikrinau nekilnojamojo turto duome- 
nų bazę, bet neaptikau ten jokio pažįstamo braižo. Tačiau 
buvo akivaizdu, kad Daktaras Danko turėjo būti kažkur ap- 
sistojęs. Nors aptikome visas jo slaptavietes, neabejojau, 
kad jis nedelsdamas imsis Doukso ar kurio nors kito kritu- 
sio į akį vyruko iš Čatskio sąrašo. 

Kokia eilės tvarka jis rinkosi aukas? Pagal rangą? Pagal 
tai, kiek jie buvo prisidirbę? O gal atsitiktine tvarka? Jei 
žinočiau atsakymą, mažų mažiausiai galėčiau jį rasti. Juk 
jis turėjo kažkur pasidėti, o jo operacijoms viešbučio kam- 
barys nebuvo tinkamiausia vieta. Kur jis galėjo dingti? 

Nors pro langą neįskrido joks akmuo ir netrenkė man į 
galvą, kažkur giliai ėmė kirbėti mintis. Danko turėjo imtis 

Doukso, tačiau neturėjo laiko ieškotis dar vieno saugaus 
namo. Kad ir kur jis yra, ta vieta turėtų būti Majamyje, ne- 
toli jo aukų, tačiau jis negalėjo rizikuoti ir pasirinkti vietą 
atsitiktinai. Iš pažiūros tuščias namas gali būti užplūstas 
būsimų pirkėjų, o apgyvendintame name niekada nežino- 
tum, kada į svečius užsuks pusbrolis Enrikas. Tad kodėl gi 
paprasčiausiai nepasinaudojus savo būsimos aukos namu? 
Jis turėtų manyti, kad Čatskis, kuris dar neseniai buvo vie- 
nintelis žinantis sąrašą, kuriam laikui buvo nukenksmintas 
ir jo nesivaikys. Įsitaisęs būsimos aukos namuose vienu 
skalpeliu amputuotų dvi galūnes: ten pribaigtų Douksą, o 
vėliau imtųsi ir paties svetingojo šeimininko. 

Šie apmąstymai, kurie atrodė pagrįsti, buvo patikimesnis 
pradžios taškas nei pavardžių sąrašas. Tačiau, net jei ir bu- 
vau teisus, kuris vyrukas buvo kitas? 

Lauke pasigirdo griaustinis. Pažvelgiau į pavardžių są- 
rašą ir atsidusau. Kodėl nesu kur nors kitur? Net žaisti kar- 
tuves su Kodžiu ir Estora būtų nepalyginamai smagiau nei 
narplioti šitą košę. Iš pradžių pamokysiu Kodį, kad pirma 
reikia atspėti balses. Tada ir pats žodis ima ryškėti. O kai 
išmoks šito, galėsiu imtis jį mokyti kitų kur kas įdomesnių 
dalykų. Labai keistas noras mokyti vaiką, tačiau jaučiau, 
kad galiu tai padaryti. Gaila, kad jis jau sutvarkė kaimynų 
šunį — būtų buvusi puiki proga pamokyti ne tik technikos, 
bet ir apdairumo. Tam nenaudėliui reikia dar tiek daug iš- 
mokti. Senosios Hario pamokos bus perduotos jaunajai 
kartai. 

Galvodamas, kaip galiu padėti Kodžiui, supratau, kad į 
kainą įskaičiuotas ir sužadėtuvių su Rita pripažinimas. Ar 
sugebėsiu taip pasielgti? Lengva ranka atsisakyti savo ne- 
rūpestingo viengungiško gyvenimo ir susukti jaukų šeimos 

lizdelį? Kad ir kaip būtų keista, maniau, kad man tai pa- 
vyktų. Žinoma, dėl vaikų galėjau truputį pasiaukoti, o su 
nuolatine Ritos teikiama priedanga atrodyčiau dar mažiau 
įtartinas. Laimingai susituokę vyrai nėra labai linkę užsi- 
imti veikla, kuri yra visas mano gyvenimas. 

Galbūt man pavyktų. Pamatysim. Tačiau akivaizdu, kad 
tokie svarstymai buvo tik tikrojo darbo atidėliojimas. Mąs- 
tymas apie tokius dalykus man nepadeda nei suplanuoti va- 
karo su Raikeriu, nei pagauti daktaro Danko. Pabandžiau 
vėl susikaupti ir pasižiūrėjau į pavardžių sąrašą: su Borche- 
su ir Obriu viskas baigta. Liko Akosta, Ingrehemas ir Lai- 
las. Jie vis dar nežino, kad yra užsirašę pas daktarą Danko. 
Du sutvarkyti, liko dar trys, jei neskaičiuosime Doukso, 
į kurį dabar tikriausiai sminga ašmenys Tito Puentės šo- 
kių muzikos fone. Prie jo su švytinčiu skalpeliu pasilenkia 
daktaras ir veda jį amputacijos šokio sūkuryje. Pašokite su 
manimi, Douksai. Baila con migo, amigo?!, kaip kad pasa- 
kytų Tito Puentė. Nors be kojų šokti sunkiau, vis tiek verta 
pabandyti. 

O aš čia šokau ratu, tarsi daktaras iš tiesų man būtų am- 
putavęs vieną koją. 

Gerai. Tarkim, daktaras šiuo metu svečiuojasi savo da- 
bartinės aukos, išskyrus Douksą, namuose. Žinoma, nejsi- 
vaizdavau, kas jis galėtų būti. Taigi kas toliau? Kai negel- 
bėja moksliniai metodai, telieka laimingas atsitiktinumas. 
Elementaru, brangusis Deksteri. En den du... 

Mano pirštas sustojo ties Ingrehemo vardu. Vadinasi, tai 
teisingas atsakymas, juk taip? Savaime suprantama. O aš 
esu Norvegijos karalius Olafas. 


2! Šok su manimi, drauge (isp.) 

Pakilau ir priėjau prie lango, pro kurį tiek kartų stebė- 
jau už gatvės stovintį kaštoninį seržanto Doukso taurusą. 
Dabar jo ten nebuvo. Greitu metu jo nebebus niekur, ne- 
bent aš jį surasčiau. Jis norėjo, kad atsidurčiau kapinėse 
arba kalėjime, o man labiau patiktų, jei jis tiesiog išnyk- 
tų - dalimis ar visas iš karto, jokio skirtumo. Tačiau aš dir- 
bu viršvalandžius, versdamas galingą Deksterio smegenų 
mechanizmą suktis neįtikėtinu tempu, kad jį išgelbėčiau... 
tam, kad jis vėliau galėtų mane nudėti arba įkišti į kalėjimą. 
Nieko keista, kad gyvybės sukūrimo idėja man atrodo kiek 
pervertinta. 

Tikriausiai ironijos paragintas iš už medžių išniro beveik 
tobulas mėnulis. Kuo ilgiau į jį žiūrėjau, tuo stipriau ju- 
tau prakeiktos mėnesienos svorį, kuri tryško virš horizonto 
ir užliejo mano nugarą karščio ir šalčio bangomis, ragino 
veikti, kol galiausiai atsitokėjau beimąs savo mašinos rak- 
telius traukdamas durų link. Kodėl gi nepatikrinus? Juk tai 
užimtų mažiau nei valandą, 0 savo samprotavimais nepri- 
valėčiau dalytis su Debe ir Čatskiu. 

Supratau, kad mintis atrodė patraukli, nes buvo greitai 
ir lengvai įgyvendinama, o jei spėlionės pasitvirtintų, at- 
gaučiau savo sunkiai iškovotą laisvę ir ateinančią naktį ga- 
lėčiau pasimatyti su Raikeriu, be to, labai užsimaniau šio 
to skatinančio apetitą. Kodėl truputėlį neapšilus su dak- 
taru Danko? Kas mane galėtų kaltinti, jei pasielgčiau su 
juo taip, kaip jis taip uoliai elgėsi su kitais? Net jei tektų 
susidūrus su Danko išgelbėti Douksą... niekas nesakė, kad 
gyvenimas yra lengvas. 

Todėl jau važiavau šiaurės kryptimi Diksio greitkeliu iki 
95-ojo, tuomet 79-osios gatvės pylimu iki pat Majami Bičo 
Normandijos pakrantės, ten, kur gyveno Ingrehemas. Įsukęs 

į gatvę, lėtai pravažiavau pro jo namus. Šalikelėje stovėjo 
tamsiai žalias autobusiukas, labai panašus į tą, kurį Danko 
sudaužė prieš keletą dienų. Jis buvo pastatytas šalia nau- 
jo mersedeso ir rėžė akį šiame prašmatniame rajone. Štai 
ką, pamaniau sau. Nors Tamsusis Pakeleivis ėmė patylomis 
mane raginti, sustojau tik radęs laisvą vietą už posūkio. 

Sprendžiant pagal rajoną, žaliasis autobusiukas čia visiš- 
kai netiko. Žinoma, gali būti, kad Ingrehemas nusisamdė 
tinkuotojus, kurie sumanė čia pasilikti iki darbų pabaigos. 
Tačiau taip neatrodė nei man, nei Tamsiajam Pakeleiviui. 
Čiupau mobilųjį ir paskambinau Deborai. 

— Kai ką aptikau, —- pasakiau, kai ji atsiliepė. 

— Kodėl tik dabar? - pasakė ji. 

— Manau, kad daktaras Danko darbuojasi Ingrehemo na- 
muose Majami Biče, - pasakiau. 

Per ilgą pauzę įsivaizdavau, kaip ji suraukia antakius. 

— Kodėl taip manai? 

— Neturiu laiko pasakoti, sese. Tačiau manau, kad esu 
teisus. 

— Manai, - pasakė ji, — bet nesi tikras. 

— Atvyksiu po poros minučių, — pasakiau. — Pasistačiau 
mašiną netoli namo, o jo kieme stovi autobusiukas, kuris 
visiškai netinka šiam rajonui. 

— Lik, kur esi, — pasakė ji. — Aš tau perskambinsiu. 

Ji padėjo ragelį, o aš pasilikau stebėti namo. Kampas bu- 
vo labai nepatogus, tad namą stebėti galėjau nebent klaikiai 
užrietęs kaklą. Man sukant automobilį į gatvės vingio pusę, 
iš kur matėsi į mane spoksantis namas, pasirodė jis. Virš 
medžių kilo jo išpampusi galva, blausiais spinduliais užlie- 
dama supuvusį kraštovaizdį. Mėnulis, amžinai besikvato- 
jantis mėnulio švyturys. Štai jis ir pasirodė. 

Jutau, kaip šalti mėnulio pirštai baksnoja ir bado mane, 
gundydami ir ragindami iškrėsti šį tą kvaila, tačiau nuosta- 
baus, taip seniai nesiklausiau šių garsų, kurie dabar skam- 
bėjo dvigubai garsiau, užliedami mano protą ir nugarą, iš 
tikro, nejaugi tai galėjo kaip nors pakenkti, jei viską pa- 
daryčiau iki paskambinant Deborai? Savaime suprantama, 
nesiruošiau daryti nieko kvaila, tiesiog išlipčiau iš mašinos 
nerūpestingai pasivaikščioti tylia, mėnesienos nušviesta 
gatve. O jei netyčia pasitaikytų proga pažaisti su Daktaru... 

Truputį nusivyliau pastebėjęs, kad lipant iš mašinos ma- 
no kvėpavimas ėmė lengvai virpėti. Gėda, Deksteri. Kur 
prapuolė tavo geležiniai nervai? Tikriausiai ilgai nenaudo- 
jami truputį parūdijo, tačiau dėl padarytos pertraukos nenu- 
stygstu vietoje, todėl nepasiduosiu. Giliai įkvėpiau, kad su- 
sitvardyčiau, ir ėmiau leistis gatve — eilinis monstras vakare 
eina pasivaikščioti pro improvizuotą vivisekcijos kliniką. 
Sveikas, kaimynėli, nebloga naktis kojos amputacijai, taip? 

Artėdamas namo link su kiekvienu žingsniu jaučiau, 
kaip Kažkas manyje augo ir tvirtėjo, tačiau tuo pat metu 
jį bandė sutramdyti lediniai pirštai. Buvau ugnis ir ledas, 
gyvas mėnesiena ir mirtimi, šnabždesiai manyje ėmė ūžti, 
kai priartėjęs prie namo išgirdau sklindant silpnus garsus — 
daugiabalsis ritmas ir saksofonas, labai primenantis Tito 
Puentės melodijas, todėl ir be šnabždesių pagalbos supra- 
tau, kad radau naująją daktaro kliniką. 

Jis buvo čia ir jau darbavosi. 

Irką gi aš turėčiau daryti? Žinoma, protingiausia būtų kul- 
niuoti atgal į mašiną ir laukti Deboros skambučio... tačiau 
nejaugi tai buvo išmintingų sprendimų naktis, pasipuošusi 
žemai kybančiu pašaipūnu mėnuliu, stingdančiu kraują ir 
raginančiu veikti? 

Patraukiau namo link, prisidengęs kaimyninio namo še- 
šėliu, atsargiai prasmukau į galinį kiemą, kol galiausiai iš- 
vydau Ingrehemo namą. Pro galinį langą sklido ryški švie- 
sa, tad pasinaudojęs medžio šešėliu ėmiau slinkti vis artyn. 
Dar pora katiniškų žingsnelių, ir pažiūrėsiu pro langą. Dar 
truputį prisiartinau, stovėjau ties šviesos, metamos ant Žže- 
mės, riba. 

Čia stovėdamas pro langą kampu išvydau dalį kambario 
lubų. Ant jų kabėjo Danko taip mėgstamas veidrodis, ku- 
riame mačiau pusę stalo... 

... 1r truputį daugiau nei pusę seržanto Doukso. 

Jis buvo taip kruopščiai pritvirtintas lipnia juosta, kad 
negalėjo nė krustelėti, net jo šviežiai skusta galva buvo 
tvirtai priveržta prie stalo. Vaizdas nebuvo aiškus, tačiau 
sugebėjau pamatyti, kad jam iki riešų nupjautos rankos. 
Pirmiausia delnai? Labai įdomu, su Čatskiu jis elgėsi ki- 
taip. Kaip daktaras Danko nustatydavo, kas kiekvienam 
pacientui tinka labiausiai? 

Mane ėmė labai intriguoti šis žmogus ir jo darbai. Jie 
dvelkė keistu humoro jausmu ir, kad ir kaip būtų kvaila, 
norėjau sužinoti, kaip tai vyksta. Pasislinkau dar pusę 
žingsnio artyn. 

Muzika sustojo, sustojau ir aš, o kai vėl ėmė sklisti mam- 
bos ritmas, už nugaros išgirdau metalinį zvimbtelėjimą ir 
pajutau kažką įsmingant į petį, įgėlimas ėmė dilgčioti, aš 
atsisukau ir pamačiau į mane žiūrintį mažą žmogelį di- 
džiuliais storastikliais akiniais. Savo rankose jis laikė kaž- 
ką panašaus į dažasvydžio šautuvą, ir aš dar spėjau pasipik- 
tinti, kad šauta buvo į mane, tačiau paskui sutirpau į rasotą, 
tamsią, pilną sapnų ir nušviestą mėnesienos veją, lyg kas 
man būtų ištraukęs skeletą. 

Įsismaginęs pjausčiau labai blogą žmogų, tvirtai pririštą 
prie stalo, bet kažkodėl mano peilis buvo guminis ir linko 
į visas šalis. Ištiesęs ranką, vietoj jo čiupau didžiulį kaulų 
pjūklą, prispaudžiau jį prie aligatoriaus, gulinčio ant sta- 
lo, tačiau nesėkmingai, nes pajutau skausmą ir pamačiau, 
kad pjaustau savo paties rankas. Mano riešus degino ir 
aš priešinausi, tačiau negalėjau nustot, o tada kliudžiau 
arteriją ir viską aptaškė siaubinga raudona čiurkšlė, apaki- 
nusi mane kruvina migla, ir aš kritau, amžinai kritau per 
tamsą, per savo aptemusią tuštumą, kur raitėsi klaikūs si- 
luetai ir staugė, ir tampė mane, kol aš trenkiausi į šlykščią 
raudoną balą ant grindų šalia dviejų įdubusių mėnulių, ku- 
rie pažvelgė į mane ir pasakė: „„Atsimerk, tu nemiegi...“ 

Vaizdas ėmė ryškėti, ir įdubę mėnuliai tapo pora storų 
lęšių stambiuose juoduose rėmuose, pakibusių ant mažo, 
sulysusio ūsuoto vyro veido, pasilenkusio virš manęs su 
švirkštu rankoje. 

Jūs, matyt, daktaras Danko? 

Nemaniau, kad tai ištariau balsu, bet jis linktelėjo ir 
pasakė: 

— Taip, jie mane taip vadindavo. O kas tu? - Jo akcentas 
buvo kiek perspaustas, tarsi jam reikėtų įtemptai pagalvo- 
ti apie kiekvieną žodį. Jautėsi subtilus kubietiškas pries- 
konis, tačiau jo gimtoji kalba nebuvo ispanų. Kažkodėl 
jo balsas man labai sugadino nuotaiką, tarsi jis atsiduotų 

Deksterių Nuodais. Tačiau mano driežo sąmonės gilumoje 
senas dinozauras pakėlė savo galvą ir jam suriaumojo, tad 
nepabūgau, kaip pirma ketinau. Norėjau papurtyti galvą, 
bet kažkodėl tai pasirodė labai sunku. 

— Dar nejudėk, - tarė jis. - Nepavyks. Bet nesijaudink, 
galėsi matyti viską, ką darau tavo draugui ant stalo. O grei- 
tai ateis ir tavo eilė. Tada galėsi stebėti save veidrodyje. — 
Jis man sumirksėjo, ir jo balse pasigirdo žaisminga nata. — 
Nuostabus daiktas tas veidrodis. Žinojai, kad jei žiūri į 
veidrodį iš lauko, tavo atspindys matosi iš vidaus? 

Jis kalbėjo kaip pradinių klasių mokytojas aiškindamas 
anekdotą savo mėgstamam mokiniui, kuris yra kiek per kvai- 
las pats jį suprasti. O aš jaučiausi pakankamai kvailas, nes 
jis buvo teisus, juk aš įkliuvau, nepagalvojęs nieko daugiau 
už „oho, kaip įdomu“. Per mėnulio sužadintą nekantrumą 
ir smalsumą pasielgiau neapdairiai, ir jis pastebėjo, kaip 
iškišau nosį. Nepaisant to, jo piktdžiuga mane erzino, ir 
negalėjau susilaikyti ko nors nepasakęs, kad ir neįtikinamai. 

— Be abejo, žinau, — tariau. — O tu žinai, kad name būna 
ir priekinės durys? Ir šįkart prie jų nebudi sarginis povas. 

Jis sumirksėjo. 

— Turėčiau išsigąst? — paklausė. 

— Na, niekada negali būti tikras, kad neįsiverš nekviestų 
svečių. 

Daktaras Danko pakėlė kairįjį lūpų kamputį gal per kokį 
centimetrą. 

— Na, — tarė jis, — jei tavo draugas ant operacinio stalo yra 
to pavyzdys, manau, kad man nieko bloga nenutiks, tiesa? 

Turėjau pripažinti, kad jis teisus. Jei startiniai žaidėjai 
nebuvo labai rezultatyvūs, ko jam bijoti nuo atsarginių suo- 
lelio? Jei vis dar nebūčiau buvęs truputį apsvaigęs nuo jo 

vaistų, esu įsitikinęs, kad būčiau pasakęs ką nors gerokai 
gudresnio, bet, deja, mane dar gaubė cheminis ūkas. 

— Tikiuosi, man nebūtina patikėti, kad pagalba jau pake- 
liui? — paklausė jis. 

Aš irgi svarsčiau apie tą patį, bet to sakyti nebūtų buvę 
labai protinga. Vietoj to pasakiau: 

— Tikėk, kuo nori, — vildamasis, kad mano dviprasmiš- 
kumas privers jį sustoti, ir peikdamas savo sulėtėjusias, pa- 
prastai žaibiškas, protines galias. 

— Puiku, - tarė jis. — Tikiu, kad atėjai vienas. Nors man 
ir smalsu, kodėl. 

— Norėjau pasimokyti tavo technikos, — pasakiau. 

— O, šaunu. Man bus malonu tau pademonstruoti tiesio- 
giai. 

Jis vėl vikstelėjo man savo maža šypsenėle ir pridūrė: 
„Prie pat akių.“ Kiek palūkėjo, turbūt laukdamas, kol susi- 
juoksiu iš jo šmaikštaus sąmojo. Man buvo labai gaila jį 
nuvilti, tačiau gal vėliau man bus juokingiau, jei ištrūksiu 
gyvas. 

Danko paplojo man per ranką ir truputį pasilenkė. 

— Reikės sužinoti tavo vardą. Be jo nesmagu. 

Įsivaizdavau jį kreipiantis į mane, pririštą prie stalo, var- 
du, ir manęs tai nenudžiugino. 

— Tai ar pasakysi man savo vardą? — paklausė jis. 

— Runcuncukas??, - tariau. 

Jis pažvelgė į mane didelėmis akimis iš už storų lęšių. 
Tuomet įkišo ranką į mano galinę kelnių kišenę ir ištraukė 
piniginę. Ją atvėręs, rado mano vairuotojo pažymėjimą. 


2 Rumpelstizchen (vok.) Iš Brolių Grimų „Vaikų ir namų pasakos. 
T. 1“ ( A. Druktenio vertimas, išleido „Alma littera“, 1999 m.) 

— Ak, tai TU - Deksteris. Sveikinu su sužadėtuvėmis. — 
Jis numetė piniginę šalia manęs ir patapšnojo man per 
skruostą. — Stebėk ir mokykis, nes tuoj ir tau darysiu tą patį. 

— Kaip tau gerai, - pasakiau. 

Danko susiraukė. 

— Turėtum labiau bijoti, - pasakė.—- Kodėl nebijai? -— Jis 
papūtė lūpas. - Įdomu. Kitąkart padidinsiu dozę. - Tuomet 
išsitiesė ir nuėjo šalin. 

Gulėjau tamsiam kampe, prie kibiro ir šluotos, ir žiūrė- 
jau, kaip jis triūsia virtuvėje. Jis išsivirė puodelį kubietiš- 
kos kavos ir išsimaišė didelį kiekį cukraus. Tada grįžo į 
kambario vidurį ir mąsliai siurbčiodamas žiūrėjo į stalą. 

— Naama, — meldė padaras ant stalo, buvęs seržantas 
Douksas. - Naana. Naama. 

Aišku, jo liežuvis buvo išpjautas, akivaizdus simboliz- 
mas, mat Danko manė, kad jis - skundikas. 

— Žinau, — tarė Daktaras Danko. — Bet tu dar neatspėjai 
nė vienos raidės. 

Atrodė, kad jis kalbėjo beveik šypsodamasis, nors jo vei- 
das buvo sukurtas tik mąsliam susidomėjimui reikšti. Ta- 
čiau to pakako, kad Douksas pultų staugti ir draskyti savo 
pančius. Jam sekėsi prastai ir nesujaudino daktaro Danko, 
kuris siurbčiodamas kavą ir nevykusiai pritardamas Tito 
Puentei pasitraukė į šalį. Douksui muistantis pamačiau, 
kad trūksta jo dešinės pėdos, abiejų riešų ir liežuvio. Čats- 
kis sakė, kad jam nupjovė pusę kojos vienu ypu. Akivaiz- 
du, kad šįkart Daktaras stengėsi užtęsti kiek ilgiau. O kai 
ateis mano eilė, kaip jis nuspręs, ką ir kada nupjauti? 

Mano protas giedrėjo lopinėlis po lopinėlio, Svarsčiau, 
kiek laiko buvau be sąmonės. Nemaniau, kad galėčiau ap- 
tarti šį klausimą su Daktaru. 

Jis buvo minėjęs dozę. Kai atsibudau, laikė švirkštą, 
stebėjosi, kad nebijau — viskas aišku. Puiki mintis, suleisti 
pacientams psichotropinių vaistų, kurie sustiprintų baimę. 
Norėjau ir pats taip mokėti. Kodėl nesimokiau medicinos? 
Bet, žinoma, jau buvo per vėlu dėl to gailėtis. Šiaip ar taip, 
atrodė, kad Douksui dozė buvo atitaikyta kaip tik. 

— Ką gi, Albertai, - pasakė Daktaras seržantui labai ma- 
loniu draugišku balsu siurbčiodamas kavą, — bandysi spėt? 

— Naaana! Naa! 

— Nemanau, kad tavo spėjimas teisingas, - pasakė Dak- 
taras. — Nors gal jei turėtum liežuvį, būtum ir atspėjęs. Bet 
kokiu atveju, — tarė jis ir pasilenkęs prie stalo krašto kažką 
pasižymėjo ant popierėlio, tarsi kažką išbrauktų. —- Žodis 
apyilgis, - pasakė. - Devynios raidės. Na, bet juk reikia ir 
šilto, ir šalto, taip? 

Tuomet pasidėjo pieštuką, pasiėmė pjūklą ir nupjovė 
nuožmiai pančius bedraskančiam Douksui kairę pėdą iki 
kulkšnies. Labai greitai ir kruopščiai nupjautą pėdą jis pa- 
sidėjo prie Doukso galvos ir iš savo įrankių komplekto pa- 
siėmė kažką panašaus į lituoklį. Priglaudė jį prie šviežios 
žaizdos uždeginti strampą, kad sustabdytų kraujavimą, ir 
šnypšdamas pakilo garas. 

— Na, štai, — tarė jis. 

Douksas suinkštė tarsi smaugiamas ir suglebo, po kam- 
barį pasklidus svylančios mėsos kvapui. Jei pasiseks, kurį 
laiką jis pabus be sąmonės. 

O aš, savo laimei, savo sąmonę palengva atgavinėjau. Iš 
mano smegenų besitraukiančius Daktaro strėlės nuodus po 
truputį ėmė keisti kažkokia nešvari šviesa. 

Atmintis. Argi ji nenuostabi? Net tamsiausią gyvenimo 
valandą mus džiugina prisiminimai. Pavyzdžiui, aš gulėjau 

bejėgis, matydamas, koks siaubas išdarinėjamas su Douk- 
su, ir suprasdamas, kad netrukus ateis ir mano eilė. Nepai- 
sant to, dar turėjau savo prisiminimus. 

Tada prisiminiau, ką man pasakė Čatskis, kai jį išgelbė- 
jau. „O tada, kai jis pasiguldė mane, — sakė jis, — pasakė 
„septynios“ ir „bandyk spėt“. Tuo metu pamaniau, kad jo 
žodžiai gana keisti, ir svarsčiau, ar tik Čatskiui nepasivai- 
deno pasireiškus šalutiniam vaistų poveikiui. 

Tačiau ką tik girdėjau Daktarą sakant tuos pačius žodžius 
Douksui: „Bandysi spėt?“ — o paskui, - devynios raidės. Ir 
kažką pasižymėjo ant popierėlio, priklijuoto prie stalo. 

Prie kiekvienos aukos radome po popierėlį su vienu žo- 
džiu, įrašytu po vieną raidę. PAGARBA. IŠTIKIMYBĖ. 
Aiški ironija: Danko priminė savo buvusiems bendražy- 
giams jų pamintas vertybes įduodant daktarą kubiečiams. 
O vargšas Berdetas, vyriškis iš Vašingtono, kurį radome 
statomame name Majamio pakrantėje. Jis nenusipelnė 
jokių protinių pastangų. Trumpas žodis iš penkių raidžių 
BLUSA. Jo rankos, kojos ir galva buvo greitai atskirti nuo 
kūno. B-L-U-S-A. Ranka, koja, koja, ranka, galva. 

Nejau tai įmanoma? Žinojau, kad mano Tamsusis Pa- 
keleivis turi humoro jausmą, bet jis buvo gerokai niūres- 
nis nei šis — šis buvo žaismingas, lengvabūdiškas ir net 
paikas. 

Kaip ir numeris su užrašu Rinkis Gyvenimą. Ir apskritai 
visas Daktaro elgesys. 

Atrodė visiškai neįtikėtina, tačiau... 

Pjaustydamas ir degindamas, Daktaras Danko žaidė žai- 
dimą. Galbūt jis jį žaisdavo su kitais, stumdamas metus Ju- 
ventudo saloje, ir, matyt, nusprendė jį pritaikyti savo nuo- 
taikingam kerštui. Nes išties atrodė, kad jis žaidė tiek su 

Čatskiu, tiek su Douksu, tiek su kitais. Absurdiška mintis, 
bet nieko įtikinamesnio negalėjau sugalvoti. 

Daktaras Danko žaidė kartuves. 

— Na, - tarė jis, tūpdamas prie manęs. - Kaip manai, kaip 
laikosi tavo draugas? 

— Manau, jis neteko žado, - pasakiau. 

Jis palenkė galvą ant šono ir, pro storus stiklus spokso- 
damas į mane savo didelėmis nemirksinčiomis akimis, tarp 
lūpų kyštelėjo mažą sausą liežuvėlį. 

— Bravo, — tarė jis ir vėl patapšnojo man per ranką. - Man 
atrodo, tu netiki, kad ir tau taip bus, - pasakė. - Galbūt tave 
įtikins dešimt raidžių. 

— Ar tarp jų yra raidė A? — paklausiau, ir jis truputį at- 
silošė atgal, tarsi nuo mano kojinių jį būtų pasiekęs atgra- 
sus kvapas. 

— Na, -tarėjis nemirktelėjęs, ir jo burnos kampe žybtelėjo 
kažkas panašaus į šypseną. — Taip, yra dvi raidės A. Bet, 
aišku, tavo eilė spėti dar neatėjo, tad...- Jis gūžtelėjo. 

— Gali įskaityti kaip neteisingą spėjimą seržantui Douk- 
sui, — pasiūliau aš, mano manymu, visai džiaugsmingai. 

Jis palinksėjo. 

— Matau, kad jo nemėgsti, — pasakė jis kick susirauk- 
damas. — Bet net ir tokiu atveju tau reikėtų labiau bijoti. 

— Ko bijoti? — tariau. Žinoma, aš tik maiviausi, tačiau ar 
dažnai tenka erzinti autentišką piktadarį? Bc to, mano žo- 
džiai, atrodo, įsmigo į taikinį. Danko dar kick paspoksojo į 
mane, kol galiausiai vos pastebimai papurtė galvą. 

— Ką gi, Deksteri, — tarė jis, - mums su tavimi teks pa- 
plušėti iš peties. Ir jis man regimai šyptelėjo. Tarp kita 
ko, - pridūrė, ir jam šnekant už jo išaugo linksmas juodas 

kuris išlindo į priekį ir jam subaubė. Kelias akimirkas taip 
ir grūmėmės, kol galiausiai jis vienąkart mirktelėjo ir atsi- 
stojo. Jis grįžo prie stalo, ant kurio ramiai snaudė Douk- 
sas, 0 aš nugrimzdau į savo jaukųjį kampelį ir mąsčiau, 
kokio stebuklo reikia Didžiajam Deksteriui jo didžiausiam 
pabėgimui. 

Be abejo, žinojau, kad Debora su Čatskiu buvo jau pake- 
liui, tačiau tai dabar man kėlė didžiausią nerimą. Čatskis pa- 
sistengs susigrąžinti savo sumenkintą vyriškumą įsiveržimų 
su ramentu, vienintele ranka mojuodamas pistoletu ir, net 
jei jis leistų Deborai saugoti jo užnugarį, ji buvo įsukta į 
didelį gipsą, su kuriuo sunku judėti. Tokių gelbėtojų koman- 
da vargiai įžiebia viltį. Ne, man teliko susitaikyti su likimu, 
savo virtuvės kampelyje sulauksiu draugijos, o mūsų trijų 
sutvarstytų ir apsvaigintų jau niekas nebeišgelbės. 

Ir iš tiesų, nepaisant mano trumpo pasišvaistymo drą- 
siais žodžiais, aš vis dar jaučiausi apspangęs nuo to, kas 
buvo Danko migdomojoje strėlėje. Buvau apsvaigęs, tvir- 
tai surištas ir vienui vienas. Tačiau kiekvienoje situacijoje 
galima rasti ką nors teigiama, jei gerai paieškai, tad akimir- 
ką pagalvojęs supratau, kad turėčiau džiaugtis, jog manęs 
dar nepuolė pasiutusios žiurkės. 

Tito Puentė užgriežė naują melodiją, kiek švelnesnę, ir 
aš nunirau į filosofiją. Visi kažkada gausime galą. Bet net ir 
tuo atveju šitai neįeitų į mano mėgstamiausių mirties būdų 
dešimtuką. Sąrašo viršuje buvo užmigti ir nebeatsibusti, o 
judant į apačią, būdai ėjo vis bjauryn. 

Ką išvysiu po mirties? Negaliu prisiversti patikėti siela, 
Rojumi ir Pragaru ar kitokiomis didingomis nesąmonėmis. 
Juk jei visi žmonės turi sielas, aš irgi ją turėčiau. O aš galiu 
jus patikinti, kad tikrai neturiu. Kaip toks kaip aš galėtų 

turėti sielą? Neįsivaizduojama. Man ir taip sunku būti savi- 
mi. O būti savimi su siela ir sąžine ir kokio nors pomirtinio 
gyvenimo grėsme būtų neįmanoma. 

Tačiau mąstyti apie nuostabų, nepakartojamą save, išei- 
nantį į amžinybę ir niekada negrįžtantį - labai liūdna. Tikra 
tragedija. Gal man reikėtų pasidomėti reinkarnacija. Aišku, 
ten nėra jokios kontrolės. Gal atgimčiau mėšlavabaliu, o 
gal dar blogiau - tokiu pat monstru kaip dabar. Manęs, be 
abejo, niekas negedėtų, ypač jei ir Debė išeitų su mani- 
mi. Egoistiškai tikėjausi, kad išeisiu pirmas. Kad greičiau 
baigtųsi. Šitas spektaklis jau per ilgai užsitęsė. Pats laikas 
jį baigti. Jau gana. 

Tito užtraukė naują dainą, labai romantišką, dainavo 
kažką panašaus į „Te amo“? ir, jei jau pradėjau apie tai gal- 
voti, labai tikėtina, kad manęs, asilo, gedėtų Rita. Ir Kodis 
su Estora pasigestų manęs savo nuklydusiame kelyje. Kaž- 
kodėl pastaruoju emociškai prisirišinėjau į kairę ir į dešinę. 
Kaip tai galėjo man nutikti? Ar tik ne apic tą patį mąsčiau 
visai neseniai kabėdamas aukštyn kojomis po vandeniu 
apsivertusioje Deboros mašinoje? Puikiai Žinojau, kad tai 
tuščias reikalas. 

Išgirdau Danko žvanginant savo įrankius ir atsigręžiau 
pasižiūrėti. Judėti vis dar buvo sunku, tačiau lengviau nei 
prieš tai, ir man pavyko jį įžiūrėti. Rankoje jis laikė didelį 
švirkštą ir iškėlęs artinosi prie seržanto Doukso, tarsi no- 
rėtų pasirodyti ir sužavėti aplinkinius. Tuomet Douksas 
krūptelėjęs atsibudo ir išleido virtinę gražiausių aimanų 
ir dejonių, o Daktaras Danko vis dar iškėlęs švirkštą su 

pasimėgavimu stovėjo žvelgdamas į jį. Iš priekinės namo 
dalies pasigirdo dunkstelėjimas, ir Danko apsisukęs čiupo 
savo dažasvydžio šautuvą, kai tik tarpdury pasirodė plika 
ir didelė Kailo Čatskio figūra. Kaip ir baiminausi, jis rė- 
mėsi į ramentą laikydamas ginklą aiškiai suprakaitavusia 
drebančia ranka. 

— Kalės vaikas, — tarė jis, ir Daktaras Danko šovė į jį iš 
dažasvydžio šautuvo vieną kartą ir antrą kartą. Čatskis pa- 
sižiūrėjo į jį išsižiojęs, ir Danko nuleido šautuvą, kai Čats- 
kis ėmė leistis ant grindų. 

O prie pat Čatskio, iki tol nepastebėta, stovėjo mano 
brangioji sesuo Debora, grožiu nusileisdama nebent gloko 
pistoletui, kurį laikė tvirtai suspaudusi rankoje. Ji negaišo 
laiko prakaitavimui ar apsivardžiavimui. Ji tiesiog sukando 
dantis ir staigiai iššovė du kartus Daktarui Danko į krūti- 
nę, o jis pakilo nuo grindų ir atbulas krito ant paklaikusiai 
spiegiančio Doukso. 

Gerą akimirką viskas nutilo, išskyrus nenuoramą Tito 
Puentę. Tada Danko nuslydo nuo stalo, o Debė priklaupė 
prie Čatskio ir patikrino jo pulsą. Ji paguldė jį į patogesnę 
padėtį ir pabučiavusi į kaktą pagaliau atsisuko į mane. 

— Deksai, — tarė ji. - Tu sveikas? 

— Išsikapstysiu, sese, — pasakiau kiek svaigstančia gal- 
va, — jei tik tau pavyktų išjungti tą siaubingą muziką. 

Ji nuėjo prie nudrengto magnetofono ir išrovė iš lizdo 
kištuką, netikėtoje tyloje žvelgdama į seržantą Douksą ir 
stengdamasi išlikti ramiu veidu. 

— Tuoj tave išvešim, Douksai, — pasakė ji. — Viskas bus 
gerai. —- Jam burbant ji padėjo ant jo peties ranką ir lėtai nu- 
sisukusi ašarodama priėjo prie manęs. — Jėzau, - ji šnabž- 
dėjo laisvindama mane. — Douksas sudarkytas. 

Tačiau jai perpjovus juostą ant mano riešų, man buvo 
sunku gailėtis Doukso, nes aš pagaliau buvau laisvas, visiš- 
kai laisvas, išlaisvintas iš pančių ir nuo Daktaro, ir nuo pa- 
slaugų artimiesiems ir, taip, atrodė, kad pagaliau buvau 
laisvas ir nuo seržanto Doukso. 

Atsistojau, nors tai nebuvo taip lengva, kaip atrodė. Pra- 
tampiau savo vargšes nutirpusias galūnes, o Debė išsitrau- 
kusi raciją kvietė mūsų draugus iš Majami Bičo policijos 
nuovados. Nors tai ir visiškas niekis, neatsispyriau savo 
smalsumui. Ištiesiau ranką ir pakėliau popierėlį nuo stalo 
krašto. Jau pažįstamomis raitytomis raidėmis Danko buvo 
parašęs IŠDAVIMAS. Penkios raidės jau buvo išbrauktos. 

Pažvelgiau į Douksą. Jis pasižiūrėjo į mane plačiai atsi- 
merkęs ir transliuodamas įsiūtį, kad daugiau niekada nebe- 
galės kalbėti. 

Matote, kartais pasitaiko ir labai laimingų pabaigų. 


EPILOGAS 


Stebėti virš vandens kylančią saulę paatogrąžinio Pie- 
tų Floridos ryto ramybėje yra nepakartojama. Dar gražiau, 
kai pačioje priešingo horizonto apačioje kabo ta didžiulė 
geltona pilnatis, lėtai besileidžianti į vandenyno bangas, 
užleisdama dangų saulei. O visų gražiausia dairytis po šį 
nuostabų kraštą nuo aštuonių metrų ilgio jachtos denio, 
mankštinant kaklą ir rankas, pavargusiam, bet pagaliau pa- 
tenkintam ir labai laimingam po taip ilgai laukto naktinio 
darbo. 

Greitai perlipsiu į savo laivelį, kuris pririštas plaukia iš 
paskos, numesiu lyną ir trauksiu ta kryptimi, kur nusileido 
mėnulis, mieguistas plauksiu namo į savo netrukus išau- 
šiantį jaunavedžio gyvenimą. O „Erelis žuvininkas“, aš- 
tuonių metrų ilgio jachta, lėtai nuplauks priešinga kryptimi 
Biminio link į Golfo srovę, didžiąją bedugnę upę, taip pa- 
rankiai tekančią pro Majamį. „Erelis žuvininkas“ iki Bi- 
minio netrauks, net neperplauks skersai Golfo srovės. Dar 
gerokai iki aš laimingas užmerksiu akis savo mažojoje 10- 
voje, jo varikliai užges užpilti vandens, ir jachta taip pat po 
truputį pritvins vandens, nerangiai siūbuodama ant bangų, 
kol panirs į beribę krištolo skaidrumo Golfo srovės gelmę. 

Ir galbūt kur nors giliai po bangomis ji galiausiai atsiguls 
ant dugno tarp uolų, milžiniškų žuvų ir nuskendusių laivų, 
ir buvo pašėlusiai smagu prisiminti, kad kažkur greta lėtai 
sūpavosi dailiai suvyniotas paketas, kurį krabai nugrauš iki 

kaulų. Sukabinęs Raikerio gabalus virve ir grandinėmis, 
prikabinau prie jo keturis inkarus, ir tvarkingas, nė kiek 
nekruvinas ryšulys su dviem prie apačios prirakintais rau- 
donais batais, ir jis visas, išskyrus greitai džiūvantį kraują 
ant stikliuko, mano kišenėje, pradingo vandenyno gilumo- 
je. Stikliukas keliaus į dėžutę šalia MakGregoro, kol pats 
Raikeris maitins krabus, o gyvenimas vėl tęsis laimingu 
apsimetinėjimo ir puldinėjimo ritmu. 

O po kelerių metų kartu pasiimsiu Kodį parodyti jam 
Peilio Naktimis besirandančių stebuklų. Jis dar buvo gero- 
kai per jaunas, bet pradės nuo smulkmenų, išmoks planuoti 
ir pamažu kops į viršų. To mane išmokė Haris, o dabar aš 
to išmokysiu Kodį. O kada nors jis galbūt seks mano še- 
šėliniais pėdsakais ir taps naujuoju Tamsiuoju Keršytoju, 
perduodančiu Hario planą kitai monstrų kartai. Kaip jau 
sakiau, gyvenimas tęsiasi. 

Laimingas ir patenkintas atsidusau, visam tam pasiren- 
gęs. Kaip gražu. Mėnulis jau buvo dingęs, o saulė jau degi- 
no ryto vėsą. Buvo metas namo. 

Įlipau į savo katerį, užvedžiau variklį ir numečiau lyną. 
Tuomet apsukau savo valtį ir nusekiau paskui mėnulį, na- 
mo į lovą. 

